Datasets:

NorHsangPha

/

shan-news-taifreedom_com

like 0

2019-11-13T15:08:52

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-%e1%80%a2%e1%80%9d%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81/

သိုၵ်း TNLA ဢဝ်ၵူၼ်းမိူင်းႁဵတ်းႁူဝ်ႉသေ ယိုဝ်းသိုၵ်းမၢၼ်ႈ

မိူဝ်ႈၼႆႉဝၼ်းထီႉ 13 November 2019 ယၢမ်းၵၢင်ၼႂ် 07:05 မူင်း သိုၵ်းမၢၼ်ႈ လႄႈ သိုၵ်း TNLA ပဵၼ်ပၢင်တိုၵ်းၵၼ် တီႈႁိမ်းလွႆသၢမ်သိပ်း ၸႄႈဝဵင်းၵူတ်ႉၶၢႆ ၸႄႈတွၼ်ႈမူႇၸေႊသေ ၽၢႆႇသိုၵ်း TNLA မီးလွင်ႈဢဝ် ၵူၼ်းမိူင်းၼႂ်းပိုၼ်ႉတီႈႁဵတ်းႁူဝ်ႉ ပိုတ်းယိုဝ်းတေႃႇသိုၵ်းမၢၼ်ႈ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ “မိူဝ်ႈလဵဝ်တႄႉသဵင်ႈၵွင်ႈသဵင်မၢၵ်ႇ ယဵၼ်ဝႆႉၶႃႈ ၊ မိူဝ်ႈၶဝ်ပဵၼ်ပၢင်တိုၵ်းၵၼ်ၼၼ်ႉ သိုၵ်းသွင်ၽၢႆႇ ႁႄႉဢိုတ်းသဵၼ်ႈတႃႈသၢႆတၢင်း ဢမ်ႇပၼ်လူတ်ႉၵႃး ၵူၼ်းမိူင်းၵႂႃႇမႃး (သဵၼ်ႈတၢင်း ၵူတ်ႉၶၢႆ-မူႇၸေႊ) ၊ လွင်ႈၵူၼ်းမိူင်းတိူဝ်ႉဝၢတ်ႇၸဵပ်း ယွၼ်ႉပၢင်တိုၵ်းတႄႉ ၶႃႈႁဝ်းဢမ်ႇပႆႇလႆႈႁူႉ ၊ လွင်ႈဢဝ်ၵူၼ်းမိူင်းႁဵတ်းႁူဝ်ႉသေ ပိုတ်းယိုဝ်းၵၼ်တႄႉ လႆႈႁၼ် ၽၢႆႇသိုၵ်းလွႆၶဝ် ႁဵတ်းသၢင်ႈယူႇၼႆ” ဝႃႈၼႆ။ ၸွမ်းၼင်ႇၼႂ်း Clip Video ဢၼ်ၼိုင်ႈ မိူဝ်ၵႂႃႇၼိူဝ် Online ၼၼ်ႉ လႆႈႁၼ်သိုၵ်း TNLA ၸႂ်ႉၵူၼ်းမိူင်း ၽၵ်းၵႃဢဝ်ၵႃး ၶႂၢင်တၢင်း (ဢမ်ႇပၼ်ၵူၼ်းမိူင်းလူင်းၵႃး) သေ ပိုတ်းယိုဝ်းတေႃႇသိုၵ်းမၢၼ်ႈ ၼိူဝ်သဵၼ်ႈတၢင်းလူင် ႁိမ်းလွႆသၢမ်သိပ်း လႄႈ ႁဵတ်းႁႂ်ႈၵူၼ်းမိူင်း တူၵ်းၸႂ်ၵူဝ်ႁႅင်း။ မိူဝ်ႈဝၼ်းထီႉ 11 November 2019 ယၢမ်းၵၢင်ၼႂ် 06:50 မူင်း သိုၵ်းမၢၼ်ႈ လႄႈ သိုၵ်း TNLA ပဵၼ်ပၢင်တိုၵ်းၵၼ် တီႈၽၢႆႇႁွင်ႇ ဝၢၼ်ႈတေႃႉၽေႇ ဢိူင်ႇၵုၼ်ၵေႃႇ ၸႄႈဝဵင်းၵျွၵ်းမႄး ၸိုင်ႈတႆးပွတ်းႁွင်ႇ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-11-12T16:19:21

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-17/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈႁပ်ႉတၢင်းၸွႆႈထႅမ်တီႈ ပီႈၼွင်ႉတႆး ဢၼ်ယူႇသဝ်းၼႂ်း မိူင်းၶွၼ်

ၸွမ်းၼင်ႇတၢင်းယိူင်းဢၢၼ်း ပီႈၼွင်ႉတႆး ဢၼ်ယူႇသဝ်းၼႂ်းမိူင်းၶွၼ် မီးၼၼ်ႉသေ ဢဝ်သိူဝ်ႈၶူဝ်းဢုၼ်ႇ တင်းၼမ် ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈတီႈ တီႈၼိုင်ႈ ဝႃႈၼႆ။ မိူဝ်ႈဝၼ်းထီႉ 10 November 2019 ပီႈၼွင်ႉတႆး ဢၼ်ယူႇသဝ်းၼႂ်း မိူင်းၶွၼ် ၸိုင်ႈမိူင်းၶႄႇ မီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ဢဝ်သိူဝ်ႈၶူဝ်းဢုၼ်ႇ တႃႇ 100 ၸုမ်ႇ ဢိၵ်ႇတင်း ၶူဝ်းၶွင် ၸႂ်ႉတိုဝ်းထႅင်ႈလၢႆလၢႆလွင်ႈ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈတီႈ တီႈၼိုင်ႈ ပိူဝ်ႈတႃႇႁႂ်ႈလႆႈပဵၼ်ႁႅင်းၸႂ် လွင်ႈၵမ်ႉၸွႆႈထႅမ်တီႈ ၵေႃႉသိုၵ်း ၵေႃႉႁၢၼ်ၶဝ် ဝႃႈၼႆ။ ယူႇတီႈ ၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ် ၵေႃႉသိုၵ်း တင်းသဵင်ႈသေ ယိၼ်းၸူမ်း ၶွပ်ႈၸႂ်ယႂ်ႇ ၼမ်ထိုင်တီႈ ၽူႈမီးၼမ်ႉၸႂ် ၸေႇတၼႃႇၶဝ် ၵူႈၵေႃႉယူႇယဝ်ႉ။ မိူဝ်ႈဝၼ်းထီႉ 8 November 2019 ၼၼ်ႉၵေႃႈ ၸုမ်းၵွင်တိုၼ်းၵၢင်ၸွႆႈၸိူဝ်ႉၸၢတ်ႈ ဢဝ်ၶူဝ်းၶွင်ၸႂ်ႉတိုဝ်း လႄႈ ၶွင်ၵိၼ်ယႅမ်ႉ တင်းၼမ် ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တီႈ ငဝ်ႈၸိုင်ႈလွႆတႆးလႅင်း မိူၼ်ၵၼ်။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-12T16:16:11

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%b1%e1%80%90%e1%80%b1%e1%82%83%e1%82%87%e1%80%9e%e1%80%b0%e1%82%88-%e1%80%9c%e1%80%ad/

မိူင်းမၢၼ်ႈ တေတေႃႇသူႈ လိူင်ႈရူဝ်ႇႁိၼ်ႇၵျႃႇ တီႈလုမ်းတြႃးၸၢတ်ႈၸိုင်ႈလုမ်ႈၾႃႉ

ၵဵဝ်ႇလူၺ်ႈလွင်ႈ ၶႃႈႁႅမ်ၽဵဝ်ႈမူၺ်ႉ ၵူၼ်းၶိူဝ်းရူဝ်ႇႁိၼ်ႇၵျႃႇ သေ တူဝ်တႅၼ်း ၸုမ်းၸိုင်ႈမိူင်းဢိတ်ႇသလမ်းမိတ်ႉ (Organisation of Islamic Cooperation) မိူင်းၵမ်ႇပီႇယႃႇ(Gambia) ဢၼ်ပဵၼ်မိူင်းပွတ်းတူၵ်း ၼႂ်းၵုၼ်ဢႃႇၽရိၵမိူင်းၼိုင်ႈ တၢင်ႇထိုင်လုမ်းတြႃးၸၢတ်ႈၸိုင်ႈလုမ်ႈၾႃႉ ဢၼ်မီးတီႈ ဝဵင်းတီႁိတ်ႉ မိူင်းၼႄႇတႃႇလၼ်ႇ ႁႂ်ႈဢဝ်တၢင်းၽိတ်း မိူင်းမၢၼ်ႈ ဝႃႈၼႆ။ Abubacarr Marie Tambadou ဢၼ်ပဵၼ်ၽွင်းလူင်ၽၢႆႇတႅပ်းတတ်းတြႃး မိူင်းၵမ်ႇပီႇယႃႇ လၢတ်ႈဝႃႈ ၸွမ်းၼင်ႇ ၶေႃႈလႆႈၸႂ်ၸၢတ်ႈၸိုင်လုမ်ႈၾႃႉ ပီႊ 1948 ၵဵဝ်ႇၵပ်းတၢင်းၽိတ်း လႄႈ ၵႅတ်ႇၶႄႁႄႉၵင်ႈ လိူင်ႈႁဵတ်းႁၢႆႉၸႃႉ ၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်း ဢၼ်ႁွင်ႉဝႃႈ Genocide Convention ၼၼ်ႉသေ ႁဝ်းၶႃႈၸင်ႇလႆႈ တၢင်ႇထိုင်လုမ်းတြႃးၸၢတ်ႈၸိုင်ႈလုမ်ႈၾႃႉ ႁႂ်ႈဢဝ်တၢင်းၽိတ်း လွင်ႈဢၼ်လူင်ပွင်ၸိုင်ႈမိူင်းမၢၼ်ႈ ပူၼ်ႉပႅၼ်ၼိူဝ် ၵူၼ်းၶိူဝ်းရူဝ်ႇႁိၼ်ႇၵျႃႇ ဝႃႈၼႆ။ Mr. Tambadou လၢတ်ႈတီႈသိုဝ်ႇၶၢဝ်ႇ Reuters ဝႃႈ လွင်ႈဢၼ်ႁဝ်းၶႃႈလႆႈတၢင်ႇထိုင်လုမ်းတြႃး ၸၢတ်ႈၸိုင်ႈ လုမ်ႈၾႃႉၼႆႉ ၵဵဝ်လူၺ်ႈလိူင်ႈပူၼ်ႉပႅၼ်ႁဵတ်းႁၢႆႉၸႃႉသေ လုမ်ႈၾႃႉ တေဢမ်ႇၵွတ်ႇၵႆႇသေ တူၺ်းလၢႆလၢႆဢၼ်ဝႃႈ ၼၼ်ႉ ၶႂ်ႈႁႂ်ႈၵူႈမိူင်းမိူင်း ပႃးၸဵမ်မိူင်းမၢၼ်ႈႁူႉၸွမ်း ၼႆယဝ်ႉ။ ဢူးထုၼ်းၶိၼ်ႇ ၽူႈမီးပုၼ်ႈၽွၼ်း ၸုမ်းတူင်ႉၼိုင် လွင်ႈရူဝ်ႇႁိၼ်ႇၵျႃႇ BRO-UK ဢၼ်မီးတီႈမိူင်းပိတဵင်ႇ(Britain) လၢတ်ႈဝႃႈ လွင်ႈဢၼ်မိူင်းၵမ်ႇပီႇယႃႇ တၢင်ႇထိုင်လုမ်းတြႃး ၸၢတ်ႈၸိုင်ႈလုမ်ႈၾႃႉ ႁႂ်ႈဢဝ်တၢင်းၽိတ်း မိူင်းမၢၼ်ႈ ၼႆႉ ႁဝ်းၶႃႈႁူမ်ၸူမ်းႁပ်ႉတွၼ်ႈတႄႉတႄႉ ၊ သင်ဝႃႈဢဝ်တၢင်းၽိတ်း ၸိူင်ႉၼင်ႇၼႆၵွၼ်ႇ ပေႃးမိူဝ်းၼႃႈမႃးၵေႃႈ လွင်ႈႁဵတ်းႁၢႆႉၸႃႉတီႈၼိူဝ် ၵူၼ်းၶိူဝ်းရူဝ်ႇႁိၼ်ႇၵျႃႇၵေႃႈလီ ၊ ၵူၼ်းၸၢဝ်းၶိူဝ်းၵေႃႈလီ တေၵိုတ်းလိုဝ်ႈၵႂႃႇ ဝႃႈၼႆ။ ဢူးႁၢဝ်ႉတူဝ်ႇသုၼ်း ဢၼ်ပဵၼ်ၽွင်းတၢင်မိူင်းမၢၼ်ႈ ၵဵဝ်ႇၵပ်းၸၢတ်ႈၸိုင်ႈလုမ်ႈၾႃႉတႄႉ လၢတ်ႈဝႃႈ လွင်ႈဢၼ်မိူင်းၵမ်ႇပီႇယႃႇ တၢင်ႇထိုင်လုမ်းတြႃးၸၢတ်ႈၸိုင်ႈလုမ်ႈၾႃႉ ႁႂ်ႈဢဝ်တၢင်းၽိတ်းမိူင်းမၢၼ်ႈၼႆႉ ႁဝ်းၶႃႈတေၵေႈလိတ်ႈတေႃႇသူႈၵႂႃႇတီႈ လုမ်းတြႃးၸၢတ်ႈၸိုင်ႈလုမ်ႈၾႃႉ ၸွမ်းၼင်ႇမၢႆမီႈ ၼႆယဝ်ႉ။ ၸုမ်းတၢင်ၼႃႈ ၽၢႆႇမိူင်းၵမ်ႇပီႇယႃႇၶဝ် လၢတ်ႈဝႃႈ လိူင်ႈရူဝ်ႇႁိၼ်ႇၵျႃႇ ဢၼ်မိူင်းၵမ်ႇပီႇယႃႇ တၢင်ႇထိုင်လုမ်းတြႃး ၸၢတ်ႈၸိုင်ႈလုမ်ႈၾႃႉ ႁႂ်ႈဢဝ်တၢင်းၽိတ်း မိူင်းမၢၼ်ႈၼႆႉ ယုမ်ႇယမ်ဝႃႈ လုမ်းတြႃးၸၢတ်ႈၸိုင်ႈလုမ်ႈၾႃႉ တေတႅတ်းတတ်း ၵႂႃႇ ၼႂ်းလိူၼ် December 2019 ဢၼ်တေထိုင်ၼႆႉယူႇ ဝႃႈၼႆ။ ၶေႃႈမုၼ်း-RFAတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-11-12T16:06:54

https://taifreedom.com/%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88-australia-%e1%80%a2%e1%80%bd%e1%81%b5%e1%80%ba%e1%82%87%e1%80%9c%e1%80%ad/

လူင်ပွင်ၸိုင်ႈ Australia ဢွၵ်ႇလိၵ်ႈပၼ်ၾၢင်ႉ လွင်ႈၾႆးမႆႈပႃႇထိူၼ်ႇ

ယွၼ်ႉထိူၼ်ႇပႃႇ ၵမ်ႉပႃႈၼမ် ဢၼ်မီးတီႈၼႂ်း ၸႄႈမိူင်း New South Wales လႄႈ Queensland ထုၵ်ႇၾႆးမႆႈယူႇယဝ်ႉလႄႈ လူင်ပွင်ၸိုင်ႈ ဢွတ်းသတေးလီးယႃး Australia ဢွၵ်ႇလိၵ်ႈပၼ်ၾၢင်ႉထိုင် ၸၢင်ႈပဵၼ်ၽေး ဝႃႈၼႆ။ မိူဝ်ႈဝၼ်းထီႉ 10 November 2019 ၽွင်းလူင် ၸႄႈမိူင်း New South Wales ၵလတ်းပႄးလ်ၵျီႇၵလင် Gladys Berejiklian လၢတ်ႈဝႃႈ လႆႈပိုၼ်ၽၢဝ်ႇၵႂႃႇၸိူင်ႉၼႆယဝ်ႉ ၽူႈမီးပုၼ်ႈၽွၼ်း ၽၢႆႇၶႄၾႆးၶဝ် တေလႆႈၵႅတ်ႇၶႄဢဝ်ပုၼ်ႈၽွၼ်းပၼ် ၶူဝ်းၶွင်လူင်ပွင်ၸိုင်ႈ လႄႈ ပေႃႈမႄႈၵူၼ်းမိူင်း ၼင်ႇႁိုဝ်ပေႃး တေဢမ်ႇမီးလွင်ႈ လူႉသုမ်း လႄႈ တေလႆႈႁႂ်ႈ ၵူၼ်းၼႂ်းပိုၼ်ႉတီႈၶဝ် ၶၢႆႉႁႃတီႈယူႇမႂ်ႇဝႆႉထႃႈ ပေႃးယဝ်ႉၵေႃႈ ပိၵ်ႉပႃးသဵၼ်ႈတႃႈသၢႆတၢင်း သေဢမ်ႇၵႃး လႆႈႁပ်ႉပႃးဝႃႈ မီးသုၼ်ႇပိၵ်ႉပႅတ်ႈ ၼမ်ႉလႄႈၾႆးၾႃႉ ဢၼ်ပၼ်ၸိူဝ်းၼၼ်ႉ ဝႃႈၼႆ။ လိၵ်ႈပိုၼ်ႇၽၢဝ်ႇပၼ်ၾၢင်ႉၼႆႉၵေႃႈ တီႈဢေႇသုတ်းတေၸႂ်ႉၵႂႃႇ မွၵ်ႇၶၢဝ်းတၢင်းၼိုင်ႈဝူင်ႈ ဝႃႈၼႆ။ ၽူႈမီးပုၼ်ႈၽွၼ်း ၽၢႆႇၶႄၾႆး Shane Fitzsimmons လၢတ်ႈဝႃႈ ၼႂ်းၸႄႈမိူင်း New South Wales ဢၼ်ၾႆးမႆႈယူႇၼႆႉ မီးယူႇ 60 တီႈသေ ၼႂ်းၼၼ်ႉ ဢၼ်ႁဝ်းၶႃႈ ၶႄၾႆးလႆႈၼႆႉ ယင်းပႆႇတူၵ်းၶိုင်ႈ ဝႃႈၼႆ။ ထိူၼ်ႇပႃႇဢၼ်ၾႆးမႆႈယူႇၼၼ်ႉၵေႃႈ လႆႈပႂ်ႉတူၺ်းယူႇ 10 တီႈသေ သင်ဝႃႈ ၸမ်ပဵၼ်မႃးၼႆ ႁႂ်ႈမွၵ်ႇလၢတ်ႈၵမ်းလဵဝ် ယွၼ်ႉဝႃႈ ၾိင်ႈၾႃႉရႃႇသီႇ မိူဝ်ႈဝၼ်းတိတ်ႉ ဢိၵ်ႇတင်း ဝၼ်းၸၼ်ၼၼ်ႉ ႁၢဝ်ႈႁႅင်း လႄႈ လႆႈဢွၵ်ႇလိၵ်ႈပၼ်ၾၢင်ႉ ၼႂ်းၸႄႈမိူင်း ၵႂႃႇယူႇၼႆ Shane Fitzsimmons သိုပ်ႇလၢတ်ႈၵႂႃႇပႃး ဝႃႈၼႆ။ တေႇဢဝ်မိူဝ်ႈဝၼ်းသုၵ်း ဝၼ်းထီႉ 8 ပူၼ်ႉမႃးၼႆႉၵူၺ်း ယွၼ်ႉၾႆးမႆႈတီႈ ၼႂ်းၸႄႈမိူင်း New South Wales သေ မီးၵူၼ်းတၢႆ 3 ၵေႃႉ လႄႈ ႁိူၼ်းၵူၼ်း 150 လႆႈထုၵ်ႇၾႆးမႆႈၽဝ် လူႉသုမ်းၵႂႃႇတင်းၼမ် ဝႃႈၼႆ။ ၶေႃႈမုၼ်း− VOAတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-11-12T13:52:19

https://taifreedom.com/%e1%81%b8%e1%80%af%e1%80%99%e1%80%ba%e1%80%b8-%e1%81%b6%e1%80%bb%e1%81%a2%e1%80%84%e1%80%ba%e1%80%b8-43-%e1%81%b8%e1%80%af%e1%80%99%e1%80%ba%e1%80%b8-%e1%80%90%e1%80%af%e1%81%b5%e1%80%ba%e1%80%b8/

ၸုမ်း ၶျၢင်း 43 ၸုမ်း တုၵ်းယွၼ်းႁႂ်ႈ AA ပွႆႇပၼ် ဢူးဝေႉတိၼ်း ၽူႈၶဝ်ႈၸုမ်း NLD

သိုၵ်းရၶႅင်ႇ AA တီႉၺွပ်းဢဝ်တူဝ် ဢူးဝေႉတိၼ်း ၽွင်းတေၵႂႃႇၶိုၼ်ႈႁွတ်ႈ ပၢင်ၵုမ်သၽႃးၸိူဝ်ႉၸၢတ်ႈ ဢၼ်တေၸတ်းႁဵတ်းတီႈ ၼေႇပျီႇတေႃႇ ၼၼ်ႉသေ ယူႇတီႈၸုမ်းၶျၢင်း 43 ၸုမ်း ႁူမ်ႈၵၼ်ဢွၵ်ႇ ၶေႃႈပိုၼ်ၽၢဝ်ႇ တုၵ်းယွၼ်း ႁႂ်ႈၸုမ်းသိုၵ်း AA ပွႆႇပၼ် ဢူးဝေႉတိၼ်း ၶၼ်ၶၼ်ဝႆးဝႆး ၼႆယဝ်ႉ။ မိူဝ်ႈဝၼ်းထီႉ 03 November 2019 ၼၼ်ႉ ဢူးဝေႉတိၼ်း တႅၼ်းၽွင်းသၽႃးၸိူဝ်ႉၸၢတ်ႈ ဝဵင်းပလႅတ်ႉဝ မိူင်းၶျၢင်း (ပဵၼ်ၸၢဝ်းၶျၢင်း လႄႈ ပဵၼ်ၽူႈၶဝ်ႈၸုမ်း NLD) ၊ ၵူၼ်းမိူင်းဢိၼ်းတီးယႃး 5 ၵေႃႉ ၊ ၵူၼ်းပိၼ်ႇၽႃႇသႃႇ 2 ၵေႃႉ ၵူၼ်းႁေႃႈႁိူဝ်း 2 ၵေႃႉ (ႁူမ်ႈတင်းမူတ်း 10 ၵေႃႉ) လုၵ်ႉတီႈ ဝဵင်းပလႅတ်ႉဝႃႉ မိူင်းၶျၢင်း ၵႂႃႇတီႈဝဵင်းၵျွၵ်ႉတေႃႇ မိူင်းရၶႅင်ႇသေ မိူဝ်ႈၵႂႃႇထိုင်တီႈ ႁိမ်းဝၢၼ်ႈၵျွၵ်ႉတၢၼ်း ၸႄႈဝဵင်းၵျွၵ်ႉတေႃႇၼၼ်ႉ ထုၵ်ႇသိုၵ်းရၶႅင်ႇ AA ႁႄႉဢိုတ်းသဵၼ်ႈတၢင်း တီႉၺွပ်းဢဝ်တူဝ် ၸိူဝ်းၶဝ် 10 ၵေႃႉၵႂႃႇ ဝႃႈၼႆ ၊ ၼႂ်းၼၼ်ႉ ၵူၼ်းမိူင်းဢိၼ်းတီးယႃး ၵေႃႉၼိုင်ႈ မီးတၢင်းပဵၼ် ႁူဝ်ၸႂ် လႄႈ လႆႈသဵင်ႈသၢႆၸႂ်ၵႂႃႇၼႂ်းမိုဝ်း ၸုမ်း AA ၊ ယူႇတီႈ ၸုမ်း AA လႆႈပွႆႇပၼ်တူဝ်ၸိူဝ်းၶဝ်တင်းသဵင်ႈသေ သိုပ်ႇတီႉၺွပ်း ဢူးဝေႉတိၼ်း ဝႆႉၵေႃႉလဵဝ် လႄႈ တေႃႇထိုင်ၼႂ်းဝၼ်းထီႉ 11 November ဢမ်ႇပႆႇႁၼ် ပွႆႇပၼ်တူဝ် ဢူးဝေႉတိၼ်း ပွၵ်ႈၶိုၼ်းႁိူၼ်း ၼႆယူႇယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ယူႇတီႈၸုမ်းၶျၢင်း လၢႆလၢႆၸုမ်း ႁူမ်ႈ 43 ၸုမ်း ႁူမ်ႈဢွၵ်ႇၶေႃႈပိုၼ်ၽၢဝ်ႇၵႂႃႇ ၼႂ်းဝၼ်းထီႉ 11 November သေ ၼႂ်းၼၼ်ႉပႃးဝႆႉဝႃႈ “တုၵ်းယွၼ်းထိုင်ၸုမ်းသိုၵ်း AA ဢၼ်လႆႈတီႉ ၺွပ်းဢဝ်တူဝ် ဢူးဝေႉတိၼ်း ၵႂႃႇၼၼ်ႉ ႁႂ်ႈႁဵတ်း ၸွမ်းၼင်ႇၾိင်ႈပိူင် သုၼ်ႇလႆႈသုၼ်ႇပဵၼ်ၵူၼ်း ၵူႈမိူင်းမိူင်းမီး လႄႈ ၶႂ်ႈႁႂ်ႈ ၸုမ်း AA ၼႄလၵ်းထၢၼ် ပွင်ႇလႅင်းထိုင်ပၼ် တီႈပေႃႈမႄႈပီႈၼွင်ႉၶဝ်တင်းႁိူၼ်း ဢိၵ်ႇတင်း ပေႃႈမႄႈၵူၼ်းမိူင်း တင်းသဵင်ႈ ႁႂ်ႈလႆႈႁပ်ႉႁူႉ လွင်ႈဝႃႈ ဢူးဝေႉတိၼ်း တိုၵ်ႉမီးသၢႆၸႂ်” ယူႇၼႆယဝ်ႉ။ ၶၢႆႇသူႉၶ ၽူႈၶၢၼ်ပၢၵ်ႇ ၸုမ်းသိုၵ်း AA လၢတ်ႈဝႃႈ “ၸွမ်းၼင်ႇၵၢၼ်ႁူမ်ႇလူမ်ႈ သေ တိုၵ်ႉမီးလွင်ႈ လူဝ်ႇၸႅတ်ႈထၢမ် ဢူးဝေႉတိၼ်း လႄႈ လႆႈသိုပ်ႇၵုမ်းၶင်တူဝ်မၼ်းဝႆႉယူႇ ၊ ဢၼ်လႆႈတီႉၺွပ်း ဢူးဝေႉတိၼ်း ဝႆႉၼႆႉ ၵွပ်ႈပဵၼ်ၸၢဝ်းၶျၢင်း ၵွပ်ႈပဵၼ်ၽူႈၶဝ်ႈၸုမ်း NLD သေတီႉၺွပ်းဢမ်ႇၸႂ်ႈ မၼ်းၵဵဝ်ႇၵၼ်တင်း ဢၼ်မၼ်းႁဵတ်း သၢင်ႈၼၼ်ႉၵူၺ်း ၊ မိူဝ်ႈလဵဝ် တိုၵ်ႉၸႅတ်ႈထၢမ်မၼ်း ၸွမ်းၼင်ႇဢၼ်ႁဝ်း လႆႈႁပ်ႉၶၢဝ်ႇဝႆႉ ၸိူဝ်းၼၼ်ႉယူႇ ၸွင်ႇမၼ်းလႆႈၵဵဝ်ႇၶွင်ႈ ဢမ်ႇၵဵဝ်ႇၶွင်ႈ ၸိူဝ်းၼႆႉ ၊ ၸုမ်းသိုၵ်းရၶႅင်ႇႁဝ်းၼႆႉ သင်ဝႃႈမီးလွင်ႈလူဝ်ႇ ၸႅတ်ႈထၢမ်ၼႆ ႁဝ်းတိုၼ်းဢမ်ႇပေႃႉႁႅမ် လႄႈ ဢမ်ႇမီးလွင်ႈၼိၵ်ႈၸၢၵ်ႈသင် ၊ လွင်ႈၼႆႉ ၼႂ်းတပ်ႉသိုၵ်းႁဝ်းၵေႃႈ လႆႈႁႄႉႁၢမ်ႈၵၼ် ၼၵ်းၼၵ်းၼႃၼႃယူႇ ၊ ၵွပ်ႈဝႃႈ တိုၵ်ႉမီးလွင်ႈလူဝ်ႇၸႅတ်ႈ ဢူးဝေႉတိၼ်းယူႇ လႄႈ လႆႈတူၺ်းထိုင်မၼ်း ၸွမ်းၼင်ႇၾိင်ႈပိူင် သုၼ်ႇလႆႈသုၼ်ႇပဵၼ်ၵူၼ်း ၵူႈမိူင်းမိူင်း မီးဝႆႉၼၼ်ႉယူႇ” ဝႃႈၼႆ။ တင်းၽၢႆႇ NLD ၵေႃႈ လႆႈသၢၼ်ၶတ်း ၵဵဝ်ႇလူၺ်ႈ လၢႆးႁဵတ်းသၢင်ႈ ၸုမ်းသိုၵ်း ရၶႅင်ႇ AA ႁၢဝ်ႈႁႅင်း လႄႈ ႁႂ်ႈၸဵဝ်းပွႆႇပၼ်တူဝ် ဢူးဝေႉတိၼ်း ၶၼ်ၶၼ်ဝႆးဝႆး ၼႆယူႇ ၊ ၸွမ်းၼင်ႇလႆႈႁူႉၸွမ်း သုၼ်ႇလႆႈသုၼ်ႇပဵၼ် ၶျၢင်း CHRO တႄႉ ၸုမ်းသိုၵ်းရၶႅင်ႇ AA တီႉၺွပ်းၵူၼ်းၸၢဝ်း ၶျၢင်း မီးၵႂႃႇ 82 ၵေႃႉ ၼႆယူႇယဝ်ႉ။ ၶေႃႈမုၼ်း-Irrawaddy,VOAတႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-11-12T13:49:40

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%82%84%e1%81%b5%e1%81%a2%e1%80%84%e1%80%ba%e1%81%b8%e1%82%82%e1%80%ba%e1%81%b5%e1%80%af%e1%81%bc%e1%80%ba%e1%82%81%e1%80%bd%e1%80%84%e1%80%ba/

ၵူၼ်းၼႄၵၢင်ၸႂ်ၵုၼ်ႁွင်ႇၵွင်ႇ ဢဝ်ၾႆးၸုတ်ႇၽဝ် ၵူၼ်းၸၢႆးၵေႃႉၼိုင်ႈ ဢၼ်တၢင်းႁၼ်ထိုင် ပႅၵ်ႇပိူင်ႈၵၼ်

မိူဝ်ႈဝႃးဝၼ်းထီႉ 11 November 2019 သိုဝ်ႇၶၢဝ်ႇ Global Times ဢွၵ်ႇၶၢဝ်ႇဝႆႉဝႃႈ ယွၼ်ႉပိူဝ်ႈၵူၼ်းၸၢႆး ၵေႃႉၼိုင်ႈ ဢမ်ႇႁၼ်လီၸွမ်း လွင်ႈၼႄၵၢင်ၸႂ်ၵဵဝ်ႇၵၢၼ်မိူင်းသေ ဝႃႈႁင်းၵူၼ်းၼႄၵၢင်ၸႂ်ၶဝ် လႄႈ ၵူၼ်းၼႄၵၢင်ၸႂ်ၶဝ် ဢဝ်ၼမ်ႉမၼ်းႁူတ်းသႂ်ႇတူဝ် ၵူၼ်းၸၢႆးၵေႃႉၼၼ်ႉယဝ်ႉ ၾႆးၸုတ်ႇၽဝ်ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၵူၼ်းမိူင်းႁွင်ႇၵွင်ႇၶဝ် တၼ်းထႆႇဝီးတီးဢူဝ်း ႁႂ်ႈပဵၼ်သၢၵ်ႈသေႇ မၼ်းဝႆႉလႆႈ ၊ ၼႂ်းဝီးတီးဢူဝ်းၼၼ်ႉၵေႃႈ လႆႈႁၼ်ဝႃႈ ၵူၼ်းၸၢႆးၵေႃႉၼိုင်ႈ မီးလွင်ႈတွပ်ႇထဵင် ၵၼ်တၢင်း ၵူၼ်းၼႄၵၢင်ၸႂ်ၶဝ် တၢင်းၼမ်သေ မၼ်းၸၢႆးသမ်ႉလၢတ်ႈဝႃႈ “ႁဝ်းပဵၼ်ၵူၼ်းၶိူဝ်း ၶႄႇၼင်ႇၵၼ်” ၊ ဝၢႆးၼၼ်ႉ ၵူၼ်းၼႄၵၢင်ၸႂ်ၶဝ် ဢဝ်ၼမ်ႉမၼ်းႁူတ်းသႂ်ႇ တူဝ်ၸၢႆးၵေႃႉၼၼ်ႉ သေယဝ်ႉ ၸုတ်ႇၾႆးသႂ်ႇတီႈတူဝ် ၊ လႆႈႁၼ်ဝႃႈ ၾႆးလုၵ်ႉလၢမ်းမႆႈၸွမ်းတူဝ်ၸွမ်းၶိင်း ၊ ၸွမ်းၼႃႈတႃ ၊ မိူဝ်ႈၽွင်းၵူၼ်းမိူင်း ဢၼ်မီးႁိမ်းႁွမ်း ၸိူဝ်းၼၼ်ႉ လႆႈႁၼ်ၾႆးမႆႈတူဝ် ၵူၼ်းၸၢႆးၵေႃႉၼၼ်ႉယဝ်ႉၵေႃႈ ဢွၼ်ၵၼ်ႁွင်ႉပၢဝ်ႇသဵင်လင် လႄႈ ၵူၼ်းၼႄၵၢင်ၸႂ်ဢၼ်ဢဝ် ၾႆးၽဝ်ၵူၼ်းၸၢႆးၵေႃႉၼၼ်ႉ ဢွၼ်ၵၼ်လႅၼ်ႈပၢႆႈလွတ်ႈၵႂႃႇၼႆယဝ်ႉ။ မိူဝ်ႈလဵဝ်တႄႉ မၼ်းၸၢႆးလႆႈယူတ်းယႃတူဝ်ယူႇ တီႈႁူင်းယႃသေ တေႃႇထိုင်ယၢမ်းတေႃႈလဵဝ် ဢမ်ႇပႆႇႁူႉလႆႈဝႃႈ မၼ်းၸၢႆးတေတၢႆႁိုဝ်တေလိပ်းၼႆယဝ်ႉ။ လွင်ႈဢၼ်ၼႆႉလႆႈပဵၼ်ၵႂႃႇ မိူဝ်ႈဝႃးဝၼ်းၸၼ်ယၢမ်းဝၢႆးဝၼ်းတီႈ မႃႇဢုၼ်ႇသျၢၼ်ႇ (Ma On Shan) ၽွင်းၵူၼ်းမိူင်းႁွင်ႇၵွင်ႇၶဝ် ဢွၼ်ၵၼ်ၸူႉတုမ်ၵၼ်သေ သႂ်ႇၼႃႈၵၢပ်ႇပႆတၢင်း ၼႄၵၢင်ၸႂ်ယူႇၼၼ်ႉၼႆယဝ်ႉ။ ပၢင်ၼႄၵၢင်ၸႂ်ၵုၼ်ႁွင်ႇၵွင်ႇၼႆႉ တႄႇမႃးတီႈ ယွၼ်ႉပိူဝ်ႈၵူၼ်းမိူင်းႁွင်ႇၵွင်ႇၶဝ် ဢမ်ႇႁၢၼ်ႉၸႂ် ၼိူဝ် မၢႆမီႈဢၼ်ဝႃႈ ၵူၼ်းဢၼ်ထၢင်ႇထိူမ်ၼၼ်ႉ တေလႆႈသူင်ႇၵႂႃႇၸႅတ်ႈထၢမ်ၶိုၼ်း တီႈၼႂ်းမိူင်းၶႄႇၼႆလႄႈ ၸင်ႇလႆႈတႄႇၼႄၵၢင်ၸႂ်မႃး ၊ မိူဝ်ႈဝူင်ႈပူၼ်ႉမႃးၼႆႉၵေႃႈ တႅၼ်းၽွင်းသၽႃးႁွင်ႇၵွင်ႇၵေႃႉ ဢၼ်ပၼ်ႁႅင်း လူင်ပွင်ၸိုင်ႈၶႄႇၼၼ်ႉ ထုၵ်ႇၵူၼ်းၵေႃႉၼိုင်ႈ လၵ်ႉဢဝ်မိတ်ႈတႅင်း ၼႆယဝ်ႉ။ တီႈၼႂ်းပၢင်ၼႄၵၢင်ၸႂ်မိူဝ်ႈဝႃးၼႆႉၵေႃႈ လႆႈႁၼ်ဝႃႈ မီးလုၵ်ႈႁဵၼ်းၸၼ်ႉၸွမ်ၵူၼ်းၸၢႆး ၵေႃႉၼိုင်ႈ ဢႃႇယု 21 ပီႊ ထုၵ်ႇၸဝ်ႈၼႃႈတီႈ ပလိၵ်ႈႁွင်ႇၵွင်ႇ ဢဝ်ၵွင်ႈယိုဝ်းသႂ်ႇ လႆႈတိူဝ်ႉဝၢတ်ႇၸဵပ်းလႄႈ လႆႈၶိုၼ်ႈႁူင်းယႃမိူၼ်ၵၼ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-11-12T10:05:46

https://taifreedom.com/%e1%80%9c%e1%82%85%e1%81%bc%e1%80%ba%e1%80%b8%e1%80%9a%e1%82%83%e1%82%88%e1%81%be%e1%82%86%e1%80%b8%e1%81%be%e1%82%83%e1%82%89-%e1%80%a2%e1%80%99%e1%80%ba%e1%82%87%e1%81%b5%e1%80%bd%e1%80%99%e1%80%ba/

လႅၼ်းယႃႈၾႆးၾႃႉ ဢမ်ႇၵွမ်ႉၸပ်းတၢင်းပဵၼ်ပွတ်ႇမဵဝ်းလဵဝ်

ၽူႈၶူၼ်ႉၶႂႃႉ ၽၢႆႇယူႇလီလုမ်ႈၾႃႉ လၢတ်ႈဝႃႈ လႅၼ်းယႃႈၾႆးၾႃႉ (Electronic Cigarettes) ဢမ်ႇၵွမ်ႉႁဵတ်းႁႂ်ႈ ၸပ်းတၢင်းပဵၼ်ပွတ်ႇမဵဝ်းလဵဝ်ၵူၺ်း မၼ်းၸၢင်ႈႁဵတ်းႁႂ်ႈ လွတ်ႇလူမ်း ထူၺ်ႈၸႂ် လႄႈ သဵၼ်ႈလိူတ်ႈၵူၼ်း ၸပ်းတၢင်းပဵၼ်ပႃးၸွမ်း ၼႂ်းၼၼ်ႉၵွပ်ႈမီးပႃးသၢၼ် ၼီၶူဝ်တိၼ်း (Nicotine) ဢၼ်ၽူႈၶူင်သၢင်ႈႁဵတ်းဢွၵ်ႇလႅၼ်းယႃႈၾႆးၾႃႉၶဝ် ႁဵတ်းႁႃမႃး ၵူႈလွၵ်းလၢႆး ၼင်ႇႁိုဝ်ပေႃးတေမိူၼ်ဢၢႆႁိုၼ်းႁွမ် မၢၵ်ႇမႆႉသၽႃႇဝၵူႈမဵဝ်း ၼႆယဝ်ႉ။ ၽူႈၶူၼ်ႉၶႂႃႉ တီႈၸၼ်ႉၸွမ် ၼႂ်းၸႄႈမိူင်း ဢူဝ်ႁၢႆးဢူဝ် (Ohio State University) ၵူတ်ႇထတ်းႁၼ်ဝႃႈ ၽူႈၵေႃႉဢၼ် လုတ်ႇလႅၼ်းယႃႈၾႆးၾႃႉ ၶဝ်ႈၵႂႃႇၼႂ်းတူဝ်ၶိင်းၼၼ်ႉ မၼ်းႁဵတ်းႁႂ်ႈ သၢၼ်ၼီၶူဝ်တိၼ်း (Nicotine) ၶဝ်ႈၵႂႃႇၼႂ်းသဵၼ်ႈလိူတ်ႈ လႄႈ ႁူဝ်ၸႂ် ၵမ်းသိုဝ်ႈသေ လိူတ်ႈဢၼ်တေသူင်ႇလဵင်ႉ ၼႂ်းႁူဝ်ၸႂ်ၵူၼ်းႁဝ်းၼၼ်ႉ ဢမ်ႇလေႃႇလဵင်ႉပၼ် ပၵတိလႆႈလႄႈ လွင်ႈတွတ်ႇႁူဝ်ၸႂ်ၵူၼ်းႁဝ်းၵေႃႈ တေၽိူမ်ႉၶိုၼ်ႈမႃးႁႅင်းသေၵဝ်ႇ ၼႆယဝ်ႉ။ ၼွၵ်ႈလိူဝ်သေ သဵၼ်ႈလိူတ်ႈလႄႈ ႁူဝ်ၸႂ်ၵူၼ်း ဢမ်ႇႁဵတ်းၵၢၼ်တူင်ႉၼိုင် မိူၼ်ၵဝ်ႇလႆႈယဝ်ႉ ၼၼ်ႉ ယင်းၸၢင်ႈႁဵတ်းႁႂ်ႈ တိတ်းၸပ်းၸိူင်ႉမႅင်း Virus ၼႂ်းသႅဝ်းလ် ၼိူဝ်ႉတူဝ်ၵူၼ်းႁဝ်း မိူၼ်ၼင်ႇ တင်းပဵၼ်သဵၼ်ႈလိူတ်ႈတၼ်၊ တၢင်းပဵၼ်သဵၼ်ႈလိူတ်ႈႁူဝ်ၸႂ်ၵႅပ်ႈ၊ တၢင်းပဵၼ် လိူတ်ႈသုင်လႄႈ သင်လုတ်ႇလႅၼ်းယႃႈၾႆးၾႃႉ ၶၢဝ်းယၢဝ်းၸိုင် ၸၢင်ႈတိတ်းၸပ်း တၢင်းပဵၼ် ၶႅၼ်ႇသႃႇပႃးလႆႈ ၼႆယဝ်ႉ။ ႁွင်ႈၵၢၼ်လူင်ၽၢႆႇယူႇလီ ဢၼ်ႁႄႉၵင်ႈၸိူဝ်ႉမႅင်းတၢင်းပဵၼ် (CDC) ၸိုင်ႈမိူင်းဢမေႇရိၵၢၼ်ႇ ပိုၼ်ၽၢဝ်ႇၵႂႃႇ မိူဝ်ႈၼႂ်းလိူၼ် October 2019 ပူၼ်ႉမႃးၼႆႉဝႃႈ မီးၵူၼ်းလႆႈလူႉတၢႆ ယွၼ်ႉလုတ်ႇလႅၼ်းယႃႈၾႆးၾႃႉ 37 ၵေႃႉ လႄႈ မီးၵူၼ်းၸပ်းတၢင်းပဵၼ်ပွတ်ႇဝႆႉယူႇ ယၢမ်းလဵဝ် ဢမ်ႇယွမ်း 2,000 ၵေႃႉ ၼႆယဝ်ႉ။ ယူႇတီႈ ၸုမ်းပၢႆးယူႇလီလုမ်ႈၾႃႉ (WHO) လႆႈထတ်းႁၼ် ၵူၼ်းလုတ်ႇလႅၼ်းယႃႈၾႆးၾႃႉ မိူဝ်ႈပီ 2011 မီး 7 လၢၼ်ႉၵေႃႉ လႄႈ ထိုင်မႃး ၼႂ်းပီ 2018 ၼႆႉသမ်ႉ ၵူၼ်းလုတ်ႇလႅၼ်းယႃႈ ၾႆးၾႃႉ မီးထိုင် 41 လၢၼ်ႉၵေႃႉ၊ ယွၼ်ႉလႅၼ်းယႃႈၾႆးၾႃႉၼၼ်ႉ မီးဢၢႆႁိုၼ်းႁွမ် ဢၢႆမွၵ်ႇ၊ မၢၵ်ႇမႆႉ လၢႆမဵဝ်း ဝႆႉလႄႈ ႁဵတ်းႁႂ်ႈလုၵ်ႈဢွၼ်ႇၼုမ်ႇၶဝ် ၵိုင်ႉၵၢင်ႉတိတ်းၸပ်းငၢႆႈတႄႉတႄႉ ၼႆယဝ်ႉ။ ၶေႃႈမုၼ်း – Posttodayတႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ']

2019-11-11T17:10:37

https://taifreedom.com/%e1%81%b6%e1%82%84%e1%82%87%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%80%84%e1%80%ad%e1%80%af%e1%81%bc%e1%80%ba%e1%80%b8-1-%e1%80%9c%e1%81%a2%e1%81%bc%e1%80%ba/

ၶႄႇၸွႆႈထႅမ်ငိုၼ်း 1 လၢၼ်ႉတေႃႇလႃႇ(USD) တႃႇႁႂ်ႈပဵၼ်လွင်ႈၵမ်ႉၸွႆႈ ၵၢၼ်ငမ်းယဵၼ်ၼႂ်းမိူင်းႁူမ်ႈတုမ်

တႃႇႁႂ်ႈပဵၼ်လွင်ႈၵမ်ႉၸွႆႈ ၵၢၼ်ငမ်းယဵၼ်ၼႂ်းမိူင်းႁူမ်ႈတုမ် ဝႃႈၼႆသေ မိူင်းၶႄႇ လႆႈၸွႆႈငိုၼ်းထႅင်ႈ 1 လၢၼ်ႉတေႃႇလႃႇ(USD) တီႈၸုမ်းလူင်ပွင်ၸိုင်ႈ မိူင်းႁူမ်ႈတုမ် ဝႃႈၼႆ ၊ ငိုၼ်းၸိူဝ်းၼၼ်ႉ ၽွင်းတၢင် ၼွၵ်ႈမိူင်း မိူင်းၶႄႇ သုၼ်ႇၵေႃႈသျႅၼ်း လႆႈၵႂႃႇႁူပ်ႉထူပ်း တေႃႇဢွင်ႇသၢၼ်းသုၵျီႇ တီႈၼေႇပျီႇတေႃႇသေ ဢၢပ်ႈပၼ်ငိုၼ်း တီႈသုၼ်ၵၢင် လွင်ႈငမ်းယဵၼ်လႄႈ လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ (NRPC) 4 သႅၼ် တေႃႇလႃႇ ၊ ဢၢပ်ႇပၼ်ပႃးတႃႇၵေႃႇမသျိၼ်ႇလွင်ႈငမ်းယဵၼ် 3 သႅၼ်တေႃႇလႃႇၵႂႃႇသေ ဝၢႆးၼၼ်ႉၵေႃႈ ၶိုၼ်းႁူပ်ႉထူပ်းပႃး ၽူႈၵွၼ်းသိုၵ်းသုင်သုတ်း တပ်ႉမတေႃႇမၢၼ်ႈ မိၼ်းဢွင်ႇလၢႆႇ တီႈၼႄႇပျီႇတေႃႇ ၽွင်းမိူဝ်ႈပႆႇဢွၵ်ႇၶၢဝ်းတၢင်းၵႂႃႇ တီႈတႃႈၵုင်ႈ ဝႃႈၼႆ။ မိူဝ်ႈဝၼ်းထီႉ 8 November 2019 ၼၼ်ႉ ၶိုၼ်းမႃးၸတ်းႁဵတ်း ပၢင်မွပ်ႈဢၢပ်ႈၸွႆႈထႅမ်ငိုၼ်းၼၼ်ႉ တီႈငဝ်ႈငုၼ်းသုၼ်ၵၢင် လွင်ႈငမ်းယဵၼ်လႄႈ လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ (NRPC) တီႈၼႂ်းဝဵင်းလူင် တႃႈၵုင်ႈသေ ၽွင်းတၢင်ၼွၵ်ႈမိူင်း မိူင်းၶႄႇ သုၼ်ႇၵေႃႈသျႅၼ်း ဢၢပ်ႈငိုၼ်း 3 သႅၼ်တေႃႇလႃႇၼၼ်ႉ ပၼ်တီႈ ႁူဝ်ပဝ်ႈ JMC ၵေႃႇမတီႇႁူမ်ႈၵၢၼ်လူလွမ်ပႂ်ႉပႃး ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸၼ်ႉမိူင်းႁူမ်ႈတုမ် ၸွမ်သိုၵ်းယႃႇပျေႉ ဝႃႈၼႆ။ သုၼ်ႇၵေႃႈသျႅၼ်း လၢတ်ႈတီႈသိုဝ်ႇၶၢဝ်ႇ RFA ၵႂႃႇဝႃႈ ယွၼ်ႉဝႃႈ မိူင်းၶႄႇပဵၼ်မိူင်းႁိမ်းႁွမ်း မိူင်းႁူမ်ႈတုမ် လႄႈ ပဵၼ်လွင်ႈထုၵ်ႇလီႁဵတ်းသၢင်ႈ ၸွႆႈထႅမ်ႈယူႇသေ တေၶဝ်ႈပႃးႁဵတ်းသၢင်ႈၸွမ်း ၶၵ်ႉၵၢၼ်ငမ်းယဵၼ် မိူင်းႁူမ်ႈတုမ်ယူႇ ဝႃႈၼႆ။ ၽၢႆႇတၢင်းမိူင်းၶႄႇၵေႃႈ ပဵၼ်လွင်ႈဢၼ်သူၼ်ၸႂ်ၸွမ်း ၵၢၼ်ငမ်းယဵၼ် တေႉတေႉဝႃႈဝႃႈလႄႈ ဝႆႉၼမ်ႉၼၵ်းတေႉတေ့ ၊ မိူင်းႁူမ်ႈတုမ်ပႆႇၵတ်းယဵၼ်လႆႈလႄႈ လွင်ႈႁုၼ်ႈမုၼ်းၶိုၼ်ႈယႂ်ႇ ၵူႈၽၢႆႇၽၢႆႇၵေႃႈ တူၵ်းလိုၼ်းပိူၼ်ႈဝႆႉ ၵူၺ်းၼႃႇ ယွၼ်ႉပဵၼ်မိူင်းဢၼ်မီးၶူဝ်းၶွင် သၽႃႇဝ ၼိူဝ်လိၼ်တႂ်ႈလိၼ် လိူင်ႈၼမ်လႄႈ သင်ဝႃႈလႆႈငမ်းယဵၼ်မႃးၼႆၸိုင် ႁၼ်ထိုင်ဝႃႈ တေၶိုၼ်ႈယႂ်ႇမႃးၵမ်းလဵဝ်ယူႇၼႆ သုၼ်ႇၵေႃႈသျႅၼ်း လၢတ်ႈၵႂႃႇ ၼင်ႇၼႆ။ တွၵ်ႇတိူဝ်ႇ သူၺ်ႇၶႃး ၽူႈၶဝ်ႈပႃးၼႂ်း တႅဝ်းႁူမ်ႈၸိူဝ်ႉၸၢတ်ႈၶျၢင်း(CNF) လၢတ်ႈဝႃႈ တႃႇႁႂ်ႈပေႃးပဵၼ်လွင်ႈၵမ်ႉၸွႆႈ ၵၢၼ်ငမ်းယဵၼ်မိူင်းႁူမ်ႈတုမ်ဝႃႈၼႆသေ ၽၢႆႇတၢင်းၶႄႇ ၶဝ်ၸွႆႈထႅမ်ငိုၼ်းမႃး မီးသၢမ်ပီႊထတ်းၵၼ်ယဝ်ႉ ဢၼ်ၸွႆႈထႅမ်တီႈ JMC ၵေႃႇမတီႇႁူမ်ႈၵၼ်လူလွမ်ပႂ်ႉပႃးၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸၼ်ႉမိူင်းႁူမ်ႈတုမ် (JMC) ၼႆႉၵူၺ်း ပီႊဢွၼ်တၢင်းသုတ်း ၸွႆႈထႅမ် ငိုၼ်း 5 သႅၼ်တေႃႇလႃႇ (USD) ၊ ပီႊထီႉသွင် ၸွႆႈထႅမ်ငိုၼ်း 3 သႅၼ်တေႃႇလႃႇ (USD) လႄႈ ၵႃး 10 လမ်း ယဝ်ႉၵႂႃႇသေ ပီႊၼႆႉတေႉ ၸွႆႈထႅမ်ထႅင်ႈ ငိုၼ်း 3 သႅၼ်တေႃႇလႃႇ (USD) ဝႃႈၼႆ။ သုၼ်းၵေႃႇသျႅၼ်းၼႆႉ လႆႈႁွင်ႉႁူပ်ႉထူပ်း ၸုမ်းဢူၺ်းလီ ဢၼ်ပဵၼ် KIA, MNDAA, TNLA လႄႈ AA ၶဝ်ဢွၼ်တၢင်းယဝ်ႉသေ ၸင်ႇၵွႆႈမႃးတီႈၼေႇပျီႇတေႃႇ ဝႃႈၼႆ။ ၶေႃႈမုၼ်း − RFAတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-11T16:58:51

https://taifreedom.com/%e1%80%95%e1%82%83%e1%82%87%e1%80%90%e1%80%ae%e1%82%87%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b8%e1%81%a2%e1%80%9d%e1%80%ba%e1%80%b8%e1%81%b6/

ပႃႇတီႇၵၢၼ်မိူင်းၸၢဝ်းၶိူဝ်းၶဝ် သၢၼ်ၶတ်း လွင်ႈလႅၵ်ႈလၢႆႈမၵ်းမၼ်ႈ သုၼ်ႇပၼ်ၶႅပ်းၵၢင်ၸႂ် 90 ဝၼ်း တႃႇၵူၼ်း ၸိူဝ်းၶၢႆႉၵႂႃႇယူႇသဝ်း တၢင်ႇတီႈတၢင်ႇတၢင်း

လွင်ႈဢၼ် ၵေႃႇမသျိၼ်ႇပၢင်လိူၵ်ႈတင်ႈ မိူင်းႁူမ်ႈတုမ် လႅၵ်ႈလၢႆႈမၵ်းမၼ်ႈ သုၼ်ႇပၼ်ၶႅပ်းၵၢင်ၸႂ် 90 ဝၼ်း တႃႇၵူၼ်းၸိူဝ်းဢၼ်ၶၢႆႉၵႂႃႇယူႇသဝ်း တၢင်ႇတီႇတၢင်ႇတၢင်းၼၼ်ႉ ပႃႇတီႇၵၢၼ်မိူင်း ၸၢဝ်းၶိူဝ်းၶဝ် ဢွၼ်ၵၼ်သၢၼ်ၶတ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈပွၵ်ႈဢွၼ်တၢင်း မၢႆမီႈလၢႆးလိူၵ်ႈတင်ႈ ၼႄဝႆႉဝႃႈ ၵူၼ်းၸိူဝ်းဢၼ်ၶၢႆႉၵႂႃႇယူႇသဝ်း တၢင်ႇတီႈတၢင်ႇတၢင်းၼၼ်ႉ သင်ဝႃႈယူႇသဝ်းၼႂ်းပိုၼ်ႉတီႈသိုပ်ႇတေႃႇၵၼ် ၼႂ်းၶၢဝ်းတၢင်း 180 ဝၼ်းၵွၼ်ႇ ၸင်ႇမီးသုၼ်ႇ ပၼ်ၶႅပ်းၵၢင်ၸႂ် ၼႆယဝ်ႉ ၊ ၵူၺ်းၵႃႈ ၵေႃႇမသျိၼ်ႇပၢင်လိူၵ်ႈတင်ႈ မိူင်းႁူမ်ႈတုမ်သမ်ႉ ၶိုၼ်းလႅၵ်ႈလၢႆႈ မၵ်းမၼ်ႈပဵၼ် 90 ၵူၺ်းလႄႈ ပႃႇတီႇၵၢၼ်မိူင်းၸၢဝ်းၶိူဝ်းၶဝ် ၸင်ႇလႆႈသၢၼ်ၶတ်းၵႂႃႇ ၼႆယဝ်ႉ။ ၵေႃႇမသျိၼ်ႇပၢင်လိူၵ်ႈတင်ႈ မိူင်းႁူမ်ႈတုမ် လႅၵ်ႈလၢႆႈမၵ်းမၼ်ႈၶိုၼ်းဝႃႈ ယူႇတီႈၵူၼ်းၸိူဝ်းဢၼ်ၶၢႆႉၵႂႃႇယူႇသဝ်း ႁွတ်ႈၽႅဝ်ၼႂ်းဢွင်ႈတီႈ ၶဵတ်ႇမၢႆလိူၵ်ႈတင်ႈၼၼ်ႉ သင်ဝႃႈယူႇသဝ်းသိုပ်ႇတေႃႇၵၼ် ၶၢဝ်းတၢင်း 90 ဝၼ်းၵူၺ်းၵေႃႈ မီးသုၼ်ႇပၼ်ၶႅပ်းၵၢင်ၸႂ်လႆႈၼႆသေ ပိုၼ်ၽၢဝ်ႇၵႂႃႇ မိူဝ်ႈဝၼ်းထီႉ 3 November 2019 ၼႆယဝ်ႉ။ တွၵ်ႇတိူဝ်ႇဢမ်ႇၵေႃးလ ႁူဝ်ပဝ်ႈပႃႇတီႇၶွၼ်ႇၵရႅတ်ႉၸိူဝ်ႉၸၢတ်ႈၶၢင် လၢတ်ႈဝႃႈ လွင်ႈဢၼ်ၵေႃႇမသျိၼ်ႇ ပၢင်လိူၵ်ႈတင်ႈ မိူင်းႁူမ်ႈတုမ် လႅၵ်ႈလၢႆႈမၵ်းမၼ်ႈၼႆႉ ဢမ်ႇမႅၼ်ႈၸွမ်းပိူင် ဝႃႈၼႆ။ ယင်းသိုပ်ႇလၢတ်ႈဝႃႈ လွင်ႈၵေႃႇမသျိၼ်ႇပၢင်ႈလိူၵ်ႈတင်ႈ မိူင်းႁူမ်ႈတုမ် လႅၵ်ႈလၢႆႈမၵ်းမၼ်ႈ သုၼ်ႇတွၼ်ႈၶႅပ်းၵၢင် ၸႂ် 90 ဝၼ်း တႃႇၵူၼ်းၸိူဝ်းဢၼ်ၶၢႆႉယူႇသဝ်းတၢင်ႇတီႈတၢင်ႇတင်းၼႆႉ မိူဝ်ႈဝၼ်းထီႉ 8 November 2019 ပႃႇတီႇ ၶွၼ်ႇၵရႅတ်ႉၸိူဝ်ႉၸၢတ်ႈၶၢင် တုၵ်းယွၼ်းႁႂ်ႈပၢၵ်ႈပႅတ်ႈၶိုၼ်းသေ လွင်ႈသုၼ်ႇပၼ်ၶႅပ်းၵၢင်ၸႂ် ၵူၼ်းၸိူဝ်းဢၼ် ၶၢႆႉတီႈယူႇသဝ်းတၢင်ႇတီႈတၢင်ႇတၢင်းၼၼ်ႉ ထုၵ်ႇလီဢဝ်ပိူင်လၢႆးပၼ်ၶႅပ်းၵၢင်ၸႂ်လူင်ႈၼႃႈသေ ထုၵ်ႇလီႁဵတ်း သၢင်ႈ ၽေႃႇၼမ်ႉၼႄတူဝ်ၵႂႃႇ ၸွမ်းၼင်ႇလၢႆးသဵၼ်ႈတၢင်းမၢၼ်ႇမႅၼ်ႈ ၼႆယဝ်ႉ။ လႆႈႁူႉဝႃႈ တႃႇၼႂ်းၵၢၼ်ငၢၼ်း သႅင်ၶဵဝ် ၊ ၶမ်း ဢိၵ်ႇတင်း ၵၢၼ်ငၢၼ်းတႃႇႁုၼ်ႈမုၼ်းၶိုၼ်ႈယႂ်ႇ ပႃးၸဵမ် ဝဵင်းၽႃၵၢၼ်ႉ ၊ ဝဵင်းတၼၢႆး ၼႂ်းၸႄႈဝဵင်းၵမ်ႉၼမ်ၼမ်ၼႆႉ မီးႁႅင်းၵၢၼ်ဢၼ်ၶၢႆႉယူႇသဝ်း ၼမ်ႉတေႉတေႉ ဝႃႈၼႆ ၊ ၸွမ်းၼင်ႇႁူဝ်ၼပ်ႉ ပေႃးၼႆၸိုင် ၸၢဝ်းၶိူဝ်းဢၼ်ယူႇသဝ်းၼႂ်းပိုၼ်ႉတီႈ ယင်းဢႄႇသေ ႁႅင်းၵၢၼ်ဢၼ်ၶၢႆႉၵႂႃႇ ယူႇသဝ်း ၼႆယဝ်ႉ။ ယွၼ်ႉလႅၵ်ႈလၢႆႈမၵ်းမၼ်ႈ သုၼ်ႇပၼ်ၶႅပ်းၵၢင်ၸႂ် 90 ဝၼ်း တႃႇၵူၼ်းၸိူဝ်းဢၼ်ၶၢႆႉယူႇသဝ်းၼႆႉသေ ၽူႈလဵပ်ႈႁဵၼ်း ၵၢၼ်မိူင်းၶဝ် ထတ်းသၢင်ဝႃႈ ဢွင်ႈတီႈၵူၼ်းၸိူဝ်းဢၼ်ၶၢႆႉၵႂႃႇယူႇသဝ်းၼၼ်ႉ ၸၢင်ႈပဵၼ်မႃးလၢႆး လဵၼ်ႈၶႅပ်းၵၢင်ၸႂ်သေ လွင်ႈႁဵတ်းသၢင်ႈ ၵေႃႇမသျိၼ်ႇ ပၢင်လိူၵ်ႈတင်ႈၵေႃႈ ၸၢင်ႈတိူဝ်ႉၶိူၵ်ႈပႃး ၼႆယဝ်ႉ။ ၽူႈမီးပုၼ်ႈၽွၼ်း ပႃႇတီႇၽွမ်ႉႁူမ်ႈမွၼ်းၵေႃႉၼိုင်ႈ လၢတ်ႈဝႃႈ တီႈၸႄႈမိူင်းမွၼ်းၼႆႉၵေႃႈ ႁႅင်းၵၢၼ်ဢၼ်ၶၢႆႉမႃး ယူႇသဝ်း ဢိၵ်ႇတင်း ၵူၼ်းၸၢဝ်းၶိူဝ်းမၢၼ်ႈ ၼမ်လိူဝ်သေ ၵူၼ်းၸၢဝ်းမွၼ်း ဝႃႈၼႆ ၊ ယွၼ်ႉၼႆလႄႈ လွင်ႈၵေႃႇမသျိၼ်ႇပၢင်လိူၵ်ႈတင်ႈ မိူင်းႁူမ်ႈတုမ် လႅၵ်ႈလၢႆႈမၵ်းမၼ်ႈ သုၼ်ႇပၼ်ၶႅပ်းၵၢင်ၸႂ် 90 ဝၼ်း တႃႇႁႅင်းၵၢၼ် ဢမ်ႇၼၼ် ၵူၼ်းၸိူဝ်းဢၼ်ၶၢႆႉမႃးယူႇသဝ်းၼႆႉ ဢမ်ႇထုၵ်ႇလီပဵၼ် ၼႆယဝ်ႉ။ ၵူဝ်ႇၵျေႃႇထိၼ်ႇ ၽူႈမီးပုၼ်ႈၽွၼ်း ၸုမ်း New Myanmar Foundation ၵေႃႈ လၢတ်ႈဝႃႈ မိူဝ်ႈပႆႇပိုၼ် ၽၢဝ်ႇလႅၵ်ႈလၢႆႈမၵ်းမၼ်ႈၼၼ်ႉ ၵေႃႇမသျိၼ်ႇပၢင်လိူၵ်ႈတင်ႈ ထုၵ်ႇလီႁူပ်ႉထူပ်းဢုပ်ႇဢူဝ်း ပႃႇတီႇၵၢၼ် မိူင်းၸၢဝ်းၶိူဝ်းၶဝ် ဢွၼ်တၢင်း ဝႃႈၼႆ။ ၵဵဝ်ႇလူၺ်ႈလွင်ႈလႅၵ်ႈလၢႆႈမၵ်းမၼ်ႈ သုၼ်ႇပၼ်ၶႅပ်းၵၢင်ၸႂ် 90 ဝၼ်း တႃႇၵူၼ်းၸိူဝ်းဢၼ်ၶၢႆႉယူႇသဝ်း တၢင်ႇတီႈတၢင်ႇတၢင်းၼႆႉသေ ၼႂ်းပၢင်ႁူပ်ႉထူပ်း ၵေႃႇမသျိၼ်ႇပၢင်လိူၵ်ႈတင်ႈ မိူင်းႁူမ်ႈတုမ် ဢၼ်တေမႃးထိုင်ၼၼ်ႉ ၽၢႆႇပႃႇတီႇၵၢၼ်မိူင်းၸၢဝ်းၶိူဝ်းၶဝ် တေသၢၼ်ၶတ်းၵႂႃႇ ၼႆယဝ်ႉ။ ၶေႃႈမုၼ်း-RFAတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-11T15:47:12

https://taifreedom.com/%e1%81%bc%e1%81%a2%e1%80%84%e1%80%ba%e1%80%b8%e1%80%9a%e1%80%ad%e1%80%84%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%81%bc%e1%80%ad%e1%80%af%e1%80%84%e1%80%ba%e1%82%88-%e1%81%ba%e1%82%83/

ၼၢင်းယိင်းၵေႃႉၼိုင်ႈ ၺႃးယိုဝ်းတၢႆ ၼႂ်းဝၢင်းႁိူၼ်း

ၵူၼ်းဢမ်ႇႁူႉၵေႃႉ/ၸုမ်း ဢဝ်ၵွင်ႈယိုဝ်းၼၢင်းယိင်းၵေႃႉၼိုင်ႈ တၢႆထင်တီႈ ၼႂ်းဝၢင်းႁိူၼ်းမၼ်းၼၢင်း တီႈဝၢၼ်ႈၼွင်ဝူဝ်း ဢိူင်ႇၼွင်ဝူဝ်း ၸႄႈဝဵင်းလွၵ်ႉၸွၵ်ႇ ၸိုင်ႈတႆးပွတ်းၸၢၼ်း။ မိူဝ်ႈဝႃးဝၼ်းထီႉ 10 November 2019 မီးၵူၼ်းဢမ်ႇႁူႉၵေႃႉ/ၸုမ်း 2 ၵေႃႉ ႁေႃႈလူတ်ႉၶိူင်ႈလမ်းၼိုင်ႈ (လုၵ်ႉတင်းလႂ်ၵႂႃႇဢမ်ႇႁူႉ) ၵႂႃႇတီႈႁိူၼ်း ၼၢင်းၶမ်းၸိင်ႇ ဢႃႇယု 30 ပီႊ သေ ဢဝ်ၵွင်ႈယိုဝ်းသႂ်ႇ တီႈတူဝ် ၼၢင်းၶမ်းၸိင်ႇ 4 ၵမ်း လႄႈ လႆႈတၢႆထင်တီႈၵႂႃႇ ၼႂ်းဝၢင်းႁိူၼ်းမၼ်းၼၢင်းၵမ်းလဵဝ် ၼႆယဝ်ႉ။ မိူဝ်ႈဝၼ်းထီႉ 03 November 2019 ၼၼ်ႉၵေႃႈ မီးၵူၼ်းဢမ်ႇႁူႉၵေႃႉ/ၸုမ်း မိူၼ်ၵၼ် ဢဝ်ၵွင်ႈၵႂႃႇယိုဝ်း ၽူႈယႂ်ႇၵူၼ်းလူင် ၼႂ်းဢိူင်ႇမိူင်းတင်ႈ ၽွင်းတိုၵ်ႉၵိၼ်ၶဝ်ႈၽၵ်း ၼႂ်းလၢၼ်ႉၼမ်ႉၶူင်း ပွၵ်ႉ 8 ၸႄႈဝဵင်းၵျွၵ်းမႄး လႄႈ လႆႈတၢႆထင်တီႈ 2 ၵေႃႉ၊ တၢႆတီႈႁူင်းယႃ 1 ၵေႃႉ ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-11T15:20:44

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%82%89%e1%80%9c%e1%80%b0%e1%80%84%e1%80%ba-cyclone-bulbul-%e1%81%bd/

ယွၼ်ႉလူမ်းလႅင်ႉလူင် Cyclone Bulbul ၽတ်ႉၶဝ်ႈသေ မီးၵူၼ်းလူႉတၢႆ 20 ၵေႃႉ လႄႈ 2 လၢၼ်ႉပၢႆ လႆႈပၢႆႈၽေး

ယွၼ်ႉလူမ်းလႅင်ႉလူင် Cyclone Bulbul ၽတ်ႉၶဝ်ႈၼႂ်းမိူင်း ဢိၼ်းတီးယႃးလႄႈ မိူင်းပင်းၵလႃးတဵတ်ႉသ် ႁဵတ်းႁႂ်ႈလူမ်းလႅင်ႉထွင်းပဝ်ႇႁၢဝ်ႈႁႅင်း ၾူၼ်တူၵ်းႁႃႇယႂ်ႇႁႃႇလူင်လႄႈ ၸဝ်ႈၼႃႈတီႈၽူႈမီးပုၼ်ႈၽွၼ်းၶဝ် လၢတ်ႈဝႃႈ ႁဵတ်းႁႂ်ႈမီးၵူၼ်းလူႉတၢႆထိုင် 20 ၵေႃႉ ၊ ၵူၼ်းမိူင်း 2 လၢၼ်ႉပၢႆ လႆႈၶၢႆႉသွၼ်ႈၶဝ်ႈတီႈ ဢွင်ႈတီႈပၢႆႈၽေးၼႆယဝ်ႉ။ ယွၼ်ႉလူမ်းလႅင်ႉၼႆႉသေ မိူဝ်ႈဝၼ်းသဝ်ပူၼ်ႉမႃးၼႆႉ ႁႅင်းလူမ်းဢၼ်ၽတ်ႉၶဝ်ႈၼႂ်းမိူင်းမီး 1 ၸူဝ်ႈမူင်းလႂ် 120 ၵီႇလူဝ်ႇမီႇတႃႇ (74 လၵ်း) လႄႈ လႆႈပိၵ်ႉဢိုတ်းဝႆႉ ၵၢၼ်ဢႅဝ်ႇလႄႇ ၽင်ႇပၢင်ႇလၢႆႇ ဢိၵ်ႇတင်း သၢႆၵၢၼ်မိၼ်တင်းသွင်မိူင်းၵေႃႈ လႆႈၵိုတ်းယင်ႉဝႆႉၼႆယဝ်ႉ။ ယွၼ်ႉၾူၼ်လူမ်းႁႅင်းလႄႈ ၵူၼ်းမိူင်းပင်းၵလႃးတဵတ်ႉသ်ၵမ်ႉပႃႈၼမ် လႆႈလူႉတၢႆယွၼ်ႉ တူၼ်ႈမႆႉ လူမ်ႉတဵင် ၼႂ်းၼၼ်ႉၼၢင်းယိင်းၵေႃႉၼိုင်ႈ ဢႃႇယု 52 ပီႊ လုၵ်ႉဢွင်ႈတီႈပၢႆႈၽေးသေ ပွၵ်ႈၶိုၼ်းယူႇႁိူၼ်း ၵူၺ်းၵႃႈ တူၼ်ႈမႆႉလူမ်ႉတဵင်သႂ်ႇႁိူၼ်းလႄႈ မၼ်းၼၢင်းလႆႈလူႉတၢႆၵႂႃႇ ၊ ထႅင်ႈၵေႃႉၼိုင်ႈ ဢၼ်လီမွင်ၸႂ် ၼႆႉတႄႉ လုင်းတမ်ႇငႃႈ ဢႃႇယု 60 ပီႊ ဢမ်ႇယွမ်းၶၢႆႉယူႇတီႈ ဢွင်ႈတီႈပၢႆႈၽေးလႄႈ လႆႈလူႉတၢႆယွၼ်ႉ လူမ်းလႅင်ႉလူင်ၼႆႉ ၼႆယဝ်ႉ။ ၸဝ်ႈၼႃႈတီႈၽူႈမီးပုၼ်ႈၽွၼ်း မိူင်းပင်းၵလႃးတဵတ်ႉသ်ၶဝ်လၢတ်ႈဝႃႈ မီးၵူၼ်းမိူင်း 30 ပၢႆ လႆႈတိူဝ်ႉဝၢတ်ႇၸဵပ်းသေ ႁိူၼ်းၵူၼ်းမိူင်းမွၵ်ႈ 6,000 လင် လူႉလႅဝ်ယွၼ်ႉ လူမ်းလႅင်ႉလူင်ၼႆႉ ၼႆယဝ်ႉ။ တီႈၼႂ်းမိူင်း ပင်းၵလႃးတဵတ်ႉသ်တႄႉ ဢၼ်လူႉသုမ်းၼမ်သေပိူၼ်ႈ ပဵၼ်ပိုၼ်ႉတီႈၽင်ႇပၢင်ႇလၢႆႇ ၶူးၼႃႇ ၊ ၵူၼ်းမိူင်း 2 လၢၼ်ႉပၢႆဢၼ်ယူႇသဝ်းၸွမ်းသၢပ်ႇပၢင်ႇလၢႆႇ 13 တီႈ ဢၼ်မီးၼႂ်းၸႄႈတွၼ်ႈၸိူဝ်းၼၼ်ႉ လႆႈၶၢႆႉပၢႆႈသွၼ်ႉၾူၼ်လူမ်းလႄႈ မိူဝ်ႈလဵဝ် ဢွင်ႈတီႈပၢႆႈၽေး မီး 5,558 တီႈၼႆယဝ်ႉ။ ဢမ်ႇႁိုင်သင်ၼႆႉၵူၺ်း ႁႅင်းလူမ်းလႅင်ႉတေလူတ်းယွမ်းၶိုၼ်းယဝ်ႉ ၵူၺ်းၵႃႈ ၸဝ်ႈၼႃႈတီႈၶဝ် ပၼ်ၾၢင်ႉဝႆႉ ယႃႇႁႂ်ႈဢွၵ်ႇႁိူဝ်းသေလမ်း၊ ယင်းတိုၵ်ႉလူဝ်ႇထႅင်ႈလၢႆဝၼ်းယူႇ တႃႇတေႁႂ်ႈမၼ်းပဵၼ် ၶိုၼ်းၾိင်ႈၾႃႉ မိူၼ်ၵဝ်ႇ ၼႆယဝ်ႉ။ ယွၼ်ႉလႆႈၵိုတ်းယင်ႉဝႆႉ ၵၢၼ်ဢွၵ်ႇႁိူဝ်းၼႂ်းၼမ်ႉပၢင်ႇလၢႆႇ ဢိၵ်ႇတၢင်း သၢႆၵၢၼ်မိၼ်ၸိူဝ်းၼႆႉလႄႈ ၵူၼ်းဢႅဝ်ႇလႄႇ (Tourists) မွၵ်ႈ 1,500 ၸိူဝ်းၼႆႉ ဢမ်ႇပႆႇၸၢင်ႈဢွၵ်ႇမိူဝ်း ယင်းတိုၵ်ႉၶမ်ဝႆႉယူႇတီႈ မိူင်းပင်းၵလႃးတဵတ်ႉသ်ၼႆယဝ်ႉ။ မိူဝ်ႈဝၼ်းသဝ်ပူၼ်ႉမႃးၼႆႉတႄႉ ၵူၼ်းမိူင်းဢိၼ်ႇတီးယႃး မွၵ်ႈ 120,000 (သႅၼ်သွင်မိုၼ်ႇ) လုၵ်ႉတီႈဢွင်ႈတီႈပၢႆႈၽေးသေ ၶိုၼ်းပွၵ်ႈမိူဝ်းႁိူၼ်းႁင်းၽႂ်မၼ်းယဝ်ႉ ဝႃႈၼႆ။ ပိုၼ်ႉတီႈဢၼ်မီးၼႂ်းမိူင်းပင်းၵလႃးတဵတ်ႉသ် မိူၼ်ၼင်ႇ ထုင်ႉလိၼ်တႅမ်ႇ မွၵ်ႈ 30 လၢၼ်ႉလင်ႁိူၼ်း ဢိၵ်ႇတၢင်း မိူင်းဢိၼ်းတီးယႃးပွတ်းဢွၵ်ႇၸိူဝ်းၼႆႉ ၵႆႉလႆႈထုၵ်ႇလူမ်းလႅင်ႉလူင် Cyclone ၽတ်ႉၶဝ်ႈယႃႉလူႉလႅဝ်ၵူႈပီႊပီႊၼႆ သိုဝ်ႇၶၢဝ်ႇ ABC ဢွၵ်ႇဝႆႉၼင်ႇၼႆ။ ယွၼ်ႉမီးလူမ်းလႅင်ႉလူင် Cyclone Bulbul ၽတ်ႉၶဝ်ႈၼႂ်းမိူင်းပင်းၵလႃးတဵတ်ႉသ်လႄႈ မိူင်းဢိၼ်ႇတီးယႃးသေ တၢင်းမိူင်းႁူမ်ႈတုမ်ၵေႃႈ ႁဵတ်းႁႂ်ႈမီးၾူၼ်တူၵ်းတူဝ်ႈတၢင်းမိူင်း ၵူၺ်းၵႃႈ ဢမ်ႇလႆႈမီးလွင်ႈလူႉသုမ်းသင်ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-11T14:20:44

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-%e1%80%90%e1%80%b5%e1%81%b5%e1%80%ba%e1%80%b8%e1%80%90%e1%80%b5%e1%80%84%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%99/

သိုၵ်း TNLA တဵၵ်းတဵင်ၵူၼ်းမိူင်းၼႂ်းပိုၼ်ႉတီႈ ႁႂ်ႈၵႂႃႇၽၼ်းမႆႉ

သိုၵ်း TNLA တဵၵ်းတဵင်ၸႂ်ႉၵူၼ်းဝၢၼ်ႈ လၢႆလၢႆဝၢၼ်ႈ ၶိုၼ်ႈၵႂႃႇၽၼ်းမႆႉ တီႈၼိူဝ်လွႆယဵၼ် ဢိၵ်ႇတင်း ႁႂ်ႈၵူၼ်းမိူင်း ႁၢင်ႈႁႅၼ်းလူတ်ႉၶိူင်ႈ ႁႂ်ႈတူဝ်ႈတၼ်းၵူႈဝၼ်း တႃႇၸွမ်းသူင်ႇ သိုၵ်း TNLA ပေႃးမီးလွင်ႈလူဝ်ႇၵႂႃႇမႃးပႆ။ မိူဝ်ႈဝၼ်းထီႉ 7 November 2019 သိုၵ်း TNLA တဵၵ်းတဵင်ႁႂ်ႈၵူၼ်းမိူင်း ၼႂ်းပိုၼ်ႉတီႈ (5) ဝၢၼ်ႈ ၶိုၼ်ႈၵႂႃႇၽၼ်းမႆႉ (ပွမ်ႈမႆႉ) တီႈၼိူဝ်လွႆယဵၼ် ႁိမ်းဝၢၼ်ႈပၢင်မၢၵ်ႇမိုဝ်း ဢိူင်ႇတေႃႉသၢင်ႇ ၸႄႈဝဵင်းၵျွၵ်းမႄး ၵူၺ်းၵႃႈ ဢမ်ႇမီးၵူၼ်းမိူင်းၵေႃႉလႂ် ႁတ်းၶိုၼ်ႈၵႂႃႇ ယွၼ်ႉၵူဝ်ၵႂႃႇၽႃႇၺႃးမၢၵ်ႇ ဢၼ်သိုၵ်း TNLA ႁၢင်ႈၵၢင်ဝႆႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၵူၼ်းမိူင်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈဝႃႈ မိူဝ်ႈဝၼ်းထီႉ 6 November 2019 ပူၼ်ႉမႃးၼႆႉ ဝူဝ်းၵူၼ်းမိူင်း ၼႂ်းပိုၼ်ႉတီႈ ၸဝ်ႈၶွင်ဝူဝ်း ၸိုင်ႈပႃႈမျႃႉ လႆႈၵႂႃႇၽႃႇၺႃးမၢၵ်ႇ သိုၵ်း TNLA ႁၢင်ႈၵၢင်ဝႆႉၼၼ်ႉလေႈ ႁဵတ်းႁႂ်ႈၶႃဝူဝ်းၽၢႆႇၼႃႈ လႆႈမၢတ်ႇၸဵပ်း ၼႆယဝ်ႉ။ ၵူၼ်းမိူင်း ၸိူဝ်းလႆႈထုၵ်ႇ သိုၵ်း TNLA တဵၵ်းတဵင်ၵႂႃႇၽၼ်းမႆႉ တီႈၼိူဝ်လွႆယဵၼ်ၼၼ်ႉ (1) ဝၢၼ်ႈၺွင်ႇပၢင်ႇလႃႉ၊ (2) ဝၢၼ်ႈၸႃႇတီႇႁွင်ႇ၊ (3) ဝၢၼ်ႈၸႃႇတီႇၸၢၼ်း၊ (4) ဝၢၼ်ႈပႃႇတဵင်း၊ (5) ဝၢၼ်ႈပၢင်မၢၵ်ႇမိုဝ်း တင်းမူတ်း (5) ဝၢၼ်ႈၼႆလႄႈ ယွၼ်ႉၵူၼ်းမိူင်း ဢမ်ႇႁတ်းၶိုၼ်ႈၵႂႃႇ ၽၼ်းမႆႉပၼ်ၶဝ်ၼၼ်ႉသေ ႁဵတ်းႁႂ်ႈသိုၵ်း TNLA ဢမ်ႇႁၢၼ်ႉၸႂ်တေႉတေႉဝႃႈဝႃႈ၊ ဢမ်ႇႁိုင်သင်ၼႆႉ လႅပ်ႈတေထုၵ်ႇ သိုၵ်း TNLA ၸႂ်ႉၵႂႃႇၽၼ်းမႆႉထႅင်ႈဢမ်ႇႁၢင်ႉ ဝႃႈၼႆ။ ၼွၵ်ႈလိူဝ်သေၼၼ်ႉ ၵူၼ်းမိူင်းၼႂ်းပိုၼ်ႉတီႈ လႆႈႁၢင်ႈႁႅၼ်းႁႂ်ႈတူဝ်ႈတၼ်း တႃႇတေဢဝ် လူတ်ႉၶိူင်ႈ ၸွမ်းသူင်ႇ သိုၵ်း TNLA ၵူႈဝၼ်း၊ ႁိူၼ်းလႂ် ဢမ်ႇမီးလူတ်ႉၶိူင်ႈၼၼ်ႉ တေလႆႈသႂ်ႇငိုၼ်း။ မိူဝ်ႈၼႂ်းလိူၼ် August လႄႈ September ၼိုင်ႈလိူၼ်လႂ် လႆႈသႂ်ႇ 3,000 ပျႃး၊ ၵူၺ်းၵႃႈ ၼႂ်း October မႃးၼႆႉသမ်ႉ ၼိုင်ႈလိူၼ်လႂ်လႆႈသႂ်ႇ 5,000 ပျႃး ၼႆယဝ်ႉ။ မိူဝ်ႈဝၼ်းထီႉ 21 October 2019 ပူၼ်ႉမႃးၼႆႉၵေႃႈ ဝူဝ်းၵူၼ်းဝၢၼ်ႈ ပၢင်မၢၵ်ႇမိုဝ်း ၵႂႃႇၽႃႇၺႃးမၢၵ်ႇ သိုၵ်း TNLA ဢၼ်ႁၢင်ႈၵၢင်ဝႆႉ ႁိမ်းဝၢၼ်ႈၼၼ်ႉသေ ဝူဝ်းလႆႈတၢႆၵႂႃႇ 3 တူဝ် သိုၵ်း TNLA သမ်ႉ ပၢႆယွၼ်းငိုၼ်းသၢႆႈတႅၼ်းၶိုၼ်း ၵႃႈမၢၵ်ႇၶဝ် တီႈၸဝ်ႈၶွင်ဝူဝ်း ၵူၼ်းမိူင်း ထႅင်ႈ ဝႃႈၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-11-11T13:52:15

https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba/

ၾႆးမႆႈႁိူၼ်းၵူၼ်းမိူင်း တီႈဝဵင်းလႃႈသဵဝ်ႈ

မိူဝ်ႈၼႆႉဝၼ်းထီႉ 11 November 2019 ယၢမ်းၵၢင်ၼႂ် 06:30 မူင်း ၾႆးၵိုင်ႉၵၢင်ႉမႆႈႁိူၼ်းၵူၼ်းမိူင်းလင်ၼိုင်ႈ တီႈပွၵ်ႉ 12 ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ လႄႈ ၶူဝ်းၶွင်ၼႂ်းႁိူၼ်းယေး ပဵၼ်ဢၼ်လူႉသုမ်းတင်းၼမ် ဝႃႈၼႆ။ လွင်ႈပဵၼ်မႃးလွင်ႈၾႆးမႆႈပွၵ်ႈၼႆႉ ၵူၼ်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ “ယွၼ်ႉၾႆးၾႃႉသွတ်ႉ တီႈၶိူင်ႈၸၼ်ၾႆးၼႂ်းႁိူၼ်း ဢူးမဵဝ်းဝိၼ်း လႄႈ ၸင်ႇလုၵ်ႉပဵၼ်ၾႆးၵႂႃႇၶႃႈ၊ ၵူၼ်းႁိမ်းႁွမ်းႁိူၼ်းဢူးမဵဝ်းဝိၼ်း လႄႈ ၽူႈမီးပုၼ်ႈၽွၼ်း ၽၢႆႇၶႄၾႆးၵေႃႈ ၸွႆႈၵၼ်ႁူတ်းၾႆး ႁႂ်ႈမွတ်ႇယူႇ၊ လွင်ႈၵူၼ်းတိူဝ်ႉဝၢတ်ႇၸဵပ်း ယွၼ်ႉၾႆးမႆႈတႄႉဢမ်ႇမီးၶႃႈ၊ ၶူဝ်းၶွင်ၼႂ်းႁိူၼ်းၼႂ်းယေးတႄႉ ပဵၼ်ဢၼ်လူႉသုမ်း တင်းၼမ်တင်းလၢႆယူႇ” လၢတ်ႈၼႄၼင်ႇၼႆ။ ယူႇတီႈ ၽူႈမီးပုၼ်ႈၽွၼ်းၽၢႆႇပလိၵ်ႈမၢၼ်ႈ ဝဵင်းလႃႈသဵဝ်ႈ လႆႈပိုတ်ႇဢဝ်တၢင်းၽိတ်း ဢူးမဵဝ်းဝိၼ်း (ပ) 133/2019၊ မတ်ႉတႃ 285 ဝႆႉယူႇ လႆႈႁူႉၸွမ်းၼင်ႇၼႆ။ “ၶႅပ်းႁၢင်ႈ-Nay Myo”တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-09T13:12:11

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-16/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈႁပ်ႉတၢင်းၸွႆႈထႅမ်တီႈ ၸုမ်းၵွင်တိုၼ်းၵၢင်ၸွႆႈၸိူဝ်ႉၸၢတ်ႈ

ၸွမ်းၼင်ႇတၢင်းယိူင်းဢၢၼ်း ၸုမ်းၵွင်တိုၼ်းၵၢင်ၸွႆႈၸိူဝ်ႉၸၢတ်ႈ မီးၼၼ်ႉသေ ဢဝ်ၶူဝ်းၶွင်ၸႂ်ႉ လႄႈ ၶွင်ၵိၼ်ယႅမ်ႉ တင်းၼမ် ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉတီႈ ငဝ်ႈၸိုင်ႈလွႆတႆးလႅင်း ၸိုင်ႈတႆးပွတ်းၸၢၼ်း ဝႃႈၼႆ။ မိူဝ်ႈဝၼ်းထီႉ 8 November 2019 ၸုမ်းၵွင်တိုၼ်းၵၢင်ၸွႆႈၸိူဝ်ႉၸၢတ်ႈ မီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် သေ ဢဝ်ၶူဝ်းၶွင်ၸႂ်ႉ လႄႈ ၶွင်ၵိၼ်ယႅမ်ႉမိူၼ်ၼင်ႇ ၶူင်းၵႆႇ ၼမ်ႉၼၵ်း 280 လူဝ်း ၊ မၢၵ်ႇၼမ်ႉတဝ်ႈ 40 ထူင် ၊ မၢၵ်ႇၶိူဝ်သူမ်ႈ 3 တိူၵ်ႈ ၊ မၢၵ်ႇၶိူဝ် 50 ထူင် ၊ မၢၵ်ႇၽိတ်ႉ 3 ထူင် ၊ ၶဝ်ႈသွႆးမႃးမ 65 တိူၵ်ႈ ၊ ၼမ်ႉမၼ်း 13 တိူၵ်ႈ ၊ ၵိူဝ် 2 ထူင် ၊ ၽွင်ဝၢၼ် 2 ထူင် ၊ ထူဝ်ႇလိူင် 3 ထူင် ၊ ႁႆၼိုင်ႈၶဝ်ႈ 2 လုၵ်ႈ ၊ လဵၵ်းၶဵၼ်ႇၽႃႉ 2 သဵၼ်ႈ ၊ ၽၵ်းမီႇၽိူၵ်ႇ 2 ထူင် ၊ ပႃဢႅပ်ႇ 5 တိူၵ်ႈ ၊ ထူဝ်ႇၶၢမ်း 2 ထူင် ၊ ၵိူဝ်ဝၢၼ် ၼမ်ႉၼၵ်း 55 လူဝ်း ၊ ၼမ်ႉၼူမ်း 1 တိူၵ်ႈ ၊ ၶိင် ၊ ၽၵ်းမီႇလႅင် ၊ ၼမ်ႉမၼ်းလူတ်ႉ ဢိၵ်ႇတင်း ၶွင်ၵိၼ်ယႅမ်ႉထႅင်ႈလၢႆလၢႆလွင်ႈ ႁူမ်ႈတင်းမူတ်း တူၵ်းမႅၼ်ႈသၢင်ႉငိုၼ်းထႆး 113,775 (ၼိုင်ႈသႅၼ်ၼိုင်ႈမိုၼ်ႇသၢမ်ႁဵင်ၸဵတ်းပၢၵ်ႇၸဵတ်းသိပ်းႁႃႈ)ဝၢတ်ႇ ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉတီႈ ငဝ်ႈၸိုင်ႈလွႆတႆးလႅင်း ၸိုင်ႈတႆးပွတ်းၸၢၼ်း ပိူဝ်ႇတႃႇႁႂ်ႈလႆႈပဵၼ် ႁႅင်းၸႂ်လႄႈ လွင်ႈၵမ်ႉၸွႆႈထႅမ် တီႈၵေႃႉသိုၵ်း ၵေႃႉႁၢၼ်ၶဝ် ဝႃႈၼႆ။ ယူႇတီႈၽူႈမီးပုၼ်ႈၽွၼ်း ၶွင်ႇသီႇဢဝ်ၶိုၼ်းၸိုင်ႈတႆး ဢုပ်ႉပိူင်ႇငဝ်ႈၸိုင်ႈၵေႃႈ ပဵၼ်ဢၼ်ငိၼ်းၸူမ်း ၶွပ်ႈၸႂ်ယႂ်ႇၼမ်ထိုင် ၸုမ်းၵွင်တိုၼ်းၵၢင်ၸွႆႈၸိူဝ်ႉၸၢတ်ႈ ဢၼ်လႆႈၵမ်ႉထႅမ်ၶွင်ၵိၼ်ယႅမ်ႉ တင်းၼမ်လႄႈ ၸင်ႇလႆႈႁဵတ်း ဝႂ်ယုၵ်ႉယွင်ႈ ဢဝ်ၵုင်ႇမုၼ် မွပ်ႈဢၢပ်ႈပၼ်တီႈ ၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ်ၵႂႃႇ ယူႇယဝ်ႉ။ မိူဝ်ႈဝၼ်းထီႉ 03 November 2019 ၼၼ်ႉၵေႃႈ ယိင်းဢွၼ်ႇ လႄႈ ၸၢႆးဢွၼ်ႇ သွင်ပီႈၼွင်ႉ ၸႄႈဝဵင်းမူႇၸေႊ မီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်တင်းၼမ်သေ ဢဝ်ငိုၼ်းဢၼ်မီးဝႆႉၼၼ်ႉ သိုဝ်ႉၾူင်း 1 လုၵ်ႈ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ မိူၼ်ၵၼ်။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-09T12:31:19

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%bd%e1%82%83%e1%82%87%e1%81%ba%e1%82%83%e1%80%b8%e1%80%99%e1%81%a2%e1%81%b5%e1%80%ba%e1%82%87/

ၵူၼ်းမိူင်း ၽႃႇၺႃးမၢၵ်ႇၽႃႇ လႄႈ တိူဝ်ႉဝၢတ်ႇၸဵပ်း 4 ၵေႃႉ

ၵူၼ်းမိူင်းၼႂ်းပိုၼ်ႉတီႈ ဝၢၼ်ႈမေႃႇ ၵႂႃႇၽႃႇၺႃးမၢၵ်ႇၽႃႇ တီႈၼႂ်းၵႄႈၵၢင် ဝၢၼ်ႈမေႃႇ လႄႈ ဝၢၼ်ႈၼမ်ႉတူၺ် (ဢိူင်ႇၼမ်ႉတူၺ်) ၸႄႈဝဵင်းမိူင်းငေႃႉ သေ ၸၢၵ်ႇမၢၵ်ႇတႅၵ်ႇတိူဝ်ႉၸပ်း 4 ၵေႃႉၼႆယဝ်ႉ။ ၵဵဝ်ႇလူၺ်ႈလွင်ႈၼႆႉ မိူဝ်ႈဝၼ်းထီႉ 06 November 2019 ၵူၼ်းမိူင်းၼႂ်းပိုၼ်ႉတီႈ 4 ၵေႃႉ ႁေႃႈလူတ်ႉၶိူင်ႈ ၵႂႃႇသိုဝ်ႉၶူဝ်းၶွင်ၸႂ်ႉတိုဝ်း လၢႆလၢႆလွင်ႈ တီၼႂ်းၵၢတ်ႇ ဝဵင်းမိူင်းငေႃႉ ယဝ်ႉသေ မိူဝ်ႈဝၢႆႇပွၵ်ႈၶိုၼ်းတင်းႁိူၼ်း မိူဝ်ႈႁွတ်ႈထိုင်တီႈၼႂ်းၵႄႈၵၢင် ဝၢၼ်ႈမေႃႇ တင်း ဝၢၼ်ႈၼမ်ႉတူၺ်ၼၼ်ႉ လႆႈၵိုင်ႉၵၢင်ႉၽႃႇၺႃးမၢၵ်ႇၽႃႇ လုၵ်ႈၼိုင်ႈ လႄႈ ၸၢၵ်ႇမၢၵ်ႇတႅၵ်ႇတိူဝ်ႉၸပ်း ႁၢဝ်ႈႁႅင်း 1 ၵေႃႉ ဢမ်ႇပေႃးႁၢဝ်ႈႁႅင်း 3 ၵေႃႉ ၼႆယဝ်ႉ။ လႆႈႁူႉဝႃႈ ၸိူဝ်းၶဝ် 4 ၵေႃႉ လႆႈယူတ်းယႃႁွႆးၸဵပ်း ဢွင်ႈတီႈဝၢၼ်ႈၼမ်ႉတူၺ် သေ ထိုင်ဝၼ်းထီႉ 08 Novermber ၶိုၼ်းသိုပ်ႇၶၢႆႉၵႂႃႇယူတ်းယႃတူဝ်တီႈ ႁူင်းယႃ လူင်ပွင်ၸိုင်ႈ ဝဵင်းၵျွၵ်းမႄး ၊ ၵူၼ်းမိူင်းၼႂ်းပိုၼ်ႉတီႈ ဝၢၼ်ႈမေႃႇ 4 ၵေႃႉ ၽႃႇၺႃးမၢၵ်ႇၽႃႇ ၼၼ်ႉ ဢမ်ႇလႆႈႁူႉဝႃႈ ပဵၼ်မၢၵ်ႇၸုမ်းလႂ် ၽႂ်လႂ်ၵႂႃႇႁၢင်ႈၵၢင်ဝႆႉ ၼႆယဝ်ႉ။ ၶေႃႈမုၼ်း-Irrawaddy တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-08T15:22:38

https://taifreedom.com/%e1%80%90%e1%80%ae%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2%e1%80%ad%e1%81%bc%e1%80%ba%e1%82%87%e1%80%90%e1%80%b0%e1%80%9d%e1%80%ba%e1%82%87%e1%81%bc%e1%80%ae%e1%80%b8/

တီႈမိူင်းဢိၼ်ႇတူဝ်ႇၼီးသျႃး မူတၢႆ 4,000 ပၢႆ ယွၼ်ႉတၢင်းပဵၼ် မူတွင်ႉႁေႈ

ယွၼ်ႉတၢင်းပဵၼ် မူတွင်ႉႁေႈ(CSF) တိတ်းၸပ်းလႄႈ တီႈၼႂ်းၸႄႈမိူင်း သူမႃးတွႃး ၸိုင်ႈမိူင်း ဢိၼ်ႇတူဝ်ၼီးသျႃး မူလႆႈလူႉတၢႆ 4,000 ပၢႆ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈဝၼ်းထီႉ 6 November 2019 မူဢၼ်လႆႈလူႉတၢႆၵႂႃႇၸိူဝ်းၼၼ်ႉ ဢဝ်ပႅတ်ႈၸွမ်း ၼမ်ႉႁွင်ႈ ၼမ်ႉၼွင်သေ ႁဵတ်းႁႂ်ႈ သၽႃႇဝ သိင်ႇဝႅတ်ႉလွမ်ႉ ၸွမ်းႁိမ်းႁွမ်း ႁင်ႈဝူၺ်ႇ မဵၼ်တူႇမဵၼ်ၼဝ်ႈ လႄႈ ၵူၼ်းၺွပ်းပႃၸွမ်းသၢႆၼမ်ႉၶဝ် တုၵ်းယွၼ်းႁႂ်ႈၽူႈမီးပုၼ်ႈၽွၼ်း ဢဝ်တၢင်းၽိတ်း ၼႆယဝ်ႉ။ သူႇပရႃႇၼူဝ်ႇၵ ဢၼ်ပဵၼ်ၵူၼ်းယွပ်းပႃ ၵေႃႉၼိုင်ႈလၢတ်ႈၼႄဝႃႈ ယွၼ်ႉမူဢၼ်တိတ်းၸပ်းတၢင်းပဵၼ်သေ တၢႆၵႂႃႇၸိူဝ်းၼၼ်ႉ ဢဝ်ပႅတ်ႈၸွမ်း ၼမ်ႉႁွင်ႈ ၼွင်ၼမ်ႉလႄႈ ႁဵတ်းႁႂ်ႈ သၽႃႇဝ သိင်ႇဝႅတ်ႉလွမ်ႉ ၸွမ်းႁိမ်းႁွမ်း ႁင်ႈဝူၺ်ႇ မဵၼ်တူႇမဵၼ်ၼဝ်ႈသေ တႃႇႁဝ်းၶႃႈ တေၺွပ်းပႃ ၸွမ်းသၢႆၼမ်ႉၵေႃႈ မီးလွင်ႈယၢပ်ႇၽိုတ်ႇတႄႉတႄႉ ၊ လွင်ႈၼႆႉ ၶႂ်ႈႁႂ်ႈၽူႈမီးပုၼ်ႈၽွၼ်းၶဝ် ဢဝ်တၢင်းၽိတ်း ၵူၼ်းၸိူဝ်းဢၼ် ဢဝ်မူတၢႆၵႂႃႇပႅတ်ႈ ၸွမ်းႁွင်ႈၼမ်ႉ ၼွင်ၼမ်ႉ ဝႃႈၼႆ။ တၢင်းပဵၼ်မူတွင်ႉႁေႈ (CSF) မူင်ႈမႅင်း (ဝၢႆးရတ်ႉ) ၼႆႉ ဝၢႆးသေ တႄႇထူပ်းႁၼ် ၼႂ်းၸႄႈတွၼ်ႈ တႅင်ႇယီႇ ဢွၼ်တၢင်း သုတ်း မိူဝ်ႈလိူဝ် September ပူၼ်ႉမႃးၼၼ်ႉယဝ်ႉ ၽူႈမီးပုၼ်ႈၽွၼ်းၶဝ် လႆႈႁၢင်ႈႁႅင်း တႃႇပိုတ်ႇၽုၺ်ႇ ႁူင်းပႂ်ႉတူၺ်းလဵပ်ႈႁဵၼ်း ၼႂ်းၸႄႈတွၼ်ႈ 38 ၸႄႈတွၼ်ႈ ဝႃႈၼႆ။ တိတ်ႉသႃႇႁႃႇသီႇပူႇဢၼ်ႇ ၽူႈမီးပုၼ်ႈၽွၼ်း ၽၢႆႇပၢႆးယူႇလီ လၢတ်ႈဝႃႈ ၸွမ်းၼင်ႇၵူတ်ႇထတ်းႁၼ်တႄႉ မူဢၼ်လႆႈလူႉတၢႆၸိူဝ်းၼႆႉ ပဵၼ်ယွၼ်ႉတိတ်းၸပ်း မူင်ႈမႅင်းဝၢႆးရတ်ႉ တၢင်းပဵၼ်မူတွင်ႉႁေႈ(CSF) ဝႃႈၼႆ ၊ သင်ၸိူဝ်ႉဝႃႈ ဢမ်ႇၵိၼ်ၼိူဝ်ႉမူ ပေႃးၼႆၸိုင် တၢင်းပဵၼ်ၼႆႉၵေႃႈ တေဢမ်ႇတိတ်းၸပ်းထိုင်တီႈၵူၼ်း ၼႆယဝ်ႉ။ ၼႂ်းသၢႆမၢႆ ႁဵတ်းဢွၵ်ႇၼိူဝ်ႉမူ မိူင်းဢိၼ်ႇတူဝ်ႇၼီးသျႃးၼၼ်ႉလၢတ်ႈဝႆႉဝႃႈ မိူဝ်ႈပီပူၼ်ႉမႃးၼႆႉ မိူင်းဢိၼ်ႇတူဝ်ႇ ၼီးသျႃး ႁဵတ်းဢွၵ်ႇၼိူဝ်ႉမူ ၼမ်ႉၼၵ်းတၢၼ်ႇမွၵ်ႈ 3 သႅၼ် 3 မိုၼ်ႇ သေ တီႈၼႂ်းၸႄႈမိူင်း သူႇမႃးတွႃး ပွတ်းႁွင်ႇတႄႉ ႁဵတ်းဢွၵ်ႇလႆႈၼိူဝ်ႉမူ ၼမ်ႉၼၵ်းတၢၼ်ႇ 4 မိုၼ်ႇ 3 ႁဵင်ပၢႆ ဝႃႈၼႆ။ ယွၼ်ႉမီးလွင်ႈတိတ်းၸပ်း တၢင်းပဵၼ်မူၼၢဝ်ၵတ်း ဢိၵ်ႇတင်း တၢင်းပဵၼ်မူတွင်ႉႁေႈ (CSF) သေ ၼႂ်းၵုၼ်ဢေး သျႃးၼႆႉ ဢွင်ႈတီႈဢၼ်လဵင်ႉမူႇ လႄႈ ႁဵတ်းဢွၵ်ႇၼိူဝ်ႉမူ ယႂ်ႇသေပိူၼ်ႈ ၼႂ်းမိူင်းၶႄႇၵေႃႈ မူလႆႈလူႉတၢႆတင်းၼမ် ဝႃႈၼႆ။ ၶေႃႈမုၼ်း-DVBတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-11-08T14:57:34

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%82%81%e1%80%b5%e1%81%bc%e1%80%ba%e1%80%b8-58-%e1%81%b5%e1%80%b1%e1%82%83%e1%82%89%e1%80%9c%e1%82%84%e1%82%88-%e1%81%b6%e1%80%b0%e1%80%b8%e1%80%9e/

လုၵ်ႈႁဵၼ်း 58 ၵေႃႉလႄႈ ၶူးသွၼ် 1 ၵေႃႉ ၵိၼ်တၢင်းၵိၼ်ၽိတ်းသေ မိူဝ်ႇပဵၼ်ၵွင်ႉ

မိူဝ်ႈဝႃးဝၼ်းထီႉ 7 November 2019 ယၢမ်းဝၢႆးဝၼ်းၼၼ်ႉ လုၵ်ႈႁဵၼ်းၸၼ်ႉငဝ်ႈ ဢ.မ.ၵ 58 ၵေႃႉလႄႈ ၶူးသွၼ် 1 ၵေႃႉ ၵိၼ်ၺႃးတၢင်းၵိၼ်ၽိတ်းသေ မိူဝ်ႇပဵၼ်ၵွင်ႉ တီႈႁူင်းႁဵၼ်း ၸၼ်ႉငဝ်ႈလူင်ပွင်ၸိုင်ႈ ဝၢၼ်ႈငႃးပျေႇမႃႉ ဢိူင်ႇတၢၼ်ႇတႃးဢူး ဝဵင်းတထူင်ႇ ၸႄႈမိူင်းမွၼ်း ၼႆယဝ်ႉ။ ယွၼ်ႉလုၵ်ႈႁဵၼ်းလႄႈ ၶူးသွၼ်ၶဝ် ၵိၼ်ၺႃးတၢင်းၵိၼ်ၽိတ်းသေ ဢေႃႉဢေႃႉႁၢၵ်ႈႁၢၵ်ႈ လႄႈ လႆႈသူင်ႇလုၵ်ႈႁဵၼ်းၶဝ်လႄႈ ၶူးသွၼ်ၵႂႃႇ ယူတ်းယႃတူဝ်တီႈႁူင်းယႃ တဵင်ႉသဵၵ်ႉလႄႈ ႁူင်းယႃလူင် ၸႄႈတွၼ်ႈတထူင်ႇ ၼႆယဝ်ႉ။ ယွၼ်ႉဝႃႈ မိူဝ်ႈဝၼ်းထီႉ 7 November 2019 ၼႆႉ တီႈႁူင်းႁဵၼ်းၸၼ်ႉငဝ်ႈ ဝၢၼ်ႈငႃးပျေႇမႃႉ မီးပွႆးလဵင်ႉလူ ဝၼ်းၵိူတ်ႇလႄႈ လုၵ်ႈႁဵၼ်းၸၼ်ႉငဝ်ႈၸၢႆး/ယိင်း 87 ၵေႃႉ ၊ ၶူးသွၼ်ၸၢႆး/ယိင်း 7 ၵေႃႉ လႄႈ ၵူၼ်းႁူမ်ႈလဵင်ႉလူ 20 ၵေႃႉၶဝ် ဝၢႆးသေၵိၼ် ၶဝ်ႈမုၼ်းၵဵၵ်ႉ (cake) လႄႈ ၶဝ်ႈမုၼ်း ၵတ်း (ice-cream) ယေႇၶႄးမူင်ႉ ဢၼ်လဵင်ႉလူတီႈႁူင်းႁဵၼ်းယဝ်ႉၼၼ်ႉ ဢွၼ်ၵၼ်ဢေႃႉ ႁၢၵ်ႈ မိူဝ်ႇပဵၼ်ၵွင်ႉၼႆယဝ်ႉ။ လုၵ်ႈႁဵၼ်းလႄႈ ၶူးသွၼ်ဢၼ်ၵိၼ်တၢင်းၵိၼ်ၽိတ်းသေ မိူဝ်ႇပဵၼ်ၵွင်ႉၼၼ်ႉ ဢွၼ်တၢင်းသုတ်း လႆႈသူင်ႇၵႂႃႇယူတ်းယႃတီႈ ႁူင်းယႃတဵင်ႇသဵၵ်ႉ ၊ ၵူၺ်းၵႃႈဝႃႈ ယွၼ်ႉဝႃႈတီႈ တဵင်ႇသဵၵ်ႉ ၼႆႉသမ်ႉ ပဵၼ်ႁူင်းယႃ ဢွၼ်ႇၵူၺ်းလႄႈ မေႃယႃဢမ်ႇပဵင်းပေႃး ယွၼ်ႉၼၼ် လႆႈၶိုၼ်းသူင်ႇၵူၼ်းပဵၼ်ၵမ်ႈၽွင်ႈၵႂႃႇယူတ်းယႃတူဝ် တီႈႁူင်းယႃလူင် ၸႄႈတွၼ်ႈတထူင်ႇၼႆ တေႃႇၶၢႆႇၶၢႆႇလႄႉ တူဝ်တႅၼ်းၽွင်းလူင် ၸႄႈမိူင်း လၢတ်ႈတီႈ သိုဝ်ႇၶၢဝ်ႇ Irrawaddy ဝၢႆးသေၵႂႃႇဢႅဝ်ႇယဵမ်ႈတူၺ်း လုၵ်ႈႁဵၼ်းလႄႈၶူးသွၼ်ၶဝ် တီႈႁူင်းယႃမႃးယဝ်ႉ လၢတ်ႈၼင်ႇၼႆ။ ၽၢႆႇတၢင်းမေႃယႃၶဝ်လၢတ်ႈဝႃႈ လုၵ်ႈႁဵၼ်းလႄႈ ၶူးသွၼ်ၶဝ် လွတ်ႈၽေးလီၵူႈၵေႃႉ ၊ ဢမ်ႇမီးလွင်ႈ လီမႆႈၸႂ်သင် ၵူၺ်းၵႃႈယွၼ်ႉႁူဝ်ၼပ်ႉၵူၼ်းၵေႃႉဢၼ်ၵိၼ် ၶဝ်ႈမုၼ်းၵဵၵ်ႉလႄႈ ယေႇၶႄးမူင်ႉၼၼ်ႉ မီးၵူၼ်း 100 ပၢႆလႄႈ ႁူဝ်ၼပ်ႉၵူၼ်းဢၼ်မိူဝ်ႇၵွင်ႉတၢင်းၵိၼ်ၼၼ်ႉ ၸၢင်ႈတေတိူဝ်းမႃးထႅင်ႈယူႇႁိုဝ်ၼႆၼၼ်ႉတႄႉ ပႆႇၸၢင်ႈလၢတ်ႈလႆႈၼႆယဝ်ႉ။ မေႃယႃၶဝ်သိုပ်ႇလၢတ်ႈထႅင်ႈဝႃႈ − ႁဝ်းၶႃႈၶိုၼ်းဢဝ် ၶဝ်ႈမုၼ်းၵဵၵ်ႉ ဢိၵ်ႇတၢင်း ဢၢႆႉသ်ၶရိမ်း ဢၼ်ၵိုတ်းလိူဝ် ၸိူဝ်းၼၼ်ႉလႄႈ ဢၼ်ၶဝ်ႁၢၵ်ႈဢွၵ်ႇၸိူဝ်းၼၼ်ႉ သူင်ႇၵႂႃႇတီႈ ဝဵင်းလူင်တႃႈၵုင်ႈ ၊ တႃႇတေၸႅတ်ႈထတ်းတူၺ်း ယွၼ်ႉသင်လႄႈ လႆႈမိူဝ်ႇပဵၼ်ၵွင်ႉ ၊ မိူဝ်ႈလဵဝ်တႄႉ ဢမ်ႇပႆႇႁူႉလွင်ႈတၢင်းမၼ်းလီလီၼႆယဝ်ႉ။ မိူဝ်ႈပီႊပူၼ်ႉမႃးၼႆႉၵေႃႈ ယွၼ်ႉၵိၼ် ၶဝ်ႈသွႆးၶူဝ်ႈ ဢၼ်လဵင်ႉလူတီႈႁူင်းႁဵၼ်းလႄႈ လုၵ်ႈႁဵၼ်းၶဝ်ယၢမ်ႈပဵၼ် ၵိၼ်တၢင်းၵိၼ်ၽိတ်းသေ မိူဝ်ႇပဵၼ်ၵွင်ႉမႃးယဝ်ႉပွၵ်ႈၼိုင်ႈၼႆ လႆႈႁူႉၸွမ်းၼင်ႇၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-08T14:55:41

https://taifreedom.com/%e1%80%a2%e1%80%99%e1%81%a2%e1%80%90%e1%80%ba%e1%82%88%e1%80%9e%e1%81%bd%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87%e1%81%b5%e1%80%bd%e1%80%84%e1%80%ba%e1%82%87%e1%81%b5%e1%80%b1/

ဢမၢတ်ႈသၽႃးႁွင်ႇၵွင်ႇၵေႃႉၼိုင်ႈထုၵ်ႇႁဵတ်းႁၢႆႉ

မိူဝ်ႈဝၼ်းထီႉ 6 November 2019 ဢမၢတ်ႈသၽႃးႁွင်ႇၵွင်ႇ ၵျူးၼီးယၢတ်ႉႁူဝ်ႇၵႂၼ်ႇယူႇ ၵေႃႉဢၼ်ပၼ်ႁႅင်းပႃးၽၢႆႇ လူင်ပွင်ၸိုင်ႈၶႄႇ ထုၵ်ႇၵူၼ်းၸၢႆး ဢမ်ႇႁူႉၸၵ်းၵေႃႉၼိုင်ႈ လၵ်ႉဢဝ်မိတ်ႈတႅင်း ႁဵတ်းႁၢႆႉလႄႈ လႆႈယူတ်းယႃတူဝ်ယူႇတီႈႁူင်းယႃၼႆယဝ်ႉ။ ယွၼ်ႉပိူဝ်ႈထုၵ်ႇဢဝ်မိတ်ႈတႅင်း ႁဵတ်းႁၢႆႉသေ ဢမၢတ်ႈႁူဝ်ႇလႄႈ ၵႅမ်ဢမၢတ်ႈထႅင်ႈ 2 ၵေႃႉၵေႃႈ လႆႈတိူဝ်ႉဝၢတ်ႇၸဵပ်းၸွမ်းၼႆယဝ်ႉ။ ၵူၼ်းၵေႃႉဢၼ်ႁဵတ်းႁၢႆႉ ဢမၢတ်ႈႁူဝ်ႇၼႆႉ ၼုင်ႈသိူဝ်ႈၶူဝ်းသီသွမ်ႇဝႆႉလႄႈ ၼႂ်းမိုဝ်းၵေႃႈ ယိပ်းဝႆႉၶူဝ်ႉမွၵ်ႇ ပွမ်တူဝ်ႁဵတ်းႁၢင်ႈမိူၼ်ၼင်ႇ ၽူႈပၼ်ႁႅင်းဢမၢတ်ႈသေယဝ်ႉ ဢိူမ်ႈၸမ်ႁိမ်း ဢမၢတ်ႈႁူဝ်ႇသေ ၸင်ႇဢဝ်မိတ်ႈတႅင်းၼႆယဝ်ႉ။ ယၢမ်းလဵဝ်တႄႉ ၽၢႆႇတၢင်းၸဝ်ႈၼႃႈတီႈ ပလိၵ်ႈၶဝ် လႆႈၵုမ်းၶင်ဝႆႉ ၵူၼ်းၵေႃႉဢၼ်ဢဝ် မိတ်ႈတႅင်း ဢမၢတ်ႈႁွင်ႇၵွင်ႇၼၼ်ႉသေ တိုၵ်ႉသိုပ်ႇၸႅတ်ႈထၢမ်ၵႂႃႇယူႇဝႃႈၼႆ။ ဝၢႆးသေထုၵ်ႇႁဵတ်းႁၢႆႉယဝ်ႉ ဢမၢတ်ႈသၽႃးႁွင်ႇၵွင်ႇ ၵျူးၼီးယၢတ်ႉႁူဝ်ႇလႆႈတႅမ်ႈလူင်းၼႂ်း ဢၵွင်ႉ (account) သုၼ်ႇတူဝ်မၼ်းဝႃႈ ၼင်ႇႁိုဝ်ပေႃးတေလႆႈၶိုၼ်း လွင်ႈငမ်းယဵၼ် မိူင်းႁွင်ႇၵွင်ႇ ၼၼ်ႉ တေသိုပ်ႇတိုၵ်းတေႃးလွင်ႈၵေႃႇၵၢၼ်ႁၢႆႉၵႂႃႇထႅင်ႈၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽူႈၼမ်းႁွင်ႇၵွင်ႇ Miss Carrie Lam ဢၼ်ႁွတ်ႈၽႅဝ်ဝႆႉယူႇတီႈ ဝဵင်းလူင်မိူင်းၶႄႇ ပေႇၵျိၼ်းၼၼ်ႉ လၢတ်ႈတီႈပၢင်သပ်းၸႅင်ႈၶၢဝ်ႇဝႃႈ ဢမ်ႇႁၼ်ထိုင်လႄႈ သၢၼ်ၶတ်းလွင်ႈၵေႃႇၵၢၼ်ႁၢႆႉၸိူင်ႉၼႆၼႆယဝ်ႉ။ ၶေႃႈမုၼ်း − DVB,VOA တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-11-08T14:48:03

https://taifreedom.com/%e1%80%a2%e1%80%ad%e1%80%84%e1%80%ba%e1%82%87%e1%80%9e%e1%81%bc%e1%80%ba%e1%82%87-%e1%80%90%e1%81%a2%e1%80%84%e1%80%ba%e1%80%b8%e1%82%81%e1%82%85%e1%80%84%e1%80%ba%e1%80%b8-5-9-richter-%e1%82%81/

ဢိင်ႇသၼ်ႇ တၢင်းႁႅင်း 5.9 Richter ႁဵတ်းႁႂ်ႈမီးၵူၼ်းတၢႆ 5 ၵေႃႉ

မိူဝ်ႈၼႆႉ ဝၼ်းထီႉ 8 November 2019 သိုဝ်ႇၶၢဝ်ႇ AP News ဢွၵ်ႇၼႄဝႆႉဝႃႈ မိူဝ်ႈၶၢဝ်းယၢမ်း 02:30 မူင်း ၵၢင်ၼႂ်ၸဝ်ႉ ဝၼ်းသုၵ်းၼႆႉ ဢိင်ႇသၼ်ႇ (ၽႅၼ်ႇလိၼ်ဝႆ) တၢင်းႁႅင်း 5.9 Richter တွၼ်ႈတၢင်းတူၵ်း မိူင်းဢီႇရၢၼ်ႇ ႁဵတ်းႁႂ်ႈမီးၵူၼ်းလူႉတၢႆ 5 ၵေႃႉ လႄႈ မီးၵူၼ်းမၢတ်ႇၸဵပ်းတင်းၼမ် ဝႃႈၼႆ။ ၽူႈလူင်ႉလႅၼ်ႇ ၽၢႆႇလူလွမ် ၾိင်ႈၾႃႉရႃႇသီႇ မိူင်းဢီႇရၢၼ်ႇၶဝ်လၢတ်ႈဝႃႈ ဢိင်ႇသၼ်ႇ ပွၵ်ႈၵမ်းၼႆႉ တၢင်းလိုၵ်ႉလူင်း မီးမွၵ်ႈ 8 ၵီႇလူဝ်ႇမဵတ်ႉၵူၺ်းသေ မီးလွင်ႈပဵၼ်ဢိင်ႇသၼ်ႇ ၸွမ်းၽၢႆႇလင်ထႅင်ႈ ဢမ်ႇယွမ်း 5 ၵမ်း တီႈဝဵင်း ဢႃသိူဝ်ပႆၸၼ်း ႁဵတ်းႁႂ်ႈႁိူၼ်းၵူၼ်း တင်းၼမ်လႆႈလူႉၵွႆလႄႈ မီးၵူၼ်းလႆႈလူႉတၢႆ 5 ၵေႃႉ ဢိၵ်ႇတင်းၵူၼ်းဝၢတ်ႇၸဵပ်း ဢမ်ႇယွမ်း 300 ၵေႃႉ ၼႆယဝ်ႉ။ ၽူႈဢုပ်ႉပိူင်ႇ ၸႄႈဝဵင်း ဢႃသိူဝ်ပႆၸၼ်း လၢတ်ႈဝႃႈ ယွၼ်ႉဢိင်ႇသၼ်ႇ ႁၢဝ်ႈႁႅင်းသေ ဝၢၼ်ႈၵူၼ်း 41 ဝၢၼ်ႈ လႆႈလူႉၵွႆၵမ်ႈၽွင်ႈလႄႈ လင်ႁိူၼ်းၵူၼ်း ဢမ်ႇယွမ်း 30 လင် လႆႈလူႉၵွႆႁၢဝ်ႈႁႅင်းဝႆႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈ ဢိင်ႇသၼ်ႇၼႆႉသေ ၽူႈလူင်ႉလႅၼ်ႇ မိူင်းဢမေႇရိၵၢၼ်ႇ (USGS) လၢတ်ႈဝႃႈ မိူင်းဢီႇရၢၼ်ႇၼႆႉ တင်ႈယူႇတီႈ ပိူၵ်ႇၽႅၼ်ႇလိၼ်လုမ်ႈၾႃႉ 2 ၽႅၼ်ႇ မႃးတုမ်ႉၵၼ်လႄႈ တေၸၢင်ႈပဵၼ် ဢိင်ႇသၼ်ႇထႅင်ႈယူႇ၊ မိူဝ်ႈပီ 2003 ပူၼ်ႉမႃးၼၼ်ႉၵေႃႈ ဢိင်ႇသၼ်ႇသေ ႁဵတ်းႁႂ်ႈမီးၵူၼ်းလႆႈလူႉတၢႆၵႂႃႇ 31,000 ၵေႃႉ ယဝ်ႉ ဝႃႈၼႆ။ ၶေႃႈမုၼ်း – Thairathတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-11-08T12:24:27

https://taifreedom.com/%e1%80%9e%e1%80%bd%e1%80%84%e1%80%ba%e1%80%95%e1%80%b0%e1%82%87%e1%80%9a%e1%82%83%e1%82%88-%e1%81%bd%e1%80%ad%e1%80%90%e1%80%ba%e1%80%b8%e1%80%99%e1%80%b1%e1%82%83%e1%80%b8%e1%81%b5%e1%81%bc%e1%80%ba/

သွင်ပူႇယႃႈ ၽိတ်းမေႃးၵၼ် ထိုင်တီႈဢဝ်သဵမ်ပေႃႉထုပ်ႉၵွၵ်းႁူဝ် မေးၼၢင်း တၢႆထင်တီႈ

မိူဝ်ႈဝၼ်းထီႉ 7 Novem 2019 ၶၢဝ်းယၢမ်း 11:30 မူင်း ၸဝ်ႈၼႃႈတီႈ ႁူင်းပလိၵ်ႈ ၶျႆးယၽုမ်း လႆႈႁပ်ႉၸႅင်ႈဝႃႈ မီးသွင်ၽူဝ်မေး ၽိတ်းမေႃးပေႃႉထုပ်ႉၵၼ် ၵေႃႉပဵၼ်မေး ထိုင်တီႈပေႃးလႆႈတၢႆထင်တီႈၵႂႃႇ တီႈဢိူင်ႇသိလွင်း ၸႄႈဝဵင်း ၶျႆးယၽုမ်း ၸိုင်ႈထႆး ဝႃႈၼႆ။ မိူဝ်ႈၸဝ်ႈၼႃႈတီႈပလိၵ်ႈ လႄႈ ၸုမ်းၸွႆႈထႅမ် (ပရႁိတ) ၶဝ်ႈၵႂႃႇထိုင်ၼၼ်ႉ လႆႈထူပ်းႁၼ် တူဝ်ၵူၼ်းတၢႆ 1 ၵေႃႉ လူမ်ႉတၢႆယူႇ တီႈႁိမ်းသၢတ်ႇတၢၵ်ႇၶဝ်ႈ၊ ၸိုဝ်ႈၼၢင်းၼူၽူင်း ဢႃႇယု 68 ပီ လႆႈထုၵ်ႇၵေႃႉပဵၼ်ၽူဝ် ဢဝ်သဵမ်ထုပ်ႉသႂ်ႇတီႈၵွၵ်းႁူဝ်လႄႈ လႆႈလူႉသဵင်ႈတၢႆၵႂႃႇ ဢွင်ႈတီႈဝၢင်းႁိူၼ်း ဢၼ်သွင်ၵေႃႉပူႇဢွၵ်ႇ ယၢမ်ႈယူႇၵိၼ်မႃးၼၼ်ႉၵမ်းလဵဝ် ဝႃႈၼႆ။ ၸဝ်ႈၼႃႈတီႈ လႆႈၸွပ်ႇထၢမ် ၵူၼ်းၼႂ်းပိုၼ်ႉတီႈသေ လႆႈႁူႉဝႃႈ ၵူၼ်းၵေႃႉဢဝ်သဵမ် ပေႃႉထုပ်ႉႁူဝ် ၼၢင်းၼူၽူင်းၼႆႉ ပဵၼ်ၽူဝ်မၼ်းၶိုၼ်းၵူၺ်း ၸိုဝ်ႈလုင်းထွင်း ဢႃႇယု 77 ပီ ဝၢႆးသေ လႆႈပေႃႉထုပ်ႉမေးၼၢင်းတၢႆယဝ်ႉၼၼ်ႉ လုင်းထွင်း လႆႈၶီႇလူတ်ႉထိပ်ႇပၢႆႈၵႂႃႇၵမ်းလဵဝ်၊ ၸဝ်ႈၼႃႈတီႈ ၸင်ႇလႆႈသိုပ်ႇတိတ်းတၢမ်းႁႃတူဝ် လုင်းထွင်း လႄႈ မိူဝ်ႈၵႂႃႇထူပ်းႁၼ်ၼၼ်ႉ လုင်းထွင်း ပေႃးလႆႈၽႅၼ်ၶေႃး ၶႃႈတူဝ်တၢႆၶိုၼ်း ႁင်းၵူၺ်းယဝ်ႉ ဝႃႈၼႆ။ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈထႅင်ႈဝႃႈ သွင်ၽူဝ်မေးၼႆႉ ယူႇၵိၼ်ၵၼ်မႃး ၶၢဝ်းတၢင်း 10 ပီပၢႆ မိူဝ်ႈလဵဝ် တိုၵ်ႉႁဵတ်းႁိူၼ်းဝႆႉ ပႆႇယဝ်ႉတူဝ်ႈလီ ၵူၺ်းသမ်ႉၵႆႉၽိတ်းမေႃးၵၼ်ၼႃႇ ဢၼ်လႆႈပဵၼ် လွင်ႈၽိတ်းမေႃးၵၼ် ပွၵ်ႈၵမ်းၼႆႉၵေႃႈ ပဵၼ်ယွၼ်ႉလွင်ႈ တၢၵ်ႇၶဝ်ႈပိူၵ်ႇၵူၺ်း၊ လႆႈႁူႉႁၼ်ၸွမ်းယူႇ ၵူၺ်းၵႃႈ ဢမ်ႇႁတ်းၶဝ်ႈၵႂႃႇ ႁၢပ်ႈတၢပ်ႈၸွမ်းသင် ယွၼ်ႉၵူဝ်လႆႈထုၵ်ႇ ပေႃႉထုပ်ႉပႃး ၼႆယဝ်ႉ။ ၶေႃႈမုၼ်း – Khaosodတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-08T11:48:57

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-%e1%80%a2%e1%80%9d%e1%80%ba%e1%81%b5%e1%80%bd%e1%80%84%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b5/

သိုၵ်း TNLA ဢဝ်ၵွင်ႈယိုဝ်းၵူၼ်းမိူင်းၸၢဝ်းလီသူး

သိုၵ်း TNLA ၵႂႃႇယွၼ်းငိုၼ်း ပေႃႈမႄႈၵူၼ်းမိူင်း ၸၢဝ်းလီသူး ထိုင်တီႈၼႂ်းႁိူၼ်းဢမ်ႇလႆႈ လႄႈ မီးလွင်ႈဢဝ်ၵွင်ႈယိုဝ်း ၸဝ်ႈႁိူၼ်း တီႈဝၢၼ်ႈမိူင်းယူႉ ဢိူင်ႇမိူင်းယူႉ ၸႄႈဝဵင်းၵူတ်ႉၶၢႆ ၸႄႈတွၼ်ႈမူႇၸေႊသေ မၢၵ်ႇၵွင်ႈပွင်ႇ ၽွၵ်ႈၶေႃးၵႂႃႇ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ ၽူႈၶဝ်ႈၸုမ်းၵူၼ်းၼုမ်ႇ ၸၢဝ်းလီသူး ၵေႃႉၼိုင်ႈလၢတ်ႈဝႃႈ မိူဝ်ႈဝၼ်းထီႉ 05 November 2019 ယၢမ်းၵၢင်ၶမ်ႈမွၵ်ႈ 20:00 မူင်း ၽွင်းဢူးႁူႇတႄႉလႅင်ႇ (ဢႃႇယု 47 ပီႊ) ယူႇႁိူၼ်းဝႆႉၼၼ်ႉ မီးသိုၵ်း TNLA 3 ၵေႃႉ ၵႂႃႇယွၼ်းငိုၼ်းမၼ်းတႃႇ 30 သႅၼ်ပျႃး သေ မၼ်းသမ်ႉဢမ်ႇမီးပၼ်လႆႈလႄႈ ထုၵ်ႇသိုၵ်း TNLA ဢဝ်ၵွင်ႈယိုဝ်း တီႈၶေႃးမၼ်း ပွင်ႇၽွၵ်ႈၵႂႃႇ 1 ႁွႆး ၊ ၵူၼ်းၼႂ်းပိုၼ်ႉတီႈ လႆႈဢဝ်တူဝ် ဢူးႁူႇတႄႉလႅင်ႇ ၵႂႃႇယူတ်းယႃတူဝ် တီႈႁူင်းယႃလူင်ပွင်ၸိုင်ႈ ဝဵင်းမူႇၸေႊ သေတႃႉ ယွၼ်ႉတင်းၸဵပ်း ဝၢတ်ႇႁၢဝ်ႈႁႅင်း လႄႈ ထိုင်ဝၼ်းထီႉ 07 လႆႈသိုပ်ႇၶၢႆႉၵႂႃႇ ယူတ်းယႃတူဝ် တီႈႁူင်းယႃသူၺ်ႇလီႇ ၼႂ်းမိူင်းၶႄႇ ၼႆယဝ်ႉ။ မိူဝ်ႈပူၼ်ႉမႃးမွၵ်ႈ 5 ဝၼ်းၼၼ်ႉ ဢႃးသေႃႉ ၵေႃႉပဵၼ်ၼွင်ႉၸၢႆး ဢူးႁူႇတႄႉလႅင်ႇ မီးပၼ်ႁႃၵၼ်တင်း သိုၵ်း TNLA လႄႈ သိုၵ်း TNLA ၶိုၼ်းတီႉၺွပ်းဢဝ် ဢႃးသၢၼ်း (ၵေႃႉပဵၼ်မေး ဢႃးသေႃႉ) တီႈဝၢၼ်ႈမိူင်းယူႉ ဝႃႈၼႆ ၊ သိုၵ်း TNLA လၢတ်ႈဝႃႈ ပေႃးၶႂ်ႈႁႂ်ႈပွႆႇပၼ်တူဝ် ဢႃးသၢၼ်း ၵေႃႈ တေလႆႈပၼ်ငိုၼ်းမၢၼ်ႈ တႃႇ 30 သႅၼ်ပျႃး ၊ ထိုင်ၼႂ်းဝၼ်းထီႉ 05 သိုၵ်း TNLA ၵႂႃႇယွၼ်းငိုၼ်းထိုင်ႁိူၼ်း ဢမ်ႇလႆႈလႄႈ ဢဝ်ၵွင်ႈယိုဝ်း ဢူးႁူႇတႄႇလႅင်ႇ ၼႆယဝ်ႉ။ မႄးၼၢင်း ဢူးႁူႇတႄႉလႅင်ႇ ဝႃႈ သင်လွင်ႈၵၢၼ်တီႈႁူင်းယႃၼႆႉ ယဝ်ႉတူဝ်ႈလီငၢမ်းၼႆ တေၵႂႃႇတိူင်ႇလၢတ်ႈတီႈ ၸုမ်းၶၢင် လၢႆလၢႆၸုမ်း ၵဵဝ်ႇၵပ်းလူၺ်ႈလွင်ႈၼႆႉ ဝႃႈၼႆ။ တီႈဝၢၼ်ႈမိူင်းယူႉ ၼႆႉ သိုၵ်း TNLA ၵႆႉၵႂႃႇယွၼ်းငိုၼ်း ၵူၼ်းမိူင်းလႄႈ တီႉၺွပ်းၵူၼ်းမိူင်း ၼႂ်းပိုၼ်ႉတီႈသေ ဢဝ်ၵႂႃႇၵုမ်းၶင်တူဝ်ဝႆႉတီႈ ဝၢၼ်ႈၸၢဝ်းပလွင်ႈ (မန်လိန်းရွာ) ၼႆ လႆႈႁၼ်ၼႂ်းၶၢဝ်ႇပိုၼ်ႉတီႈ DVB ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-11-07T16:05:05

https://taifreedom.com/%e1%81%b8%e1%80%bd%e1%80%99%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%a2%e1%80%b0%e1%80%b8%e1%80%9d%e1%80%ad%e1%81%bc%e1%80%ba%e1%80%b8%e1%80%99%e1%80%bb%e1%80%ad%e1%81%bc/

ၸွမ်ၸိုင်ႈဢူးဝိၼ်းမျိၼ်ႉ ၶဝ်ႈႁူမ်ႈမွၵ်ႇလၢတ်ႈၶေႃႈၵႂၢမ်းပိုတ်ႇပၢင်ၵႅဝ်ႈ ဝၼ်းၸႄႈမိူင်းယၢင်း

ဝၼ်းၸႄႈမိူင်းယၢင်း ၶွပ်ႈၶူပ်ႇ (64) ပီႊ မိူဝ်ႈၼႆႉဝၼ်းထီႉ 7 November 2019 ၼႆႉလႄႈ ၵူၼ်းမိူင်းယၢင်း ၊ ၽွင်းလူင်မိူင်းယၢင်းလႄႈ ၽူႈမီးပုၼ်ႈၽွၼ်းၶဝ် ဢွၼ်ၵၼ် ၸတ်းႁဵတ်း ပၢင်ပွႆးဝၼ်းၸႄႈမိူင်းယၢင်းတီႈ ဝဵင်းၽႃႇဢၢၼ်ႇ ၸႄႈမိူင်းယၢင်းၼႆယဝ်ႉ။ တီႈၼႂ်းပၢင်ပွႆးၼၼ်ႉၵေႃႈ ၸွမ်ၸိုင်ႈမိူင်းႁူမ်ႈတုမ် ဢူးဝိၼ်းမျိၼ်ႉ ၶဝ်ႈႁူမ်ႈမွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵႅဝ်ႈသေ ၼႂ်းၸူဝ်ႈၵႃႈ ၸတ်းႁဵတ်းပၢင်ပွႆးၸႄႈၸၢတ်ႈမိူင်းယၢင်းမႃးၼႆႉ ၸွမ်ၸိုင်ႈ ဢူးဝိၼ်းမျိၼ်ႉ ပဵၼ်ၸွမ်ၸိုင်ႈ ၵေႃႉဢွၼ်တၢင်းသုတ်း ဢၼ်ၶဝ်ႈႁူမ်ႈ ပၢင်ပွႆး ဝၼ်းၸႄႈမိူင်းယၢင်းၼႆသေ တေၵိုၵ်းပိုၼ်းၵႂႃႇၼႆယဝ်ႉ။ ဢူးမိၼ်းတိၼ်ႇဝိၼ်း ၽွင်းလူင်ၽၢႆႇၸၢဝ်းၶိူဝ်း(မွၼ်း) ၸႄႈမိူင်းယၢင်း လၢတ်ႈတီႈသိုဝ်ႇၶၢဝ်ႇ 7Day ဝႃႈ − မိူဝ်ႈပီႊပူၼ်ႉမႃး ၼႆႉတႄႉ ၼႂ်းဝၼ်းပိုတ်ႇၽုၺ်ႇပၢင်ပွႆးဝၼ်းၸႄႈမိူင်းယၢင်း ၼႆႉ တေမီး ၵႅမ်ၸွမ်ၸိုင်ႈလႄႈ ၽွင်းလူင်ၸႄႈမိူင်း ၊ ၽွင်းလူင်ၸၢဝ်းၶိူဝ်းၸိူဝ်းၼႆႉၵူၺ်း တေဢွၼ်ႁူဝ်ပိုတ်ႇၽုၺ်ႇၵႂႃႇသေ မိူၼ်ၼင်ႇတူဝ်ၸွမ်ၸိုင်ႈ ဢွၼ်ႁူဝ် ပိုတ်ႇၽုၺ်ႇၼႆႉတႄႉ ပႆႇယၢမ်ႈမီးမႃး၊ ယွၼ်ႉၼၼ်လႄႈ ဢၼ်တူဝ်ၸွမ်ၸိုင်ႈ ဢူးဝိၼ်းမျိၼ်ႉ ၶိုၼ်ႈႁွတ်ႈ ပိုတ်ႇၽုၺ်ႇပၼ်ပၢင်ပွႆးၼႆႉ တေလႆႈဝႃႈ ပဵၼ်ဢွၼ်တၢင်းသုတ်းပိူၼ်ႈလႄႈ ႁဝ်းၶႃႈၵေႃႈ ယိၼ်းႁူမ်ၸူမ်း ႁပ်ႉတွၼ်ႈ ဢဝ်ၵုင်ႇမုၼ်တႄႉတႄႉ ၊ ၶပ်ႉမၢႆပၢင်ပွႆးႁဝ်းၵေႃႈ လႆႈၸတ်းႁဵတ်း ၵႂႃႇၸွမ်းၼင်ႇ ၵူႈပီႊပီႊၵူၺ်း ၼင်ႇၵဝ်ႇၼႆ လၢတ်ႈၼင်ႇၼႆ။ ပုၼ်ႈတႃႇတေၶိုၼ်ႈႁွတ်ႈ ပၢင်ပွႆးဝၼ်းၸႄႈမိူင်းယၢင်း ၶွပ်ႈၶူပ်ႇ (64) ပီႊၼႆႉသေ ၸွမ်ၸိုင်ႈ ဢူးဝိၼ်းမျိၼ်ႉ လႆႈဢွၵ်ႇၶၢဝ်းတၢင်းၶီႇၶိူင်ႈမိၼ်ႁွတ်ႈထိုင်တီႈ ၸႄႈမိူင်းမွၼ်း ၸဵမ်မိူဝ်ႈဝႃး ဝၼ်းထီႉ 6 November 2019 ၊ ဝၢႆးၼၼ်ႉ လႆႈလူင်းပိုၼ်ႉတီႈၵူတ်ႇထတ်း ၵၢၼ်ၵေႃႇသၢင်ႈၶူဝ်သပႄႇၵူႇ (ဢၼ်ၶၢမ်ႈမႄႈၼမ်ႉ ဢတ်ႉထရၢၼ်ႇ) လႄႈ ၵႂႃႇဝႆႉၽြႃး ၵျႅၵ်ႉမယေႃး၊ ၵျႅၵ်ႉၶမီႇ တီႈမိူင်းမွၼ်းပႃးၼႆယဝ်ႉ ၊ သိုပ်ႇၼၼ်ႉၵေႃႈၶိုၼ်းၵႂႃႇဢႅဝ်ႇယဵမ်ႈတူၺ်း တီႈၽင်ႇပၢင်ႇလၢႆႇ ဢၼ်မီးၸိုဝ်ႈဝႃႈ သႅတ်ႉသႄးၵၢၼ်းၶျေႇၼႆ လႆႈႁၼ်ၼႂ်းပေႉၶျ်ၶွင် ၸွမ်ၸိုင်ႈမိူင်းႁူမ်ႈတုမ် ဢွၵ်ႇၶၢဝ်ႇဝႆႉၼင်ႇၼႆ။ လိူဝ်ၼၼ်ႉၵေႃႈ ပုၼ်ႈတႃႇဝၼ်းၸႄႈမိူင်းယၢင်း ၶွပ်ႈၶူပ်ႇ (64) ပီႊၼႆႉသေ ၸွမ်ၸိုင်ႈ ဢူးဝိၼ်းမျိၼ်ႉ လႆႈပိုၼ်ၽၢဝ်ႇဝႆႉလိၵ်ႈတၢင်ၸိုင်ႈသေဢမ်ႇၵႃး ပေႃးဝၢႆးပၢင်ၵႅဝ်ႈယဝ်ႈတူဝ်ႈၼၼ်ႉ တေလူင်းပိုၼ်ႉတီႈလဵပ်ႈႁဵၼ်းတူၺ်း ၵၢၼ်ငၢၼ်းလွင်ႈမုၼ်းလႅင်းၶိုၼ်ႈယႂ်ႇၼႂ်းၸႄႈမိူင်းယၢင်း ပႃးၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-07T16:02:06

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%b5%e1%82%83%e1%82%89%e1%80%9a%e1%82%83%e1%82%88-%e1%81%bc%e1%82%82%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5/

ၵူၼ်းၵႃႉယႃႈ ၼႂ်းမိူင်းၵိုင်လၢတ်ႈဝႃႈ လႆႈပၼ်ငိုၼ်းတီႈ ပလိၵ်ႈမၢၼ်ႈ လႄႈ မီးသုၼ်ႇၵႃႉၶၢႆ ယႃႈမဝ်းၵမ် လွတ်ႈလႅဝ်း

ပေႃႈမႄႈၵူၼ်းမိူင်း ၼႂ်းပိုၼ်ႉတီႈ ဢဝ်ၶၢဝ်ႇငၢဝ်းလွင်ႈၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် ၼႂ်းဝဵင်းမိူင်းၵိုင် သူင်ႇထိုင်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA သေ ယူႇတီႈၵေႃႉသိုၵ်း လႆႈၶဝ်ႈတီႉၺွပ်း ၸွမ်းၼင်ႇလႆႈႁပ်ႉၶၢဝ်ႇ လႄႈ တီႉၺွပ်းလႆႈၵူၼ်းၵဵဝ်ႇၶွင်ႈ ယႃႈမဝ်းၵမ် 7 ၵေႃႉ ၼႆယဝ်ႉ။ မိူဝ်ႈဝႃးဝၼ်းထီႉ 06 November 2019 ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈႁပ်ႉၶၢဝ်ႇငၢဝ်း တီႈပေႃႈမႄႈၵူၼ်းမိူင်း ၼႂ်းပိုၼ်ႉတီႈ လီငၢမ်းယဝ်ႉသေ လႆႈၶဝ်ႈၵႂႃႇၵူတ်ႇထတ်း ယႃႈမဝ်းၵမ် ဢွင်ႈတီႈႁိူၼ်း ၸၢႆးလၢဝ်မိူင်း ဢႃႇယု 58 ပီႊ ပွၵ်ႉ 1 ဝဵင်းမိူင်းၵိုင် လႄႈ သိမ်းလႆႈယႃႈမ မိၵ်ႈ WY 38 မဵတ်ႉ ၼႆယဝ်ႉ ၊ လိူဝ်ၼၼ်ႉ ၵႂႃႇတီႉၺွပ်း ၵူၼ်းသူႇသမ်းၵိၼ် ယႃႈမဝ်းၵမ် ၸိုဝ်ႈ ၸၢႆးဝူၺ်ႇ ၊ ၸၢႆးပၢၼ်းလူႇ ၊ ၸၢႆးမွၼ်းၶိူဝ်း တီႈပွၵ်ႉ 1 လႄႈ သိုပ်ႇၵႂႃႇတီႉၺွပ်းထႅင်ႈ ၸၢႆးပီး ၊ ၸၢႆးတီ ၊ ၸၢႆးဢွင်ႇၶမ်း တီႈပွၵ်ႉ 4 ဝဵင်းမိူင်းၵိုင် ၼႆယူႇယဝ်ႉ။ ၸၢႆးလၢဝ်မိူင်း လၢတ်ႈတီႈ ၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး ဝႃႈ လႆႈၵႃႉၶၢႆ ယႃႈမဝ်းၵမ်မႃး မီးၶၢဝ်းတၢင်း 6 ပီႊၸိူဝ်းၼႆႉယဝ်ႉ ၊ ဢၼ်လႆႈၶၢႆယႃႈသေ ယူႇငၢႆႈလူမ်ၸႂ် တီႈၼႂ်းဝဵင်းၼၼ်ႉ ယွၼ်ႉလႆႈပၼ်ငိုၼ်းတီႈ ပလိၵ်ႈမၢၼ်ႈ လႄႈ ပလိၵ်ႈမၢၼ်ႈၵေႃႈ ဢမ်ႇဝႃႈသင်သေ ပၼ်ၵႃႉၶၢႆလွတ်ႈလႅဝ်း ၊ ငိုၼ်းတႄႉ လႆႈပၼ်ၸွမ်းၼင်ႇ ပလိၵ်ႈမၢၼ်ႈ ၶဝ်ယွၼ်းၵူၺ်းၶႃႈ ပေႃးၶဝ်လူဝ်ႇဢွၵ်ႇတၢင်းၸိူဝ်းၼႆႉသမ်ႉ လႆႈပၼ် 5 မိုၼ်ႇ မၢင်ပွၵ်ႈၵေႃႈ 6 မိုၼ်ႇ ၸိူဝ်းၼႆႉ ၊ ၽူႈၵုမ်းၼႃႈတီႈၽၢႆႇမၢၼ်ႈၵေႃႈ ႁိုင်ႁိုင်ၼၢၼ်းၼၢၼ်း မႃးယွၼ်းငိုၼ်း ၸွမ်းၼင်ႇၶဝ်ၶႂ်ႈလႆႈၼၼ်ႉယူႇ ဝႃႈၼႆ။ ယူႇတီႈ ၸၢႆးဝူၺ်ႇ ဢႃႇယု 22 ပီႊ ၊ ၸၢႆးတီ ဢႃႇယု 23 ပီႊ ၊ ၸၢႆးဢွင်ႇၶမ်း ဢႃႇယု 17 ပီႊ ၊ ၸၢႆးပီး ဢႃယု 27 ပီႊ ၊ ၸၢႆးပၢၼ်းလူႇ ဢႃႇယု 21 ပီႊ ၊ ၸၢႆးမွၼ်းၶိူဝ်း ဢႃႇယု 20 ပီႊ ၶဝ် 6 ၵေႃႉၼႆႉၵေႃႈ ယွမ်းႁပ်ႉဝႃႈ လႆႈၵဵဝ်ႇၶွင်ႈ ယႃႈမဝ်းၵမ် တႄႉယူႇၼႆလႄႈ ယူႇတီႈၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး RCSS/SSA လႆႈတီႉၺွပ်းၸိူဝ်းၶဝ် 7 ၵေႃႉသေ တေမူၼ်ႉမႄးတူဝ်ၸႂ် ႁႂ်ႈမီးတၢင်းယၢမ်ႈလီ လႄႈ ၶဝ်ႈဢွၵ်ႇၵႄႈ ၵူၼ်းတင်းၼမ်လႆႈ ၼႆယူႇယဝ်ႉ။ ၵၢၼ်တီႉၺွပ်း ၵူၼ်းသူႇသမ်းၵိၼ် ယႃႈမဝ်းၵမ် ပွၵ်ႈၼႆႉၵေႃႈ ယွၼ်ႉလႆႈတၢင်းႁူမ်ႈမိုဝ်းတီႈ ပေႃႈမႄႈပီႈၼွင်ႉၵူၼ်းမိူင်း ၼႂ်းပိုၼ်ႉတီႈႁဝ်းၶႃႈသေ ၸင်ႇတီႉၺွပ်းလႆႈ ၵူၼ်းၵဵဝ်ႇၶွင်ႈယႃႈမဝ်းၵမ် လႄႈ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ပဵၼ်ဢၼ်ယိၼ်းလီႁူမ်ၸူမ်း ၶွပ်ႈၸႂ်ယႂ်ႇၼမ်ထိုင်တီႈ ပေႃႈမႄႈၵူၼ်းမိူင်းႁဝ်းၶႃႈ တီႈဢၼ်လႆႈႁူမ်ႈမိုဝ်းၵၼ်သေ ၽဵဝ်ႈမူၺ်ႉယႃႈမဝ်းၵမ် ၼႂ်းပိုၼ်ႉတီႈ ၼႆႉယူႇယဝ်ႉ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2019-11-07T15:59:32

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b6%e1%81%a2%e1%80%9d%e1%80%ba%e1%82%87%e1%80%90%e1%82%86%e1%80%b8%e1%82%81%e1%80%b0%e1%80%99%e1%80%ba%e1%82%88%e1%81%b8%e1%80%bd%e1%82%86%e1%82%88/

ၸုမ်းၶၢဝ်ႇတႆးႁူမ်ႈၸွႆႈၸိူဝ်ႉၸၢတ်ႈ ဢဝ်ငိုၼ်းၸွႆႈထႅမ်ႁူင်းႁဵၼ်း ပရႁိတ 3 ဢွင်ႈတီႈ

ယူႇတီႈ ၸုမ်းၶၢဝ်ႇတႆးႁူမ်ႈၸွႆႈၸိူဝ်ႉၸၢတ်ႈ တုင်းလူႇၶၢမ်ႇငိုၼ်းတွင်း တီႈပေႃႈမႄႈပီႈၼွင်ႉၵူၼ်းမိူင်း တီႈၸမ်တီႈၵႆသေ သိုပ်ႇဢဝ်ငိုၼ်းၸွႆႈထႅမ်ပၼ် တီႈႁူင်းႁဵၼ်းပရႁိတ ဝဵင်းမိူင်းၵိုင် လႄႈ ထုင်ႉပူင်း 2 ၸႄႈဝဵင်း 3 ဢွင်ႈတီႈ ၼႆယဝ်ႉ။ ၽူႈမီးပုၼ်ႈၽွၼ်း ၸုမ်းၶၢဝ်ႇတႆးႁူမ်ႈၸွႆႈၸိူဝ်ႉၸၢတ်ႈ လႆႈဢဝ်ငိုၼ်းမၢၼ်ႈ 700,000 ပျႃး ဢၢပ်ႈပၼ်တီႈ ၸဝ်ႈၶူးသီႇရိထမ်ႇမ လႄႈ ယွၼ်းတၢင်းၸွႆႈထႅမ်ထိုင်တီႈ ၸဝ်ႈၶူးသေ ႁႂ်ႈသိုပ်ႇဢဝ်ငိုၼ်း ၸွႆႈထႅမ်ပၼ် ႁူင်းႁဵၼ်းပရႁိတ ဝႃႈၼႆ ၊ ထိုင်ၼႂ်းဝၼ်းထီႉ 05 November 2019 ၸဝ်ႈၶူးသီႇရိ လႆႈဢွၵ်ႇၶၢဝ်းတၢင်း ဢဝ်ငိုၼ်းၵႂႃႇၸွႆႈထႅမ်ပၼ်တီႈ ႁူင်းႁဵၼ်းပရႁိတ ဝဵင်းမိူင်းၵိုင် 100,000 ပျႃး ၊ ႁူင်းႁဵၼ်းပရႁိတ ၽႃလၢႆး ထုင်ႉပူင်း 400,000 ပျႃး ၊ ႁူင်းႁဵၼ်းပႁိတ ၵုင်းသၢမ်သႅင်ႇ ထုင်ႉပူင်း 200,000 ပျႃး ၼႆယဝ်ႉ။ ၼႂ်းငိုၼ်းဢၼ်ၸွႆႈထႅမ် ႁူင်းႁဵၼ်းပရႁိတ 3 ဢွင်ႈတီႈၼၼ်ႉ ပဵၼ် ယိင်းၶမ်း ၸွႆႈထႅမ်ငိုၼ်းၶႄႇ 560 ယွမ်ႇ ၊ ၼၢင်းမွၼ်းဢွင်ႇ 300 ယွမ်ႇ ၊ ၼၢင်းၶမ်းၼုမ်ႇ 200 ယွမ်ႇ ၊ ပီႈမျႃႉဢေး 200 ယွမ်ႇ ၊ ၸၢႆးၶမ်းဝၢၵ်ႈ 200 ယွမ်ႇ ၊ ၸၢႆးၶိူဝ်းႁၢၼ်+ယိင်းႁွမ်လၢဝ် 200 ယွမ်ႇ ၊ ၼၢင်းၶမ်းၼုတ်း 120 ယွမ်ႇ ၊ သၢမ်ပီႈၼွင်ႉ လၢၼ်ႉမႄး လူတ်ႉၶိူင်ႈတီႈၼိုင်ႈ ဝဵင်းပၢင်ႇသၢႆး 100 ယွမ်ႇ ၊ ၸုမ်းၼၢင်းလႅဝ်း 100 ယွမ်ႇ ၊ သိူဝ်ၶွၼ်းမိူင်း+ၼၢင်းၸၢမ်ပဝ်း 200 ယွမ်ႇ ၊ ၼၢင်းသူၺ်ႇဢိင်ႇ 100 ယွမ်ႇ ၊ ၸၢႆးဢၢႆႈလိုၼ်း+ၼၢင်းဢေၸူဝ်း 100 ယွမ်ႇ ၊ ၼၢင်းဢေဝၢႆး 100 ယွမ်ႇ ၊ ၼၢင်းထွၼ်း 100 ယွမ်ႇ လႄႈ ၽူႈမီးၼမ်ႉၸႂ် ထႅင်ႈလၢႆလၢႆၵေႃႉၵေႃႈ ၶဝ်ႈႁူမ်ႈၸွႆႈထႅမ်ငိုၼ်းတင်းၼမ် မိူၼ်ၵၼ်။ ၽူႈမီးပုၼ်ႈၽွၼ်း ၸုမ်းၶၢဝ်ႇတႆးႁူမ်ႈၸွႆႈၸိူဝ်ႉၸၢတ်ႈ လၢတ်ႈဝႃႈ ဢၼ်လႆႈၸွႆႈထႅမ် ႁူင်းႁဵၼ်းပရႁိတ ၼႆႉ ပဵၼ်ပွၵ်ႈၵမ်း 3 ယဝ်ႉၶႃႈ ၊ ယိူင်းဢၢၼ်းဢၼ်လႆႈၸွႆႈထႅမ်ၼႆႉ ၶႂ်ႈႁႂ်ႈလုၵ်ႈဢွၼ်ႇႁဵၼ်းၶဝ် မီးႁႅင်းၸႂ် တႃႇၶတ်းၸႂ် ႁဵၼ်းသွၼ်ႁူႉဢဝ် ပၢႆးပၺ်ႇၺႃႇ ၊ မိူဝ်ႈၼႃႈမႃးၵေႃႈ ၸုမ်းၶႃႈႁဝ်းၶဝ် တေၶတ်းၸႂ်သႂ်ႇႁႅင်း သေ ၸွႆႈထႅမ်ပၼ်ထႅင်ႈတီႈ လုၵ်ႈႁဵၼ်းၶဝ် ၸွမ်းၼင်ႇပွင်ပဵၼ်လႆႈၼၼ်ႉယူႇ လႄႈ ထႅင်ႈလွင်ႈၼိုင်ႈ ယိၼ်းႁူမ်ၸူမ်း ပႃး ၽူႈမီးၼမ်ႉၸႂ်ၶဝ်ၵူႈၸဝ်ႈ တီႈဢၼ်လႆႈၸွႆႈထႅမ်မႃးငိုၼ်း ၸိူဝ်းၼၼ်ႉယူႇ ဝႃႈၼႆ။ ႁူင်းႁဵၼ်းပရႁိတ ဝဵင်းမိူင်းၵိုင် မီးလုၵ်ႈႁဵၼ်း 30 ၵေႃႉ ၊ ႁူင်းႁဵၼ်းပရႁိတ သၢမ်သႅင်ႇ ထုင်ႉပူင်း မီးလုၵ်ႈႁဵၼ်း 165 ၵေႃႉ ၊ ႁူင်းႁဵၼ်းပရႁိတ ၽႃလၢႆး မီးလုၵ်ႈႁဵၼ်း 250 ၵေႃႉ ၼႆ လႆႈႁူႉၸွမ်းၼင်ႇၼႆ။ မိူဝ်ႈဝၼ်းထီႉ 03 July 2019 ၸုမ်းၶၢဝ်ႇတႆးႁူမ်ႈၸွႆႈၸိူဝ်ႉၸၢတ်ႈ လႆႈဢဝ်ငိုၼ်းမၢၼ်ႈ 700,000 ပျႃးသေ ၸွႆႈထႅမ်ပၼ်တီႈ ႁူင်းႁဵၼ်းပရႁိတ ဝၢၼ်ႈၼွင်လူင် ဢိူင်ႇလူင်ပူင်း ၸႄႈဝဵင်းတၢင်းယၢၼ်း။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-07T15:57:43

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%95%e1%80%ad%e1%80%90%e1%80%ba%e1%82%89%e1%80%99%e1%81%a2%e1%81%b5%e1%80%ba%e1%82%87%e1%81%bc%e1%80%84%e1%80%ba-%e1%80%9c%e1%81%a2%e1%82%86%e1%80%9c/

ၸုမ်းပိတ်ႉမၢၵ်ႇၼင် လၢႆလၢႆၸုမ်း ဢၼ်ၸုၵ်းယူႇဝႆႉတီႈ မၢႆ 1 ၼႂ်းၸိုင်ႈမိူင်းၽႂ်မၼ်း

ၸုမ်းပိတ်ႉမၢၵ်ႇၼင် လၢႆလၢႆၸုမ်း ဢၼ်မီးၼႂ်း Premier League မိူင်း England , Bundesliga မိူင်း Germany , Serie A မိူင်း Italy , La Liga မိူင်း Spain , Lique 1 မိူင်း France ၼၼ်ႉ ၼိုင်ႈၸုမ်းလႂ် တေလႆႈပိတ်ႉမၢၵ်ႇၼင် လၢႆလၢႆပၢင် ၼႂ်းပီႊ 2019-2020 လႄႈ ႁိမ်ဝၢၵ်ႈၵၼ် တႃႇႁွတ်ႈထိုင်တီႈ မၢႆ 1 သေ ႁပ်ႉသူးထီႉ 1 ၼႂ်းဢွင်ႈတီႈၸိုင်ႈမိူင်းၽႂ်မၼ်း ၼႆယဝ်ႉ။ ပၢင်ပိတ်ႉမၢၵ်ႇၼင် ၼႂ်းပီႊ 2019-2020 ၼႆႉ ၸုမ်းပိတ်ႉမၢၵ်ႇၼင်ၶဝ် ပိတ်ႉၵၼ်မႃးယဝ်ႉ 10 ပၢင် (မၢင်ၸုမ်းပိတ်ႉယဝ်ႉ 11 ပၢင် , 12 ပၢင်) ၸိူဝ်းၼႆႉ ၊ ၸုမ်းပိတ်ႉမၢင်ႇၼင် ၼႂ်း Premier League ၸိုင်ႈမိူင်း ဢိင်ႇၵလၢၼ်ႇ (ၼိုင်ႈၸုမ်းလႂ် တေလႆႈပိတ်ႉ 38 ပၢင်) ၼႂ်းၼၼ်ႉ ၸုမ်း Liverpool ပိတ်ႉ 11 ပၢင် လႆႈ 31 ဝၢၵ်ႈသေ ၸုၵ်းဝႆႉတီႈ မၢႆ 1 ၊ ၸုမ်း Man City ပိတ်ႉ 11 ပၢင် လႆႈ 25 ဝၢၵ်ႈ လႄႈ ၸုၵ်းဝႆႉတီႈ မၢႆ 2 ၊ ဢၼ်ၸုၵ်းဝႆႉတီႈမၢႆ 3 သမ်ႉ ပဵၼ် Leicester City ပိတ်ႉ 11 ပၢင် လႆႈဝႆႉ 23 ဝၢၵ်ႈၼႆယဝ်ႉ ၊ ၵူၼ်းၵေႃႉဢၼ်ပိတ်ႉမၢၵ်ႇၼင် ၶဝ်ႈၵူဝ်းၼမ်သေပိူၼ်ႈ ၼႂ်း Premier League ပဵၼ် Jamie Vardy (ၸုမ်း Leicester City) ပိတ်ႉၶဝ်ႈၵူဝ်းဝႆႉ 10 လုၵ်ႈ ၊ Sergio Aguero (Man City) လႄႈ Tammy Abraham (Chelsea) ၼိုင်ႈၵေႃႉလႂ် ပိတ်ႉၶဝ်ႈၵူဝ်း 9 လုၵ်ႈ ၼႆယဝ်ႉ။ ၸုမ်းပိတ်ႉမၢၵ်ႇၼင် ၼႂ်း La Liga ၸိုင်ႈမိူင်းသပဵင်ႇ (ၼိုင်ႈၸုမ်းလႂ် တေလႆႈပိတ်ႉ 38 ပၢင်) ၼႂ်းၼၼ်ႉသမ်ႉ ၸုမ်း Barcelona ပိတ်ႉ 11 ပၢင် လႆႈဝၢၵ်ႈ 22 သေ ၸုၵ်းဝႆႉ တီႈမၢႆ 1 ၊ Real Madrid ၵေႃႈ ပိတ်ႉ 11 ပၢင် လႆႈဝၢၵ်ႈ 22 မိူၼ်ၵၼ် လႄႈ ၸုၵ်းဝႆႉတီႈမၢႆ 2 ၊ Real Sociedad သမ်ႉ ပိတ်ႉယဝ်ႉ 12 ပၢင် သေ လႆႈဝၢၵ်ႈ 22 လႄႈ ၸုၵ်းဝႆႉတီႈ မၢႆ 3 ၼႆယဝ်ႉ ၊ ၵူၼ်းၵေႃႉဢၼ်ပိတ်ႉမၢၵ်ႇၼင် ၶဝ်ႈၼမ်သေပိူၼ်ႈ ၼႂ်း La Liga ပဵၼ် Gerard Moreno (Villarreal) ပိတ်ႉၶဝ်ႈၵူဝ်း 8 လုၵ်ႈ ၊ Benzema (Real Madrid) လႄႈ Lorenzo (Real Betis) ပိတ်ႉၶဝ်ႈ ၼိုင်ႈၵေႃႉလႂ် 7 လုၵ်ႈၼႆယဝ်ႉ။ ၼႂ်းၸုမ်းပိတ်ႉမၢၵ်ႇၼင် France Ligue 1 ၸိုင်ႈမိူင်းၾလင်သဵတ်ႈ (ၼိုင်ႈၸုမ်းလႂ် တေလႆႈပိတ်ႉ 38 ပၢင်) ၼႂ်းၼၼ်ႉ ၸုမ်း PSG ပိတ်ႉ 12 ပၢင် လႆႈ 27 ဝၢၵ်ႈ သေ ၸုၵ်းယူႇဝႆႉတီႈ မၢႆ 1 ၊ ၸုမ်း Angers ပိတ်ႉ 12 ပၢင် လႆႈ 20 ဝၢၵ်ႈ ၸုၵ်းယူႇဝႆႉတီႈ မၢႆ 2 ၊ ၸုမ်း Nantes ပိတ်ႉ 12 ပၢင် လႆႈ 19 ဝၢၵ်ႈ ၸုၵ်းဝႆႉတီႈ မၢႆ 3 ၼႆယဝ်ႉ ၊ ၵူၼ်းပိတ်ႉၶဝ်ႈၵူဝ်းၼမ်သေပိူၼ်ႈ ၼႂ်း France Ligue 1 ၼၼ်ႉ ပဵၼ် Wissam Ben Yedder (Monaco) ပိတ်ႉၶဝ်ႈၵူဝ်း 9 လုၵ်ႈ ၊ Habib Diallo (Metz) လႄႈ Moussa (Lyon) ပိတ်ႉၶဝ်ႈၵူဝ်းၼိုင်ႈၵေႃႉလႂ် 8 လုၵ်ႈ ၼႆယဝ်ႉ။ ၼႂ်းၸုမ်းပိတ်ႉမၢၵ်ႇၼင် Serie A ၸိုင်ႈမိူင်းဢီႇတလီႇ (ၼိုင်ႈၸုမ်းလႂ် တေလႆႈပိတ်ႉ 38 ပၢင်) ၼႂ်းၼၼ်ႉ ၸုမ်း Juventus ပိတ်ႉ 11 ပၢင် လႆႈ 29 ဝၢၵ်ႈသေ ၸုၵ်းဝႆႉတီႈ မၢႆ 1 ၊ ၸုမ်း Inter Milan ပိတ်ႉ 11 ပၢင် လႆႈဝႆႉ 28 ဝၢၵ်ႈ လႄႈ ၸုၵ်းယူႇတီႈမၢႆ 2 ၊ ၸုမ်း Roma ၵေႃႈ ပိတ်ႉ 11 ပၢင် လႆႈဝႆႉ 22 ဝၢၵ်ႈ ၸုၵ်းယူႇတီႈ မၢႆ 3 ၼႆယဝ်ႉ ၊ ၵူၼ်းၵေႃႉဢၼ်ပိတ်ႉမၢၵ်ႇၼင် ၶဝ်ႈၵူဝ်းၼမ်သေပိူၼ်ႈ ၼႂ်း Serie A ၼၼ်ႉ ပဵၼ် Ciro Immobile (Lazio) ပိတ်ႉၶဝ်ႈ 13 လုၵ်ႈ ၊ Romelu Lukaku (Inter Milan) ပိတ်ႉၶဝ်ႈ 9 လုၵ်ႈ ၊ Luis Fernando (Atalanta) ပိတ်ႉၶဝ်ႈ 8 လုၵ်ႈ ၼႆယဝ်ႉ။ ၸုမ်းပိတ်ႉမၢၵ်ႇၼင် ၼႂ်း Bundesliga ၸိုင်ႈမိူင်းၵျႃႇမၢၼ်ႇၼီႇ (ၼိုင်ႈၸုမ်းလႂ်တေလႆႈပိတ်ႉ 34 ပၢင်) ၼႂ်းၼၼ်ႉသမ်ႉ ၸုမ်း Monchengladbach ပိတ်ႉယဝ်ႉ 10 ပၢင် လႆႈ 22 ဝၢၵ်ႈသေ ၸုၵ်းယူႇဝႆႉတီႈ မၢႆ 1 ၊ ၸုမ်း Dortmund ပိတ်ႉ 10 ပၢင် လႆႈ 19 ဝၢၵ်ႈ ၸုၵ်းဝႆႉတီႈမၢႆ 2 ၊ ၸုမ်း RB Leipzig ပိတ်ႉ 10 ပၢင် လႆႈ 18 ဝၢၵ်ႈ ၸုၵ်းဝႆႉတီႈ မၢႆ 3 ၼႆယဝ်ႉ ၊ ၵူၼ်းၵေႃႉဢၼ်ပိတ်ႉ မၢၵ်ႇၼင်ၶဝ်ႈၵူဝ်းၼမ်သေပိူၼ်ႈ ၼႂ်း Bundesliga ပဵၼ် Robert Lewandowski (Bayern Munich) ပိတ်ႉၶဝ်ႈ 14 လုၵ်ႈ ၊ Timo Werner (RB Leipzig) ပိတ်ႉၶဝ်ႈ 9 လုၵ်ႈ ၊ Goncalo Paciencia (Eintracht) ပိတ်ႉၶဝ်ႈ 6 လုၵ်ႈ ၼႆယဝ်ႉ။ မိူဝ်ႈပီႊ 2018-2019 ၸုမ်းပိတ်ႉမၢၵ်ႇၼင် ဢၼ်လႆႈႁပ်ႉသူးထီႉ 1 ၼႂ်း La Liga ပဵၼ် Barcelona ၊ ၼႂ်း Premier League ပဵၼ် Man City ၊ ၼႂ်း Serie A ပဵၼ် Juventus ၊ ၼႂ်း Bundesliga ပဵၼ် Bayern Munich ၊ ၼႂ်း France Ligue 1 ပဵၼ် PSG သေ ဢၼ်လႆႈ UEFA Champions League 2018-2019 ပဵၼ် Liverpool ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-07T14:59:24

https://taifreedom.com/%e1%81%bd%e1%80%b0%e1%82%88%e1%82%81%e1%80%bd%e1%80%84%e1%80%ba%e1%82%89%e1%81%b5%e1%82%82%e1%81%a2%e1%80%99%e1%80%ba%e1%80%b8%e1%80%90%e1%82%86%e1%80%b8%e1%80%95%e1%81%a2%e1%81%bc%e1%80%ba%e1%80%99/

ၽူႈႁွင်ႉၵႂၢမ်းတႆးပၢၼ်မႂ်ႇ ၸိုဝ်ႈလိုဝ်းလင် လႆႈလူႉသဵင်ႈတၢႆ

မိူဝ်ႈဝၼ်းထီႉ 6 November 2019 ၶၢဝ်းယၢမ်း 17:45 မူင်း ၸၢႆးသိူဝ်ၼုမ်ႇ ၽူႈႁွင်ႉၽဵင်းၵႂၢမ်းသဵင်ဝၢၼ် ၸိုဝ်ႈလိုဝ်းလင် လႆႈလူႉသဵင်ႈတၢႆၵႂႃႇ ၽွင်းဢႃႇယုလႆႈ 61 ပီ ယွၼ်ႉတၢင်းပဵၼ် ၶႆႈဝတ်းၸၢင်ႉ တီႈဝၢၼ်ႈယၢင်းၵူင်း ပွၵ်ႉ (4) ဝဵင်းၵဵင်းတုင် ဝႃႈၼႆ။ ၸၢႆးသိူဝ်ၼုမ်ႇၼႆႉ ပဵၼ်ၽူႈႁွင်ႉၵႂၢမ်းတႆးပၢၼ်မႂ်ႇ ယၢမ်ႈႁွင်ႉဢွၵ်ႇ (ၶူၺ်ႇ) (Tape) ၶႅပ်းၵႂၢမ်းတႆးမႃးယဝ်ႉ (3) ၶႅပ်း ၵမ်ႈၼမ်တေႁူႉၸၵ်းၵၼ် ၶႅပ်းၵႂၢမ်းဢၼ်မီးၸိုဝ်ႈဝႃႈ (တေဢၢၼ်းလႆႈယူႇ မွၵ်ႇႁၢင်ႈလီ) ၼႆၼၼ်ႉသေ၊ ယၢမ်းလဵဝ် လႆႈႁၢင်ႈႁႅၼ်း တႃႇတေပိုၼ်ဢွၵ်ႇၶႅပ်းၵႂၢမ်း မၢႆ (4) ဢၼ်မီးၸိုဝ်ႈဝႃႈ (ငဝ်းႁၢင်ႈလီမိူင်းတႆး) ၼၼ်ႉထႅင်ႈ ၵူၺ်းပႆႇတၼ်းလႆႈပိုၼ်ဢွၵ်ႇသေ လႆႈလူႉသဵင်ႈၵႂႃႇဢွၼ်တၢင်း ၼႆယဝ်ႉ။ ၼႂ်းၸႄႈဝဵင်းၵဵင်းတုင်ၼႆႉ လႆႈႁူႉဝႃႈ မီးၵူၼ်းၸပ်းၸိူဝ်ႉမႅင်းတၢင်းပဵၼ် ၶႆႈဝတ်းၸၢင်ႉ တင်းၼမ်လႄႈ ၵဵဝ်ႇလူၺ်ႈ တၢင်းပဵၼ်ၶႆႈဝတ်းၸၢင်ႉၼႆႉ ၽၢႆႇမေႃယႃ မိူင်းႁူမ်ႈတုမ်မၢၼ်ႈၵေႃႈ ယၢမ်ႈပိုၼ်ၽၢဝ်ႇ လၢတ်ႈဝႃႈ ပႆႇမီးယႃႈယႃ တႃႇယူတ်းယႃ ႁႂ်ႈႁၢႆၶၢတ်ႇလႆႈ ၶႆႈဝတ်းၸၢင်ႉၼႆသေ ဢိင်လူၺ်ႈ ၸၢႆးသိူဝ်ၼုမ်ႇ လႆႈတိတ်းၸပ်းတၢင်းပဵၼ် ၶႆႈဝတ်းၸၢင်ႉ လၢႆဝၼ်းယဝ်ႉလႄႈ ဝၢႆးသေၵႂႃႇယူတ်းယႃတူဝ် တီႈႁူင်းယႃယဝ်ႉ မႃးလိုဝ်ႈဝႆႉတီႈႁိူၼ်း ဝၼ်းၼိုင်ႈၵူၺ်း လႆႈလူႉသဵင်ႈၵႂႃႇ ၼႆယဝ်ႉ။ ၶႅပ်းႁၢင်ႈ – Facebookတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-07T15:01:36

https://taifreedom.com/%e1%81%bd%e1%80%ad%e1%80%84%e1%80%ba%e1%82%88%e1%81%be%e1%82%83%e1%82%89%e1%80%9b%e1%82%83%e1%82%87%e1%80%9e%e1%80%ae%e1%82%87-%e1%80%9c%e1%82%85%e1%81%b5%e1%80%ba%e1%82%88%e1%80%9c%e1%81%a2%e1%82%86/

ၽိင်ႈၾႃႉရႃႇသီႇ လႅၵ်ႈလၢႆႈသေ ပဵၼ်ဢၼ်လီမႆႈၸႂ်ဝႆႉ

ၸွမ်းၼင်ႇၽိုၼ်လိၵ်ႈလၢႆးငၢၼ်း ၵဵဝ်ႇလူၺ်ႈလွင်ႈ ၽိင်ႈၾႃႉလႅၵ်ႈလၢႆႈၼၼ်ႉသေ သင်ဝႃႈ ဢမ်ႇႁဵတ်းလွင်ႈတုမ်ႉတွပ်ႇ ဢၼ်သၢင်ႇထုၵ်ႇၼႆၸိုင် တေလႆႈႁူပ်ႉတၢင်းတုၵ်ႉၶ လူင်ယူႇၼႆ ၽူႈလူင်ႉလႅၼ်ႇၽၢႆႇပၢႆးသၢႆ 11000 ၵေႃႉၶဝ် လၢတ်ႈၵႂႃႇ ၼႆယဝ်ႉ။ ၶေႃႈမုၼ်းဢၼ်လႆႈၶူၼ်ႉၶႂႃႉမႃးလႆႈ ၶၢဝ်းတၢင်း 40 ပီၼၼ်ႉ တႅမ်ႈၼႄဝႆႉဝႃႈ ယၢမ်းလဵဝ် လွင်ႈလႅၵ်ႈလၢႆႈ ၽိင်ႇၾႃႉရႃႇသီႇလုမ်ႈၾႃႉလူင်ၼႆႉ ယူႇဝႆႉၼႂ်း ၶၵ်ႉတွၼ်ႈ ၶိုၵ်ႉၶၵ်ႉဝႆႉယူႇ ယွၼ်ႉၼၼ် ၽူႈလူင်ႉလႅၼ်ႇပၢႆးသၢႆႈၶဝ် ႁပ်ႉၶၢမ်ႇဝႃႈ လွင်ႈပၼ်ၾၢင်ႉ လုမ်ႈၾႃႉလူင်ၼႆႉ ပဵၼ်ပုၼ်ႈၽွၼ်းၶဝ်ယူႇ ဝႃႈၼႆ။ လွင်ႈဢၼ် ၾႆးမႆႈပႃႇထိူၼ်ႇယူႇ တီႈမိူင်းဢမေႇရီၵၢၼ်ႇ ၊ ၼမ်ႉထူမ်ႈယူႇတီႈ မိူင်းသူးမႃးလီးယႃး တွၼ်ႈဢိၼ်းတိတ်ႉ(Andes) သမ်ႉ ၽူၼ်ဢမ်ႇတူၵ်း လႄႈ ၼႂ်းၵုၼ်ဢေးသျႃးသမ်ႉ လူမ်းလႅင်ႉလူင် ၵမ်းၵမ်း ၽတ်ႉၶဝ်ႈမႃးသေ ၾၢင်ႁၢင်ႈၸိူဝ်းၼႆႉ ပဵၼ်လွင်ႈၽိင်ႈၾႃႉရႃႇသီႇ လႅၵ်ႈလၢႆႈမႃးယူႇ ၼႆယဝ်ႉ။ ၽူႈလူင်ႉလႅၼ်ႇ ၽၢႆႇပၢႆးသၢႆ 11000 ၵေႃႉ လၢတ်ႈဝႃႈ ၵူၼ်းမိူင်း လႆႈႁူပ်ႉတၢင်း ၽိင်ႈၾႃႉရႃႇသီႇလႅၵ်ႈလၢႆႈယူႇယၢမ်းလဵဝ်ၼႆႉ ယွၼ်ႉပိူဝ်ႈ (1)ႁူဝ်ၼမ်ႉၵူၼ်း ၼမ်ၶိုၼ်ႈမႃး ၊ (2)ၵၢၼ်ဢွၵ်ႇၶၢဝ်းတၢင်းၵေႃႈ ဢွၼ်ၵၼ်ၸႂ်ႉၶိူင်ႈမိၼ်ၼမ်မႃး ၊ (3)တူၼ်ႈမႆႉထိူၼ်ႇပႃႇၵေႃႈ ဢေႇၵႂႃႇ ၸဵမ်ၸိူဝ်းၼႆႉ ဝႃႈၼႆ။ ပႃႇမွၵ်ႉၶ ဝီႇလႅၼ်ႇလိတ်ႉပႄး လၢတ်ႈဝႃႈ လူမ်းလႅင်ႉလူင်ၵေႃႈ ယိုင်ႈၶႅၼ်းပဵၼ်ၼမ်လိူဝ် တိူဝ်းမႃး လႄႈ ႁၢဝ်ႉႁႅင်းမႃး ၽူၼ်ၵေႃႈ ဢမ်ႇတူၵ်းၼမ်သေ ပဵၼ်ဢၼ်ႁႅင်ႈလႅင်ႉဝႆႉ ၼႃႈၼမ်ႉပၢင်လၢႆၵေႃႈ ၶိုၼ်ႈသုင်မႃးယူႇ ၸိူဝ်းၼႆႉ တိုၵ်ႉပဵၼ်လွင်ႈတေႇၸႃႉ ပၼ်ႁႃလူင်ၼႆႉသေ ၵူၺ်းၼႃႇယင်းပႆႇမီးၽႂ်သုၼ်ၸႂ်မႃး လွင်ႈၼႆႉ ဝႃႈၼႆ။ ၼႂ်းၽိုၼ်လိၵ်ႈၼၼ်ႉ ၸီႉၸမ်ႈၼႄဝႃႈ ပေႉသမ်ႉဝႃႈ လွင်ႈၽိင်ႈၾႃႉရႃႇသီႇလႅၵ်ႈလၢႆႈၼႆႉ ပဵၼ်လွင်ႈယႂ်ႇပုၼ်ႈတႃႇ ၵၢၼ်မိူင်း ၵၢၼ်တူင်ႇဝူင်းၵူၼ်း ဝႃႈၼႆၵေႃႈ ၽၢႆႇတၢင်းလူင်ပွင်ၸိုင်ႈ ၶဝ် လႄႈ ၽၢႆႇတၢင်းၸဝ်ႈပၢႆးမၢၵ်ႈမီးၶဝ် ယိုင်ႈၶႅၼ်းလူဝ်ႇႁဵတ်း တိူဝ်းလိူဝ်ယူႇ ဝႃႈၼႆ။ ၵူၺ်းၼႃႇ ယၢမ်းလဵဝ်ၵေႃႈ တူဝ်ႇၼႄႇထရမ်ႉ ၸွမ်ၸိုင်ႈဢမေႇရီၵၼ်ႇ သမ်ႉႁၢင်ႈႁႅၼ်း တေထွၼ်တူဝ်ဢွၵ်ႇ ၼႂ်းၸုမ်းဢၼ်ႁဵတ်း ၶေႃႈလႆႈၸႂ် တီႈပႄးလိတ်ႉ လွင်ႈတႃႇလူတ်းယွမ်းပႅတ်ႈ လွင်ႈလုမ်ႈၾႃႉလူင် လိူတ်ႇမႆႈယွၼ်ႉၽိင်ႈၾႃႉရႃႇသီႇ ၼၼ်ႉယူႇ ဝႃႈၼႆ။ ၶေႃႈမုၼ်း−BBC တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-07T14:45:49

https://taifreedom.com/%e1%81%b5%e1%80%b1%e1%82%83%e1%82%87%e1%80%99%e1%80%90%e1%80%ae%e1%82%87-%e1%80%95%e1%80%bd%e1%80%84%e1%80%ba%e1%80%95%e1%80%b5%e1%81%bc%e1%80%ba%e1%80%95%e1%81%a2%e1%80%84%e1%80%ba%e1%80%95%e1%80%bd/

ၵေႃႇမတီႇ ပွင်ပဵၼ်ပၢင်ပွႆးတူၼ်ႈ လိူၼ်သိပ်းသွင် ဝဵင်းၼမ်ႉလၼ်ႈ ပိုၼ်ၽၢဝ်ႇပၢၵ်ႈထွၼ်ဢွၵ်ႇပႅတ်ႈ တူၼ်ႈပတေႇသႃႇ ၸိုဝ်ႈ “ၸုမ်းၼုမ်ႇၸၢႆး” ၼႂ်းသဵၼ်ႈမၢႆတူၼ်ႈတၢင်းလူႇ

မိူဝ်ႈဝႃး ဝၼ်းထီႉ 6 November 2019 ၵေႃႇမတီႇ ပွင်ပဵၼ်ပၢင်ပွႆးတူၼ်ႈ လိူၼ်သိပ်းသွင် ဝဵင်းၼမ်ႉလၼ်ႈ ဢွၵ်ႇလိၵ်ႈပိုၼ်ၽၢဝ်ႇ ပၢၵ်ႈထွၼ်ဢွၵ်ႇပႅတ်ႈ တူၼ်ႈပတေႇသႃႇ ၸိုဝ်ႈ “ၸုမ်းၼုမ်ႇၸၢႆး” ယွၼ်ႉပိူဝ်ႈဢမ်ႇၸွမ်းပၵ်းပိူင် လၢႆးလဵပ်ႈတူၼ်ႈ ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ ၵေႃႇမတီႇ ပွင်ပဵၼ်ပၢင်ပွႆးတူၼ်ႈ လိူၼ်သိပ်းသွင် ဝဵင်းၼမ်ႉလၼ်ႈ ဢၼ်တူၼ်ၶူးလူင် ၵျွင်းလူင် ၊ ၵျွင်းၵၢင် ၊ ၵျွင်းၸၢၼ်း ၊ ၸုမ်းၽူႈယႂ်ႇၽၢႆႇဢုပ်ႉပိူင်ႇ လႄႈ ၸုမ်းၵေႃးပၵၵျွင်းၶဝ် ၶဝ်ႈပႃးဝႆႉ ၼၼ်ႉ လႆႈၸတ်းႁဵတ်းပၢင်ၵုမ်ၶိုၵ်ႉၶၵ်ႉသေ ႁူမ်ႈၵၼ်တႅပ်းတတ်းဝႃႈ တူၼ်ႈပတေႇသႃႇ ၸိုဝ်ႈ “ၸုမ်းၼုမ်ႇၸၢႆး” ၼႆၼၼ်ႉ ယွၼ်ႉပိူဝ်ႈဢမ်ႇၸွမ်းပၵ်းပိူင်လၢႆးလဵပ်ႈတူၼ်ႈ ဢမ်ႇထွမ်ႇသူပ်းဢဝ်ၵႂၢမ်း ၽူႈယႂ်ႇၵူၼ်းလူင် ပၢင်ပွႆးၶဝ်တူၵ်ႉတၵ်ႉ လႄႈ တၵ်းထွၼ်ဢွၵ်ႇပႅတ်ႈ ၼႂ်းသဵၼ်ႈမၢႆတူၼ်ႈတၢင်းလူႇ ပွႆးလိူၼ်သိပ်းသွင် ဝဵင်းၼမ်ႉလၼ်ႈ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ တူၼ်ႈပတေႇသႃႇ ၸိုဝ်ႈ “ၸုမ်းၼုမ်ႇၸၢႆး” ဢၼ်ၵေႃႇမတီႇ ပွင်ပဵၼ်ပၢင်ပွႆး ထွၼ်ဢွၵ်ႇပႅတ်ႈ ၼႂ်းသဵၼ်ႈမၢႆ တူၼ်ႈတၢင်းလူႇၼၼ်ႉ ၵျွင်း 6 ၵျွင်းၼႂ်းဝဵင်းၼမ်ႉလၼ်ႈလႄႈသင် ၵျွင်းဢၼ်လႆႈပၢင်း 46 ၵျွင်းလႄႈသင် ၵျွင်းလႂ်ၵေႃႈ ၶႅၼ်းတေႃႈယႃႇႁပ်ႉတူၼ်ႈတၢင်းလူႇၶဝ် ဝႃႈၼႆ ၊ သင်ဝႃႈ ၵျွင်းလႂ်ႁပ်ႉတူၼ်ႈတၢင်းလူႇၶဝ် ပေႃးၼႆၸိုင် ယူႇတီႈၵေႃႇမတီႇ ပွင်ပဵၼ်ပၢင်ပွႆးတူၼ်ႈလိူၼ်သိပ်းသွင်သေ တေဢမ်ႇသိုပ်ႇပၢင်း သႂ်ႇပႃးၼႂ်းသဵၼ်ႈမၢႆ ၵျွင်းပၢင်းထႅင်ႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈၼႄဝႃႈ ၵွၼ်ႇတေထိုင် ပၢင်ပွႆးတူၼ်ႈ လိူၼ်သိပ်းသွင် ဝဵင်းၼမ်ႉလၼ်ႈၼႆႉ ဢၼ်ပဵၼ်ၽူႈမီးပုၼ်ႈၽွၼ်း ၽၢႆႇဢုပ်ႉပိူင်ႇ လႄႈ ၽူႈယႂ်ႇၵူၼ်းလူင် ဢိၵ်ႇတင်း ၵေႃႇမတီႇ ပွင်ပဵၼ်ပၢင်းပွႆးၶဝ် လႆႈၸတ်းႁဵတ်းပၢင်ၵုမ်သေ ႁူမ်ႈၵၼ်တမ်းဝၢင်းပၵ်းပိူင် တႃႇၼႂ်းၶၢဝ်းတၢင်း ပၢင်ပွႆးလဵပ်ႈတူၼ်ႈ လိူၼ်သိပ်းသွင်ယူႇ ဝႃႈၼႆ ၊ ၵူၺ်းၵႃႈ တူၼ်ႈပတေႇသႃႇ ၸိုဝ်ႈ “ၸုမ်းၼုမ်ႇၸၢႆး”ၼႆႉ ထိုင်ၶၢဝ်း လဵပ်ႈတူၼ်ႈတၢင်းလူႇ သမ်ႉဢမ်ႇလဵပ်ႈ ဢမ်ႇၸႂ်ႈၶၢဝ်းလဵပ်ႈတူၼ်ႈ တၢင်းလူႇသမ်ႉလဵပ်ႈ ၊ ၼွၵ်ႈလိူဝ်သေၼႆႉ ၵိၼ်ၼမ်ႉသူႇလႃႇ(လဝ်ႈ)မဝ်းသေ ပိုတ်ႇသျွင်းပွၵ်ႉ ဢူၼ်ဢၢၼ်မေႃးပၼ်း ဢမ်ႇၸွမ်းပၵ်းပိူင် လၢႆးလဵပ်ႈတူၼ်ႈ သေဢမ်ႇၵႃး ဢမ်ႇထွမ်ႇသူပ်းဢဝ်ၵႂၢမ်းၽူႈယႂ်ႇၵူၼ်းလူင်ၶဝ် တူင်ႉတၵ်ႉလႄႈ ၵေႃႇမတီႇ ပွင်ပဵၼ်ပၢင်ပွႆးတူၼ်ႈတၢင်းလူႇ ဝဵင်းၼမ်ႉလၼ်ႈ ၸင်ႇလႆႈပၢၵ်ႈထွၼ်ဢွၵ်ႇပႅတ်ႈ ၼႂ်းသဵၼ်ႈမၢႆတူၼ်ႈတၢင်းလူႇ ပွႆးလိူၼ်သိပ်း သွင်ၵေႃႈပဵၼ်လႆႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-06T17:52:33

https://taifreedom.com/%e1%80%95%e1%81%a2%e1%80%84%e1%80%ba%e1%80%9c%e1%80%ad%e1%80%b0%e1%81%b5%e1%80%ba%e1%82%88%e1%80%90%e1%80%84%e1%80%ba%e1%82%88-2020-%e1%81%b5%e1%80%b0%e1%81%bc%e1%80%ba%e1%80%b8%e1%80%a2%e1%81%bc/

ပၢင်လိူၵ်ႈတင်ႈ 2020 ၵူၼ်းဢၼ်မီးၶႂၢင်ႉပၼ်ၶႅပ်းၵၢင်ၸႂ်တေတိူဝ်းမႃးမွၵ်ႈ 5 လၢၼ်ႉ

ပၢင်လိူၵ်ႈတင်ႈ 2020 ဢၼ်တေၸတ်းႁဵတ်းတူဝ်ႈမိူင်း ၼႂ်းပီႊ 2020 ၼႆႉ ၽူႈမီး သုၼ်ႇပၼ်ၶႅပ်းၵၢင်ၸႂ် တေတိူဝ်းမႃးမွၵ်ႈ 5 လၢၼ်ႉၸိူဝ်းၼႆႉၼႆ ၽၢႆႇတၢင်းၵေႃႇမသျိၼ်ႇ ပၢင်လိူၵ်ႈတင်ႈ မိူင်းႁူမ်ႈတုမ်ၶဝ် လၢတ်ႈၼင်ႇၼႆ။ ဢူးမျိၼ်ႉၼၢႆႇ ၽူႈတၢင်လၢတ်ႈ ၵေႃႇမသျိၼ်ႇပၢင်လိူၵ်ႈတင်ႈမိူင်းႁူမ်ႈတုမ်လၢတ်ႈတီႈသိုဝ်ႇၶၢဝ်ႇ 7Day ၵႂႃႇဝႃႈ − တႃႇပၢင်လိူၵ်ႈတင်ႈ ပီႊ 2020 ဢၼ်တေမႃးၼႆႉ လႆႈၵဵပ်းႁုပ်ႈၶိုၼ်း သဵၼ်ႈသၢႆမၢႆၽူႈပၼ်ၶႅပ်းၵၢင်ၸႂ် တိူင်းလႄႈၸႄႈမိူင်းၶဝ် ယဝ်ႉတူဝ်ႈယဝ်ႉ၊ ၵူၺ်းၵႃႈဝႃႈ ဢၼ်ၼၼ်ႉပဵၼ်ႁူဝ်ႁုပ်ႈမၼ်းၵူၺ်းလႄႈ တေလႆႈၶိုၼ်းမႄး update ပၼ်ထႅင်ႈ ဝႃႈၼႆ။ တႄႇဢဝ်လိူၼ် July တေႃႇပေႃးထိုင်လိူၼ် September 2019 ၼႆႉ ၽၢႆႇဢုပ်ႉပိူင်ႇတိူင်းလႄႈ ၸႄႈမိူင်း ဢၼ်ၵဵဝ်ႇၶွင်ႈၶဝ် ဢွၼ်ၵၼ်ၵဵပ်းဝႆႉသဵၼ်ႈသၢႆမၢႆမုင်ႉႁေႃႁိူၼ်းဢၼ်မီးၼႂ်းဝဵင်း ၼႂ်းပွၵ်ႉ ၼႂ်းဢိူင်ႇယူႇ ၊ ဝၢႆးၼၼ်ႉ ၽၢႆႇတၢင်းၵေႃႇမသျိၼ်ႇပၢင်လိူၵ်ႈတင်ႈၶဝ်သမ်ႉ ဢဝ်ဢၼ်သၢႆမၢႆၵူၼ်းဢၼ်ၽၢႆႇဢုပ်ႉပိူင်ႇၶဝ် ၵဵပ်းဝႆႉၼၼ်ႉသေ ၶတ်းလိူၵ်ႈၶိုၼ်းယဝ်ႉ ၵဵပ်းသၢႆမၢႆဝႆႉဝႃႈ ၵေႃႉလႂ်မီးသုၼ်ႇပၼ်ၶႅပ်းၵၢင်ၸႂ် ၼႆယဝ်ႉ။ ဢူးမျိၼ်ႉၼၢႆႇသိုပ်ႇလၢတ်ႈထႅင်ႈဝႃႈ မိူဝ်ႈလဵဝ်တႄႉ တေပႆႇမၵ်းမၼ်ႈပိုၼ်ၽၢဝ်ႇပၼ် သဵၼ်ႈသၢႆမၢႆ ၽူႈဢၼ်မီးၶႂၢင်ႉပၼ်ၶႅပ်းၵၢင်ၸႂ်ၼၼ်ႉ လႄႈ ၽၢႆႇတၢင်း ၵေႃႉမသျိၼ်ႇ ပၢင်လိူၵ်ႈတင်ႈ မိူင်းႁူမ်ႈတုမ် မၵ်းမၼ်ႈဝႆႉ ပီႊ 2019 ၼႆႉ ပဵၼ်ပီႊ ဢၼ်ႁဵတ်းသဵၼ်ႈသၢႆမၢႆၵူၺ်း ၼႆယဝ်ႉ။ ပေႃးထိုင်မႃး ႁၢင်ပီႊ 2020 ၼႆႉၵွၼ်ႇၸွင်ႇတေၸတ်းႁဵတ်းပၢင်လိူၵ်ႈတင်ႈပီႊ 2020 ၼႆ ၽူႈမီးပုၼ်ႈၽွၼ်းၶဝ်လၢတ်ႈဝႆႉၼင်ႇၼႆ ၊ မိူဝ်ႈပူၼ်ႉမႃးပၢင်လိူၵ်ႈတင်ႈ ပီႊ 2015 ၼႆႉ သဵၼ်ႈသၢႆ မၢႆၽူႈမီးသုၼ်ႇပၼ်ၶႅပ်းၵၢင်ၸႂ်ၼႆႉ မီး 34 လၢၼ်ႉပၢႆသေ တႃႇပၢင်လိူၵ်ႈတင်ႈ ပီႊ 2020 ၼႆႉတႄႉ ၵေႃႉမသျိၼ်ႇပၢင်လိူၵ်ႈတင်ႈမိူင်းႁူမ်ႈတုမ်ၶဝ် မုင်ႈမွင်းဝႃႈ တေတိူဝ်းလိူဝ်မႃး မွၵ်ႈ 5 လၢၼ်ႉၸိူဝ်းၼႆႉၼႆယဝ်ႉ။ ၶေႃႈမုၼ်း −7Dayတႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2019-11-06T16:24:48

https://taifreedom.com/%e1%80%99%e1%81%a2%e1%82%86%e1%80%99%e1%80%ae%e1%82%88%e1%80%95%e1%80%ad%e1%80%b0%e1%80%84%e1%80%ba%e1%80%9a%e1%80%af%e1%81%b5%e1%80%ba%e1%82%89%e1%80%9a%e1%81%a2%e1%80%84%e1%80%ba%e1%82%87-%e1%80%90/

မၢႆမီႈပိူင်ယုၵ်ႉယၢင်ႇ တႃႇတေၶၢႆႉႁူင်းပၼ်ၶႅပ်းၵၢင်ၸႂ် ဢၼ်မီးၼႂ်းတပ်ႉ ဝႆႉၽၢႆႇၼွၵ်ႇတပ်ႉၼၼ်ႉ တၢင်ႇၼႄၵႂႃႇ တီႈသၽႃး

မၢႆမီႈပိူင်ယုၵ်ႉယၢင်ႇ လွင်ႈတႃႇတေၶၢႆႉ ႁူင်းပၼ်ၶႅပ်းၵၢင်ၸႂ် ဢၼ်မီးၼႂ်းတပ်ႉၼၼ်ႉ ဝႆႉၽၢႆႇၼွၵ်ႈတပ်ႉၼႆႉ မိူဝ်ႈဝႃး ဝၼ်းထီႉ 5 November 2019 ၵေႃႇမသျိၼ်ႇပၢင်လိူၵ်ႈတင်ႈ လႆႈတၢင်ႇၼႄၵႂႃႇတီႈ သၽႃးၵူၼ်းမိူင်း ဢိၵ်ႇတင်း သၽႃး ၸိူဝ်ႉၸၢတ်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ပႃႇတီႇၼူၵ်ႉယုင်း NLD လႄႈ ပႃႇတီႇထႅင်ႈၵမ်ႈၽွင်ႈ မႆႈၸႂ်ဝႃႈ ၵွပ်ႈပိူဝ်ႈႁူင်းပၼ်ၶႅပ်းၵၢင်ၸႂ် မီးဝႆႉၼႂ်းတပ်ႉလႄႈ ဢၼ်ပဵၼ်ၵူၼ်းသိုၵ်း ဢိၵ်ႇတင်း ၵူၼ်းၼႂ်းမုင်ႉႁေႃႁိူၼ်းၶဝ် တေဢမ်ႇမီးလွင်ႈလွတ်ႈလႅဝ်း တႃႇတေပၼ်ၶႅပ်းၵၢင်ၸႂ် ၼႆယဝ်ႉ။ လွင်ႈတေၶၢႆႉ ႁူင်းပၼ်ၶႅပ်းၵၢင်ၸႂ် ဢၼ်မီးၼႂ်းတပ်ႉၼၼ်ႉ ဝႆႉၽၢႆႇၼွၵ်ႈတပ်ႉၼႆႉ ၵမ်ႈၽွင်ႈၵေႃႈ ၶၢတ်ႈလၢမ်းဝႃႈ တႃႇၵူၼ်း ၼႂ်းတပ်ႉသိုၵ်း ဢၼ်တေၶႄႉၶဵင်ႇ ပၢင်လိူၵ်ႈတင်ႈၼၼ်ႉ တေဢမ်ႇမီးလွင်ႈလူႉသုမ်းယူပ်ႈယွမ်းသင် ဝႃႈၼႆ ၊ ၵမ်ႈၽွင်ႈၵေႃႈ ၸီႉၸမ်ႈဝႃႈ လွင်ႈၼႆႉ တေဢမ်ႇၵႄႈလိတ်ႈလႆႈပၼ်ႁႃ ၼႆယဝ်ႉ။ ဢူးတိၼ်ႇတိတ်ႉ ဢၼ်ပဵၼ် တႅၼ်းၽွင်းသၽႃးၵူၼ်းမိူင်း ပႃႇတီႇၼူၵ်ႉယုင်း NLD လၢတ်ႈဝႃႈ ၵူၼ်းၼႂ်းတပ်ႉသိုၵ်း ၵေႃႈ ပဵၼ်ၵူၼ်းမိူင်းၵူၺ်းၼင်ႇၵဝ်ႇလႄႈ လွင်ႈတေၶၢႆႉႁူင်းပၼ်ၶႅပ်းၵၢင်ၸႂ် ဢၼ်မီးၼႂ်းတပ်ႉၼၼ်ႉ ဝႆႉၽၢႆႇၼွၵ်ႈ တပ်ႉၼႆႉၵေႃႈ ဢမ်ႇၸႂ်ႈဝႃႈ တႃႇသုၼ်ႇမုၵ်ႉၸုမ်းသေၸုမ်းၸုမ်း ၊ မၼ်းပဵၼ်လွင်ႈသုၼ်ႇလႆႈသုၼ်ႇပဵၼ် တႃႇၵူၼ်းမိူင်း ၵူႈၵေႃႉၵေႃႉ ႁႂ်ႈမီးလွင်ႈ ပၼ်ၶႅပ်းၵၢင်ၸႂ်လႆႈ လွတ်ႈလွတ်ႈလႅဝ်းလႅဝ်း ဝႃႈၼႆ။ တူဝ်တႅၼ်း ပႃႇတီႇ NLD ၶဝ်တႄႉႁၼ်ထိုင်ဝႃႈ ယိူင်းဢၢၼ်းတႃႇႁႂ်ႈပဵၼ်မႃး ပၢင်လိူၵ်ႈတင်ႈ ဢၼ်မီးလွင်ႈၽဵင်ႇပဵင်း ထၢင်ႇႁၢင်ႈလွတ်ႈလႅဝ်း လႄႈ ၸင်ႇတေႁဵတ်းသၢင်ႈ တႃႇတေမူၼ်ႉမႄးမၢႆမီႈလၢႆးလိူၵ်ႈတင်ႈ လွင်ႈတေၶၢႆႉ ႁူင်းပၼ် ၶႅပ်းၵၢင်ၸႂ် ဢၼ်မီးၼႂ်းတပ်ႉၼၼ်ႉ ဝႆႉၽၢႆႇၼွၵ်ႈတပ်ႉ ဝႃႈၼႆ ၊ ႁူင်းပၼ်ၶႅပ်းၵၢင်ၸႂ်တီႈၼႂ်းတပ်ႉၼႆႉ သင်ဝႃႈၵူၼ်းသိုၵ်း ဢိၵ်ႇတင်း ၵူၼ်းၼႂ်းမုင်ႉႁေႃႁိူၼ်းၶဝ် ပၼ်ၶႅပ်းၵၢင်ၸႂ်မႃး ပေႃးၼႆၸိုင် ပႃႇတီႇၸုမ်းယႂ်ႇၵူၺ်း လႆႈၶႅပ်ႈၵၢင်ၸႂ် မႄးၼမ် လွင်ႈၼႆႉ ဢမ်ႇမႅၼ်ႈၸွမ်းသၽႃႇဝ လႄႈ မီးလွင်ႈထၢင်ႇထိူမ်တႄႉတႄႉ ၼႆယဝ်ႉ။ မၢႆမီႈပိူင်ယုၵ်ႉယၢင်ႇ ဢၼ်ၵေႃႇမသျိၼ်ႇ ပၢင်လိူၵ်ႈတင်ႈ တၢင်ႇၼႄၵႂႃႇတီႈ သၽႃးၵူၼ်းမိူင်း ဢိၵ်ႇတင်း သၽႃး ၸိူဝ်ႉၸၢတ်ႈၼၼ်ႉ လၢတ်ႈဝႆႉဝႃႈ ယူႇတီႈၸုမ်းၽႄ ၵေႃႇမသျိၼ်ႇ ပၢင်လိူၵ်ႈတင်ႈ ၸႄႈဝဵင်း တေလႆႈႁၢင်ႈ ႁႅင်းပၼ်ဢွင်ႈတီႈဢၼ်သၢင်ႇထုၵ်ႇ တႃႇၵူၼ်းသိုၵ်း ဢိၵ်ႇတင်း ၵူၼ်းၼႂ်းမုင်ႉႁေႃႁိူၼ်းၶဝ် ပေႃးတေ ပၼ်ၶႅပ်းၵၢင်ၸႂ်လႆႈလီလီ ၊ တေလႆႈပဵၼ်ဢွင်ႈတီႈ ဢၼ်ၶဝ်ႈဢွၵ်ႇငၢႆႈ တႃႇတူဝ်တႅၼ်း ပၢင်လိူၵ်ႈတင်ႈ လႄႈ ၽူႈပႂ်ႉတူၺ်းလဵပ်ႈႁဵၼ်းၶဝ် ၼႆယဝ်ႉ။ ၸွမ်ႁၢၼ် မွင်ႇမွင်ႇ ဢၼ်ပဵၼ်ၽူႈဢွၼ်ႁူဝ် တူဝ်တႅၼ်းသၽႃးၵူၼ်းသိုၵ်း လၢတ်ႈဝႃႈ ၵဵဝ်ႇၵပ်းလွင်ႈတေဝႆႉ ႁူင်းပၼ်ၶႅပ်းၵၢင်ၸႂ် ၽၢႆႇၼွၵ်ႈတပ်ႉၼႆႉ ပႆႇမီးလွင်ႈဢုပ်ႇဢူဝ်းၵၼ်ဝႆႉ ဝႃႈၼႆ။ ၵေႃႇမသျိၼ်ႇ ပၢင်လိူၵ်ႈတင်ႈၸိုင်ႈမိူင်း ဢဝ်မၢႆမီႈပိူင်ယုၵ်ႉယၢင်ႇ လွင်ႈတေၶၢႆႉႁူင်းပၼ်ၶႅပ်းၵၢင်ၸႂ် ဢၼ်မီးၼႂ်းတပ်ႉၼၼ်ႉ တၢင်ႇၼႄၵႂႃႇတီႈ သၽႃးၵူၼ်းမိူင်း ဢိၵ်ႇတင်း သၽႃးၸိူဝ်ႉၸၢတ်ႈၼႆႉ ပဵၼ်မၢႆမီႈလၢႆးလိူၵ်ႈတင်ႈ တႃႇမူၼ်ႉမႄႈ သေ ၽၢႆႇတၢင်းသၽႃးတႄႉ တေဢမ်ႇဢုပ်ႇဢူဝ်း မၵ်းမၼ်ႈပၼ် ၊ သင်ဝႃႈၶႂ်ႈသၢၼ်ၶတ်း မၢႆမီႈလၢႆးလိူၵ်ႈတင်ႈပေႃးၼႆ တေၵဵဝ်ႇၵပ်းၵၼ်တင်း ၵေႃႇမသျိၼ်ႇပၢင်လိူၵ်ႈတင်ႈၵူၺ်း ၼႆယဝ်ႉ။ ဝၢႆးသေ ဢဝ်မၢႆမီႈပိူင်ယုၵ်ႉယၢင်ႇ တၢင်ႇၼႄသၽႃးယဝ်ႉ ၼႂ်းၶၢဝ်းတၢင်း 90 ဝၼ်း မၢႆမီႈၼႆႉ တေပဵၼ်ၵႂႃႇတၢင်းၵၢၼ်သေ သင်ဝႃႈမီးမႃးၶေႃႈသၢၼ်ၶတ်းတႄႉ တေၶိုၼ်းဢုပ်ႇဢူဝ်းၵၼ်ၵႂႃႇ ၼႂ်းသၽႃးသေ တွတ်ႈၶႅပ်းၵၢၼ်ၸႂ် တႅပ်းတတ်းၵႂႃႇ ၼႆယဝ်ႉ။ ၸၢႆးယႄးၵျေႃႇသွႃႇမိၼ်ႉ ဢၼ်ပဵၼ်ၽူႈမီးပုၼ်ႈၽွၼ်း ၸုမ်းတူင်ႉၼိုင်ၵဵဝ်ႇၵပ်းပၢင်လိူၵ်ႈတင်ႈ PACE လၢတ်ႈဝႃႈ ၼႂ်းၵၢၼ်လွင်ႈပၢင်လိူၵ်ႈတင်ႈၼႆႉ သင်ဝႃႈပဵၼ်မႃး လွင်ႈလႅၵ်ႈလၢႆႈမၢႆမီႈ ဢၼ်ၵူၼ်းမိူင်း ဢမ်ႇၽွမ်ႉၸႂ် ဢမ်ႇယွမ်းႁပ်ႉ ပေႃးၼႆၸိုင် ၵၢၼ်မိူင်းၵေႃႈ တေသုၵ်ႉယုင်ႈ ဢမ်ၼိမ်ဢမ်ႇသဝ်း ၼႆယဝ်ႉ။ ၶေႃႈမုၼ်း-RFAတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-06T14:27:53

https://taifreedom.com/%e1%80%95%e1%80%ae%e1%82%88%e1%81%bc%e1%81%a2%e1%80%84%e1%80%ba%e1%80%b8-%e1%82%81%e1%80%b0%e1%80%9d%e1%80%ba%e1%81%bc%e1%82%83%e1%82%88%e1%81%b5%e1%80%9d%e1%80%ba%e1%82%87-%e1%81%b8%e1%80%af%e1%80%99/

ပီႈၼၢင်း ႁူဝ်ၼႃႈၵဝ်ႇ ၸုမ်းၵေႃႇၵၢၼ်ႁၢႆႉ IS ထုၵ်ႇၺွပ်း

ၸုမ်းလူင်ပွင်ၸိုင်ႈ တူႇလၵီႇၶဝ်လၢတ်ႈဝႃႈ လႆႈတီႉၺွပ်း ဢဝ်တူဝ်ပီႈၼၢင်း ဢပူႇပၵႃႇဢႄႇပတ်ႉတႃႇတီႇ ဢၼ်ပဵၼ်ႁူဝ်ၼႃႈ ၸုမ်းၵေႃႇၵၢၼ်ႁၢႆႉ IS တီႈပွတ်းတွၼ်ႈ ၸဵင်ႇႁွင်ႇဝၼ်းတူၵ်း မိူင်းသီးလီးယႃး ဢၼ်ပဵၼ်ၼႂ်းမိူင်းတူႇလၵီႇၶဝ်ၵႂႃႇယူႇ ဝႃႈၼႆ။ ဢပူႇပၵႃႇဢႄႇပတ်ႉတႃႇတီႇ (Abu Bakr al-Baghdadi ) ဢၼ်ပဵၼ် ႁူဝ်ၼႃႈ ၸုမ်းၵေႃႇၵၢၼ်ႁၢႆႉၼႆႉ လႆႈလူႉတၢႆၵႂႃႇမိူဝ်ႈလိူၼ်ပူၼ်ႉမႃး ၽွင်းဢမေရီၵၢၼ်ႇၶဝ် ႁဵတ်း ၽႅၼ်ၵၢၼ်သိုၵ်း ၸူးတီႈမၼ်းယူႇၼၼ်ႉ ဝႃႈၼႆ။ ပီႈၼၢင်း ဢပူႇပၵႃႇဢႄႇပတ်ႉတႃႇတီႇ (Abu Bakr al-Baghdadi) မီးၸိုဝ်ႈဝႃႈ လတ်ႇမီယႃ ဢဝွတ်ႇ (Rasmiya Awad) ဢႃႇယူႉလႆႈ 65 ပီႊ ထုၵ်ႇတူႇလၵီႇ တီႉၺွပ်းဢဝ် မိူဝ်ႈဝႃး ၽွင်းတူႇလၵီႇ ႁဵတ်းၵၢၼ်ၵူတ်ႇထတ်း တီႈႁိမ်းဝဵင်း ဢႃးသၢတ်ႇ (Azaz ) ဢၼ်မီးၼႂ်းတွၼ်ႈၵၢင် မိူင်းသီးလီးယႃးသေ ပဵၼ်တီႈ တူႇလၵီႇၶဝ် ၵုမ်းၵမ်ဝႆႉၼၼ်ႉ ဝႃႈၼႆ။ တူႇလၵီႇ ၶဝ်လႆႈတီႉၺွပ်းဢဝ် ဢဝွတ်ႇ Awad လႄႈ လုၵ်ႉပႂ်ႉမၼ်း ႁူမ်ႈပႃးထႅင်ႈ လုၵ်ႈဢွၼ်ႇ 5 ၵေႃႉ တီႈၼႂ်းၵႃးလူင် လမ်းၼိုင်ႈၼႆ ၽူႈမီးပုၼ်ႈၽွၼ်းၵေႃႉၼိုင်ႈ လၢတ်ႈၼႄ တီႈသိုဝ်ႇၶၢဝ်ႇၵႂႃႇသေ ယင်းသိုပ်ႇလၢတ်ႈပႃးဝႃႈ မိူၼ်ၼင်ႇၺွပ်းလႆႈ ပီႈၼၢင်း ႁူဝ်ၼႃႈ ၸုမ်းၵေႃႇၵၢၼ်ႁၢႆႉ IS ၼႆႉ ပဵၼ်ငဝ်ႈႁၢၵ်ႈဢၼ်မီးၵႃႈၶၼ် တွၼ်ႈတႃႇၸုမ်းၵူတ်ႇထတ်းၶဝ် တေႉတေႉဝႃႈဝႃႈယူႇ ၼႆယဝ်ႉ။ ႁူဝ်ၼႃႈၸုမ်းၵေႃႇၵၢၼ်ႁၢႆႉ IS ၵေႃႉၵဝ်ႇ ဢၼ်လႆႈလူႉသဵင်ႈတၢႆၵႂႃႇယဝ်ႉၼၼ်ႉ မၼ်းပဵၼ်ၵူၼ်းမီးလွင်ႈ ဢမ်လပ်ႉတေႉတေႉ သင်ဝႃႈၸႅတ်ႈထၢမ်ပီႈၼၢင်းမၼ်းယဝ်ႉ ဢမ်ႇလႆႈၶေႃႈမုၼ်း ၵဵဝ်ႇလွင်ႈဢၼ် ၸုမ်းၵေႃ ၵၢၼ်ႁၢႆႉ IS ၶဝ်ႁဵတ်းယူႇ ယၢမ်းလဵဝ်ၼႆႉၵေႃႈ ယုမ်ႇယၢမ်ဝႃႈ တေလႆႈၶေႃႈမုၼ်း လွင်ႈၸၢတ်ႈပၼ်ၼွင်ႉၸၢႆးမၼ်း ႁဵတ်းႁိူဝ်သေ ၵႂႃႇမႃးပႆ မိူဝ်ႈၽွင်းမီးသၢႆၸႂ်ယူႇၼၼ်ႉ လႄႈ ၽူႈလႂ်ၽႂ်သမ်ႉပဵၼ်ၵူၼ်းၸွႆႈထႅမ်ၶဝ် မိူဝ်ႈၽွင်ႈၵႂႃႇမႃးပႆ ၸိူဝ်းၼႆႉသေ တေၸၢင်ႈသိုပ်ႇၶႆႈလႆႈ ၶေႃႈမုၼ်းၸုမ်းၵေႃႇၵၢၼ်ႁၢႆႉ ၶဝ်ႁဵတ်းႁိူဝ် ၵွင်ႉသၢၼ်ၵၼ် ယူႇၼႆ လႆႈႁၼ်ၼႂ်း သိုဝ်ႇၶၢဝ်ႇ BBC ဢွၵ်ႇဝႆႉဝႃႈၼင်ႇၼႆ။ ဝၢႆးသေ ဢပူႇပၵႃႇဢႄႇပတ်ႉတႃႇတီႇ (Abu Bakr al-Baghdadi ) တၢႆၵႂႃႇယဝ်ႉ ယၢမ်းလဵဝ် ဢပူႇဢီးပလႃႇႁိၼ် ဢႄႁသီးမီး ဢႄၶရွတ်ႇသီ (Abu Ibrahim al-Hashemi al-Qurayshi) လႆႈမႃးပဵၼ်ႁူဝ်ၼႃႈ ၸုမ်းၵေႃႇၵၢၼ်ႁၢႆႉ ၵေႃႉမႂ်ႇဝႆႉယဝ်ႉ။ ၶေႃႈမုၼ်း − VOA, BBC တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-11-06T13:29:08

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b5%e1%80%b1%e1%82%83%e1%82%87%e1%81%b5%e1%81%a2%e1%81%bc%e1%80%ba%e1%82%81%e1%81%a2%e1%82%86%e1%82%89-%e1%81%b6%e1%80%9d%e1%80%ba%e1%82%88%e1%80%95/

ၸုမ်းၵေႃႇၵၢၼ်ႁၢႆႉ ၶဝ်ႈပိုတ်းယိုဝ်း ၽၢႆႇႁူမ်ႇလူမ်ႈမူႇဝၢၼ်ႈ တၢႆထင်တီႈ 11 ၵေႃႉ

မိူဝ်ႈဝၼ်းထီႉ 5 November 2019 ၶၢဝ်းယၢမ်း 23:20 မူင်း ၵၢင်ၶိုၼ်းလိုၵ်းၼၼ်ႉ မီးၸုမ်းၵေႃႇၵၢၼ်ႁၢႆႉ ဢမ်ႇႁူႉၸိုဝ်ႈ ၶဝ်ႈၵႂႃႇယိုဝ်း ၸဝ်ႈၼႃႈတီႈ ဢၼ်ပႂ်ႉဢဝ်ႁူမ်ႇလူမ်ႈဝၢၼ်ႈ ၼႂ်းၸႄႈဝဵင်းယလႃး ၸိုင်ႈထႆး ပွတ်းၸၢၼ်း ႁဵတ်ႈႁႂ်ႈၸဝ်ႈၼႃႈတီႈ လႆႈလူႉတၢႆ ထင်တီႈ 11 ၵေႃႉ ဝႃႈၼႆ။ ၵူၼ်းႁၢႆႉ ဢမ်ႇႁူႉၸိုဝ်ႈ ဢမ်ႇႁူႉၸုမ်းသေ ၶဝ်ႈၵႂႃႇယိုဝ်း ၸဝ်ႈၼႃႈတီႈ ၽၢႆႇႁူမ်ႇလူမ်ႈဝၢၼ်ႈ ပွၵ်ႈၵမ်းၼႆႉ ပဵၼ်ဝႆႉသွင်တီႈ တီႈဢွၼ်တၢင်းသုတ်း ၵူၼ်းႁၢႆႉ ၶဝ်ႈၵႂႃႇယိုဝ်းၽၢႆႇႁူမ်ႇလူမ်ႈ ဝၢၼ်ႈထုင်ႉသတဝ်း မူႇ 5 ဢိူင်ႇလမ်းၽယႃး လႄႈ ထႅင်ႈတီႈၼိုင်ႈသမ်ႉ ၶဝ်ႈၵႂႃႇယိုဝ်း ၸဝ်ႈၼႃႈတီႈ ၽၢႆႇႁူမ်ႇလူမ်ႈ ဢိူင်ႇလမ်းၽယႃး တင်း 2 တီႈၼႆႉ ပဵၼ်ၼႂ်းၸႄႈဝဵင်းယလႃး ၼင်ႇၵၼ် ၼႆယဝ်ႉ။ ဝၢႆးသေ ၽၢႆႇၸွႆႈထႅမ်တူင်ႇဝူင်းၵူၼ်း (ၸုမ်းပရႁိတ) လႆႈႁပ်ႉၸႅင်ႈယဝ်ႉၼၼ်ႉ ၸုမ်းၸွႆႈထႅမ် လႆႈၶဝ်ႈၵႂႃႇ တႃႇလူတ်ႉၵႃး 4 လမ်းၼႆလႄႈ ၵွၼ်ႇတေထိုင် ဢွင်ႈတီႈၵေႃႇၵၢၼ်ႁၢႆႉၼၼ်ႉ ၵူၼ်းႁၢႆႉလႆႈႁၢင်ႈၵၢင် လဵၵ်းလႅမ်ဝႆႉ ၼိူဝ်သဵၼ်ႈတၢင်းၵႃး လၢႆလၢႆတီႈလႄႈ ႁဵတ်းႁႂ်ႈလူတ်ႉ ၸုမ်းပရႁိတ လႆႈလူႉၵွႆၵႂႃႇ တႃႇထႅင်ႈ 3 လမ်း ၼႆယဝ်ႉ။ မိူဝ်ႈၸဝ်ႈၼႃႈတီႈပလိၵ်ႈ လႄႈ တပ်ႉသိုၵ်း လၢႆၽၢႆႇၶဝ်ႈၵႂႃႇထိုင် ဢွင်ႈတီႈပၢင်ပိုတ်းယိုဝ်း ၵေႃႇၵၢၼ်ႁၢႆႉယဝ်ႉၼၼ်ႉ လႆႈႁူႉဝႃႈ ၸဝ်ႈၼႃႈတီႈ ၽၢႆႇႁူမ်ႇလူမ်ႈမူႇဝၢၼ်ႈ လႆႈလူႉသဵင်ႈတၢႆထင်တီႈ 11 ၵေႃႉ လႄႈ မိူဝ်ႈၽွင်းသူင်ႇယူတ်းယႃတူဝ် တီႈႁူင်းယႃယဝ်ႉၼၼ်ႉ ၸဝ်ႈၼႃႈတီႈ လႆႈလူႉတၢႆ ထႅင်ႈ 3 ၵေႃႉ ႁူမ်ႈတင်းမူတ်း လႆႈလူႉတၢႆၵႂႃႇ 14 ၵေႃႉ လႄႈ ယင်းမီးၵူၼ်းမၢတ်ႇၸဵပ်း 5 ၵေႃႉ တိုၵ်ႉလႆႈယူတ်းယႃတူဝ်ဝႆႉယူႇ ဝႃႈၼႆ။ ဢိင်ၼိူဝ်ငဝ်းလၢႆး ၼႂ်းပိုၼ်ႉတီႈ မိူင်းထႆးပွတ်းၸၢၼ်းၼၼ်ႉသေ ယွၼ်ႉပဵၼ်ယၢမ်းၵၢင်ၶိုၼ်းလႄႈ ဢမ်ႇၸၢင်ႈ တိတ်းတၢမ်း ၸုမ်းၵေႃႇၵၢၼ်ႁၢႆႉလႆႈၵမ်းလဵဝ် ထိုင်မႃးယၢမ်းၵၢင်ၼႂ်ၸဝ်ႉ 6 November 2019 ၼႆႉ ၸဝ်ႈၼႃႈတီႈ ၸင်ႇလႆႈႁၢင်ႈႁႅင်းၽၢႆႇႁူမ်ႇလူမ်ႈတင်းၼမ် တိတ်းတၢမ်း ၸုမ်းၵေႃႇၵၢၼ်ႁၢႆႉဝႆႉယူႇ ၼႆယဝ်ႉ။ ၶေႃႈမုၼ်း – Posttodayတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-11-06T11:38:14

https://taifreedom.com/%e1%81%bd%e1%80%b0%e1%82%88%e1%81%b6%e1%80%b0%e1%81%bc%e1%80%ba%e1%82%89%e1%81%b6%e1%82%82%e1%82%83%e1%82%89-%e1%81%b8%e1%81%bc%e1%80%ba%e1%82%89%e1%81%b8%e1%80%bd%e1%80%99%e1%80%ba-%e1%80%99%e1%82%81/

ၽူႈၶူၼ်ႉၶႂႃႉ ၸၼ်ႉၸွမ် မႁိတူၼ်း ၸိုင်ႈထႆး ႁဵတ်းယုင်းမၼ်လႆႈလီငၢမ်း

တွၵ်ႇတႃႇ ပတ်ႉထမၽွၼ်း ၵရိုတ်ႇတယၽူင်း ႁူဝ်ၼႃႈၶူင်းၵၢၼ် ၽူႈၶူၼ်ႉၶႂႃႉ တႃႇႁဵတ်းႁႂ်ႈယုင်းမၼ် ဢၼ်ၸၢင်ႈ ႁဵတ်းႁႂ်ႈၸိူဝ်ႉမႅင်းတၢင်းပဵၼ် ၽႄႈလိူင်ႇၼၼ်ႉလႄႈ ၵေႃၵမ်ၵၢၼ် ၸၼ်ႉၸွမ်မႁိတူၼ်း ဢိၵ်ႇတင်း ၽၢႆႇယူႇလီ လုမ်ႈၾႃႉ (WHO) ၸတ်းႁဵတ်းပၢင်ၵုမ် တႃႇတေၵိုတ်းယိုတ်းလႆႈ ၸိူဝ်ႉမႅင်း ၶႆႈလိူတ်ႈဢွၵ်ႇ ဢၼ်ၽႄႈတိူၼ်း မႃးတီႈယုင်း ဝႃႈၼႆ။ ပုၼ်ႈတႃႇၶူင်းၵၢၼ် တေႁဵတ်းႁႂ်ႈယုင်းမၼ်ၼႆႉ ပိူင်လူင်တႄႉ ယိူင်းဢၢၼ်းၶႂ်ႈႁႂ်ႈ ယုင်းလူတ်းယွမ်းၵႂႃႇ ယွၼ်ႉပိူဝ်ႈ ယုင်းသေ ႁဵတ်းႁႂ်ႈတၢင်းပဵၼ်ၵူၼ်းႁဝ်း လိူင်ႇၽႄႈတိတ်းၸပ်းၵၼ်ငၢႆႈ မိူၼ်ၼင်ႇ တၢင်းပဵၼ်ၶႆႈဝတ်းၸၢင်ႉ၊ ၶႆႈဝတ်းၼၢဝ်၊ ၶႆႈလိူတ်ႈဢွၵ်ႇ၊ ၶႆႈဝတ်းတၢင်းပဵၼ် ၶျိၶုၼ်ၵုၼ်ယႃႉ (Chikungunya) ၸိူဝ်ႉမႅင်းတင်းမူတ်းၸိူဝ်းၼႆႉ ၵမ်ႈၼမ် တိတ်းၸပ်းမႃးတီႈယုင်း ၼႆယဝ်ႉ။ တွၵ်ႇတႃႇ ပတ်ႉထမၽွၼ်း ယင်းသိုပ်ႇလၢတ်ႈထႅင်ႈဝႃႈ ၶူင်းၵၢၼ်မႂ်ႇ ဢၼ်တိုၵ်ႉႁဵတ်းယူႇၼႆႉ တေႁဵတ်းႁႂ်ႈယုင်းလၢႆး ပဵၼ်မၼ်လႆႈလႄႈ ႁႄႉၵင်ႈလႆႈပႃး တၢင်းပဵၼ်ၶႆႈလိူတ်ႈဢွၵ်ႇ၊ ႁဵတ်းႁႂ်ႈယုင်းလၢႆး ဢၼ်ယူႇၸွမ်းႁိူၼ်း ၸွမ်းဝဵင်း ၸိူဝ်းၼၼ်ႉမၼ်လႆႈလႄႈ ယွၼ်ႉမၼ်းၵိၼ်ၼမ်ႉဝၢၼ်ၸဵမ်းၵူၺ်းလႄႈ တေပွႆႇဢွၵ်ႇၵႂႃႇယူႇ ၸွမ်းသၽႃႇဝလႆႈသေ ပေႃးမီးလွင်ႈၵွင်ႉၵၢႆႇၵၼ် တင်းယုင်းလၢႆး ဢၼ်ယူႇဝႆႉၸွမ်းပႃႇထိူၼ်ႇ ၸိူဝ်းၼၼ်ႉၵေႃႈ တေၸၢင်ႈႁဵတ်းႁႂ်ႈ ယုင်းၼႂ်းထိူၼ်ႇၸိူဝ်းၼၼ်ႉ မၼ်ၵႂႃႇၸွမ်းလႆႈထႅင်ႈ ဝႃႈၼႆ။ ၶူင်းၵၢၼ် ႁဵတ်းႁႂ်ႈယုင်းမၼ်ၼႆႉ မီးၽူႈၶူၼ်ႉၶႂႃႉ ၽၢႆႇယူႇလီ ၼႂ်းၸၼ်ႉၸွမ် မႁိတူၼ်း ၸိုင်ႈထႆး လႄႈ ႁွင်ႈၵၢၼ်လူင် ၽၢႆႇယူႇလီလုမ်ႈၾႃႉ လႆႈႁူမ်ႈမိုဝ်းၵၼ်သေပဵၼ်မႃး၊ ယၢမ်းလဵဝ် တိုၵ်ႉတၢင်ႇလိၵ်ႈထိုင် ၽၢႆႇဢုပ်ႉပိူင်ႇ ဝဵင်းမိူင်းၵွၵ်ႇၸိုင်ႈထႆး ဝႆႉလႄႈ သင်ဝႃႈလႆႈၶႂၢင်ႉယဝ်ႉ တေတႄႇလူင်းႁဵတ်းသၢင်ႈၵႂႃႇ ဝဵင်းမိူင်းၵွၵ်ႇ ၸိုင်ႈထႆး ၼႂ်းပီ 2020 ၼႆႉ ၼႆယဝ်ႉ။ ပုၼ်ႈတႃႇ တေပိုၼ်ၽႄ ၶူင်းၵၢၼ်ႁဵတ်းယုင်းမၼ်ၼႆႉ လႆႈၸတ်းႁဵတ်းပၢင်ၵုမ်ဢုပ်ႇဢူဝ်းၵၼ် ၼႂ်းၵုၼ်ဢေးသျႃး လၢႆၸိုင်ႈမိူင်းယဝ်ႉလႄႈ ၼင်ႇႁိုဝ်ပေႃးတေလွတ်ႈ ၸိူဝ်ႉမႅင်းတၢင်းပဵၼ် ဢၼ်မႃးတီႈယုင်းၼၼ်ႉၼႆသေ ယူႇတီႈ လၢႆၸိုင်ႈမိူင်းၵေႃႈ ႁၼ်လီၵမ်ႉထႅမ်ၸွမ်းလႄႈ တေႁပ်ႉၸိူဝ်ႉယုင်း ၶႆႇယုင်း ဢၼ်မိူင်းၸိုင်ႈထႆး ႁဵတ်းမၼ်ဝႆႉၼၼ်ႉ မိူဝ်းပွႆႇၽႄႈ ၸိုင်ႈမိူင်းၽႂ်မၼ်ႈၵႂႃႇ ၼႆယဝ်ႉ။ ၶေႃႈမုၼ်း – Thairathတႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ']

2019-11-06T09:38:02

https://taifreedom.com/%e1%81%b6%e1%80%b0%e1%80%9d%e1%80%ba%e1%80%9c%e1%82%86%e1%80%9c%e1%80%ad%e1%80%b0%e1%81%bc%e1%80%ba%e1%82%88-%e1%81%b8%e1%81%bc%e1%80%ba%e1%80%90%e1%80%ad%e1%81%bc%e1%80%ba%e1%81%b5%e1%80%b0%e1%81%bc/

ၶူဝ်လႆလိူၼ်ႈ ၸၼ်တိၼ်ၵူၼ်း ၶဝ်ႈၵႂႃႇပႃး ထိုင်တီႈၶေႃႈတိၼ်လႆႈႁၵ်း

မိူဝ်ႈဝၼ်းထီႉ 5 November 2019 သိုဝ်ႇၶၢဝ်ႇ ဝႅပ်ႉသၢႆႉ Star Online တႅမ်ႈတၢင်ႇၼႄဝႆႉဝႃႈ မီးၵူၼ်းၸၢႆး လႆႈထုၵ်ႇ ၺႃး ၶူဝ်လႆႈလိူၼ်ႈ ၸၼ်ပႃးတိၼ်မၼ်းၸၢႆး လူင်းၵႂႃႇပႃး တေႃႇပေႃးထိုင်ငဝ်ႈၶႃ တီႈၼႂ်းသုၼ်ၵၢင် လၢၼ်ႉၵႃႉၶၢႆ ၸလၼ် Jalan Tuanku Abdul Rahman (TAR) ဝဵင်းၵူႇလႃးလမ်ပႃႇ (kuala lumpur) မိူင်းမလေးသျႃး ဝႃႈၼႆ။ ဝၢႆးသေ ၵိုင်ႉၵၢင်ႉလႆႈပဵၼ်ၽေးၵႂႃႇၼၼ်ႉ ၵူၼ်းယူႇၼႂ်းလၢၼ်ႉၵႃႉၶၢႆ လႆႈထူဝ်းၸႅင်ႈ ၸဝ်ႈၼႃႈတီႈ ႁႂ်ႈမႃးၸွႆႈၵူၼ်း ဢၼ်ထုၵ်ႇၶူဝ်လႆလိူၼ်ႈ ၸၼ်တိၼ်မၼ်းၸၢႆး လူင်းၵႂႃႇပႃး တိုၵ်ႉၵိုတ်းၶမ်ဝႆႉယူႇ ၼၼ်ႉၼႆလႄႈ ၸဝ်ႈၼႃႈတီႈ လၢႆၵေႃႉ လႆႈၸႂ်ႉၶၢဝ်းယၢမ်း 1 ၸူဝ်ႈမူင်း ၸင်ႇတေၸွႆႈၵၼ် ဢဝ်ဢွၵ်ႇပူၼ်ႉလႆႈ ၼႆယဝ်ႉ။ သိုပ်ႇမႃး လႆႈႁူႉဝႃႈ ၵူၼ်းၸၢႆး ဢၼ်ထုၵ်ႇ ၶူဝ်လႆလိူၼ်ႈ ၸၼ်တိၼ်လူင်းၵႂႃႇၼႆႉ ပဵၼ်ၵူၼ်းၶိူဝ်းၶႄႇ ဢႃႇယုႇ 49 ပီ လွင်ႈမၢတ်ႇၸဵပ်းတႄႉ ၶေႃႈတိၼ်လႆႈႁၵ်းဝႆႉလႄႈ ၸဝ်ႈၼႃႈတီႈ ၽၢႆႇၸွႆႈထႅမ် တူင်ႇဝူင်းၵူၼ်း လႆႈသူင်ႇၵႂႃႇ ယူတ်းယႃ တူဝ် တီႈႁူင်းယႃလူင် ဝဵင်းၵူႇလႃးလမ်ပႃႇ (kuala lumpur) ၼၼ်ႉၵမ်းလဵဝ်ယဝ်ႉ ဝႃႈၼႆ။ ၶေႃႈမုၼ်း – Khaosodတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-11-05T16:03:04

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%81%b8%e1%81%a2%e1%81%bc%e1%80%ba%e1%80%b8-%e1%80%9e%e1%81%a2%e1%80%84%e1%80%ba%e1%82%88%e1%80%95/

ၵူဝ်းရီးယႃးၸၢၼ်း သၢင်ႈပၼ်ႁိူဝ်းသိုၵ်း တႃႇတပ်ႉမတေႃႇမၢၼ်ႈ

မိူဝ်ႈဝၼ်းထီႉ 2 ၼူဝ်ႇဝိၼ်ႇပႃႇ 2019 ႁိူဝ်းသိုၵ်း ဢၼ်ၵူဝ်းရီးယႃးၸၢၼ်း သၢင်ႈပၼ် တႃႇတပ်ႉမတေႃႇမၢၼ်ႈၼၼ်ႉ မိူဝ်ႈပႆႇမႃးမိူင်းႁူမ်ႈတုမ် လႆႈၽႅဝ်ႁွတ်ႈၵႂႃႇတီႈ တႃႈႁိူဝ်းပလတီႇ ၼႂ်းဝဵင်းပေႃႉသတေႃႉ ၼၼ်ႉၼႆ လႆႈႁၼ်သိုဝ်ႇၶၢဝ်ႇ ရႃးသျႃးဢွၵ်ႇဝႆႉ ၼႆယဝ်ႉ။ ၽူႈၶၢၼ်ပၢၵ်ႇ တပ်ႉမတေႃႇမၢၼ်ႈ ၵႅမ်ၸွမ်ႁၢၼ် သေႃႇမိၼ်းထုၼ်းလၢတ်ႈ တီႈသိုဝ်ႇၶၢဝ်ႇ RFA ဝႃႈ ႁိူဝ်းသိုၵ်း LPD vessel ဢၼ်လႆႈပၼ်ၸိုဝ်ႈ တၢင်းၽႃႇသႃႇမၢၼ်ႈဝႆႉဝႃႈ မုၵ်ႉတမ ၼႆႉ ၵူဝ်းရီးယႃးၸၢၼ်း ၵေႃႉသၢင်ႈႁဵတ်း ပၼ် ဝႃႈၼႆ။ ႁိူဝ်းသိုၵ်း LPD vessel ၼႆႉ ၸႂ်ႉလႆႈၵူႈမဵဝ်း ဢမ်ႇၵွမ်ႉဝႃႈ ၸႂ်ႉၽၢႆႇသိုၵ်းမဵဝ်း လဵဝ်ၵူၺ်း ၸႂ်ႉၸွႆႈထႅမ်ႈလႆႈ လွင်ႈထူပ်းၽေးသၽႃႇဝ ၸိူဝ်းၼႆႉယူႇ ဝႃႈၼႆ။ ၽူႈလဵပ်ႈႁဵၼ်း ၽၢႆႇတၢင်းၵၢၼ်သိုၵ်းၶဝ်တေႉ လၢတ်ႈဝႃႈ ႁိူဝ်းသိုၵ်းမဵဝ်းၼႆႉ မိူင်းဢၼ်ဢမ်ႇပႆႇမီး ႁိူဝ်းတႃႇတၢင်ႇ ၶိူင်ႈမိၼ် မိူၼ်ၼင်ႇ မိူင်းလဵၵ်ႉၶဝ်ၵူၺ်း ၸႂ်ႉတိုဝ်းၵၼ်သေ တၢင်းယၢဝ်းတေမီး 122 မီႇတႃႇ တီႈၼႂ်းတွင်ႉႁိူဝ်းၼႆႉ တၢင်ႇလႆႈ ၵႃးၵၢပ်ႇလဵၵ်း ႁူဝ်သိပ်းလမ်း တၢင်းၼိူဝ်ႁိူဝ်းၵေႃႈ မီးပိုၼ်ႉတီႈ 2 တီႈ ပုၼ်ႈတႃႇၶိူင်ႈမိၼ်သိုၵ်း (ယႁတ်ႉယိၼ်ႇ) တေၸၢင်ႈၶိုၼ်ႈလူင်းလႆႈ ၵိုတ်းၼိူဝ်မၼ်းလႆႈ ႁိူဝ်းလမ်းၼႆႉ တေလႆႈဝႃႈ ပဵၼ်ႁိူဝ်းသိုၵ်း တပ်ႉမတေႃႇ မၢၼ်ႈ လမ်းဢွၼ်တၢင်းသုတ်း ဢၼ်ယႂ်ႇသေပိူၼ်ႈ ဝႃႈၼႆ။ မိူဝ်ႈႁူဝ်ပီႊ 2019 ၼႆႉၵူၺ်း တႃႇယုၵ်ႉမုၼ်းပၼ် တပ်ႉၼမ်ႉၶဝ်ဝႃႈၼႆသေ တပ်ႉသိုၵ်းမၢၼ်ႈ လႆႈသိုဝ်ႉႁိူဝ်း မဵဝ်းၵီႇလူဝ်ႇၵလတ်ႉ Kilo class ဢၼ်ပဵၼ်ႁိူဝ်းလမ်ၼမ်ႉ လမ်းၼိုင်ႈတီႈ ဢိၼ်ႇတီႉယႃႉ ၵႂႃႇယူႇ။ ဢူးဢွင်ႇတူႇၺဵင်း ၽူႈမီးၸၼ်ႉ ၵၢၼ်ၵပ်းသိုပ်ႇၼွၵ်ႈမိူင်းၵေႃႉၼိုင်ႈ လၢတ်ႈဝႃႈ လွင်ႈဢၼ် တပ်ႉမတေႃႇမၢၼ်ႈ သိုဝ်ႉဢဝ် ႁိူဝ်းသိုၵ်းတီႈ ၵူဝ်းရီးယႃးၸၢၼ်း ၼႆႉ မၼ်းၼႄဝႃႈ ၵၢၼ်ၵပ်းသိုပ်ႇ ၼႂ်းၵေႈၶဝ်ၼႆႉ ၶႅမ်ႉလႅပ်ႈလီယူႇ လႄႈ ႁိူဝ်းသိုၵ်းလမ်းၼႆႉၵေႃႈ လႅပ်ႈတေသင်ႇသိုဝ်ႉဝႆႉ ၸဵမ်မိူဝ်ႈပီႊပူၼ်ႉ မႃးၼႆႉ။ “ထႅင်ႈၶေႃႈၼိုင်ႈၵေႃႈ ၵူဝ်းရီးယႃးၸၢၼ်း ဢမ်ႇသူၼ်ၸႂ် လွင်ႈပိူၼ်ႈတေပိၵ်ႉ ၵုမ်ႇပၼီႇၼႂ်းမိူင်း ၶဝ် ႁိူဝ်းလမ်းၼႆႉၵေႃႈ လႆႈသင်ႇသိုဝ်ႉဝႆႉၸဵမ် မိူဝ်ႈပီႊပူၼ်ႉ မႃးၼႆႉသေ မၼ်းပဵၼ်ၶေႃႈတူၵ်းလူင်း ၸဵမ်မိူဝ်ႈပီႊပူၼ်ႉမႃးၼႆႉ ဝႃႈၼႆ ” ယၢမ်းလဵဝ် မိူင်းဢၼ်ၸႂ်ႉတိုဝ်း ႁိူဝ်းသိုၵ်းမဵဝ်း မႃႇၵႃႇသႃႇ Makassar Class LPD ၼႆႉ တေမီး ပလူႇၼၢႆး၊ ဢိၼ်ႇတူဝ်ႇၼီးသျႃး လႄႈ ၽီႇလိတ်ႇပိင်း ဝႃႈၼႆ။ ဢိင်ႇၼိူဝ်သိုဝ်ႇၶၢဝ်ႇ ရႃးသျႃးၶဝ်ဢွၵ်ႇဝႆႉၼၼ်ႉဝႃႈ ႁိူဝ်းသိုၵ်းလမ်းၼႆႉ ၽူႈမီးၸၼ်ႉ တဵင်းတႃႇ ပဵၼ်ၵေႃႉႁေႃႈသေ မိူဝ်ႈဝႃးဝၼ်းထီႉ 4 ၼူဝ်ႇဝိၼ်ႇပႃႇ 2019 ၼႆႉ ဢွၵ်ႇတီႈတႃႇႁိူဝ်းရႃးသျႃးသေ ဢွၵ်ႇၶၢဝ်းတၢင်း မုင်ႇၼႃႈမႃးယူႇတီႈ မိူင်းႁူမ်ႈတုမ်ယဝ်ႉ ဝႃႈၼႆ။ ၶေႃႈမုၼ်း−RFA တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-11-05T15:46:59

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ae%e1%82%87%e1%81%b5%e1%81%a2%e1%81%bc%e1%80%ba%e1%82%87-%e1%80%9e%e1%81%a2%e1%81%bc%e1%80%ba%e1%81%b6%e1%80%90%e1%80%ba%e1%80%b8-%e1%81%b8%e1%80%ae/

ဢမေႇရီႇၵၢၼ်ႇ သၢၼ်ၶတ်း ၸီႉၸမ်ႈ လွင်ႈဢၼ်ၶႄႇတူင်ႉၼိုင်ၵၢၼ်သိုၵ်း ၼႂ်းပၢင်ႇလၢႆႇ ၶႄႇပွတ်းတႂ်ႈ

လွင်ႈဢၼ် ၽၢႆႇမိူင်းၶႄႇ ဢဝ်ႁႅင်းသိုၵ်းတူင်ႉၼိုင် ၼႂ်းပၢင်ႇလၢႆႇၶႄႇပွတ်းတႂ်ႈၼၼ်ႉ ရေႃးပတ်ႉ ဢူဝ်ႇပရၢႆးယႅၼ်ႉ (Robert O’Brien) ဢၼ်ပဵၼ် ၽူႈပၼ်တၢင်းႁၼ်ထိုင် ၽၢႆႇႁူမ်ႇလူမ်ႈၸိူဝ်ႉၸၢတ်ႈ ၸိုင်ႈမိူင်းဢမေႇရီႇၵၢၼ်ႇ သၢၼ်ၶတ်း ၸီႉၸမ်ႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈဝၼ်းထီႉ 4 November 2019 ၽူႈပၼ်တၢင်းႁၼ်ထိုင် ၽၢႆႇႁူမ်ႇလူမ်ႈၸိူဝ်ႉၸၢတ်ႈ ၸိုင်ႈမိူင်းဢမေႇရီႇၵၢၼ်ႇ Robert O’Brien မွၵ်ႇလၢတ်ႈသၢၼ်ၶတ်း ၸီႉၸမ်ႈၵႂႃႇ ၼႂ်းပၢင်ၵုမ်ၽူႈၼမ်းသုင်သုတ်း ၸိုင်ႈမိူင်းဢႃႇသီႇယၼ်ႇ ဢၼ်ၸတ်းႁဵတ်းတီႈ ဝဵင်းမိူင်းၵွၵ်ႇ ၸိုင်ႈထႆး ဝႃႈၼႆ။ Robert O’brien လၢတ်ႈဝႃႈ မိူင်းၶႄႇၼႆႉ ၸႂ်ႉသဵၼ်ႈတၢင်းလွၵ်းလၢႆး လွၵ်ႇငိူတ်ႈသေ ၶတ်းၸႂ်ႁႄႉႁၢမ်ႈတၢပ်ႈ ၼင်ႇႁိုဝ် မိူင်းဢႃႇသီႇယၼ်ႇၶဝ် တေဢမ်ႇႁဵတ်းဢွၵ်ႇလႆႈ ၼမ်ႉမၼ်းမဵၼ် ဢိၵ်ႇတင်း ၵႅတ်ႉ ဢၼ်မီးၵႃႈၶၼ် ဢမေႇရီႇၵၢၼ်ႇတေႃႇလႃႇ 2.5 ထရီႇလီႇယၼ်ႇ ၸွမ်းသၢႆပၢင်ႇလၢႆႇ ၶႄႇပွတ်းတႂ်ႈ ၼႆယဝ်ႉ။ ယင်းသိုပ်ႇလၢတ်ႈထႅင်ႈဝႃႈ လွင်ႈႁဵတ်းသၢင်ႈမိူင်းၶႄႇၼႆႉ သၢၼ်ၶတ်းၵၼ်တင်းမၢႆမီႈ ၵဵဝ်ႇၵပ်းၵူႈမိူင်းမိူင်း လႄႈ မၢႆမီႈ လွင်ႈၽဵင်ႇပဵင်း ၼႆယဝ်ႉ။ လယူးၶျၼ်း (Le Yucheng) ဢၼ်ပဵၼ် ၵႅမ်ၽွင်းလူင် ၽၢႆႇၼွၵ်ႈမိူင်း ၸိုင်ႈမိူင်းၶႄႇတႄႉ တုမ်ႉတွပ်ႇလၢတ်ႈဝႃႈ ၽွင်းတိုၵ်ႉဢုပ်ႇဢူဝ်းငူပ်ႉငီႉ တႃႇၵႄႈၶၢႆ လွင်ႈပၼ်ႁႃလႅၼ်လိၼ် ၼႂ်းပိုၼ်ႉတီႈယူႇၼႆႉ မိူင်းဢဵၼ်ႁႅင်းယႂ်ႇ ၵမ်ႈၽွင်ႈသမ်ႉ ၶဝ်ႈၸိမ် သုၵ်ႉယုင်ႈၸွမ်း ၼႆယဝ်ႉ။ ၸွမ်းၼင်ႇၶေႃႈၵႂၢမ်းၶႄႇမီးဝႆႉဝႃႈ “ၽွင်းမိူဝ်ႈတူၼ်ႈမႆႉ တိုၵ်ႉတေၼိမ်သဝ်းယူႇၼႆႉ သၢႆးလူမ်းသမ်ႉ ထူဝ်းပတ်ႉပဝ်ႇ” ဝႃႈၼႆ ၊ မိူင်းၵမ်ႈၽွင်ႈၼႆႉ လွင်ႈၼႃႈၼမ်ႉ ပၢင်ႇလၢႆႇၶႄႇပွတ်းတႂ်ႈ ၼိမ်သဝ်းယူႇ ဢမ်ႇတူၺ်းလႆႈသေ ၼင်ႇႁိုဝ်ႁွၼ်ၼမ်ႉတေလုၵ်ႉၼၼ်ႉ မႃးႁဵတ်းသၢင်ႈတေႃႇထိုင် တီႈၼႆႈ ၼႆယဝ်ႉ။ ၼႂ်းၵႄႈ ဢမေႇရီႇၵၢၼ်ႇ လႄႈ ၶႄႇ ၽၢႆႇၼိုင်ႈလႄႈၽၢႆႇၼိုင်ႈ တုမ်ႉတွပ်ႇၶေႃႈၵႂၢမ်းၵၼ် သေတႃႉၵေႃႈ O’Brien ဢၼ်ပဵၼ် ၽူႈပၼ်တၢင်းႁၼ်ထိုင် ၽၢႆႇႁူမ်ႇလူမ်ႈၸိူဝ်ႉၸၢတ်ႈ ၸိုင်ႈမိူင်းဢမေႇရီႇၵၢၼ်ႇ ဢိၵ်ႇတင်း ၸွမ်ၽွင်းလူင် မိူင်းၶႄႇ လီၶႅတ်ႉသျိၼ်း (Li Keqian) သွင်ၽၢႆႇ ႁူပ်ႉထူပ်းဢုပ်ႇဢူဝ်းၵၼ် ၽၢႆႇၼွၵ်ႈပၢင်ၵုမ် ၽူႈၼမ်းသုင်သုတ်း ၸိုင်မိူင်းဢႃႇသီႇယၼ်ႇယူႇ ဝႃႈၼႆ။ ၼႂ်းပၢင်ၵုမ် ၽူႈၼမ်းသုင်သုတ်း ၸိုင်ႈမိူင်းဢႃႇသီႇယၼ်ႇၼၼ်ႉ ဢူဝ်ႇပရၢႆးယႅၼ်ႉ (O’Brien) ယင်းလူၼႄ ၶေႃႈၵႂၢမ်းၸွမ်ၸိုင်ႈဢမေႇ ရီႇၵၢၼ်ႇ တူဝ်ႇၼႄႇထရမ်ႉ ဢၼ်ၽိတ်ႈမွၵ်ႇ ၽူႈၼမ်းၸိုင်ႈမိူင်းဢႃႇသီႇယၼ်ႇၶဝ် ႁႂ်ႈၵႂႃႇၶိုၼ်ႈႁွတ်ႈပၢင်ၵုမ် လွင်ႈယႂ်ႇ တီႈၸိုင်ႈမိူင်းဢမေႇရီႇၵၢၼ်ႇ ၼႆယဝ်ႉ။ ၶေႃႈမုၼ်း-VOAတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-11-05T14:09:12

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%99%e1%80%ae%e1%80%b8%e1%82%81%e1%82%85%e1%80%84%e1%80%ba%e1%80%b8%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%82%85%e1%80%84%e1%80%ba/

ယွၼ်ႉမီးႁႅင်းလူမ်းလႅင်ႉလႄႈ ထႅင်ႈလၢႆဝၼ်းဢၼ်တေမႃးၼႆႉ ၾူၼ်တေတူၵ်း တူဝ်ႈမိူင်းႁူမ်ႈ တုမ်

ၽၢႆႇတၢင်း ႁွင်ႈၵၢၼ်ၾိင်ႈၾႃႉရႃႇသီႇ မိူင်းႁူမ်ႈတုမ် လၢမ်းၶၢတ်ႈဝႆႉဝႃႈ ယွၼ်ႉမီးႁႅင်းလူမ်းလႅင်ႉ (မုန်တိုင်း) လႄႈ ၼႂ်းလိူၼ် November 2019 ဝူင်ႈထူၼ်ႈသွင်ၼႆႉ ၾူၼ်တေတူၵ်း တူဝ်ႈတၢင်းမိူင်းႁူမ်ႈတုမ်ၼႆယဝ်ႉ။ ယွၼ်ႈပိူဝ်ႈႁၼ်ဝႃႈ တၢင်းပၢင်ႇလၢႆႇ ၵပ်ႉပလီႇၼႆႉ မီးႁႅင်းလူမ်းလႅင်လႄႈ ၾူၼ်တေၸၢင်ႈတူၵ်း တႄႇဢဝ် ၼႂ်းဝၼ်းထီႉ 6 November 2019 မိူဝ်ႈၽုၵ်ႈၼႆႉၵႂႃႇၼႆယဝ်ႉ။ ယွၼ်ႉၼၼ်လႄႈ တႄႇဢဝ်မိူဝ်ႈၽုၵ်ႈ ဝၼ်းထီႉ 6 November 2019 ၼႆႉၵႂႃႇသေ ၼႂ်းတိူင်း ပႃႇၵိူဝ် (ပဲခူးတိုင်း) ၊ တိူင်းတႃႈၵုင်ႈ ၊ တိူင်းဢေႇယႃႇဝတီႇ ၊ တိူင်းတၼိၼ်းသႃႇရီႇ ၊ ၸႄႈမိူင်းယၢင်းလႅင် ၊ ၸႄႈမိူင်းယၢင်းၽိူၵ်ႇ လႄႈ မိူင်းမွၼ်းၸိူဝ်းၼႆႉ ၾူၼ်တေတူၵ်း ၵူႈပိုၼ်ႉတီႈၼႆယဝ်ႉ။ လိူဝ်သေၼၼ်ႉၵေႃႈ မိူၼ်ၼင်ႇ တၢင်းဝဵင်း ၼေႇပျီႇတေႃႇ ၊ တိူင်းၸႄႈၵႅင်း ပွတ်းတႂ်ႈ ၊ တိူင်းမၢၼ်းတလေး ၊ မိူင်းတႆး ပွတ်းၸၢၼ်းလႄႈ ပွတ်းဢွၵ်ႇၶူင်း ဢိၵ်ႇတၢင်း ၸႄႈမိူင်းရၶႅင်ႇ ၸိူဝ်းၼႆႉသမ်ႉ ၾူၼ်တေတူၵ်း မၢင်ပိုၼ်ႉတီႈ (နေရာကျဲကျဲ) ၼႆၽၢႆႇတၢင်း ႁွင်ႈၵၢၼ်ၾိင်ႈၾႃႉ ရႃႇသီႇမိူင်းႁူမ်ႈတုမ်ၶဝ် ဢွၵ်ႇၶၢဝ်ႇဝႆႉၼင်ႇၼႆ။ ၽူႈမီးပုၼ်ႈၽွၼ်း ႁွင်ႈၵၢၼ်ၾိင်ႈၾႃႉရႃႇသီႇမိူင်းႁူမ်ႈတုမ် ဢူးၵျေႃႇမူဝ်းဢူး လၢတ်ႈဝႃႈ − ပေႃးဢဝ်ၶေႃႈတွပ်ႇ ဢၼ်ၼပ်ႉသွၼ်ႇဝႆႉတႄႉ လူမ်းလႅင်ႉၼႆႉ ၼႄဝႆႉတၢင်း လႅၼ်လိၼ်ၸၢပ်ႈ မိူင်းဢိၼ်ႇတီးယႃးလႄႈ မိူင်းပင်းၵလႃးတဵတ်ႉသ် ၊ ၽၢႆႇတၢင်းဢိၼ်ႇတီးယႃးတႄႉ တေၽတ်ႉ ၶဝ်ႈၼမ်ယူႇ ၊ ယွၼ်ႉဝႃႈ လူမ်းလႅင်ႉၼႆႉ ပဵၼ်ၼႂ်းပၢင်ႇလၢႆႇၵူၺ်းလႄႈ တေၸၢင်ႈမီးလွင်ႈ လႅၵ်ႈလၢႆႈယူႇ ၊ တႄႉဢဝ်ဝၼ်းထီႉ 6 ထိုင် ဝၼ်းထီႉ 11−12 ၸိူဝ်းၼႆႉ ၾူၼ်တေတူၵ်း လႆႈဝႃႈၼႂ်းတိူင်းလႄႈ ၸႄႈမိူင်းၵမ်ႉပႃႈၼမ်ယဝ်ႉ ၊ ယွၼ်ႉပၢႆလူမ်းလႅင်ႉလူင် တေလတ်းၵႂႃႇ ၼႂ်းမိူင်းႁူမ်ႈတုမ်ၵမ်ႈၽွင်ႈ လႄႈ ပေႃးဢဝ်တၢင်းမိူင်းႁူမ်ႈတုမ်ဝႃႈတႄႉ မၢင်တီႈၵေႃႈ ၾူၼ်တေတူၵ်းသိပ်ႉသိပ်ႉၵၼ် ၊ မၢင်တီႈၵေႃႈ ၾူၼ်တေတူၵ်းႁၢင်ႇၵၼ်ၼႆယဝ်ႉ။ ပုၼ်ႈတႃႇၵူၼ်းမိူင်း ၸိူဝ်းဢၼ်ယူႇသဝ်းၸွမ်း သၢပ်ႇၼမ်ႉပၢင်ႇလၢႆႇၸိူဝ်းၼၼ်ႉတႄႉ ယွၼ်ႉလူမ်းလႅင်ႉၼႆႉသေ ၸၢင်ႈႁဵတ်းႁႂ်ႈ လႅင်းၼမ်ႉပၢင်ႇလၢႆႇၶိုၼ်ႈႁႅင်း ၊ ႁႅင်းလူမ်းၽတ်ႉၶဝ်ႈတႄႉ တေမီးမွၵ်ႈ 1 ၸူဝ်ႈမူင်းၼႆႉ 40 လၵ်းၸိူဝ်းၼႆႉၼႆ ႁွင်ႈၵၢၼ်ၾိင်ႈၾႃႉရႃႇသီႇ မိူင်းႁူမ်ႈတုမ် ပၼ်ၾၢင်ႉဝႆႉၼင်ႇၼႆ။ ၶေႃႈမုၼ်း – Irrawaddy တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-05T14:00:28

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba%e1%80%90%e1%80%b1%e1%80%a2%e1%80%ad%e1%80%90%e1%80%ba%e1%82%87/

မိူင်းႁူမ်ႈတုမ်တေဢိတ်ႇဢွၵ်ႇ ဝႂ်ၸေႈငိုၼ်း ဢၼ်ပႃးႁၢင်ႈ ၸွမ်ႁၢၼ် ဢွင်ႇသၢၼ်း

ၽူႈမီးပုၼ်ႈၽွၼ်း ယေးငိုၼ်းမိူင်းႁူမ်ႈတုမ် (မြန်မာနိုင်ငံတော် ဗဟိုဘဏ်) လၢတ်ႈဝႃႈ တေလႅၵ်ႈလၢႆႈဢိတ်ႇဢွၵ်ႇ ဝႂ်ၸေႈငိုၼ်း ၵႃႈၶၼ်သုင်ၵမ်ႈၽွင်ႈ ႁႂ်ႈပဵၼ်ႁၢင်ႈ ၸွမ်ႁၢၼ် ဢွင်ႇသၢၼ်း ၼႂ်းလိူၼ် December ဢၼ်တေမႃးၼႆႉ ၼႆယဝ်ႉ။ ဢူးသူဝ်းမိၼ်း ၵႅမ်ႁူဝ်ပဝ်ႈ ယေးငိုၼ်းမိူင်းႁူမ်ႈတုမ်လၢတ်ႈတီႈသိုဝ်ႇၶၢဝ်ႇ Irrawaddy ဝႃႈ − ဢၼ်တေလၢႆႈႁႂ်ႈပဵၼ်ႁၢင်ႈ ၸွမ်ႁၢၼ်ဢွင်ႇသၢၼ်းၼၼ်ႉၵေႃႈ တေပဵၼ်ဝႂ်ၸေႈၵႃႈၶၼ်သုင် ၸိူဝ်းဢၼ်ႁဝ်းဢိတ်ႇဢွၵ်ႇဝႆႉယဝ်ႉသေ ၸႂ်ႉယူႇၵူႈဝၼ်းၼႆႉ ၊ ပေႃးတေဢိတ်ႇဢွၵ်ႇၵေႃႈ တေလႆႈဢိတ်ႇဢွၵ်ႇၸွမ်း ၶၵ်ႉတွၼ်ႈမၼ်းၵူၺ်း ၊ တေဢိတ်ႇဢွၵ်ႇၵမ်းလဵဝ် တၢင်းမူတ်းႁ ဢၼ်ဝႃႈၼၼ်ႉတႄႉ ဢမ်ႇပႆႇၸၢင်ႈလၢတ်ႈလႆႈ လၢတ်ႈၼႄၼင်ႇၼႆ။ ဝႂ်ၸေႈငိုၼ်းဢၼ်တေလႅၵ်ႈလၢႆႈပဵၼ် ႁၢင်ႈၸွမ်ႁၢၼ်ဢွင်ႇသၢၼ်းၼႆႉၵေႃႈ လႅပ်ႈတေပဵၼ် ဝၢင်ၼိုင်ႈမိုၼ်ႇႁိုဝ် ဝၢင်ႁႃႈႁဵင်ႁိုဝ်ၼႆၼၼ်ႉၵေႃႈ ၽၢႆႇတၢင်းၽူႈလဵပ်ႈႁဵၼ်း ပၢႆးမၢၵ်ႈမီးၶဝ် လၢမ်းၶၢတ်ႈဝႆႉၼင်ႇၼႆ။ ၵဵဝ်ႇလူၺ်ႈလွင်ႈဢၼ်တေဢိတ်ႇဢွၵ်ႇ လႅၵ်ႈလၢႆႈပဵၼ် ဝႂ်ငိုၼ်းဢၼ်ပႃးႁၢင်ႈၸွမ်ႁၢၼ် ဢွင်ႇသၢၼ်းၼႆႉသေ ၸွင်ႇတေၸၢင်ႈတုမ်ႉတိူဝ်ႉတေႃႇ ၵႃႈၶၼ်ငိုၼ်းယူႇႁၼႆၼၼ်ႉတႄႉ ၽူႈမီးပိုၼ်ႉႁူႉ ပၢႆးမၢၵ်ႈမီးမိူင်းႁူမ်ႈတုမ် ၶိၼ်ႇမွင်ႇၺူဝ်ႇလၢတ်ႈဝႃႈ ယွၼ်ႉလွင်ႈဢိတ်ႇဢွၵ်ႇငိုၼ်း ဢၼ်လဵဝ်ၵူၺ်းတႄႉ တေဢမ်ႇၸၢင်ႈတုမ်ႉတိူဝ်ႉတေႃႇ ၵႃႈၶၼ်ငိုၼ်းၵႃႈႁိုဝ် ၊ သင်ၸိူဝ်ႉဝႃႈ ၵႃႈၶၼ်ငိုၼ်းတူၵ်းၼႆၵေႃႈ တေပဵၼ်လွင်ႈတၢင်း တၢင်ႇဢၼ်ၵူၺ်း ဢမ်ႇၵဵဝ်ႇၵၼ်တၢင်း လွင်ႈဢိတ်ႇဢွၵ်ႇငိုၼ်းၼႆႉ ၼႆယဝ်ႉ။ တႃႇတေဢိတ်ႇဢွၵ်ႇ ဝႂ်ၸေႈငိုၼ်း ဢၼ်ပႃးႁၢင်ႈၸွမ်ႁၢၼ်ဢွင်ႇသၢၼ်းၼၼ်ႉ ၼႂ်းလုတ်ႉတေႃႇ သၽႃးၵူၼ်းမိူင်းၶဝ် ပၼ်ၶႂၢင်ႉမၵ်းမၼ်ႈဝႆႉ ၸဵမ်မိူဝ်ႈပီႊ 2017 ပူၼ်ႉမႃးၼႆႉ ၼႆယဝ်ႉ။ ၽၢႆႇတၢင်းယေးငိုၼ်းမိူင်းႁူမ်ႈတုမ်ၶဝ် ယၢမ်ႈဢိတ်ႇဢွၵ်ႇ ဝႂ်ၸေႈငိုၼ်း ဢၼ်ပႃးႁၢင်ႈ ၸွမ်ႁၢၼ်ဢွင်ႇသၢၼ်းၼႆႉ ဝႂ်ၼိုင်ႈပျႃး ၊ ႁႃႈပျႃး ၊ သိပ်းပျႃး ၊ 25 ပျႃး ၊ 35 ပျႃး ၊ 75 ပျႃး ၊ 100 ပျႃး (ၼိုင်ႈၸွႆႉ) လႄႈ ၶႅပ်းငိုၼ်းယွႆႈၸိူဝ်းၼႆႉ ၼႆႉယဝ်ႉ။ ၶေႃႈမုၼ်း − Irrawaddy တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-05T13:21:45

https://taifreedom.com/%e1%80%9c%e1%81%a2%e1%81%bc%e1%80%ba%e1%82%89%e1%81%b6%e1%81%a2%e1%82%86%e1%81%b6%e1%80%9d%e1%80%ba%e1%82%88%e1%81%bd%e1%81%b5%e1%80%ba%e1%82%88-%e1%81%b5%e1%80%b0%e1%81%bc%e1%80%ba%e1%80%b8%e1%80%99/

လၢၼ်ႉၶၢႆၶဝ်ႈၽၵ်း ၵူၼ်းမိူင်းမၢၼ်ႈ တီႈဝဵင်းမႄႈသွတ်ႇ လႆႈထုၵ်ႇလၵ်ႉၸူၼ်

မိူဝ်ႈဝၼ်းထီႉ 4 November 2019 ယၢမ်းၵၢင်ၶမ်ႈ ၸဝ်ႈၼႃႈတီႈပလိၵ်ႈထႆး လႆႈႁပ်ႉၸႅင်ႈဝႃႈ မီးၵူၼ်း ၶဝ်ႈၵႂႃႇလၵ်ႉငိုၼ်း လၢၼ်ႉၶၢႆၶဝ်ႈၽၵ်းတီႈၼိုင်ႈ ဢၼ်ၸဝ်ႈၶွင်လၢၼ်ႉ ပဵၼ်ၵူၼ်းမိူင်းမၢၼ်ႈ ၼႂ်းဝဵင်းမႄႈသွတ်ႇ ၸႄႈတွၼ်ႈတၢၵ်ႇ ၸိုင်ႈထႆး ဝႃႈၼႆ။ ဝၢႆးၸဝ်ႈၼႃႈတီႈၵႂႃႇထိုင် လႆႈႁူႉဝႃႈ ၸဝ်ႈၶွင်လၢၼ်ႉ ပဵၼ်ၵူၼ်းမိူင်းမၢၼ်ႈ ၸိုဝ်ႈၼၢင်းသၢၼ်းတူဝ်ႇ ဢႃႇယုႇ 42 ပီ လႆႈဢွၼ်ၸဝ်ႈၼႃႈတီႈၶဝ်ႈၵူတ်ႇထတ်း ႁွႆးၵူၼ်းလၵ်ႉ လႆႈထုပ်ႉတွႆႇလႅဝ် မၢၵ်ႇသေႃးတိူၵ်ႈၵဵပ်းငိုၼ်းဝႆႉၼၼ်ႉ တင်း 3 လုၵ်ႈသေ ဢဝ်ငိုၼ်းၵႂႃႇတင်းမူတ်း ဝႃႈၼႆ။ ၼၢင်းသၢၼ်းတူဝ်ႇ လၢတ်ႈဝႃႈ ငိုၼ်းၵွၼ်ႈၼႆႉ လႆႈႁဵတ်းႁႃမႃး ၶၢဝ်းတၢင်း 15 ပီ၊ ပိူဝ်ႈတႃႇတေ ဢဝ်ငိုၼ်းမိူဝ်းသိုဝ်ႉတီႈလိၼ် ၽၢႆႇမိူင်းမၢၼ်ႈ ဝႃႈၼႆ၊ ငိုၼ်းမၢၼ်ႈတင်းမူတ်း ဢၼ်မီးယူႇ 30 လၢၼ်ႉ ပျႃးၼႆႉ လႆႈမိူဝ်းထွၼ်ဢဝ်မႃး တီႈယေးငိုၼ်း (ပၢၼ်ႇ) မိူင်းမၢၼ်ႈ ဝဵင်းမျႃႉဝတီႇ ယွၼ်ႉၵူဝ်ဢမ်ႇမီးလွင်ႈႁူမ်ႇလူမ်ႈ ၽၢႆႇမိူင်းမၢၼ်ႈသေ ၸင်ႇလႆႈဢဝ်မႃး ၵဵပ်းဝႆႉႁင်းၵူၺ်းတီႈလၢၼ်ႉ ဢိၵ်ႇတင်း ငိုၼ်းထႆး 35,000 ဝၢတ်ႇ လႄႈ ၶမ်းၼမ်ႉၼၵ်း 5 ၵျၢပ်ႈ လႆႈႁၢႆၵႂႃႇတင်းမူတ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၸဝ်ႈၼႃႈတီႈပလိၵ်ႈထႆး လၢမ်းၶၢတ်ႈဝႃႈ လႅပ်ႈတေပဵၼ် ၵူၼ်းႁူႉၸၵ်း ၶဝ်ႈဢွၵ်ႇၵၼ်လီ လႄႈ ၵူၼ်းလၵ်ႉၸင်ႇႁူႉတီႈဝႆႉငိုၼ်းၼႆသေ တေၶတ်းၸႂ် သိုပ်ႇၵူတ်ႇထတ်း ၸွပ်ႇသွၵ်ႈႁႃၵူၼ်းလၵ်ႉမႃး ၸွမ်းၼင်ႇ တၢင်းၽိတ်းမီးဝႆႉၼၼ်ႉယူႇ ၼႆယဝ်ႉ။ ၶေႃႈမုၼ်း – Thairath တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-04T16:15:59

https://taifreedom.com/%e1%80%9e%e1%81%a2%e1%82%86%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%81%bc%e1%80%ba-%e1%80%9c%e1%82%86%e1%82%88%e1%80%9c%e1%82%85%e1%81%b5%e1%80%ba%e1%82%88%e1%80%9c%e1%81%a2%e1%82%86/

သၢႆၵၢၼ်မိၼ် လႆႈလႅၵ်ႈလၢႆႈ သဵၼ်ႈတၢင်း ယွၼ်ႉမွၵ်ႇၵႂၼ်းၼမ်ႁႅင်း တီႈၼႂ်းဝဵင်းလူင် ၼိဝ်းတေႇလီႇ

မိူဝ်ႈဝႃး ဝၼ်းထီႉ 3 November 2019 ၼႆႉ ၼႂ်းဝဵင်းလူင် မိူင်းဢိၼ်ႇတီႉယႃႉၼႆႉ မွၵ်ႇၵႂၼ်းဢၼ်မီးၵွင်ႉၼၼ်ႉ ၶိုၼ်ႈသုင်ထိုင်တီႈ ၸၢင်ႈပဵၼ်ၽေး တေႃႇသၢႆၸႂ်ၵူၼ်းယူႇ ဝႃႈၼႆ။ ယွၼ်ႉမွၵ်ႇၵႂၼ်း ၶိုၼ်ႈသုင်ထိုင်တီႈ ဢမ်ႇထၢင်ႇဝႆႉၼၼ်ႉလႄႈ ႁဵတ်းႁႂ်ႈႁိူဝ်းမိၼ် ဢၼ်လုၵ်ႉ တၢင်ႇတီႈ တေမႃးလူင်းတီႈ ၼိဝ်းတေႇလီ New Delhi’s လႄႈ ဢၼ်တေလုၵ်ႉတီႈ ၼိဝ်းတေႇလီ New Delhi’s ၵႂႃႇ တၢင်ႇဝဵင်းၼၼ်ႉ လႆႈလႅၵ်ႈလၢႆႈပႅတ်ႈ ဝႃႈၼႆ။ ၽူႈမီးပုၼ်ႈၽွၼ်း သၢႆၵၢၼ်မိၼ်ၵေႃႉၼိုင်ႈ လၢတ်ႈတီႈသိုဝ်ႇၶၢဝ်ႇ CNN ဝႃႈ ယွၼ်ႉပိူဝ်ႈမိူင်းမူဝ်းငိုပ်းတၼ် ဢမ်ႇႁၼ်လႆႈလီလႄႈ ႁိူဝ်းမိၼ် 37 လမ်း ႁူမ်ႈပႃးႁိူဝ်းမိၼ် ၵူႈမိူင်းမိူင်း လမ်းၼိုင်ႈ ဢၼ်လုၵ်ႉတၢင်း ၶူင်ႈႁိူဝ်းမိၼ် ၵူႈမိူင်းမိူင်းသေ တေမႃးလူင်းတီႈ ဝဵင်းဢိၼ်ႇတလႃႇၵၼ်ႇတီႇ Indira Gandhi ၼၼ်ႉ လႆႈပိၼ်ႇလႅၵ်ႈလၢႆႈယိူင်းမၢႆ တီႈႁိူဝ်းမိၼ်ႇ တေလူင်းၼၼ်ႉယူႇ ဝႃႈၼႆ။ ဝဵင်းၼိဝ်းတေႇလီ မိူင်းဢိၼ်ႇတီႉယႃႉၼႆႉ ၶဝ်ႈပႃးၼႂ်း မိူင်းဢၼ်သၢႆလူမ်း ဢမ်ႇမူတ်းသႂ်ႇ ၼႂ်းလုမ်ႈၾႃႉသေ ၸွမ်းၼင်ႇၽၢႆႇတၢင်း ၸုမ်းပႂ်ႉတူၺ်းသၢႆလူမ်းၶဝ် လၢႆးငၼ်းဝႆႉ ၼၼ်ႉတႄႉ ဝဵင်းဢၼ်သၢႆလူမ်းမီးၵွင်ႉၼႆႉ ၼႂ်းမိူင်းဢိၼ်ႇတီႉယႃႉ မီးယူႇ 10 ဝဵင်း ဝႃႈၼႆ။ ၽူႈမီးပုၼ်ႈၽွၼ်း သၢႆၵၢၼ်မိၼ် ယင်းသိုပ်ႇလၢတ်ႈထႅင်ႈဝႃႈ ႁဝ်းၶႃႈ လႆႈၽိုၵ်းၽွၼ်ႉဝႆႉယူႇ ၽူႈၶပ်းႁိူဝ်းမိၼ် ဢၼ်လူင်ႉလႅၼ်ႇမၼ်း ၼင်ႇႁိုဝ်ႁိူဝ်းမိၼ် ပေႃးတေလူင်းလႆႈ မိူဝ်ႈငဝ်းလၢႆး ပဵၼ်ၸိူင်ႉၼႆ ၊ ႁဝ်းၶႃႈ လႆႈႁၢင်ႈႁႅၼ်းဝႆႉပႃး ယွၼ်ႉဝႃႈၽွင်းမိူဝ်ႈၶၢဝ်းၵတ်း ယၢမ်းၵၢင်ၼႂ် လႄႈ ၵၢင်ၶမ်ႈၼႆႉ တေမီးမွၵ်ႇၵႂၼ်းသေ ႁဵတ်းႁႂ်ႈ တေဢမ်ႇႁၼ်လႆႈလီ လႄႈ လူဝ်ႇပဵၼ် ၽူႈႁေႃႈၶိူင်ႈမိၼ် ဢၼ်လူင်ႉလႅၼ်ႇမၼ်း ႁေႃႈၶိူင်ႈမိၼ်ၵူၺ်း ဝႃႈၼႆ။ ၵူၺ်းၼႃႇ မွၵ်ႇၵႂၼ်း ၵိုင်ႉၵၢင်ႉတူၵ်းၵႂႃႇသေ ငဝ်းလၢႆးမၼ်းလီၶိုၼ်းလႄႈ လႆႈပွႆႇပၼ် ၶိူင်ႈမိၼ် မိၼ်ၶိုၼ်းၵမ်ႈၽွင်ႈယူႇ ဝႃႈၼႆ။ ၽၢႆႇလူင်ပွင်ၸိုင်ႈ မိူင်းဢိၼ်ႇတီႉယႃႉ လၢႆးငၼ်းဝႆႉ မိူဝ်ႈပီႊ 2016 ၼၼ်ႉဝႃႈ ၼႂ်းဝဵင်းလူင် ၼိဝ်းတေႇလီၼႆႉ မီးႁူဝ်ၼပ်ႉၵူၼ်းယူႇ 18 လၢၼ်ႉ သေ လူတ်ႉၶိူင်ႈ ၵူႈမဵဝ်း ဢၼ်တၢင်ႇသဵၼ်ႈသၢႆမၢႆဝႆႉ ၼၼ်ႉၵူၺ်း မီးယူႇ 8.8 လၢၼ်ႉ ၼႆ။ ၼႂ်းပီၼႆႉ ႁႅင်းတၢင်းမႆႈတူၵ်းသေ သၢႆလူမ်းၼႂ်းမိူင်း ဢမ်ႇၶႅမ်ႉ မွၵ်ႇၵႂၼ်း ဢၼ်မီးၵွင်ႉ ၼမ်ၶိုၼ်ႈၼႆႉၵေႃႈ ယွၼ်ႉၸဝ်ႈႁႆႈၸဝ်ႈၼႃးၶဝ် ၸုတ်ႇသူၼ်ၸုတ်ႇႁႆႈၶဝ် တႃႇၽဵဝ်ႈ သူၼ်ၽိဝ်ႈႁႆၢၶဝ် လႄႈ တေပဵၼ်ပႃး မိူဝ်ႈပွႆးၸပ်းတဵၼ်းၾႆးႁိၼ်ႇတူၼၼ်ႉ ၶဝ်ဢွၼ်ၵၼ် ၸပ်းတဵၼ်းၸပ်းၾႆးၵေႃႈ ပဵၼ်လႆႈ ဝႃႈၼႆ။ ယွၼ်ႉဢၢႆၵႂၼ်းလူင် ႁူမ်ႇဝဵင်းဝႆႉလႄႈ မိူဝ်ႈပူၼ်ႉမႃးလႆၢဝၼ်းၼႆႉ ႁဵတ်းႁႂ်ႈ ဢမ်ႇၸၢင်ႈႁၼ်လႆႈၸႅင်ႈလႅင်းလီသေ လႆႈႁၢမ်ႈတၢပ်ႈ လွင်ႈလူတ်ႉၵႂႃႇမႃးသေ ပွႆႇပၼ် ၸိူဝ်းဢၼ်လွင်ႈယႂ်ႇမၼ်းၵႂႃႇမႃးပႆၵူၺ်း ဝႃႈၼႆ။ မိူဝ်ႈဝၼ်းသုၵ်းၼၼ်ႉၵေႃႈ လူင်ပွင်ၸိုင်ႈၶဝ် လႆႈၸႅၵ်ႇပၼ် ဢၼ်တူမ်းၼႃႈ (mask) တႃႇလုၵ်ႈဢွၼ်ႇႁူင်းႁဵၼ်းၶဝ် မွၵ်ႈ 5 လၢၼ်ႉ တီႈၼႂ်းဝဵင်း ဝႃႈၼႆ။ ၶေႃႈမုၼ်း − CNNတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-11-04T16:11:52

https://taifreedom.com/%e1%81%b5%e1%82%83%e1%80%b8%e1%80%90%e1%81%a2%e1%80%84%e1%80%ba%e1%82%87%e1%80%9d%e1%80%b0%e1%80%9d%e1%80%ba%e1%80%b8%e1%80%9c%e1%80%99%e1%80%ba%e1%80%b8%e1%81%bc%e1%80%ad%e1%80%af%e1%80%84%e1%80%ba/

ၵႃးတၢင်ႇဝူဝ်းလမ်းၼိုင်ႈ ထုၵ်ႇၺႃးယိုဝ်း ၼႂ်းၸႄႈဝဵင်းၵျွၵ်းမႄး

မိူဝ်ႈဝၼ်းထီႉ 2 November 2019 ယၢမ်းၵၢင်ၼႂ် ၵႃးတၢင်ႇဝူဝ်းလမ်းၼိုင်ႈ ထုၵ်ႇၸုမ်းယိပ်းၵွင်ႈၵၢင်ႇ ဢမ်ႇႁူႉၸိုဝ်ႈ /ၸုမ်း ဢဝ်ၵွင်ႈယိုဝ်း ၼႂ်းၸႄႈဝဵင်းၵျွၵ်းမႄး ၸိုင်ႈတႆးပွတ်းႁွင်ႇ လႄႈ မီးၵူၼ်းလူႉတၢႆ 1 ၵေႃႉ မၢတ်ႇၸဵပ်း 2 ၵေႃႉ ဝႃႈၼႆ။ ၵဵဝ်ႇၵပ်းလွင်ႈၼႆႉသေ လႆႈႁူႉဝႃႈ ၵႃးတၢင်ႇဝူဝ်းလမ်းၼႆႉ လုၵ်ႉတၢင်းဝဵင်းလိူဝ်ႇသေ ဢၢၼ်းၵႂႃႇတၢင်း ဝဵင်းမူႇၸႄႊ လႅၼ်လိၼ်ၼႄႇၸၢပ်ႈ မိူင်းတႆး လႄႈ မိူင်းၶႄႇ ဝႃႈၼႆ ၊ ၽိူဝ်ႇၽႅဝ် တီႈႁိမ်းဝၢၼ်ႈႁွင်ႈႁႅင်ႈ ၼွင်ဢၢင်း ၼိူဝ်သဵၼ်ႈ တၢင်းလူင် ဝဵင်းၵျွၵ်းမႄး-သီႇပေႃႉ-လႃႈသဵဝ်ႈ ထုၵ်ႇၸုမ်းယိပ်းၵွင်ႈၵၢင်ႇ ဢမ်ႇႁူႉၸိုဝ်ႈ/ၸုမ်း ဢင်ၵွင်ႈယိုဝ်း လႄႈ ၵူၼ်းႁေႃႈၵႃး လႆႈလူႉတၢႆထင်တီႈ ဢိၵ်ႇတင်း ၵူၼ်းဢၼ်ၶီႇၸွမ်းၵႃး မၢတ်ႇၸဵပ်း 2 ၵေႃႉ ဝူဝ်းတၢႆ 3 တူဝ် ၼႆယဝ်ႉ။ ၸုမ်းပရႁိတၵူၼ်းၼုမ်ႇ ဝဵင်းသီႇပေႃႉလၢတ်ႈဝႃႈ ၵူၼ်းၼႂ်းပိုၼ်ႉတီႈ ပွင်ႇၶၢဝ်ႇမႃးဝႃႈ ၵႃးတၢင်ႇဝူဝ်း လမ်းၼိုင်ႈ ထုၵ်ႈၺႃးယိုဝ်း တီႈႁိမ်းဝၢၼ်ႈႁွင်ႈႁႅင်ႈ ၼွင်ဢၢင်းသေ မီးၵူၼ်းလူႉတၢႆ မၢတ်ႇၸဵပ်းၼႆႉလႄႈ ႁဝ်းၶႃႈ ၸင်ႇလႆႈၵႂႃႇ ၸွႆႈတေႃႉ ဢဝ်ၶၢပ်ႈတူဝ် ၵူၼ်းဢၼ်ထုၵ်ႇၺႃးယိုဝ်းသေ လူႉတၢႆၵႂႃႇၼၼ်ႉ ၵႂႃႇသူင်ႇပၼ် ႁူင်းယႃ ဝဵင်းၵျွၵ်းမႄး ဝႃႈၼႆ ၊ ၵူၼ်းမၢတ်ႇၸဵပ်းတၢင်ႇၵေႃႉတႄႉ ၸုမ်းၶႅၵ်ႇလီပၢင်ၸႃႉ ၼမ်ႉၶူင်းၶဝ် ၵႂႃႇတေႃႉသူင်ႇပၼ် ႁူင်းယႃ ဝဵင်းၵျွၵ်းမႄး ဢွၼ်တၢင်း ၼႆယဝ်ႉ။ ၵူၼ်းၼႂ်းပိုၼ်ႉတီႈ ၵေႃႉၼိုင်ႈ လၢတ်ႈဝႃႈ ပဵၼ်ၸုမ်းယိပ်းၵွင်ႈၵၢင်ႇ ပိုတ်းယိုဝ်းၼႆတႄႉၵေႃႈ ႁူႉယူႇ ၊ ၵူၺ်းၵႃႈဝႃႈ ပဵၼ်မူႇလႂ်ၸုမ်းလႂ် ၵေႃႉပိုတ်းယိုဝ်း ၊ ၵွပ်ႈပိူဝ်ႈလွင်ႈတၢင်းသင်လႄႈ ပိုတ်းယိုဝ်း ဢၼ်ဝႃႈၼၼ်ႉတႄႉ ႁဝ်းၶႃႈ ယင်းပႆႇ လႆႈႁူႉၸွမ်း ၼႆယဝ်ႉ။ တီႈၼိူဝ်သဵၼ်ႈတၢင်းလူင် ဝဵင်းလိူဝ်ႇ – ၵျွၵ်းမႄး – လႃႈသဵဝ်ႈ – မူႇၸႄႊ ၼႆႉ မီးၸုမ်းယိပ်းၵွင်ႈၵၢင်ႇ လၢႆမူႇလၢႆၸုမ်း တူင်ႉၼိုင်ၵႂႃႇမႃးသေ ၵႃးတၢင်ႇဝူဝ်း ဢၼ်လုၵ်ႉတၢင်း ဝဵင်းလိူဝ်ႇ ၵႂႃႇတၢင်း ဝဵင်းမူႇၸႄႊ ၵေႃႈ ၵမ်းၵမ်းၵႆႈလႆႈ ထုၵ်ႇ ၺႃးယိုဝ်း ၼႆယဝ်ႉ။ ၶႅပ်းႁၢင်ႈ-ဢဝ်းမႃးၼႂ်း Facebookတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-04T15:22:39

https://taifreedom.com/%e1%80%95%e1%82%86%e1%82%87%e1%80%99%e1%80%ae%e1%80%b8%e1%80%9a%e1%82%83%e1%82%88%e1%80%9a%e1%82%83%e1%80%90%e1%82%83%e1%82%87%e1%80%90%e1%80%b1%e1%80%9a%e1%80%b0%e1%80%90%e1%80%ba%e1%80%b8%e1%80%9a/

ပႆႇမီးယႃႈယႃတႃႇတေယူတ်းယႃပၼ် ၶႆႈဝတ်းမူ

ၶႆႈဝတ်းမူဢၼ်ဝႃႈၼႆႉ ငဝ်ႈမၼ်းလုၵ်ႉတီႈၵုၼ်ဢႃႇၽရိၵသေ ၽႄႈတိူၼ်းမႃး ၊ ၵူၺ်းၵႃႈမိူဝ်ႈလဵဝ် ၽႄႈတိူၼ်းမႃးတီႈ ၵုၼ်ဢေးသျႃးၼႆႉယဝ်ႉ၊ ၶႆႈဝတ်းမူၼႆႉ ဢမ်ႇပေႃးမီးၽေးတေႃႇၵူၼ်းၼႆသေတႃႉ ယွၼ်ႉတၢင်းပဵၼ်ၶႆႈဝတ်းၼႆႉ သေယဝ်ႉ မူလႆႈလူႉတၢႆတၢင်းၼမ်တၢင်းလၢႆ ၊ ယႃႈယႃတႃႇတေယူတ်းယႃပၼ် ၶႆႈဝတ်းၼႆႉၵေႃႈ ယင်းပႆႇမီးဝႃႈၼႆ။ ယႃႈယႃႁႄႉၵင်ႈတၢင်းပဵၼ်ၼႆၵေႃႈ ယင်းတိုၵ်ႉပဵၼ်ၽွင်းတိုၵ်ႉၸၢမ်းတူၺ်းၶၵ်ႉဢွၼ်ႇတွၼ်ႈၼိုင်ႈၵူၺ်းလႄႈ ပႆႇလႆႈ ႁၼ်ဝႃႈ ၸွင်ႇတေပဵၼ်ၵၢၼ်ယူႇႁၼႆ ယင်းဢမ်ႇပႆႇႁူႉလႆႈ ၊ တေႃႇထိုင်ယၢမ်းလဵဝ် ၼင်ႇႁိုဝ်တၢင်းပဵၼ် တေဢမ်ႇၽႄႈတိူၼ်းလႆႈၼမ်ၼၼ်ႉၵေႃႈ တေလႆႈၵုမ်းဝႆႉလွင်ႈၽႄႈတိူၼ်းမူင်ႈမႅင်းလႄႈ ႁႅမ်တၢႆပႅတ်ႈ မူတူဝ်ဢၼ် တိတ်းၸပ်းတၢင်းပဵၼ် မီးလွၵ်းလၢႆးၸိူဝ်းၼႆႉၵူၺ်းၼႆယဝ်ႉ။ မိူင်းဢၼ်ထုၵ်ႈဢွၵ်ႇ ၼိူဝ်ႉမူၼမ်သေပိူၼ်ႈၼႂ်းၵမ်ႇၽႃႇ မိူၼ်ၼင်ႇ မိူင်းၶႄႇၼႆႉၵေႃႈ လႆႈႁႅမ်တၢႆပႅတ်ႈ မူဢၼ်တိတ်းၸပ်းတၢင်းပဵၼ် 1 လၢၼ်ႉပၢႆၸိူဝ်းၼႆႉယဝ်ႉ ၊ လိူဝ်သေၼၼ်ႉၵေႃႈ မူၼပ်ႉလၢၼ်ႉတူဝ်ၵေႃႈ လႆႈတၢႆယွၼ်ႉ တၢင်းပဵၼ်ၶႆႈဝတ်းမူၼႆႉယူႇၼႆ ၽၢႆႇတၢင်းၸိုင်ႈမိူင်းၶႄႇၶဝ် ဢွၼ်ၵၼ်လၢမ်းၶၢတ်ႈၼင်ႇၼႆ။ ၵဵဝ်ႇလူၺ်ႈလွင်ႈၼႆႉသေ မူဝ်ႇၼိတ်ႉဢႄးလိယႅတ်ႉ ၽၢႆႇၵုမ်းထိင်း ပၢႆးယူႇလီတူဝ်သတ်း ၼႂ်းၸုမ်းပၢႆးယူႇလီ လုမ်ႈၾႃႉ (WHO) လၢတ်ႈတီႈသိုဝ်ႇၶၢဝ်ႇ BBC ဝႃႈ ပုၼ်ႈတႃႇၶၢဝ်းပွတ်းၼႆႉတႄႉ ႁဝ်းဢမ်ႇပေႃး မီးလွင်ႈၶိုပ်ႈၼႃႈသင် ၊ ၸိုင်ႈမိူင်းဢၼ်တိုၵ်ႉတိတ်းၸပ်းတၢင်းပဵၼ် ၶႆႈဝတ်းမူၼႆႉၵေႃႈ တိုၵ်ႉတေသိုပ်ႇတိတ်း ၸပ်းထႅင်ႈယူႇ ၊ လိူဝ်ၼၼ်ႉၵေႃႈ ၸိုင်ႈမိူင်းဢၼ်လႅၼ်လိၼ်တိတ်းၸပ်းၵၼ်ၸိူဝ်းၼႆႉၵေႃႈ ၵူဝ်ဝႃႈ မိူဝ်ႈလႂ်မိူင်းႁဝ်းၵေႃႈ တေထုၵ်ႇတိတ်းၸပ်းၸွမ်း ၶႆႈဝတ်းဢၼ်ၼႆႉၼႆ ပဵၼ်ဢၼ်လီမႆႈၸႂ်ဝႆႉယူႇဢၼ်ၼိုင်ႈၼႆ လၢတ်ႈၼႄၼင်ႇၼႆယဝ်ႉ။ ၶႆႈဝတ်းမူဢၼ်ႁွင်ႉဝႃႈ African swine fever virus ၼႆႉ မိူဝ်ႈလဵဝ်ၽႄႈတိူၼ်းယူႇတီႈၸိုင်ႈမိူင်း ၵူဝ်ႇရီးယႃးၸၢၼ်း ၊ မိူင်းၽိလိတ်ႉပိင်း လႄႈ မိူင်းဝႅတ်ႉၼၢမ်းၸိူဝ်းၼႆႉ ၊ ၽၢႆႇတၢင်းဢွၵ်ႇ မိူင်းယူးရူပ်ႉ ၸိူဝ်းၼႆႉၵေႃႈ တေလႆႈႁၼ်ၶႆႈဝတ်းဢၼ်ၼႆႉ သိုပ်ႇၽႄႈတိူၼ်းၵႂႃႇယဝ်ႉလႄႈ တေႃႇထိုင်ယၢမ်းလဵဝ်ၼႆႉ ၸဝ်ႈၼႃႈတီႈၶဝ် တိုၵ်ႉသိုပ်ႇႁႄႉၵင်ႈ ယႃႇႁႂ်ႈၶႆႈဝတ်းဢၼ်ၼႆႉ ၶဝ်ႈမႃးၽၢႆႇတၢင်းတူၵ်းမိူင်းယူးရူပ်ႉၸိူဝ်းၼႆႉ ယူႇၼႆယဝ်ႉ ၊ ၵူၺ်းၵႃႈဝႃႈ မူင်းမႅင်းဝၢႆးရၢတ်ႉဢၼ်ၼႆႉသမ်ႉ ၸၢင်ႈပႃးမႃးၸွမ်း ၼိူဝ်ႉၸႄႈၶႅင် လႄႈ ၸပ်းပႃးၸွမ်းမႃး ၵႃးတၢင်ႇၼိူဝ်ႉၸိူဝ်းၼႆႉၵေႃႈ ၸၢင်ႈပဵၼ်လႆႈၼႆယဝ်ႉ။ မိူဝ်ႈလဵဝ်ၼႆႉ ၸိုင်ႈမိူင်းၵမ်ႈၽွင်ႈ ယွၼ်ႉပိူဝ်ႈၶႆႈဝတ်းမူၼႆႉသေ မူလႆႈလူႉတၢႆၼမ်လႄႈ ဢမ်ႇပေႃးမီးၼိူဝ်ႉမူ ၊ ယွၼ်ႉလွင်ႈတၢင်းၼႆႉသေ ၶၼ်ၼိူဝ်ႉမူၵေႃႈ ၶိုၼ်ႈမႃးလွႆးလွႆးၼႆယဝ်ႉ။ ထိုင်မႃးယၢမ်းလဵဝ် ၸိုင်ႈမိူင်းဢၼ်တိတ်းၸပ်း ၶႆႈဝတ်းမူၼႆႉ မီး 50 ပၢႆယဝ်ႉ ၊ ယွၼ်ႉၶႆႈဝတ်းမူၼႆႉသေ မူဢၼ်မီးၼႂ်းၵမ်ႇၽႃႇၼႆႉမွၵ်ႈ 4 ပုၼ်ႈ 1 ပုၼ်ႈတႄႉ ၸၢင်ႈလူႉတၢႆယွၼ်ႉၶႆႈဝတ်းဢၼ်ၼႆႉယူႇၼႆ ၽၢႆႇတၢင်း WHO ၶဝ်လၢတ်ႈၼင်ႇၼႆ။ တႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ']

2019-11-04T15:19:46

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba%e1%81%bd%e1%80%b0%e1%82%88%e1%81%bc%e1%80%99%e1%80%ba%e1%80%b8%e1%80%9e%e1%80%af%e1%80%84%e1%80%ba%e1%80%9e%e1%80%af%e1%80%90/

ပၢင်ၵုမ်ၽူႈၼမ်းသုင်သုတ်း ၸိုင်ႈမိူင်းဢႃႇသီႇယၼ်ႇ ပွၵ်ႈၵမ်း 35 ၸတ်းႁဵတ်းတီႈမိူင်းထႆး

ၽူႈၼမ်းၸိုင်ႈမိူင်းဢႃႇသီႇယၼ်ႇၶဝ် ၸတ်းႁဵတ်းပၢင်ၵုမ် ၽူႈၼမ်းသုင်သုတ်း ပွၵ်ႈၵမ်း 35 တႄႇမိူဝ်ႈဝၼ်းထီႉ 3−4 November 2019 တႃႇၶၢဝ်းတၢင်း 2 ဝၼ်း တီႈဝဵင်းမိူင်းၵွၵ်ႇ ၸိုင်ႈထႆး။ ထိုင်မႃးမိူဝ်ႈၼႆႉဝၼ်းထီႉ 4 ၼႆႉ ယင်းတိုၵ်ႉသိုပ်ႇႁဵတ်းပၢင်ၵုမ် ဢၼ်ၵဵဝ်ႇၶွင်ႈၵၼ်ယူႇၼႆယဝ်ႉ ၊ ၼႂ်းပၢင်ၵုမ် ပွၵ်ႈၵမ်းၼႆႉ ဢမ်ႇၵွမ်ႉၵႃးၽူႈၼမ်းၸိုင်ႈမိူင်းဢႃႇသီႇယၼ်ႇၵူၺ်း ၽူႈၼမ်းၸိုင်ႈမိူင်းဢူၺ်းလီဢႃႇသီႇယၼ်ႇ မိူၼ်ၼင်ႇ မိူင်းၶႄႇ ၊ ဢိၼ်ႇတီးယႃး လႄႈ မိူင်းၵျပၢၼ်ႇၶဝ်ၵေႃႈ ၶိုၼ်ႈႁွတ်ႈၸွမ်းသေ ႁူပ်ႉထူပ်းဢုပ်ႇဢူဝ်းၵၼ်ႁင်းၶေႃၶေႃ တၢင်းၽူႈၼမ်းၸိုင်ႈမိူင်းဢႃႇသီႇယၼ်ႇၶဝ် ဝၢႆးပၢင်ၵုမ် ၼႆယဝ်ႉ။ တီႈၼႂ်းပၢင်ၵုမ်ၼႆႉၵေႃႈ ဢုပ်ႇဢူဝ်းၵၼ်ၵႂႃႇလွင်ႈ ပၢႆးမၢၵ်ႈမီး ၊ လွင်ႈထိင်းသိမ်းၾိင်ႈငႄႈၾိင်ႈထုင်း ၊ ပၢႆးသၢႆႈ ၊ ငဝ်းလၢႆးၵၢၼ်မိူင်း ၸဵမ်ၸိူဝ်းၼႆႉၼႆယဝ်ႉ။ မိူဝ်ႈဝၼ်းထီႉ 2 November 2019 ၼႆႉၵေႃႈ မီးပၢင်ၵုမ်ၸုမ်းဢႃႇသီႇယၼ်ႇတၢင်း ဢိၼ်ႇတီးယႃး လႄႈ ၸုမ်းဢႃႇသီႇယၼ်ႇတၢင်း မိူင်းၶႄႇၶဝ် ႁူပ်ႉထူပ်းဢုပ်ႇဢူဝ်းၵၼ်ၼႆယဝ်ႉ။ မိူဝ်ႈၽွင်းၽူႈၵိူဝ်းၵုမ်ၸိုင်ႈမိူင်း မိူင်းႁူမ်တုမ် တေႃႇဢွင်ႇသၢၼ်းသုၵျီႇ ႁူပ်ႉထူပ်းဢုပ်ႇဢူဝ်းၸွမ်း ၸွမ်ၽွင်းလူင်မိူင်း ဢိၼ်ႇတီးယႃး မူဝ်ႇတီႇၼၼ်ႉ ၽၢႆႇတၢင်း တေႃႇဢွင်ႇသၢၼ်းသုၵျီႇလၢတ်ႈဝႃႈ ဝႆႉၼမ်ႉၼၵ်းၼိူဝ် လွင်ႈၵပ်းသိုပ်ႇ သွင်ၸိုင်ႈမိူင်း ၊ ဢမ်ႇဝႃႈၵၢၼ်သၢင်ႈလွင်ႈငမ်းယဵၼ် ၊ လွင်ႈမုၼ်းလႅင်းၶိုၼ်ႈယႂ်ႇလႄႈ လွင်ႈပွင်သၢင်ႈတီႇမူဝ်ႇၶရေႇသီႇ ၸိူဝ်းၼႆႉၵေႃႈ ၽၢႆႇတၢင်းမိူင်းဢိၼ်ႇတီးယႃးမီးလွင်ႈၸွႆႈထႅမ်ၸွမ်းၽွင်ႈလႄႈ လွင်ႈဢၼ်ၼႆႉၵေႃႈ ယိၼ်းၸူမ်းႁပ်ႉတွၼ်ႈ တႄႉတႄႉ ၼႆယဝ်ႉ။ ၽၢႆႇတၢင်းၸွမ်ၽွင်းလူင် မူဝ်ႇတီႇၵေႃႈလၢတ်ႈဝႃႈ လွင်ႈၵပ်းသိုပ်ႇၵပ်းသၢၼ်ၼႂ်းၵႄႈသွင်ၸိုင်ႈမိူင်း လႄႈ သဵၼ်ႈတႃႈသၢႆတၢင်း ဢိၵ်ႇတၢင်း လွင်ႈႁူမ်ႇလူမ်ႈလႅၼ်လိၼ်ၸိူဝ်းၼႆႉၵေႃႈ ၽၢႆႇတၢင်းမိူင်းႁူမ်ႈတုမ် မီးလွင်ႈၸွႆႈထႅမ်မိူၼ်ၵၼ်လႄႈ ပဵၼ်ဢၼ်ငိၼ်းၸူမ်းၸွမ်းယူႇၼႆလၢတ်ႈၼင်ႇၼႆ။ တီႈၼႂ်းပၢင်ၵုမ်ၼႆႉၵေႃႈ တေမီး ၸွမ်ၽွင်းလူင်မိူင်းထႆး ပရႃႇယုတ်ႉၶျၢၼ်ႇဢူဝ်းၶျႃး ၊ ၶုၼ်ႁေႃၶမ်းမိူင်းပရူႇၼၢႆး သူႇလတၢၼ်ႇႁႃႇၵျီႇ ႁႃႇသႃႇၼႄႇ ပူဝ်ႇၵီးယႃး ၊ ၸွမ်ၽွင်းလူင် မိူင်းၵမ်ႇပေႃးတီးယႃး မိတ်ႉသတႃႇ သမ်ႇတႅတ်ႉ ဢႃႇၶႃႇမူဝ်ႇႁႃႇ သီႇၼႃႇပႃႇတၢႆးတႄႉၶျူဝ်ႇႁုၼ်ႇသိၼ်ႇ ၊ ၸွမ်ၽွင်းလူင် မိူင်းသိင်ႇၵႃႇပူဝ်ႇ မိတ်ႉသတႃႇ လီသျၢၼ်ႇလူင်း ၊ ၸွမ်ၸိုင်ႈမိူင်းၽိလိတ်ႉပိင်း ရူဝ်ႇတရီႇရူဝ်ႇ တူႇတႃႇတေး ၊ ၸွမ်ၸိုင်ႈမိူင်း ဢိၼ်ႇတူဝ်ႇၼီးသျႃး မိတ်ႇသတႃႇ ၵျူဝ်ႇၵူဝ်ႇဝီႇတူဝ်ႇတူဝ်ႇ ၊ ၸွမ်ၽွင်းလူင် မိူင်းလၢဝ်း မိတ်ႉသတႃႇ ထွင်ႇလူၼ်းသီႇသုလိတ်ႉ ၊ ၸွမ်ၽွင်းလူင် မိူင်းမလေးသျႃး တွၵ်ႇတႃႇ မႁႃႇၸီႇယႃႇမူဝ်ႇႁႃႇမႅတ်ႉ ၊ ၸွမ်ၽွင်းလူင် မိူင်းဝႅတ်ႉၼၢမ်း ငူႉယိၼ်ႇသႂၼ်းၽူႉ ၊ ၽူႈၵိူဝ်းၵုမ်ၸိုင်ႈမိူင်း မိူင်းႁူမ်ႈတုမ် တေႃႇဢွင်ႇသၢမ်းသုၵျီႇ၊ ၸွမ်ၽွင်းလူင်ၸိုင်ႈမိူင်း ၽၢႆႇဢွၵ်ႇၵုၼ်ဢေးသျႃး လႄႈ ၸုမ်းလူင်ပွင်ၸိုင်ႈ ၊ ၽူႈၼမ်းၼႂ်း ၸုမ်းၸၢတ်ႈၸိုင်ႈလုမ်ႈၾႃႉ ၊ ၽူႈၼမ်းၼႂ်း ၸိုင်ႈမိူင်းဢႃႇသီယၼ်ႇ လႄႈ ၶႅၵ်ႇၶိုၵ်ႉတွၼ်းၶဝ် ၶိုၼ်ႈႁွတ်ႈၼႆယဝ်ႉ။ ၶေႃႈမုၼ်း − Myanmar State Counsellor Officeတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-11-04T11:47:50

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9d%e1%82%83%e1%82%88-%e1%80%a2%e1%81%bc%e1%80%ba%e1%80%9c%e1%82%86%e1%82%88%e1%80%95%e1%80%b1/

သိုၵ်းမၢၼ်ႈ ဝႃႈ ဢၼ်လႆႈပေႃႉထုပ်ႉ သင်ႇၶႃႇၸဝ်ႈ တီႈဝတ်ႉလွႆၵျေႃႉၼၼ်ႉ ယွၼ်ႉၵဵဝ်ႇၶွင်ႈၸုမ်းသိုၵ်း TNLA လႄႈ ယႃႈမဝ်းၵမ်

သိုၵ်းမၢၼ်ႈ တပ်ႉၶယလ 45 ၵႂႃႇၵူတ်ႇထတ်းဢွင်ႈတီႈ ၼႂ်းဝတ်ႉၵျွင်းမုၼ်ၸဝ်ႈ ဝၢၼ်ႈလွႆၵျေႃႉ ဢိူင်ႇၵႃႇလၢႆႇ ​ၸႄႈဝဵင်းၵူတ်ႉၶၢႆ သေ ထူပ်းႁၼ်ၶိူင်ႈၸႂ်ႉတိုဝ်းသိုၵ်း ဢၼ်ၵဵဝ်ႇၶွင်ႈၵၼ်တင်း ၸုမ်းသိုၵ်း TNLA သေဢမ်ႇၵႃး ထူပ်းႁၼ်ပႃး ယႃႈမဝ်းၵမ် လႄႈ ၽၢႆႇသိုၵ်းမၢၼ်ႈ လႆႈပေႃႉထုပ်ႉၸႅတ်ႈထၢမ် ၸဝ်ႈၼင်ႈၵျွင်း ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉသေ ၽၢႆႇပိုၼ်ၽၢဝ်ႇ သိုၵ်းမၢၼ်ႈ ပိုၼ်ဢွၵ်ႇၵႂႃႇၼႂ်းဝၼ်းထီႉ 01 November 2019 ၼၼ်ႉဝႃႈ ၸွမ်းၼင်ႇ လႆႈႁပ်ႉလႅင်ႇၶၢဝ်ႇၼႂ်းပိုၼ်ႉတီႈသေ ၽူႈမီးပုၼ်ႈၽွၼ်းၶဝ် လႆႈၵႂႃႇၵူတ်ႇထတ်းတူၺ်း တီႈဝတ်ႉ ၵျွင်းမုၼ်ၸဝ်ႈ ဝၢၼ်ႈလွႆၵျေႃႉ ၼႂ်းဝၼ်းထီႉ 28 October 2019 ယၢမ်းႁူဝ်ၶမ်ႈ လႄႈ ထူပ်းႁၼ် သိူဝ်ႈၶူဝ်းသိုၵ်း ဢၼ်ပႃးမိၵ်ႈမၢႆ ၸုမ်းသိုၵ်း TNLA ၊ ၸၢၵ်ႈလၢတ်ႈ ၊ ယႃႈမဝ်းၵမ် ၊ ၶႅပ်းႁၢင်ႈ ၸဝ်ႈၼင်ႈၵျွင်း (ၼုင်ႈၶူဝ်းၵူၼ်းႁိူၼ်းသေ ထၢႆႇၵိုၵ်းၼင်းယိင်း) ၊ ၶႅပ်းႁၢင်ႈ သႂ်ႇသိူဝ်ႈၶူဝ်းသိုၵ်း ၊ ၶူၼ်ႁူဝ်ပွမ် ၊ ၶႅပ်းၸိူင်း (ၼင်ပိူဝ်ႉ) ၸိူဝ်းၼႆႉ တီႈၼႂ်းဝၢင်းၵျွင်း ၸဝ်ႈဝုၼ်ႇၼရိတ ၼႆယဝ်ႉ။ ၼွၵ်ႈသေၼၼ်ႉ ၸဝ်ႈဝုၼ်ႇၼရိတ ၼႆႉ သူႇသမ်းၵိၼ်ယႃႈမဝ်းၵမ်သေ ၽၢင်ႁၢင်ႈၵေႃႈ တိုၵ်ႉမိူၼ်မဝ်းယႃႈဝႆႉယူႇ လႄႈ လႆႈၸႂ်ႉမၼ်းၸဝ်ႈၵႂႃႇသုၵ်ႈၼႃႈယဝ်ႉ ၸင်ႇတႄႇၸႅတ်ႈထၢမ် ၊ မိူဝ်ႈၽွင်းၸႅတ်ႈထၢမ်ၼၼ်ႉၵေႃႈ မၼ်းၸဝ်ႈ မီးလွင်ႈလၢတ်ႈလွၵ်ႇငိူတ်ႈ ၊ ႁိုတ်းသႂ်ႇ ၽူႈမီးပုၼ်ႈၽွၼ်းၽၢႆႇၸႅတ်ႈထၢမ် လႄႈ သွင်ၽၢႆႇ လႆႈမီးလွင်ႈထဵင်မေႃး ၵႂၢမ်းၼမ်ၵၼ်သေ ၽူႈမီးပုၼ်ႈၽွၼ်းၶဝ် လႆႈပေႃႉထုပ်ႉၸႅတ်ႈထၢမ်မၼ်းၸဝ်ႈၼႆ လႆႈႁၼ်ၽၢႆႇပိုၼ်ၽၢဝ်ႇ သိုၵ်းမၢၼ်ႈ ပိုၼ်ဢွၵ်ႇၵႂႃႇ ၼင်ႇၼႆ။ ၸဝ်ႈဝုၼ်ႇၼရိတ ၼႆႉမီးဢႃႇယု 37 ပီႊ (ဝႃႇတေႃႇၸဝ်ႈ 17 ဝႃႇ) ပဵၼ်ၸဝ်ႈၼင်ႈၵျွင်းဝၢၼ်ႈလွႆၵျေႃႉ လႄႈ ထုၵ်ႇသိုၵ်းမၢၼ်ႈ ၸႅတ်ႈထၢမ်ပေႃႉထုပ်ႉ ၸွမ်းၼႃႈ ၊ ၸွမ်းၶႅၼ် ၊ ၸွမ်းမိုဝ်း/ၶႃ ၊ ၸွမ်းၵွင်းလင် ထိုင်တီႈပေႃးဢွၵ်ႇလိူတ်ႈ သေ ၵူၼ်းမိူင်းၼႂ်းပိုၼ်ႉတီႈ လႆႈဢဝ်မၼ်းၸဝ်ႈ ၵႂႃႇယူတ်းယႃတူဝ်တီႈႁူင်းယႃ လူင်ပွင်ၸိုင်ႈ ဝဵင်းၵူတ်ႉၶၢႆ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-11-04T11:16:48

https://taifreedom.com/%e1%80%9c%e1%80%b0%e1%80%90%e1%80%ba%e1%82%89%e1%81%b5%e1%82%83%e1%80%b8%e1%81%bd%e1%82%83%e1%82%87%e1%81%ba%e1%82%83%e1%80%b8-%e1%81%b5%e1%80%b0%e1%81%bc%e1%80%ba%e1%80%b8%e1%80%95%e1%82%86%e1%80%90/

လူတ်ႉၵႃးၽႃႇၺႃး ၵူၼ်းပႆတၢင်း 2 ၵေႃႉ လႆႈလူႉတၢႆထင်တီႈ 1 ၵေႃႉ

မိူဝ်ႈဝၼ်းထီႉ 3 November 2019 ၶၢဝ်းယၢမ်း 19:00 ပၢႆၼၼ်ႉ ၵူၼ်းႁေႃႈ လူတ်ႉၵႃးၽႃႇၺႃး ၵူၼ်းပႆတၢင်း 2 ၵေႃႉ ၽူဝ်မေး ၼိူဝ်သဵၼ်ႈတၢင်း မိူင်းၼွင် – ၵေးသီး၊ ဝဵင်းၵေးသီး ႁဵတ်းႁႂ်ႈ မီးၵူၼ်းလႆႈလူႉတၢႆထင်တီႈ 1 ၵေႃႉ ထႅင်ႈ 1 ၵေႃႉ တႄႉ လွတ်ႈၽေးလီ ဝႃႈၼႆ။ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈဝႃႈ ၵူၼ်း 2 ၵေႃႉ ၽူဝ်မေး ဢၼ်လႆႈထုၵ်ႇၵႃးၽႃႇၼႆႉ ပဵၼ်တီႈၼႃႈႁူင်းယႃ ဝဵင်းၵေးသီး ပဵၼ်ၵူၼ်းၶိူဝ်းၵႃးလႃး ၵူၼ်းၸၢႆး ဢႃႇယု မွၵ်ႈ 30 ပၢႆ လႆႈလူႉတၢႆထင်တီႈ လႄႈ မေးၼၢင်း ဢႃႇယု 20 ပၢႆၼၼ်ႉ လႆႈမၢတ်ႇ ၸဵပ်းဢိတ်းဢွတ်း ၵူၺ်းၵႃႈ တိုၵ်ႉမႅၼ်ႈၽွင်းၸပ်းပႃးတွင်ႉဝႆႉ ဝႃႈၼႆ။ လႆႈႁူႉၸွမ်းထႅင်ႈဝႃႈ ၵူၼ်းႁေႃႈလူတ်ႉၵႃးလမ်းၼႆႉ ဝၢႆးသေၽႃႇၵူၼ်း 2 ၵေႃႉ ၽူဝ်းမေးၼၼ်ႉယဝ်ႉ ၶိုၼ်းသိုပ်ႇႁေႃႈၵႃးပၢႆႈၵမ်းလဵဝ် ဢမ်ႇမီးၽႂ်တၼ်းႁူႉဝႃႈ ပဵၼ်ၵႃးမဵဝ်းလႂ် သႅၼ်းလႂ်လႄႈ ၸဝ်ႈၼႃႈတီႈ လႆႈလိုပ်ႈၸွမ်းၼႆသေတႃႉ ယွၼ်ႉပဵၼ်ယၢမ်း ၶမ်ႈၶိုၼ်းလႄႈ လူတ်ႉၵႃးလမ်းၼၼ်ႉ လႆႈပၢႆလွတ်ႈၵႂႃႇ ဝႃႈၼႆ။ ၸဝ်ႈၼႃႈတီႈ လႆႈဢဝ်ၶၢပ်ႈတူဝ် ၽူႈထုၵ်ႇလူတ်ႉၽႃႇတၢႆထင်တီႈၼၼ်ႉ ၵႂႃႇဝႆႉတီႈႁူင်းယႃ ဝဵင်းၵေးသီး ဝႃႈၼႆ၊ ၽူႈလႆႈထုၵ်ႇလူတ်ႉၽႃႇ တၢႆထင်တီႈတီႈၼၼ်ႉ ပဵၼ်ၵူၼ်းၸႃႇတိမိူင်းၵိုင်သေ မေးၼၢင်း ပဵၼ်ၵူၼ်းၵေးသီး ဝႃႈၼႆ။ တႆးလွတ်ႈလႅဝ်း တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-03T17:40:07

https://taifreedom.com/%e1%81%bd%e1%80%b0%e1%82%88%e1%80%9a%e1%82%82%e1%80%ba%e1%82%87%e1%81%b5%e1%80%b0%e1%81%bc%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%81%bc%e1%82%82%e1%80%ba%e1%80%b8%e1%80%a2%e1%80%ad/

ၽူႈယႂ်ႇၵူၼ်းလူင် ၼႂ်းဢိူင်ႇမိူင်းတင်ႈ ၺႃးယိုဝ်းတၢႆ ၼႂ်းလၢၼ်ႉၶဝ်ႈၽၵ်း တီႈၵျွၵ်းမႄး

မိူဝ်ႈၼႆႉဝၼ်းထီႉ 03 November 2019 ယၢမ်းဝၢႆး 14:18 မူင်း မီးၵူၼ်းဢမ်ႇႁူႉၸိုဝ်ႈဢမ်ႇႁူႉၸုမ်း ဢဝ်ၵွင်ႈၵႂႃႇယိုဝ်း ၽူႈယႂ်ႇၵူၼ်းလူင် ၼႂ်းဢိူင်ႇမိူင်းတင်ႈ 3 ၵေႃႉ ၽွင်းတိုၵ်ႉၵိၼ်ၶဝ်ႈၽၵ်း တီႈၼႂ်းလၢၼ်ႉ ၼမ်ႉၶူင်း ဢၼ်မီးၼႂ်းပွၵ်ႉ 8 ဝဵင်းၵျွၵ်းမႄး ၸိုင်ႈတႆးပွတ်းႁွင်ႇ လႄႈ လႆႈလူႉတၢႆထင်တီႈ 2 ၵေႃႉ တၢႆတီႈႁူင်းယႃ 1 ၵေႃႉ ၼႆယဝ်ႉ။ ၵဵဝ်ႇလူၺ်ႈပိူင်ပဵၼ်ၼႆႉ ၵူၼ်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ “မိူဝ်ႈသဵင်ၵွင်ႈတႄႇတႅၵ်ႇၼၼ်ႉ ၶႃႈႁဝ်းယူႇ ဢမ်ႇပေႃးၵႆ တီႈလၢၼ်ႉၶဝ်ႈၽၵ်း ၼမ်ႉၶူင်းသင် ယွၼ်ႉပဵၼ်သဵင်ၵွင်ႈ လႄႈ ဢမ်ႇႁတ်းၵႂႃႇ တူၺ်းၵမ်းသိုဝ်ႈ ၊ ဢမ်ႇတၼ်းလႆႈႁူႉဝႃႈ ၵူၼ်းဢၼ်ၵႂႃႇယိုဝ်းၼၼ်ႉ ပဵၼ်ၽႂ်ၸုမ်းလႂ် လုၵ်ႉတင်းလႂ်သေၵႂႃႇယိုဝ်း ၊ မိူဝ်ႈလဵဝ် ၵူၼ်းၸိူဝ်းႁူႉၸၵ်း ၵေႃႉထုၵ်ႇယိုဝ်း (3 ၵေႃႉ) ၼၼ်ႉ တိုၵ်ႉၵပ်းသိုပ်ႇ ပေႃႈမႄႈပီႈၼွင်ႉၶဝ် ဢၼ်ၵိုတ်းတင်းႁိူၼ်းသေ ႁႂ်ႈလႆႈႁပ်ႉႁူႉၸွမ်း ၵဵဝ်ႇလူၺ်ႈလွင်ႈပိူင်ပဵၼ်ၼႆႉယူႇ” ၼႆ လၢတ်ႈၼႄၼင်ႇၼႆ။ ၽၢႆႇတၢင်းသိုဝ်ႇၶၢဝ်ႇ သႅၼ်ပၢႆး ဢွၵ်ႇၵႂႃႇဝႃႈ ၵူၼ်းဢၼ်ထုၵ်ႇယိုဝ်းတၢႆ 3 ၵေႃႉၼၼ်ႉပဵၼ် ၸၢႆးထုၼ်းယဵၼ်ႇ ဢႃႇယု 36 ပီႊ ၽူႈၵွၼ်းဢိူင်ႇမိူင်းတၢင်ႈ ၊ ၸၢႆးတဵင်းဢွင်ႇ ပူႇၵႄႇ ဝၢၼ်ႈၼႃးမူၼ်း တၢႆထင်တီႈ ၼႂ်းလၢၼ်ႉၶဝ်ႈၽၵ်း ၵမ်းလဵဝ် ၊ ၸၢႆးသူႉၸေႇယ (ဢႃႇယု 52 ပီႊ) ပူႇၵႄႇၵဝ်ႇ ဝၢၼ်ႈလွႆဢွႆႈ တႄႉ တၢႆၵႂႃႇတီႈႁူင်းယႃ ဝဵင်းၵျွၵ်းမႄး ဝႃႈၼႆ။ လႆႈႁူႉၸွမ်းထႅင်ႈဝႃႈ တင်းၽၢႆႇ သိုၵ်းမၢၼ်ႈ လႄႈ ပလိၵ်ႈမၢၼ်ႈ ၵေႃႈ လႆႈၵႂႃႇၵူတ်ႇထတ်း ဢွင်ႈတီႈ ၽူႈယႂ်ႇၵူၼ်းလူင် ၼႂ်းဢိူင်ႇမိူင်းတင်ႈ ၺႃးယိုဝ်းတၢႆၼၼ်ႉသေ လႆႈပွႆႇပႃးၵူၼ်း ဢွၵ်ႇၸွပ်ႇသွၵ်ႈႁႃတူဝ် ၵူၼ်းဢၼ်ဢဝ်ၵွင်ႈၵႂႃႇယိုဝ်း လႄႈ ၽႂ်လႂ်/ၸုမ်းလႂ် ယူႇၽၢႆႇလင် လွင်ႈၵေႃႇၵၢၼ်ႁၢႆႉ ၼႆႉယူႇၼႆ လႆႈႁူႉၸွမ်း ၶၢဝ်ႇပိုၼ်ႉတီႈ မီးၼင်ႇၼႆ။ “ၶႅပ်းႁၢင်ႈ – ဢဝ်ၼႂ်း Facebook”တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-01T19:07:14

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%a2%e1%80%9d%e1%80%ba%e1%81%b5%e1%82%85%e1%80%90%e1%80%ba%e1%82%89%e1%80%9e%e1%80%ba%e1%82%81%e1%80%af%e1%80%84%e1%80%ba%e1%81%b6%e1%80%9d%e1%80%ba/

ယွၼ်ႉဢဝ်ၵႅတ်ႉသ်ႁုင်ၶဝ်ႈၽၵ်းၼိူဝ်လူတ်ႉၾႆးလႄႈ ႁဵတ်းႁႂ်ႈၾႆးမႆႈ မီးၵူၼ်းလူႉတၢႆထိုင် 74 ၵေႃႉ

မိူဝ်ႈဝႃးဝၼ်းထီႉ 31 October 2019 ၼႆႉ ယွၼ်ႉဢဝ်ၵႅတ်ႉသ်သေ ႁုင်ၶဝ်ႈၽၵ်းၼိူဝ်လူတ်ႉၾႆး ဢၼ်ဢွၵ်ႇၶၢဝ်းတၢင်း လုၵ်ႉဝဵင်းလူင် ပႃႇၵိတ်ႇသတၢၼ်ႇ ၵရႃႇၶျိ ၵႂႃႇတီႈဝဵင်း ရႃႇဝႄႇပိၼ်ႇတီႇလႄႈ ႁဵတ်းႁႂ်ႈၾႆးလုၵ်ႉမႆႈ မီးၵူၼ်းတၢႆထိုင် 74 ၵေႃႉဝႃႈၼႆ။ ယွၼ်ႉပိူဝ်ႈၵူၼ်းၶီႇလူတ်ႉၾႆးၶဝ် ဢဝ်ၵႅတ်ႉသ်သေ ႁုင်ၶဝ်ႈၽၵ်းၼိူဝ်လူတ်ႉၾႆးလႄႈ တဝ်ႈၵႅတ်ႉသ်တႅၵ်ႇသေ ၾႆးလႆႈလၢမ်းမႆႈၵႂႃႇလူတ်ႉၾႆးတႃႇသၢမ်တွႆး ၊ ၼွၵ်ႈလိူဝ်သေ မီးၵူၼ်းလူႉတၢႆ 74 ၵေႃႉယဝ်ႉ မီးၵူၼ်း ဝၢတ်ႇၸဵပ်းထႅင်ႈ 40 ပၢႆ ၊ ၵူၼ်းဝၢတ်ႇၸဵပ်းၸိူဝ်းၼႆႉၵေႃႈ ပဵၼ်ဝႆႉႁၢဝ်ႉႁႅင်းလႄႈ ၸၢင်ႈတေမီးၵူၼ်း လူႉတၢႆထႅင်ႈယူႇႁိုဝ်ၼႆ ၽူႈမီးပုၼ်ႈၽွၼ်း မိူင်းပႃႇၵိတ်ႇသတၢၼ်ႇၶဝ်လၢတ်ႈတီႈသိုဝ်ႇၶၢဝ်ႇၼင်ႇၼႆ။ သိုဝ်ႇၶၢဝ်ႇမိူင်းပႃႇၵိတ်ႇသတၢၼ်ႇၵေႃႈ ဢၢင်ႈဢိင်ၼိူဝ်ဢၼ်လူင်ပွင်ၸိုင်ႈၶဝ်လၢတ်ႈၼၼ်ႉသေ ဢွၵ်ႇၶၢဝ်ႇဝႆႉဝႃႈ ၵူၼ်းဢၼ်လူႉတၢႆၸိူဝ်းၼႆႉ ပဵၼ်ယွၼ်ႉပိူဝ်ႈၶဝ်ဢၢင်ႈဝႅၼ် တူၵ်းလူင်း လူတ်ႉၾႆးလႄႈ ၸင်ႇလႆႈလူႉတၢႆၼႆယဝ်ႉ၊ တီႈၼိူဝ်လူတ်ႉၾႆးၼႆႉ ပဵၼ်ၵူၼ်းမိူင်းပႃႇၵိတ်ႇသတၢၼ်ႇၶဝ် ၶီႇလူတ်ႉၾႆးတႃႇတေၵႂႃႇ ပၢင်ပွႆးမူႇသလိၼ်ႇ ဢၼ်ၸတ်းႁဵတ်းပွႆးယႂ်ႇလူင်ၵူႈပီႊ တီႈႁိမ်းၸႄႈဝဵင်းလႃးႁူဝ်းၼႆယဝ်ႉ။ ၽွင်းလူင်ၽၢႆႇလူတ်ႉၾႆးမိူင်းပႃႇၵိတ်ႇသတၢၼ်ႇလၢတ်ႈဝႃႈ မေႃႈၵႅတ်ႉသ်သွင်လုၵ်ႈ တႅၵ်ႇၽွင်ၵႂႃႇ မိူဝ်ႈၽွင်း ၶဝ်ႁုင်ၶဝ်ႈၽၵ်းယူႇၼၼ်ႉၵမ်းလဵဝ် ၊ မေႃႈၵႅတ်ႉသ်ၸိူဝ်းၼႆႉ ၵူၼ်းၶီႇလူတ်ႉၾႆးၶဝ်ဢဝ်မႃး ပိူဝ်ႈတႃႇႁုင်ၶဝ်ႈၽၵ်း ၊ ယွၼ်ႉပိူဝ်ႈၵူၼ်းၶီႇလူတ်ႉၾႆးၶဝ်ပႃးမေႃႈၵႅတ်ႉသ်ႁင်းၽႂ်မၼ်းလႄႈ ၾႆးၸင်ႇလႆႈလုၵ်ႉလၢမ်းၵႂႃႇႁႅင်း ၊ ပေႃးတေ ဝႃႈ တႄႉမၼ်း တီႈၼိူဝ်လူတ်ႉၾႆးၼႆႉ ဢမ်ႇပၼ်ၶႂၢင်ႉတႃႇဢဝ်တဝ်ႈၵႅတ်ႉသ်မႃး ၊ ၵူၺ်းၵႃႈၶၢဝ်းတၢင်းၵႆၼႆလႄႈ ၵူၼ်းၶီႇလူတ်ႉၾႆးၶဝ် ဢွၼ်ၵၼ်ဢဝ်တဝ်ႈၵႅတ်ႉသ်မႃးသေ ႁုင်ၵိၼ်ၶဝ်ႈၽၵ်းၼိူဝ်လူတ်ႉၾႆးၼႆႉၼႆယဝ်ႉ။ ၶၢဝ်းတၢင်းၶီႇလူတ်ႉၾႆးလုၵ်ႉတီႈဝဵင်းလူင် ၵရႃႇၶျိ ၵႂႃႇတီႈဝဵင်း ရႃႇဝႄႇပိၼ်ႇတီႇၼႆႉ လႆႈၸႂ်ႉၶၢဝ်းယၢမ်းလူတ်ႉၾႆး 25 ၸူဝ်ႈမူင်းပၢႆၶိုင်ႈ ဢွၵ်ႇတႃႈပၼ်ၵူႈဝၼ်း၊ လူတ်ႉၾႆးၸိူဝ်းၼႆႉၵေႃႈ ပဵၼ်လူတ်ႉၾႆးၶွင်လူင်ပွင်ၸိုင်ႈသေ ပဵၼ်ပႃး လူတ်ႉၾႆး ၵဝ်ႇၵႄႇ ဢၼ်ၵူၼ်းမိူင်းၶဝ် ၶီႇၼမ်ဢၼ်ၼိုင်ႈၼႆယဝ်ႉ။ ၽၢႆႇဢုပ်ႉပိူင်ႇၸႄႈတွၼ်ႈၶဝ် လၢတ်ႈဝႃႈ ဢၼ်လႆႈပဵၼ်ၵႂႃႇ ၾႆးမႆႈလူတ်ႉၾႆးပွၵ်ႈၵမ်းၼႆႉ ယွၼ်ႉပိူဝ်ႈၾႆးမႆႈလႄႈ ၵူၼ်းဢၼ်လႆႈလူႉတၢႆၵႂႃႇၼၼ်ႉ ပဵၼ်ၽူႈလႂ်ၽႂ်လႂ်ၼႆၼၼ်ႉၵေႃႈ ယႅၵ်ႈတူၺ်းဢမ်ႇဢွၵ်ႇယဝ်ႉ ၊ ယွၼ်ႉၼၼ် လႄႈ တေလႆႈထတ်းတူၺ်း DNA ထႅင်ႈ ႁႂ်ႈပေႃးလႆႈႁူႉဝႃႈ ပဵၼ်ၽႂ်လႂ်ၼႆၼၼ်ႉထႅင်ႈၵွၼ်ႇၼႆယဝ်ႉ။ မိူဝ်ႈတႄႇပဵၼ်မိူဝ်ႈဝႃးၼႆႉတႄႉ လႆႈပိၵ်ႉဢိုတ်းဝႆႉ သဵၼ်ႈတၢင်းလူတ်ႉၾႆးသေ မိူဝ်ႈၼႆႉတႄႉ ၶိုၼ်းပိုတ်ႇၽုၺ်ႇၶိုၼ်း သဵၼ်ႈတၢင်းလူတ်ႉၾႆးသေ ဢွၵ်ႇတႃႈပၼ် ၵူၼ်းမိူင်းၶဝ် ၸွမ်းၼင်ႇၵူႈဝၼ်းဝၼ်းယဝ်ႉၼႆ လႆႈႁၼ်ၼႂ်းၶၢဝ်ႇ BBC ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-11-01T15:18:16

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-15/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈႁပ်ႉတၢင်းၸွႆႈထႅမ်တီႈ ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ

ၸွမ်းၼင်ႇ တၢင်းယိူင်းဢၢၼ်း ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ဢၼ်မီးယူႇၼႂ်း ၸိုင်ႈမိူင်းၶႄႇၼၼ်ႉသေ ဢဝ်ၶူဝ်းၶွင်ၸႂ်ႉ ဢိၵ်ႇတင်း ငိုၼ်းတွင်း ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 31 October 2019 ဢၼ်ပဵၼ် ၽူႈမီးပုၼ်ႈၽွၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ယိင်းၼွင်ႉလၢဝ် လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေယဝ်ႉ ဢဝ်ၶူဝ်းၶွင်ၸႂ်ႉ မိူၼ်ၼင်ႇ သွၵ်းတိၼ်ၶဵဝ် 500 ၵူႈ တူၵ်းမႅၼ်ႈသၢင်ႉငိုၼ်းၶႄႇ 9,000 (ၵဝ်ႈႁဵင်)ယွၼ်ႇ ၵႂႃႇၸွႆႈထႅမ် ဢၢပ်ႈဝႆႉပၼ်တီႈ လုမ်းၵပ်းသၢၼ် ပၢႆးမၢၵ်ႈမီး RCSS ဝဵင်းမူႇၸႄႊ ပိူဝ်ႈတႃႇႁႂ်ႈသိုပ်ႇသူင်ႇပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ ၊ ယူႇတီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး RCSS ဝဵင်းမူႇၸႄႊၵေႃႈ လႆႈဢဝ်ၶူဝ်းၶွင်ၸႂ်ႉ ဢၼ်လႆႈႁပ်ႉမႃးတီႈ ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈၼၼ်ႉ သိုပ်ႇသူင်ႇပၼ်ထိုင် ႁွတ်ႈၽႅဝ်တီႈၼႂ်းမိုဝ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈ သိုၵ်း ၸိုင်ႈတႆးပွတ်းႁွင်ႇၵႂႃႇ ယဝ်ႉတူဝ်ႈလီငၢမ်း ယူႇယဝ်ႉ။ ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် ၸွႆႈထႅမ်ငိုၼ်း သိုဝ်ႉၶူဝ်းၶွင်ၸႂ်ႉပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆႉ ပဵၼ် ၸုမ်းၶၢဝ်ႇတႆးႁူမ်ႈၸွႆႈၸိူဝ်ႉၸၢတ်ႈ 1,500 ယွၼ်ႇ ၊ ၸၢႆးၵၢၼ်ႈငိုၼ်းယီႈထုၼ်း ဝဵင်းမူႇၸႄႊ 500 ယွၼ်ႇ ၊ ၸၢႆးသႅင်မၢဝ်း မိူင်းမၢဝ်း 500 ယွၼ်ႇ ၊ ဢေၽဵင်းၼမ်ႉၶမ်း 100 ယွၼ်ႇ ၊ မျႃႉဢေး သႅၼ်ဝီ 100 ယွၼ်ႇ ၊ သိူင်ႁၢႆႈသူၺ်ႇ + ယိင်းၶမ်းၼူၼ်း ဝဵင်းတၢင်ႉယၢၼ်း 150 ယွၼ်ႇ ၊ ပီႈၼွင်ႉတႆး မိူင်းၽူႈၽူႈဢႄႈ ၸိုင်ႈမိူင်းၶႄႇ 100 ယွၼ်ႇ ၊ ပီႈၼွင်ႉတႆး မိူင်းမၢဝ်း ၸိုင်ႈမိူင်းၶႄႇ 100 ယွၼ်ႇ ၊ ပီႈၼွင်ႉတႆး မိူင်းလႃႈ ၸိုင်ႈမိူင်းၶႄႇ 100 ယွၼ်ႇ ၊ ဢၢႆႈသေႃႇဝႃႇ ၸေႈၾၢင် ၸိုင်ႈမိူင်းၶႄႇ 100 ယွၼ်ႇ ၊ ၸၢႆးၶိူဝ်း ၵုၼ်မွၵ်ႇၵုမ်ႈၵိုင်မ 200 ယွၼ်ႇ ၊ ၸၢႆးဢၢႆႈၾူႊ ၸေႈၾၢင် 205 ယွၼ်ႇ ၊ ဢၢႆႈပေႃႇ မိူင်းပေႃႇ 100 ယွၼ်ႇ ၊ ဢၢႆႈၸျႅၼ်ႊ မိူင်းမၢဝ်း 100 ယွၼ်ႇ ၊ ႁႃႊထႆးၵိုဝ်မႃႉ 100 ယွၼ်ႇ ၊ ၼုမ်ႇသိုၵ်းႁၢၼ် ဝဵင်းမိူင်းယၢင်း 50,000(ႁႃႈမိုၼ်ႇ) ပျႃး ၊ ၸၢႆးၶိူဝ်း ထုင်ႉလွႆသႅၼ်ၶဵဝ်ႈ ဝဵင်းၽႃၵၢၼ်ႉ 100,000(ၼိုင်ႈသႅၼ်) ပျႃး ဢိၵ်ႇတင်း ၽူႈမီးၼမ်ႉၸႂ် ထႅင်ႈလၢႆလၢႆၵေႃႉ လႆႈၶဝ်ႈႁူမ်ႈၸွႆႈထႅမ် ငိုၼ်းတွင်းတင်းၼမ် ၼႆယဝ်ႉ။ ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆႉ တေလႆႈဝႃႈ ပဵၼ်ပွၵ်ႈၵမ်း 29 ယဝ်ႉလႄႈ မိူဝ်ႈပွၵ်ႈၵမ်း 28 ၼၼ်ႉၵေႃႈ ဢဝ်ၶူဝ်းၶွင်ၸႂ်ႉ ထူင်ၼမ်ႉတင်းၼမ် ဢိၵ်ႇတင်း ငိုၼ်းတွင်း ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃၼႆ။ သင်ဝႃႈ ၽူႈမီးၼမ်ႉၸႂ် ၸေႇတၼႃႇ ႁၵ်ႉၸိူဝ်ႉၸၢတ်ႈႁဝ်းၶဝ် ၶႂ်ႈႁူမ်ႈငိုၼ်းၸွႆႈထႅမ်ၸွမ်းထႅင်ႈ ပေႃးၼႆၸိုင် ၵပ်းသိုပ်ႇလႆႈတီႈၽူႈႁပ်ႉငိုၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ယိင်းၼွင်ႉလၢဝ် Wechat ID-Nonglao 758758 လႆႈယူႇ ၼႆယဝ်ႉ။ မိူဝ်ႈဝၼ်းထီႉ 25 October 2019 ၼၼ်ႉၵေႃႈ ပေႃႈမႄႈၵူၼ်းမိူင်း ပွၵ်ႉၵၢတ်ႇ ဝဵင်းမူႇၸႄႊ ဢၼ်ဢမ်ႇၶႂ်ႈမွၵ်ႇၸိုဝ်ႈ ၵေႃႉၼိုင်ႈ ဢဝ်သႅင်လႅတ်ႇ (5) လုၵ်ႈ ဢိၵ်ႇတင်း ၵူၼ်းမိူင်း ပွၵ်ႉႁွင်ႇ ဝဵင်းမူႇၸႄႊ ၵေႃႉၼိုင်ႈ ဢဝ်သႅင်လႅတ်ႇ (1) လုၵ်ႈ ၼိုင်ႈလုၵ်ႈလႂ် တူၵ်းမႅၼ်ႈသၢင်ႉငိုၼ်း 75,000 ပျႃး ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ႈဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-11-01T12:06:24

https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88%e1%82%81%e1%80%b1%e1%82%83%e1%80%9c%e1%80%b0%e1%80%84%e1%80%ba-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%80%bb%e1%80%95/

ၾႆးမႆႈႁေႃလူင် မိူင်းၵျပၢၼ်ႇပွတ်းၸၢၼ်း

မိူဝ်ႈဝႃးဝၼ်းထီႉ 31 October 2019 ၼႆႉ သိုဝ်ႇၶၢဝ်ႇ NHK ဢွၵ်ႇၶၢဝ်ႇဝႆႉဝႃႈ ၾႆးမႆႈႁေႃလူင် သျူႇရီႇ (Shuri Castle) ဢၼ်ၶဝ်ႈပႃးၼႂ်း ၶူဝ်းၸၢမ်ႇပူၺ်ႈလုမ်ႈၾႃႉ တီႈဝဵင်းၼႃႇႁႃႇ မိူင်းၵျပၢၼ်ႇပွတ်းၸၢၼ်းလႄႈ ႁေႃၵဝ်ႇၵႄႇဢၼ်မီးၼႂ်း ဝၢင်းၼႆႉ လႆႈလူႉၵွႆယွၼ်ႉ ၾႆးမႆႈ ဝႃႈၼႆ။ ႁေႃလူင် သျူႇရီႇၼႆႉ ပဵၼ်ႁေႃလူင်ဢၼ်ယႂ်ႇလိူဝ်ပိူၼ်ႈၼႂ်းမိူင်း ဢူဝ်ႇၵီႇၼႃႇဝႃႇ ပဵၼ်ႁေႃဢၼ်ဢဝ်မႆႉသေ ႁဵတ်းဝႆႉၼႆယဝ်ႉ။ ၽၢႆႇတၢင်း ၸုမ်းၶႄၾႆးမိူင်းၼႃႇႁႃႇၶဝ် လႆႈႁပ်ႉၾူၼ်းၶိုၵ်ႉၶၵ်ႉလၢႆးငၢၼ်းမႃး မိူဝ်ႈဝၼ်းၽတ်းၶၢဝ်းယၢမ်းၵၢင်ၼႂ် 2:40 ၼၼ်ႉဝႃႈ ၾႆးမႆႈတီႈႁေႃလူင် သျူႇရီႇၼႆလႄႈ ၸုမ်းၶႄၾႆးၶဝ် ၼႅတ်ႈဢွၼ်ၵၼ်မႃးမွတ်ႇၾႆး ႁိုင်ၶၢဝ်းတၢင်း 9 ၸူဝ်ႈမူင်း ၊ မိူဝ်ႈလဵဝ်ၾႆးလႆႈ မွတ်ႇၵႂႃႇယဝ်ႉသေတႃႉ ၼႂ်းဝၢင်းမၢင်တီႈတႄႉၵေႃႈ တိုၵ်ႉမီးၾႆးလၢမ်းၸွမ်း ဢိတ်းဢွတ်းယူႇလႄႈ ၵႂၼ်းၾႆးယင်းပႆႇႁၢႆ ၼႆယဝ်ႉ။ ၸုမ်းၶႄၾႆးၶဝ်လၢတ်ႈဝႃႈ လႆႈဢဝ်ၵႃးႁူတ်းၼမ်ႉတႃႇ 30 လမ်းၶဝ်ႈၵႂႃႇႁူတ်းၾႆး ၊ ၵူၺ်းၵႃႈဝႃႈ ႁေႃဢွၼ်ႇတႃႇ 7 လင် လႆႈထုၵ်ႇၾႆးမႆႈဢမ်ႇၵိုတ်းလိူဝ်သင်၊ ပႃးတၢင်း ႁေႃလူင် လႄႈ ႁေႃဢၼ်မီးၽၢႆႇတၢင်းႁွင်ႇဝၢင်း ဢိၵ်ႇတၢင်း ႁေႃလူင် ဢၼ်မီးၽၢႆႇတၢင်းၸၢၼ်းၸိူဝ်းၼႆႉၵေႃႈ ပႃးၵႂႃႇၸွမ်းၾႆးတၢင်းသဵင်ႈၼႆယဝ်ႉ၊ ပေႃးမႃးႁုပ်ႈတူၺ်းတႄႉ ၾႆးမႆႈၵႂႃႇမွၵ်ႈၶိုင်ႈၼိုင်ႈၼႆၵေႃႈ ဝႃႈလႆႈၼႆယဝ်ႉ။ၸုမ်းၶႄၾႆးၶဝ်လၢတ်ႈဝႃႈ ၵူၼ်းၶႄၾႆးၵေႃႉၼိုင်ႈ ၶၢတ်ႇလူမ်းထူၺ်ႈၸႂ် မိူဝ်းၽွင်း တိုၵ်ႉၶႄၾႆးၼၼ်ႉလႄႈ လႆႈလုမ်းလႃးသေ သူင်ႇႁူင်းယႃဝႆႉယဝ်ႉဝႃႈၼႆ။ ၵဵဝ်ႇလူၺ်ႈလွင်ႈၾႆးမႆႈၼႆႉ ၸွမ်းၼင်ႇသၢၵ်ႈသေႇလၵ်းထၢၼ်ၵူၼ်းၼႂ်းပိုၼ်ႉတီႈၵမ်ႈၽွင်ႈ ဢၼ်ႁၼ်ၸွမ်း လွင်ႈၾႆးမႆႈ ၼၼ်ႉ မွၵ်ႇလၢတ်ႈၼႄသေ ၸုမ်းၶႄၾႆးလႄႈ တၢင်းၸဝ်ႈ ၼႃႈတီႈပလိၵ်ႈၶဝ် မီးလွင်ႈထၢင်ႇထိူမ်ၼိူဝ် ၵူၼ်းႁဵတ်းၵၢၼ် ၼႂ်းၵုမ်ႇမၼီႇ ဢၼ်ဢဝ်လွင်ႈ ႁူမ်ႇလူမ်ႈဝႆႉၼႆ လႆႈႁူႉၸွမ်းၼင်ႇၼႆ။ ႁေႃလူင်သျူႇရီႇၼႆႉပဵၼ်ႁေႃလူင် ဢၼ်ၵေႃႇသၢင်ႈဝႆႉ မိူဝ်ႈ 500 ပီႊပူၼ်ႉမႃး ပၢၼ်ဢၼႃႇၸၢၵ်ႈလူင် ရူႇၵျူး ၊ တီႈၼႂ်းႁေႃလူင်ၼႆႉၵေႃႈ ႁၢင်ႈၶိူင်ႈဝႆႉၾိင်ႈငႄႈ ၾိင်ႈထုင်း မိူၼ်မိူဝ်ႈပၢၼ်ပီႊ 1933 ၸိူဝ်းၼႆႉသေ လႆႈထုၵ်ႇယႃႉလူႉလႅဝ်မႃးယဝ်ႉ မိူဝ်ႈပၢၼ်သိုၵ်းၵမ်ႇၽႃႇပွၵ်ႈသွင် ပၢၼ်သိုၵ်းဢမေႇရိၵၢၼ်ႇလႄႈ ၵျပၢၼ်ႇ တိုၵ်းၵၼ်တီႈ ၵုၼ်ဢူဝ်ႇၵီႇၼႃႇဝႃႇ ဝႃႈၼႆ။ ႁေႃလူင်မၼ်းတႄႉ ၶိုၼ်းမႄးၵုမ်းလုမ်းလႃးမိူဝ်ႈပီႊ 1992 သေ ဝၢႆးၼၼ်ႉ ႁေႃဢွၼ်ႇ ဢၼ်မီးၼႂ်းဝၢင်း ၸိူဝ်းၼၼ်ႉၵေႃႈ ၶိုၼ်းမႄးၵုမ်းလုမ်းလႃးၶိုၼ်းမိူၼ်ၵၼ် ၊ ထိုင်မႃးပီႊ 2000 တဵမ် ႁေႃလူင်လႄႈ ႁေႃဢွၼ်ႇၶွင် ဢၼႃႇၸၢၵ်ႈမိူင်းလူင် ရူႇၵျူး (Ryukyu Kingdom) ဢၼ်မီး ၼႂ်းဝၢင်းႁေႃသျူႇရီႇ တၢင်းသဵင်ႈ ၶိုၼ်းမႄးၵုမ်းလုမ်းလႃး လီငၢမ်းသေ ၶဝ်ႈပႃးၼႂ်း ၶူဝ်းၸၢမ်ႇပူၺ်ႈလုမ်ႈၾႃႉၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-11-01T12:00:45

https://taifreedom.com/%e1%81%b5%e1%80%b1%e1%82%83%e1%80%9c%e1%80%ad%e1%81%b5%e1%80%ba%e1%82%88%e1%80%9c%e1%81%a2%e1%82%86%e1%80%b8%e1%80%9c%e1%82%84%e1%82%88-%e1%81%be%e1%80%ad%e1%80%84%e1%80%ba%e1%82%88%e1%80%84-3/

ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းၼမ်ႉလၼ်ႈ တူၵ်းသူးႁႃငိုၼ်းၵွင်ၵၢင်

မိူဝ်ႈဝၼ်းထီႉ 24 October 2019 ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းၼမ်ႉလၼ်ႈ တႄႇတူၵ်းသူး ႁႃငိုၼ်းၵွင်ၵၢင် တႃႇၸတ်းႁဵတ်းပဵၼ် ပၢင်ပွႆးပီမႂ်ႇတႆးလႄႈ ငိုၼ်းၸႂ်ႉၸၢႆႇ ငိုၼ်းတွၼ်ႈသူး လုၵ်ႈႁဵၼ်းၵတ်ႉၶႅၼ်ႇ တီႈၼႂ်းပွၵ်ႉ ၼႂ်းဢိူင်ႇ ဝဵင်းၼမ်ႉလၼ်ႈ ၸႄႈဝဵင်းသီႇပေႃႉ ဝႃႈၼႆ။ တႃႇတေပဵၼ်မႃး ပၢင်တူၵ်းသူးၼႆႉ လႆႈထွမ်ႇဢဝ် ၶေႃႈသင်ႇသွၼ်ဢွၼ်လီ တီႈၸဝ်ႈသြႃႇ Dr ၺႃႇၼေႃးၽႃႇသ (မႁႃႇသတ်ႉတမ်ႇမၸေႃးတိၵထၸ) ၊ ၸဝ်ႈသြႃႇလူင် တဵၵ်ႉၶၺႃႇၼ (ထမ်ႇမၸႃႇရိယ) ႁိႁၢၼ်ႇၵျွင်းလူင်၊ ႁူဝ်ပဝ်ႈသႃႇသၼႃႇ ဝဵင်းၼမ်ႉလၼ်ႈ လုင်းမုၼ်ၵၼ်ႇတမႃႇ ဢိၵ်ႇတင်း ထဝ်ႈဝၢၼ်ႈ ထဝ်ႈၼႃး လုင်းႁဵင် ၽူႈဢုပ်ႉပိူင်ႇ ဝဵင်းၼမ်ႉလၼ်ႈ လုင်းၸၢႆးယွၼ်း လႄႈ ဢၼ်ပဵၼ်ႁူဝ်ပဝ်ႈ ၵေႃလိၵ်ႈလၢႆးလႄႈ ၾိင်ႈငႄႈတႆး လုင်းၸၢႆးပတၢၼ်း ဢွၼ်ႁူဝ်လုၵ်ႈၸုမ်းတင်းသဵင်ႈသေ တူၵ်းသူးႁႃငိုၼ်းၵွင်ၵၢင်ၵႂႃႇ တွၼ်ႈတႃႇႁပ်ႉတွၼ်ႈ ပီမႂ်ႇတႆးႁဝ်းၶႃႈ ပီ 2114 ၼီႈ ၼႆႉ ဝႃႈၼႆ။ ယိူင်းဢၢၼ်း ဢၼ်လႆႈတူၵ်းသူး ၼႂ်းပီၼႆႉ တေဢဝ်ငိုၼ်းၵွင်ၵၢင် ဢၼ်လႆႈမႃးတင်းမူတ်းၼၼ်ႉ တေၸႂ်ႉၸၢႆႇၵႂႃႇ လၢႆလၢႆလွင်ႈ ၸွမ်းၼင်ႇပႃႈတႂ်ႈၼႆႉ 1. ယိူင်းဢၢၼ်းတႃႇႁဵတ်းပီမႂ်ႇတႆး ပီ 2114 ၼီႈ၊ ၵွပ်ႈဝႃႈတီႈဝဵင်းၼမ်ႉလၼ်ႈၼႆႉ ႁဵတ်းပဵၼ်ပၢင်ပွႆးပီမႂ်ႇ ၵပ်းတၢမ်းၵၼ်မႃး မီးမွၵ်ႈ 27 – 28 ပီသေ၊ ပီမႂ်ႇဢၼ်ဝႃႈၼႆႉ ၵွပ်ႈၶႂ်ႈႁႂ်ႈၸၢဝ်းၶိူဝ်းတႆး လႆႈႁူႉၸၵ်း ပီမႂ်ႇတႆး၊ ၵွပ်ႈၶႂ်ႈႁႂ်ႈ ပီႈၼွင်ႉတႆးႁဝ်း ထိင်းသိမ်းတၢင်းၵႃႈလႄႈ ၶူဝ်းၼုင်ႈၾိင်ႈထုင်းတႆး၊ တၢင်းၵႃႈ ၼူၵ်ႉ၊ တူဝ်း၊ လၢႆး ၸဵမ်ၸိူဝ်းၼႆႉ၊ ၵွပ်ႈဝႃႈ တီႈဝဵင်းၼမ်ႉလၼ်ႈၼႆႉ ဝၼ်းလဵၼ်ႈၸဵင်ၼၼ်ႉ မီးလွင်ႈၶႄႉၶဵင်ႇ ၵွင်မွင်း၊ ၼူၵ်ႉ၊ တူဝ်း၊ လၢႆးၶွၼ်ႉ၊ လၢႆးမိုဝ်း၊ လၢႆးလႅဝ်း ဢိၵ်ႇတင်း ၶႂ်ႈႁႂ်ႈလုၵ်ႈဢွၼ်ႇၼုမ်ႇလႄႈ ၵူၼ်းလူင် မေႃၵွင်ႉသၢၼ်မိုဝ်းၵၼ် ႁဵတ်းသၢင်ႈၵႂႃႇသေ တေမွပ်ႈဢၢပ်ႈ တွၼ်ႈသူးပၼ် လုၵ်ႈႁဵၼ်းၵတ်ႉၶႅၼ်ႇ ပၢင်သွၼ် လိၵ်ႈတႆးၶၢဝ်းမႆႈ လႄႈ တွၼ်ႈသူးလုၵ်ႈႁဵၼ်း လူင်ပွင်ၸိုင်ႈ ဢၼ်လႆႈႁပ်ႉလၢဝ်ၸွင်ႈ ၼႆယဝ်ႉ။ 2. ယိူင်းဢၢၼ်း တႃႇႁဵတ်းပၢင်သွၼ် လိၵ်ႈလၢႆးတႆးၶၢဝ်းမႆႈ၊ ငိုၼ်းတူၵ်းသူး တေဢမ်ႇၸႂ်ႉၸၢႆႇ ၼႂ်းပွႆး ပီမႂ်ႇတႆးတင်းမူတ်း ၸႅၵ်ႇႁဵတ်းပဵၼ် လၢႆလၢႆပုၼ်ႈသေ တေဢဝ်ဝႆႉၸႂ်ႉတိုဝ်း တႃႇပၢင်သွၼ်ၾိင်ႈငႄႈပုတ်ႉထ လႄႈ လိၵ်ႈလၢႆးတႆးၶၢဝ်းမႆႈ ဢၼ်လႆႈပိုတ်ႇၽုၺ်ႇမႃး ၶၢဝ်းတၢင်း 29 ပီ ၼၼ်ႉလႄႈ ပေႃးထိုင်မႃး ပီမႂ်ႇ ဝၼ်းၼိုင်ႈ တေဢဝ်ၶူဝ်းလူႇၶူဝ်းတၢၼ်း ၵႂႃႇၵၼ်ႇတေႃး တီႈသင်ႇၶႃႇၸဝ်ႈလႄႈ ၵၼ်ႇတေႃး ပေႃႈထဝ်ႈ မႄႈၵႄႇ ၸိူဝ်းဢႃႇယုႇယႂ်ႇ ၼႂ်းဝဵင်းၼမ်ႉလၼ်ႈ ၼႆယဝ်ႉ။ 3. တႃႇႁဵတ်းငိုၼ်းၵွင်ၵၢင် ၵေႃလိၵ်ႈလၢႆးလႄႈ ၾိင်ႈငႄႈတႆး၊ ပုၼ်ႈတႃႇသၢႆၸႂ်ၸုမ်းၼိုင်ႈဢၼ်ၼႆႉ ၵွပ်ႈဝႃႈလူဝ်ႇ ၸႂ်ႉတိုဝ်းငိုၼ်း၊ ပုၼ်ႈၼိုင်ႈသမ်ႉ ၸႅၵ်ႇႁဵတ်းဝႆႉ ငိုၼ်းၸႂ်ႉၸၢႆႇၵူႈလွင်ႈလွင်ႈ ပႃးၸဵမ်ၵႃႈလူတ်ႉၵႃး ဢၼ်လႆႈသူင်ႇၵူၼ်းၼုမ်ႇႁဝ်းၶႃႈ ၵႂႃႇၶိုၼ်ႈပၢင်ၽိုၵ်းၽွၼ်ႉလႄႈ ငိုၼ်းလူႇတၢၼ်း ၼႆယဝ်ႉ။ 4. တႃႇၵေႃႇသၢင်ႈႁူင်းႁေႃ ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းၼမ်ႉလၼ်ႈ ၸုမ်းၼိုင်ႈၸုမ်း ႁႂ်ႈပေႃးမီးတီႈ ၵိူဝ်းၵုမ် လႄႈ တီႈတိတ်းတေႃႇၵပ်းသိုပ်ႇၵၼ်ၸိူဝ်းၼႆႉ ၼႆယဝ်ႉ။ ၸွမ်းၼင်ႇ တၢင်းယိူင်းဢၢၼ်း ပီႈၼွင်ႉဝဵင်းၼမ်ႉလၼ်ႈမီးၼၼ်ႉသေ ၼင်ႇႁိုဝ်ၾိင်ႈငႄႈ ၾိင်ႈထုင်းတႆးႁဝ်းၶႃႈ ပေႃးတေႁိူဝ်ႈႁိူင်း ၵႂႃႇမိူဝ်းၼႃႈၼၼ်ႉ ၼႂ်းပၢင်ႁပ်ႉတွၼ်ႈ ပီမႂ်ႇတႆး 2114 ၼီႈ ၼႆႉၵေႃႈ တေၸတ်းႁဵတ်းၵႂႃႇ ၽၢႆႇတူၵ်းၵွင်းမူးၶၢဝ် ဢွင်ႈတီႈပၢင်ပွႆးပီမႂ်ႇတႆး ၵူႈပီပီ ၼၼ်ႉၵူၺ်းၼင်ႇၵဝ်ႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-31T14:02:43

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%81%b8%e1%82%82%e1%80%ba%e1%82%89%e1%80%90%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba%e1%82%87%e1%80%99%e1%82%85/

လွင်ႈၸႂ်ႉတိုဝ်းမၢၵ်ႇမႅင်းၼႆႉ မိူင်းႁူမ်ႈတုမ်ယူႇဝႆႉထီႉ 3

ၼႂ်းပီႊ 2019 ၼႆႉ ၵူၼ်းမိူင်း မိူင်းႁူမ်ႈတုမ် ဢၼ်လႆႈလူႉတၢႆယွၼ်ႉ မၢၵ်ႇမႅင်းမီး 40 ပၢႆ ၊ လႆႈတိူဝ်ႉဝၢတ်ႇၸဵပ်းမီး 160 ပၢႆၼႆ ဢူးဝိၼ်းၼၢႆႇထုၼ်း ၽွင်းလူင် ႁွင်ႈၵၢၼ်ၽၢႆႇၸွႆႈထႅမ်လႄႈတမ်းဝၢင်းတီႈယူႇ မိူင်းႁူမ်ႈတုမ် မွၵ်ႇလၢတ်ႈၶေႃႈၵႂၢမ်းၼႂ်းပၢင်ၵုမ်ၶွတ်ႇၽွတ်ႈ ၸုမ်းၵၢင်းလွတ်ႈမၢၵ်ႇမႅင်း ၸၼ်ႉမိူင်းႁူမ်ႈတုမ် ဢၼ်ၸတ်းႁဵတ်း ၼႂ်းဝၼ်းထီႉ 30 October 2019 တီႈၼေႇပျီႇတေႃႇၵႂႃႇၼင်ႇၼႆ။ “မၢၵ်ႇၽႃႇ” ဢူးဝိၼ်းၼၢႆႇထုၼ်းလၢတ်ႈဝႃႈ ၼႂ်းပီႊ 2019 တႄႇလိူၼ် January ထိုင် September ၼႆႉ ၵူၼ်းမိူင်းလႆႈလူႉသုမ်းယွၼ်ႉမၢၵ်ႇမႅင်းမီး 168 ၵေႃႉ ၊ ၼႂ်းၼၼ်ႉ တႃႇ 42 ၵေႃႉ လႆႈလူႉတၢႆသေ 126 ၵေႃႉ လူႉသုမ်းဢင်ႇၵႃႇတူဝ်ၶိင်း ယွၼ်ႉမၢၵ်ႇမႅင်းၸိူဝ်းၼႆႉၼႆယဝ်ႉ။ ၸွမ်းၼင်ႇ ၽိုၼ်လိၵ်ႈလၢႆးငၢၼ်းပီႊၶွင် ႁွင်ႈၵၢၼ်ၽၢႆႇၸွႆႈထႅမ်လႄႈ တမ်းဝၢင်းတီႈယူႇ မိူင်းႁူမ်ႈတုမ် ပိုၼ်ၽၢဝ်ႇဝႆႉၼၼ်ႉ လၢတ်ႈဝႆႉဝႃႈ ၵူၼ်းၸိူဝ်းဢၼ်ၺႃးၽေးၶဵၼ်မၢၵ်ႇမႅင်းၼႆႉ ၵမ်ႉပႃႈၼမ် ပဵၼ်ၵူၼ်းမိူင်း ၼႂ်းတိူင်းတၼႅင်းသႃႇရီႇ ၊ တိူင်းပႃႇၵိူဝ်ႇလႄႈ ၵူၼ်းမိူင်းၼႂ်းၸႄႈမိူင်းၶၢင် ၊ ၸႄႈမိူင်းယၢင်းလႅင် ၊ ၸႄႈမိူင်းရၶႅင်ႇ ၊ ၸႄႈမိူင်းတႆး ၊ ၸႄႈမိူင်းယၢင်းၽိူၵ်ႇလႄႈ ၸႄႈမိူင်းၶျၢင်းၸိူဝ်းၼႆႉ ၼႆယဝ်ႉ။ တႄႇၸဵမ်မိူဝ်ႈပီႊ 2017 ထိုင် 2018 ၼႂ်းမိူင်းႁူမ်ႈတုမ်ၼႆႉ ၵူၼ်းမိူင်းၺႃးၽေးမၢၵ်ႇမႅင်းမီး 3539 ၵေႃႉသေ ၵဵဝ်ႇလူၺ်ႈလွင်ႈၸႂ်ႉတိုဝ်းမၢၵ်ႇမႅင်းၼႂ်းၵုၼ်ဢေးသျႃးၼႆႉ မိူင်းႁူမ်ႈတုမ်မၢၼ်ႈ ယူႇဝႆႉတီႈၸၼ်ႉ 3 ၼႆ ၽၢႆႇတၢင်း ၸုမ်းလူမ်လွမ်ပႂ်ႉတူၺ်း လွင်ႈၸႂ်ႉတိုဝ်းမၢၵ်ႇမႅင်း (Landmine Monitor) LM ၶဝ်ပိုၼ်ၽၢဝ်ႇဝႆႉ ၼႂ်းၽိုၼ်လိၵ်ႈလၢႆးငၢၼ်းပီႊ 2018 ဝႆႉၼင်ႇၼႆ။ ၼႂ်းၵုၼ်ဢေးသျႃးၼႆႉ ၸိုင်ႈမိူင်းဢၼ်ၸႂ်ႉတိုဝ်းမၢၵ်ႇမႅင်းလိူဝ်သေပိူၼ်ႈပဵၼ်ၸိုင်ႈမိူင်း (1) ဢႃႇၽၵၢၼ်ႇ ၼိတ်ႇသတၢၼ်ႇ ယူႇဝႆႉသေ (2) မိူင်းပႃႇၵိတ်ႇသတၢၼ်ႇ (3) မိူင်းႁူမ်ႈတုမ်မၢၼ်ႈ (4) မိူင်းၵမ်ႇပူးၶျႃး (5) မိူင်းဢိၼ်းတီးယႃး (6) မိူင်းဝႅတ်ႉၼၢမ်း (ပီႇယႅတ်ႇၼၢမ်ႇ) (7) မိူင်းၼီႇပေႃး (8) မိူင်းသီႇရိလင်ႇၵႃႇ (9) မိူင်းၽိလိတ်ႉပိင်း (10) မိူင်းထႆး (11) မိူင်းၶႄႇ (12) မိူင်းၵူဝ်းရီးယႃးၸၢၼ်း (13) မိူင်းဢိၼ်ႇတူဝ်ႇၼီးသီးယႃး (14) မိူင်းမုၼ်ႇၵူဝ်ႇလီးယႃး (15) မိူင်းပင်းၵလႃးတဵတ်ႉသ် (17) မိူင်းမလေးသျႃး ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽွင်းတႅၼ်းသၽႃးၵူၼ်းမိူင်း ၸႄႈဝဵင်းၽႃၵၢၼ်ႉ ဢူးတိၼ်ႉသူဝ်း လၢတ်ႈတီႈသိုဝ်ႇၶၢဝ်ႇ Irrawaddy ၵႂႃႇဝႃႈ ပၢင်တိုၵ်းယဝ်ႉတူဝ်ႈၵႂႃႇၼႆသေတႃႉၵေႃႈ ယွၼ်ႉပိူဝ်ႈပၢင်တိုၵ်းသေ မၢၵ်ႇမႅင်းတႄႉယင်းတိုၵ်ႉၵိုတ်းဝႆႉယူႇ ၊ မၢၵ်ႇမႅင်းၸိူဝ်းၼၼ်ႉၵေႃႈ ၵူၼ်းမိူင်းၵူၺ်းၼင်ႇၵဝ်ႇ ၽႃႇၺႃး ယဵပ်ႇၺႃးသေ လႆႈၶၢမ်ႇတၢမ်ႇ မၢၵ်ႇမႅင်းမႃးပီႊယၢဝ်းၶၢဝ်းႁိုင်ၼႆလႄႈ ၼႂ်းမိူင်းႁူမ်ႈတုမ်မၢၼ်ႈၼႆႉ ဢမ်ႇထုၵ်ႇလီၸႂ်ႉတိုဝ်းမၢၵ်ႇမႅင်းလႄႈ ထုၵ်ႇလီသၢၼ်ၶတ်းလွင်ႈၸႂ်ႉတိုဝ်းမၢၵ်ႈမႅင်း ၼင်ႇႁၢဝ်ႉႁၢဝ်ႉႁႅင်းႁႅင်းၼႆ လၢတ်ႈၼင်ႇၼႆယဝ်ႉ။ ၼႂ်းပီႊ 2019 ၼႆႉၵူၺ်း ၵူၼ်းမိူင်းဢၼ်ၺႃးၽေးမၢၵ်ႇမႅင်း ၼႂ်းမိူင်းတႆးမီး 46% ၊ ၼႂ်းမိူင်းရၶႅင်ႇ 24% လႄႈ ၼႂ်းမိူင်းၶၢင်မီး 18% ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-31T13:26:13

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b6%e1%82%84%e1%82%87%e1%80%95%e1%80%ad%e1%81%b5%e1%80%ba%e1%82%89%e1%80%a2%e1%80%ad%e1%80%af%e1%80%90%e1%80%ba%e1%80%b8%e1%80%9d%e1%82%86/

မိူင်းၶႄႇပိၵ်ႉဢိုတ်းဝႆႉ ၶႂၢင်ႉဢႅဝ်ႇလႄႇ ၶူဝ်မၢၼ်ႇဢၼ်လီၽၢၼ်ႈ

မိူင်းၶႄႇပိၵ်ႉဝႆႉ ၶႂၢင်ႉဢႅဝ်ႇလႄႇ ၶူဝ်မၢၼ်ႇ 32 တီႈဢၼ်မီးဝႆႉၼႂ်းၸႄႈမိူင်း ႁၢႆးပေႇ ပုၼ်ႈတႃႇၸႅတ်ႈထတ်းၶိုၼ်း လွင်ႈႁူမ်ႇလူမ်ႈၵူၼ်းဢႅဝ်ႇလႄႇၶဝ်ၼႆယဝ်ႉ။ ႁွင်ႈၵၢၼ်ၶၢဝ်ႇ လူင်ပွင်ၸိုင်ႈမိူင်းၶႄႇ သီႇသီႇတီႇပီႇ ဢွၵ်ႇၶၢဝ်ႇဝႆႉဝႃႈ ၶႄႇတႄႇပိၵ်ႉ ဢိုတ်းတီႈဢႅဝ်ႇလႄႇ ဢၼ်ဢဝ်မၢၼ်ႇသေႁဵတ်းဝႆႉၼၼ်ႉ ၸဵမ်မိူဝ်ႈပီႊ 2018 လိူၼ် မၢတ်ႉသ်ပူၼ်ႉမႃးၼၼ်ႉယဝ်ႉဝႃႈၼႆ ၊ လွင်ႈဢၼ်ၶဝ်လႆႈဢိုတ်းဝႆႉ ဢမ်ႇပၼ်ၶႂၢင်ႉၶဝ်ႈလႄႇ ၶူဝ်မၢၼ်ႇၸိူဝ်းၼႆႉၵေႃႈ မိူဝ်ႈဢွၼ်တၢင်းၼႆႉတႄႉ ၶႄႇၶဝ် ဢမ်ႇတွၼ်ႉပၼ်ၶၢဝ်ႇၼႆႉ လိုဝ်းဢွၵ်ႇၵႂႃႇ တၢင်းၼွၵ်ႈမိူင်း (ဢမ်ႇပၼ်တၢင်းၼွၵ်ႈၶဝ်ႁူႉၸွမ်း) သေပွၵ်ႈၼႆယဝ်ႉ။ တီႈမိူင်းၶႄႇတႄႉ မီးတီႈဢႅဝ်ႇလႄႇ ဢၼ်ဢဝ်မၢၼ်ႇသေႁဵတ်းဝႆႉ မိူၼ်ၼင်ႇ ၶူဝ်မၢၼ်ႇ ဢၼ်လီၽၢၼ်ႈ ၊ ၸွမ်းတၢင်းမၢၼ်ႇ လႄႈ ၶူဝ်မုင်ႈသုင်(မျေႃႇသိၼ်ႇ) ၸိူဝ်းၼႆႉ ၊ တီႈၸိူဝ်းၼႆႉၵေႃႈ ၸၼ်ၸႂ် ၵူၼ်းၼွၵ်ႈမိူင်းၶဝ် တႃႇတေၵႂႃႇဢႅဝ်ႇလႄႇ မိူင်းၶႄႇၶဝ် တၢင်းၼမ်၊ ၼႂ်းတူဝ်ႈတၢင်းမိူင်းၶႄႇၼႆႉ မီးၶူဝ်မၢၼ်ႇ တၢင်းမူတ်း 2300 ၊ ၵူၺ်းၵႃႈဝႃႈ ထႅင်ႈၽၢႆႇၼိုင်ႈၵေႃႈ တီႈၸိူဝ်းၼႆႉ ႁဵတ်းႁႂ်ႈမီးၵူၼ်းဢႅဝ်ႇလႄႇၶဝ် လူႉတၢႆမႃးယဝ်ႉ တီႈဢႄႇမၼ်း 2 ၵေႃႉ ၼႆယဝ်ႉ။ လိူဝ်သေၼၼ်ႉၵေႃႈ တီႈဢၼ်ဢမ်ႇပႆႇပႃးၼႂ်းသဵၼ်ႈမၢႆ ၶူဝ်မၢၼ်ႇ(ၼႂ်း 2300) ၼၼ်ႉ မီးထႅင်ႈတၢင်းၼမ် မိူၼ်ၼင်ႇ သဵၼ်ႈတၢင်းဢၼ်ဢဝ်မၢၼ်ႇသေႁဵတ်းဝႆႉၸိူဝ်းၼႆႉၵေႃႈ မီးထႅင်ႈတၢင်းၼမ်ၼႆ သိုဝ်ႇၶၢဝ်ႇမိူင်းၶႄႇ ECNS ဢွၵ်ႇၶၢဝ်ႇဝႆႉၼင်ႇၼႆ။ ၶူဝ်မၢၼ်ႇၸိူဝ်းၼႆႉၵေႃႈ ၵေႃႇသၢင်ႈဝႆႉ ပုၼ်ႈတႃႇၸၼ်ၸႂ်ၵူၼ်းဢႅဝ်ႇလႄႇ ၼႂ်းမိူင်းၼွၵ်ႈမိူင်း ၽူႈၸိူဝ်းသူင်ၵျိုၵ်ႈ ဢၼ်လီၵူဝ်လီႁႄ လီၸႂ်တိုၼ်ႇတဵၼ်ႈ လီၽၢၼ်ႈၸိူဝ်းၼႆႉၼႆယဝ်ႉ ၊ ၼႂ်းၶူဝ်မၢၼ်ႇၸိူဝ်းၼႆႉ ၶူဝ်ဢၼ်မီးၸိုဝ်ႈဝႃႈ ၵျၢင်းၵျႄႇၵျႄႉ ဢၼ်မီးၼႂ်းၸႄႈမိူင်း ႁူၼၢၼ်ၼႆႉ တႄႇပိုတ်ႇၽုၺ်ႇမႃးမိူဝ်ႈပီႊ 2016 ၼႆႉသေ ၶဝ်ႈပႃးၼႂ်းသဵၼ်ႈမၢႆ ဢၼ်သုင်လိူဝ်ပိူၼ်ႈသုတ်း လႄႈ ဢၼ်ယၢဝ်းလိူဝ်ပိူၼ်ႈသုတ်း ၼႂ်းတူဝ်ႈၵမ်ႇၽႃႇၼႆႉဝႃႈၼင်ႇၼႆ။ မိူဝ်ႈၼႂ်းႁူဝ်ပီႊ ပီႊၼႆႉ ၵူၼ်းဢႅဝ်ႇလႄႇၶဝ် ပလၢတ်ႈလူမ်ႉၼိူဝ်ၶူဝ်မၢၼ်ႇတီႈၼိုင်ႈ ဢၼ်မီး ၼႂ်းၸႄႈမိူင်း ၵႂၢၼ်းသျီး ႁဵတ်းႁႂ်ႈမီးၵူၼ်းလူႉတၢႆၵႂႃႇၼိုင်ႈၵေႃႉ လႄႈ လႆႈဝၢတ်ႇၸဵပ်း 6 ၵေႃႉဝႃႈၼႆ ၊ ယွၼ်ႉပိူဝ်ႈဝႃႈ ၾူၼ်တူၵ်းဝႆႉလႄႈ ပိုၼ်ႉၶူဝ်မၢၼ်ႇမိုၼ်ႈသေ ၵူၼ်းဢႅဝ်ႇလႄႇၶဝ် ၸင်ႇလႆႈပလၢတ်ႈတူၵ်းလူမ်ႉၵႂႃႇၽတ်ႉသႂ်ႇမၢၼ်ႇ ဢၼ်ၵင်ႈဝႆႉ၊ ၵူၺ်းၵႃႈ မၢၼ်ႇဢၼ်ၵင်ႈဝႆႉၼၼ်ႉ ၵေႃႈ လႆႈယၢတ်ႇတူၵ်းလူင်းၵႂႃႇၸွမ်းလႄႈ ၸင်ႇလႆႈႁဵတ်းႁႂ်ႈ မီးၵူၼ်းတၢႆၵႂႃႇ ၼိုင်ႈၵေႃႉၼႆယဝ်ႉ။ ဢမ်ႇၵွမ်ႉၵႃးတီႈၸႄႈမိူင်းၵႂၢၼ်းသျီးၼႆႉၵူၺ်း ဢၼ်ႁဵတ်းႁႂ်ႈမီးၵူၼ်းတၢႆၼႆႉ တီႈၼႂ်းၸႄႈမိူင်း ႁၢႆးပေႇၼႆၵေႃႈ မိူဝ်ႈပီႊ 2017 ပူၼ်ႉမႃးၼႆႉ မီးၵူၼ်းလူႉတၢႆၵႂႃႇၵေႃႉၼိုင်ႈယဝ်ႉဝႃႈၼႆ။ မိူဝ်ႈပူၼ်ႉမႃးပီႊ 2015 ၼႆႉၵေႃႈ ၶူဝ်မၢၼ်ႇမုင်ႈသုင်တီႈၼိုင်ႈ ဢၼ်တိုၵ်ႉႁႃတႄႇပိုတ်ႇၽုၺ်ႇလႆႈ သွင်ဝူင်ႈၵူၺ်းၼၼ်ႉ တႅၵ်ႇၸတ်ႉၵႂႃႇ မိူဝ်ႈၽွင်းၵူၼ်းဢႅဝ်ႇလႄႇၶဝ် တိုၵ်ႉပႆတၢင်းယူႇၼိူဝ်ၶူဝ် ၼၼ်ႉလႄႈ ႁဵတ်းႁႂ်ႈၵူၼ်းဢႅဝ်ႇလႄႇၶဝ် တူၵ်းၸႂ်တိုၼ်ႇသၢၼ်ႈ ၵူဝ်ႁႄသေ ဢွၼ်ၵၼ်လႅၼ်ႈပၢႆႈၼႆၵေႃႈ ယၢမ်ႈမီးမႃးယူႇ။ ဢၼ်မိူင်းၶႄႇပိၵ်ႉဢိုတ်းဝႆႉ ၶူဝ်မၢၼ်ႇၼႂ်းမိူင်းၼႆႉ ဢမ်ႇၵွမ်ႉၵႃး ၼႂ်းၸႄႈမိူင်းႁၢႆးပေႇၵူၺ်း ၼႂ်းၸႄႈမိူင်း တၢင်ႇဢၼ်ၵေႃႈ ပိၵ်ႉဢိုတ်းပႃးယူႇ ၊ မိူၼ်ၼင်ႇၶူဝ်ဢၼ်မီးၸိုဝ်ႈလိုဝ်းဝႃႈ ၶူဝ်မၢၼ်ႇဢၼ်ယၢဝ်းလိူဝ်ပိူၼ်ႈ ၼႂ်းတူဝ်ႈၵမ်ႇၽႃႇ ၶူဝ်မၢၼ်ႇ ႁူင်ယႃႇၵုၼၼ်ႉၵေႃႈ လႆႈဢိုတ်းဝႆႉ ဢမ်ႇပၼ်ၶႂၢင်ႉဢႅဝ်ႇလႄႇယဝ်ႉဝႃႈၼႆ။ တွၼ်ႈတႃႇတေၵူတ်ႇထတ်းၸႅတ်ႈတူၺ်းလီလီၶိုၼ်း ႁႅင်းၶၢမ်ႇၶူဝ်လႄႈ လွင်ႈႁူမ်ႇလူမ်ႈၼႆသေ ၽၢႆႇတၢင်းၽူႈၵဵဝ်ႇၶွင်ႈၶဝ် ၸင်ႇလႆႈပိၵ်ႉဢိုတ်းဝႆႉ ၶႂၢင်ႉဢႅဝ်ႇလႄႇ ၶူဝ်မၢၼ်ႇၼႆယဝ်ႉ ၊ ၽၢႆႇတၢင်း သိုဝ်ႇၶၢဝ်ႇၶႄႇ ၼႂ်းဝၢႆးပူဝ်းတႄႉၵေႃႈ ဢွၵ်ႇၶၢဝ်ႇဝႆႉဝႃႈ လွင်ႈဢၼ်တေပိၵ်ႉဢိုတ်းၶူဝ်မၢၼ်ႇသေ ၸႅတ်ႈၸူၺ်းၶိုၼ်းၼႆႉ ၵူၼ်းမိူင်းၶႄႇၶဝ် ဢွၼ်ၵၼ်ႁၼ်လီၵမ်ႉထႅမ်ၸွမ်းယူႇၼႆယဝ်ႉ။ ၵမ်ႈၽွင်ႈတႄႉၵေႃႈလၢတ်ႈဝႃႈ ယူႇတီႈလူင်ပွင်ၸိုင်ႈမိူင်းၶႄႇ ၸႂ်ႉငိုၼ်းတၢင်းၼမ်သေယဝ်ႉ ႁဵတ်းသၢင်ႈၵေႃႇသၢင်ႈ ၶူဝ်မၢၼ်ႇတၢင်းၼမ်တၢင်းလၢႆဝႆႉၼႆႉ ပဵၼ်ယွၼ်ႉပိူဝ်ႈဢီႈသင်ၼႆ ႁဝ်းၶႃႈၵေႃႈ ဢမ်ႇပွင်ႇၸႂ်ၸွမ်းၼႆ လႆႈႁူႉၸွမ်းၼင်ႇၼႆယဝ်ႉ။ ၶေႃႈမုၼ်း – BBCတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-10-31T13:21:34

https://taifreedom.com/%e1%81%b5%e1%80%b1%e1%82%83%e1%80%9c%e1%80%ad%e1%81%b5%e1%80%ba%e1%82%88%e1%80%9c%e1%81%a2%e1%82%86%e1%80%b8%e1%80%9c%e1%82%84%e1%82%88-%e1%81%be%e1%80%ad%e1%80%84%e1%80%ba%e1%82%88%e1%80%84-2/

ၵေႃလိၵ်ႈလၢႆးလႄႈ ၾိင်ႈငႄႈတႆး ဢိူင်ႇ 19 မၢၼ်ႈ ႁူပ်ႉထူပ်းဢုပ်ႇဢူဝ်းၵၼ်

မိူဝ်ႈဝၼ်းထီႉ 30 October 2019 ၶၢဝ်းယၢမ်း 13:00 မူင်း ၸုမ်းၵေႃလိၵ်ႈလၢႆး လႄႈ ၾိင်ႈငႄႈတႆး ဢိူင်ႇ 19 မၢၼ်ႈ ၸတ်းႁဵတ်းပၢင်ႁူပ်ႉထူပ်း ဢုပ်ႇဢူဝ်းၵၼ် တီႈႁူင်းႁေႃ ၵေႃလိၵ်ႈလၢႆးလႄႈ ၾိင်ႈငႄႈတႆး ဢိူင်ႇမၢၼ်ႈႁဵဝ်း ထုင်ႉမၢဝ်း မီးၽူႈၶိုၼ်ႈႁွတ်ႈ ပၢင်ဢုပ်ႇဢူဝ်းတင်းၼမ် ဝႃႈၼႆ။ ပၢင်ႁူပ်ႉထူပ်းဢုပ်ႇဢူဝ်းၵၼ် ပွၵ်ႈၵမ်းၼႆႉ လႆႈၽိတ်ႈမွၵ်ႇဢဝ် ၶိင်းလၢဝ်ငိုၼ်း ၸႄႈဝဵင်း မၢၼ်ႈႁဵဝ်း ႁဵတ်းပဵၼ်ၽူႈၼင်ႈၸိုင်ႈ ပိုတ်ႇပၢင်ၵႂႃႇသေ မီးၸုမ်းၵေႃလိၵ်ႈလၢႆး လႄႈ ၾိင်ႈငႄႈတႆး မၢၼ်ႈႁဵဝ်း၊ ဝဵင်းပၢင်ႇသၢႆး၊ ဝဵင်းမူႇၸေႈ၊ ဝဵင်းၸေႈလၢၼ်ႉ၊ ဝဵင်းၼမ်ႉၶမ်း၊ ထုင်ႉလွႆႁူဝ်သိူဝ် ၸေႈမိူင်းၶၢင် ၶိုၼ်ႈႁွတ်ႈ ႁူမ်ႈ (70) ၵေႃႉ လႄႈ ယူႇတီႈၸုမ်းၽႂ်မၼ်း ၸင်ႇလႆႈဢုပ်ႇဢူဝ်း တၢင်ႇလၢတ်ႈတၢင်းႁၼ်ထိုင် လွင်ႈၶွင်ႈၶမ် ၸုမ်းၽႂ်မၼ်းၵႂႃႇသေ လႆႈၶေႃႈတႅပ်းတတ်း (5) ၶေႃႈ ၼႆယဝ်ႉ။ လိၵ်ႈသွင်ႇမင်ႇၵလႃႇ ပၢင်ၶႅၵ်ႇၼႆႉ ယူႇတီႈဝဵင်းလႂ် ဝဵင်းၼၼ်ႉ ႁႂ်ႈလႆႈႁူပ်ႉဢုပ်ႇ ၸုမ်းႁူဝ်လူႇ (ပူႇပၢၼ်း) ယဝ်ႉ တႅမ်ႈသူင်ႇမႃး ယႃႇႁႂ်ႈပႃးၵႂၢမ်းတၢင်ႇၸၢဝ်းၶိူဝ်း ႁႂ်ႈပဵၼ်ၵႂၢမ်းတႆး လွၼ်ႉလွၼ်ႉသေ သူင်ႇပၼ်တီႈ လုင်းဢိမ်ႇ ၸေႈလၢၼ်ႉ၊ ၸၢႆးၸဝ်ႉ မူႇၸေႈ။လွင်ႈမေႃသွၼ် ႁူင်းႁဵၼ်းလူင်ပွင်ၸိုင်ႈ ၵူႈၵေႃႉ ၶိုၼ်းမႄးတႅမ်ႈတၢင်ႇမႃး ပၼ်ႁႃ တၢင်းယၢပ်ႇၽိုတ်ႇ ၽႂ်မၼ်းသေ တေၶိုၼ်းႁူမ်ႈၵၼ် ဢုပ်ႇၵုမ်ၵၼ်ထႅင်ႈ ပွၵ်ႈၵမ်း (17)။ပၢင်ႁူပ်ႉထူပ်း ပွၵ်ႈၼႃႈမႃး ပွၵ်ႈၵမ်း (17) ၼႆႉ တေၸတ်းႁဵတ်း တီႈထုင်ႉလွႆႁူဝ်သိူဝ်။ပွႆးပီမႂ်ႇၼႆႉ ႁႂ်ႈလႆႈႁဵတ်းၵႂႃႇ ဢိူင်ႇၽႂ် ဢိူင်ႇမၼ်းသေ တွၼ်ႈတႃႇ ပီတေမႃးၼၼ်ႉ ထုၵ်ႇလီႁဵတ်း ၵႂၢင်ႈၵႅပ်ႈၼၼ်ႉ ၶိုၼ်းႁႂ်ႈလႆႈ ဢုပ်ႇၵၼ်ထႅင်ႈၵမ်းၼိုင်ႈ။တွၼ်ႈတႃႇၼုင်ႈၶူဝ်းတႆးမၼ်ႈသီၶွၼ်ႇ ႁႂ်ႈမိူၼ်ၵၼ်ၼၼ်ႉ ယူႇတီႈၵေႃလိၵ်ႈလၢႆး လႄႈ ၾိင်ႈငႄႈတႆး ဝဵင်းမူႇၸေႈ တေသိုပ်ႇၶတ်းၸႂ်ႁဵတ်းၵႂႃႇ ဝႃႈၼႆ။ ပၢင်ႁူပ်ႉထူပ်းဢုပ်ႇဢူဝ်းၵၼ်ၼႆႉ ပဵၼ်ပွၵ်ႈၵမ်း (16) ၼႆလႄႈ ၸွမ်းၼင်ႇ ၶေႃႈလႆႈၸႂ် တႅပ်းတတ်း မၵ်းမၼ်ႈမီးဝႆႉ ယဝ်ႉၼၼ်ႉသေ ထိုင်မႃးၶၢဝ်းယၢမ်း 16:00 မူင်း ၸင်ႇလႆႈႁုပ်ႈသိမ်း ပၢင်ႁူပ်ႉထူပ်းဢုပ်ႇဢူဝ်း ၸုမ်းၵေႃလိၵ်ႈလၢႆး လႄႈ ၾိင်ႈငႄႈတႆး ယဝ်ႉတူဝ်ႈၵႂႃႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-10-31T12:58:03

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%95%e1%80%b1%e1%82%83%e1%82%89%e1%80%91%e1%80%af%e1%80%95%e1%80%ba%e1%82%89%e1%80%9e%e1%80%84/

သိုၵ်းမၢၼ်ႈ ပေႃႉထုပ်ႉသင်ႇၶၸဝ်ႈ လႄႈ တဵၵ်းတဵင်ၵူၼ်းဝၢၼ်ႈ ႁႂ်ႈလွမ်ႉပၼ်ႁူဝ်ႉတပ်ႉ 2 ထၢပ်ႈ

သိုၵ်းမၢၼ်ႈ တပ်ႉၶလယ 45 ႁႅင်းသိုၵ်းတင်းၼမ် ၵႂႃႇတီႈဝတ်ႉၵျွင်းမုၼ်ၸဝ်ႈ ဝၢၼ်ႈလွႆၵျေႃႉ ဢိူင်ႇၵႃႇလၢႆႇ ၸႄႈဝဵင်းၵူတ်ႉၶၢႆ ၸႄႈတွၼ်ႈမူႇၸေႊသေ ပေႃႉထုပ်ႉၸဝ်ႈၼင်ႈၵျွင်း ဢၼ်ပဵၼ်လုၵ်ႈၼွင်ႉၽြႃးပဵၼ်ၸဝ်ႈ ႁၢဝ်ႈႁႅင်းႁၢဝ်ႈႁႅင်း ထိုင်တီႈပေႃးဢွၵ်ႇလိူတ်ႈဢွၵ်ႇယၢင် ၼႆယဝ်ႉ။ မိူဝ်ႈဝၼ်းထီႉ 28 October 2019 သိုၵ်းမၢၼ်ႈ ပေႃႉထုပ်ႉသင်ႇၶႃႇၸဝ်ႈ ၸိုဝ်ႈ ၸဝ်ႈဝုၼ်ႇၼရိတ ဢႃႇယု 37 ပီႊ (ဝႃႇတေႃႇၸဝ်ႈ 17 ဝႃႇ) ဢၼ်ပဵၼ် ၸဝ်ႈၼင်ႈၵျွင်း ဝတ်ႉလွႆၵျေႃႉ ဝၢၼ်ႈလွႆၵျေႃႉ ႁၢဝ်ႈႁၢဝ်ႈႁႅင်းႁႅင်းသေ ထုၵ်ႇသိုၵ်းမၢၼ်ႈ ၵၢဝ်ႇၼႄးတၢင်းၽိတ်းဝႃႈ လၵ်ႉၵပ်းသိုပ်ႇ တိတ်းတေႃႇၵၼ်တင်း ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်းလုၵ်ႉၽိုၼ်ႉ ဝႃႈၼႆ လႄႈ ပေႃႉထုပ်ႉသႂ်ႇ ၸွမ်းၼႃႈ ၸွမ်းၵွင်းလင် ၸွမ်းၶႅၼ် ၸွမ်းမိုဝ်း မၼ်းၸဝ်ႈ ၼႆယဝ်ႉ ၊ ထိုင်ဝၼ်းထီႉ 29 October 2019 ပေႃႈမႄႈၵူၼ်းမိူင်း ၼႂ်းပိုၼ်ႉတီႈ လႆႈဢွၼ်ၵၼ်ၵႂႃႇဢဝ် ၸဝ်ႈဝုၼ်ႇၼရိတ သူင်ႇယူတ်းယႃတူဝ် တီႈႁူင်းယႃ လူင်ပွင်ၸိုင်ႈ ဝဵင်းၵူတ်ႉၶၢႆ ယူႇယဝ်ႉ။ ၸွမ်းၼင်ႇလႆႈႁူႉၸွမ်းၶေႃႈမုၼ်း သိူဝ်ထိူၼ်ႇ ထႅင်ႈဝႃႈ မိူဝ်ႈဝၼ်းထီႉ 29 October 2019 သိုၵ်းမၢၼ်ႈ တပ်ႉၶမယ 366 ဢၼ်ပၵ်းတပ်ႉဝႆႉ တီႈမိူင်းၵႅတ်ႈ ၸႄႈဝဵင်းလႃႈသဵဝ်ႈ တႅမ်ႈလိၵ်ႈၸီႉသင်ႇ ႁႂ်ႈၽူႈယႂ်ႇၵူၼ်းလူင် ၼႂ်းဢိူင်ႇမိူင်းၵႅတ်ႈ တဵၵ်းတဵင်လုၵ်ႈဝၢၼ်ႈ ၵႂႃႇလွမ်ႉပၼ်ႁူဝ်ႉ (ႁူဝ်ႉမႆႉၼၢမ်) 2 ထၢပ်ႈ ဢွင်ႈတီႈတပ်ႉပၢင်သဝ်း ၼႂ်းဝၼ်းထီႉ 04 November 2019 ၼႆႉ ဝႃႈၼႆ။ “ၶႅပ်းႁၢင်ႈ – သိူဝ်ထိူၼ်ႇ” ၵဵဝ်ႇလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈဢွၼ်ၵၼ်ၶၢင်းပွင်ႉဝႃႈ တႃႇလွမ်ႉႁူဝ်ႉၼၢမ် 2 ထၢပ်ႈၼၼ်ႉ မၼ်းဢမ်ႇငၢႆႈငၢႆႈ လႄႈ သဵင်ႈၶၢဝ်းယၢမ်းၼမ်တႄႉတႄႉ မိူဝ်ႈလဵဝ်သမ်ႉပဵၼ်ၽွင်း လူဝ်ႇဢဝ်မၢၵ်ႇတဝ်ႈၶဝ်ႈၼမ်ႉ တီႈၼႂ်းသူၼ်/ႁႆႈၽႂ်မၼ်းယူႇ ၊ တႃႇလွမ်ႉႁူဝ်ႉၼႆႉ မႆႉမၼ်းၵေႃႈလူဝ်ႇႁႃထႅင်ႈတင်းၼမ် ၊ တပ်ႉမၢၼ်ႈ တီႈမိူင်းၵႅတ်ႇ ၵူၼ်းဝၢၼ်ႈလႆႈလွမ်ႉပၼ် 1 ပီႊလႂ် 2 ပွၵ်ႈ (သိုၵ်းမၢၼ်ႈသမ်ႉယူႇလၢႆ) ၊ ယိူဝ်ႈၵေႃႈလႆႈၵႂႃႇတီႇၽဵဝ်ႈပၼ် ၊ ပေႃးလူဝ်ႇၵႂႃႇ တၢင်းတီႇသမ်ႉ ၵႂႃႇၺွပ်းၶျေႃး လူတ်ႉ၊ၵႃး၊ထူဝ်ႇ ၵူၼ်းဝၢၼ်ႈထႅင်ႈ ၊ သိုၵ်းမၢၼ်ႈ တဵၵ်းၶၢၼ်းသင်ၵေႃႈလႆႈပၼ် ၊ ပျီႇတူႉၸိတ်ႉ တဵၵ်းၶၢၼ်းၵေႃႈလႆႈပၼ် ၵူႈလွင်ႈလွင်ႈ ၊ တီႈၼႂ်းဢိူင်ႇမိူင်းၵႅတ်ႇ ႁဝ်းၶႃႈ ၽူႈလၵ်ႉ လႄႈ ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် ၵေႃႈလိူင်ႇ ဢမ်ႇႁၼ်သိုၵ်းမၢၼ်ႈ တင်း ပျီႇတူႉၸိတ်ႉ ၵူတ်ႇထတ်းတီႉၺွပ်းပၼ်သင် ၊ လွင်ႈယၢပ်ႇၽိုတ်ႇ ၵူၼ်းဝၢၼ်ႈ ၼႂ်းဢိူင်ႇမိူင်းၵႅတ်ႇၼႆႉ ဢမ်ႇမီးမူႇလႂ်ၸုမ်းလႂ် ၵႂႃႇတူၺ်းထိုင် လႄႈ ပႃႇတီႇၵၢၼ်မိူင်းၵေႃႈ ဢမ်ႇတူၺ်းထိုင်ၵႃႈႁိုဝ် ၊ ႁဝ်းၶႃႈ ၵူၼ်းမိူင်းၵႅတ်ႈတႄႉ မုင်ႈမွင်းသူးတွင်း ႁႂ်ႈမီးၽူႈၵူၼ်းလီၶဝ် ၵႂႃႇၸွႆႈၵႄႈလိတ်ႈ တၢင်းယၢပ်ႇၽိုတ်ႇ လႄႈ ၸွႆႈပူၵ်းပွင်ႁႂ်ႈၵူၼ်းဝၢၼ်ႈၵူၼ်းသူၼ် ၶိုၼ်ႈယႂ်ႇမႂ်ႇသုင်ယူႇၼႆ လႆႈႁူႉၸွမ်းၶေႃႈမုၼ်း သိူဝ်ထိူၼ်ႇ ၼင်ႇၼႆ။ သိုၵ်းမၢၼ်ႈ တပ်ႉၶလယ 45 ၼႆႉ ငဝ်ႈတပ်ႉပၵ်းဝႆႉတီႈ ၵူတ်ႉၶၢႆ ၽၢႆႇတႂ်ႈၵုမ်းၵမ် ပိဝ်ႇႁႃႇမၼ်ႈၸႄႇ (ၸပၶ) ငဝ်ႈငုၼ်းတိူင်းသိုၵ်းၸဵင်ႇႁွင်ႇဝၼ်းဢွၵ်ႇ (ယမၶ) ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-10-31T10:34:34

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%99%e1%80%b1%e1%82%83%e1%80%9a%e1%82%83%e1%80%91%e1%80%b0%e1%80%84%e1%80%ba%e1%80%95%e1%80%ad%e1%80%b0%e1%80%9d%e1%80%ba%e1%82%89-%e1%80%9c%e1%80%b0/

ၸုမ်းမေႃယႃထူင်ပိူဝ်ႉ လူင်းပိုၼ်ႉတီႈ ပၼ်ၵိၼ်ယႃႈယႃႁႄႉၵင်ႈ တၢင်းပဵၼ် ပူဝ်ႇလီႇယူဝ်ႇ

မိူဝ်ႈဝၼ်းထီႉ 31 October 2019 ၸုမ်းမေႃယႃထူင်ပိူဝ်ႉ (Backpack) ၶွင်ႇသီႇဢဝ်ၶိုၼ်းၸိုင်ႈတႆး RCSS လူင်းပိုၼ်ႉတီႈ လၢႆဝၢၼ်ႈ လၢႆဢိူင်ႇ ပၼ်ၵိၼ်ယႃႁႄႉၵင်ႈ ၸိူဝ်ႉမႅင်းတၢင်းပဵၼ် ပူဝ်ႇလီႇယူဝ်ႇ (Poliomyelitis) ၼႂ်းၸႄႈဝဵင်း မိူင်းၵိုင် ဝႃႈၼႆ။ ၸွမ်းၼင်ႇ လၢႆးႁႄႉၵင်ႈတၢင်းပဵၼ် ပူဝ်ႇလီႇယူဝ်ႇ (Poliomyelitis) တၢင်းပဵၼ်လုၵ်ႈဢွၼ်ႇ ဢမ်ႇၵႅၼ်ႇၶႅင် လၵ်ႉၶၼႃႇ တူဝ်ၶိင်းဢမ်ႇတဵမ်ထူၼ်ႈ မီးဝႆႉၼၼ်ႉဝႃႈ 3 လိူၼ် 1 ပွၵ်ႈ တေလႆႈပၼ်ၵိၼ်ယႃႈယႃႁႄႉၵင်ႈၼႆသေ ယူႇတီႈၸုမ်း မေႃယႃထူင်ပိူဝ်ႉ (Backpack) ၶွင်ႇသီႇဢဝ်ၶိုၼ်းၸိုင်ႈတႆး RCSS ၸင်ႇလႆႈလူင်းပိုၼ်ႉတီႈ ဢိူင်ႇမိူင်းယွၼ်း တႄႇဝၼ်းထီႉ 22 – 24 October 2019 ၶၢဝ်းတၢင်း 3 ဝၼ်း ယဝ်ႉတူဝ်ႈၵႂႃႇ ၼႆယဝ်ႉ။ ထိုင်မႃး ဝၼ်းထီႉ 25 – 30 October 2019 ၶၢဝ်းတၢင်း 6 ဝၼ်း ၼၼ်ႉသမ်ႉ လႆႈလူင်းပိုၼ်ႉတီႈ ဢိူင်ႇသၢင်ႁႃႈသေ ပၼ်ၵိၼ်ယႃႈယႃႁႄႉၵင်ႈ ၸိူဝ်ႉမႅင်းတၢင်းပဵၼ် ပူဝ်ႇလီႇယူဝ်ႇ (Poliomyelitis) ယဝ်ႉ ၶိုၼ်းသပ်းလႅင်းၼႄပႃး ၽွၼ်းလီယႃႈယႃ လၢႆးႁႄႉၵင်ႈတၢင်းပဵၼ် လႄႈ လႆႈပၼ်ၵိၼ်ယႃယႃႈလုၵ်ႈဢွၼ်ႇ ဢႃႇယု 5 ၶူပ်ႇ လူင်းတႂ်ႈ 1,080 ၵေႃႉ ဢိၵ်ႇတင်း ယူတ်းယႃပၼ်ပေႃႈမႄႈၵူၼ်းမိူင်း ၸိူဝ်းဢမ်ႇယူႇလီ 820 ၵေႃႉ ႁူမ်ႈတင်းမူတ်း 1,900 ၵေႃႉၼႆယဝ်ႉ။ ၵဵဝ်ႇလူၺ်ႈလွင်ႈ လၢႆးႁႄႉၵင်ႈ ၸိူဝ်ႉမႅင်းတၢင်းပဵၼ် ပူဝ်ႇလီႇယူဝ်ႇၼႆႉသေ မိူဝ်ႈဝၼ်းထီႉ 28 Serptember 2019 ပူၼ်ႉမႃးၼၼ်ႉၵေႃႈ ၸုမ်းမေႃယႃထူင်ပိူဝ်ႉ (Backpack) ၶွင်ႇသီႇဢဝ်ၶိုၼ်းၸိုင်ႈတႆး RCSS လူင်းပိုၼ်ႉတီႈ ၸတ်းႁဵတ်းပၢင်ႁူပ်ႉထူပ်း ဢုပ်ႇဢူဝ်း ပေႃႈမႄႈၵူၼ်းမိူင်း ၼႂ်းဢိူင်ႇမိူင်းၶုၼ် ၸႄႈဝဵင်းမိူင်းၵိုင် လႄႈ သိုပ်ႇၶွတ်ႇၽွတ်ႈ ၶေႃႇမတီႇ ၽၢႆႇယူႇလီ တီႈဝၢၼ်ႈၽၵ်းၽဵတ်း လႄႈ ၸတ်းႁဵတ်းပၢင်ပိုတ်ႇႁွင်ႈပၼ်ယႃႈယႃ တီႈဝၢၼ်ႈလႅင်ႉၵႂႃႇ ၼႆယဝ်ႉ။ တႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ']

2019-10-31T10:12:50

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%95%e1%80%bd%e1%80%84%e1%80%ba%e1%81%b5%e1%81%a2%e1%81%bc%e1%80%ba%e1%80%95%e1%81%a2%e1%82%86%e1%80%b8%e1%80%95%e1%80%ad%e1%80%84%e1%80%ba%e1%82%87-2/

ၸုမ်းပွင်ၵၢၼ်ပၢႆးပိင်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS ၸတ်းႁဵတ်း ပၢင်ၵုမ် ၵဵဝ်ႇလူၺ်ႈၵၢၼ်ငၢၼ်း ပၢႆးပိင်ႇၺႃႇ

မိူဝ်ႈဝၼ်းထီႉ 25 October 2019 ၸုမ်းပွင်ၵၢၼ်ပၢႆးပိင်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS ၸတ်းႁဵတ်းပၢင်ၵုမ် ၵဵဝ်ႇလူၺ်ႈၵၢၼ်ငၢၼ်း ပၢႆးပိင်ႇၺႃႇ တီႈၼႂ်းဢိူင်ႇႁၢႆးလၢႆႈ ဝဵင်းၶူဝ်လမ် ၸိုင်ႈတႆးပွတ်းၸၢၼ်း ဝႃႈၼႆ။ ၼႂ်းပၢင်ၵုမ်ၼၼ်ႉ ၸုမ်းပွင်ၵၢၼ်ပၢႆးပိင်ႇၺႃႇ လႄႈ ၽူႈမီးပုၼ်ႈၽွၼ်း တၢင်ႇၼႄၵၢၼ်ငၢၼ်း ဢၼ်လႆႈႁဵတ်းသၢင်ႈမႃး လႄႈ ထတ်းသၢင် တီႈၶိုၼ်ႈယႂ်ႇ တီႈယူပ်ႈယွမ်း ဢိၵ်ႇတင်း ႁူမ်ႈၵၼ်တမ်းဝၢင်း ၶၵ်ႉတွၼ်ႈၵၢၼ်ငၢၼ်း ဢၼ်တေႁဵတ်းသၢင်ႈၵႂႃႇ ၶၢဝ်းၼႃႈ ၼႆယဝ်ႉ။ ပၢင်ၵုမ်ၼႆႉ လႆႈၸတ်းႁဵတ်းၵႂႃႇ ၼႂ်းဝၼ်းထီႉ 25 တေႃႇပေႃးထိုင် ဝၼ်းထီႉ 26 ၶၢဝ်းတၢင်းသွင်ဝၼ်းသေ မီးၸုမ်းပွင်ၵၢၼ်ပၢႆးပိင်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS ဢိၵ်ႇတင်း ၶူးသွၼ်/မေႃသွၼ် ၶိုၼ်ႈႁွတ်ႈ 71 ၵေႃႉ ဝႃႈၼႆ။ တႆးလွတ်ႈလႅဝ်း

['ပၢႆးပၺ်ၺႃႇ', 'ၶၢဝ်ႇ']

2019-10-30T22:55:33

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87%e1%81%b8%e1%80%9d%e1%80%ba%e1%82%88-%e1%80%9c%e1%82%84%e1%82%88-%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5/

သင်ႇၶႃႇၸဝ်ႈ လႄႈ ပေႃႈမႄႈၵူၼ်းမိူင်း ဢဝ်ငိုၼ်း လႄႈ ၶူဝ်းၶွင်ၵိၼ်ယႅမ်ႉတင်းၼမ် ၸွႆႈထႅမ် ၵေႃႉသိုၵ်း RCSS/SSA

ၸွမ်းၼင်ႇၼမ်ႉၸႂ် သင်ႇၶႃႇၸဝ်ႈ လႄႈ ပေႃႈမႄႈၵူၼ်းမိူင်း ၼႂ်းပိုၼ်ႉတီႈ ​ၸႄႈဝဵင်းၵေးသီး မီးဝႆႉၼၼ်ႉသေ လႆႈဢဝ်ငိုၼ်း ၊ ၶူဝ်းၶွင်ၵိၼ်ယႅမ်ႉတင်းၼမ် ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူၵ်းပုၼ်ႈၽွၼ်း ပၵ်းသဝ်းဝႆႉတီႈ ၼႂ်းၸႄႈ ဝဵင်းမိူင်းၵိုင် ၸိုင်ႈတႆးပွတ်းၸၢၼ်း။ မိူဝ်ႈဝၼ်းထီႉ 27 October 2019 ယူႇတီႈ ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် ႁွင်ႉဢဝ် ၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး RCSS/SSA ႁႂ်ႈလႆႈၵႂႃႇႁပ်ႉဢဝ် ငိုၼ်း လႄႈ ၶူဝ်းၶွင်ၵိၼ်ယႅမ်ႉ ဢွင်ႈတီႈ ဝတ်ႉၵျွင်းမုၼ်ၸဝ်ႈ တီႈၼိုင်ႈ/ပူၵ်ႉၵူဝ်ႇသုၼ်ႇတူဝ် (ၵူၼ်းမိူင်း 3 ႁိူၼ်း) သေ ႁႂ်ႈသိုပ်ႇဢဝ်ၶူဝ်းၶွင် ၸႅၵ်ႇပၼ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႄႈ ႁႂ်ႈလႆႈပဵၼ်ႁႅင်းၸႂ် တီႈၵေႃႉသိုၵ်း ၼႆယဝ်ႉ။ ၼႂ်းၼၼ်ႉ သင်ႇၶၸဝ်ႈ ဢဝ်ၵိူဝ် 23 ထူင် ၊ ၽွင်ဝၢၼ် 43 ထူင် ၊ ၽွင်သၵ်းၶူဝ်း 162 ထူင် ၊ ၶဝ်ႈမုၼ်း 186 ထူင် ၊ တဵၼ်း 5 ထူင် ၊ ၶဝ်ႈသၢၼ် 6 ၶႂၢႆး ၊ ၼဵင်ႈႁႅင်ႈ 5 ၸွႆႉ ၽႃႈဝႆ 11 ၽိုၼ် ၼႆယဝ်ႉ ၊ ပေႃႈမႄႈၵူၼ်းမိူင်း ၼႃႈႁိူၼ်းလင်ၼိုင်ႈ ၸွႆႈထႅမ် ၼမ်ႉမၼ်းၵိၼ် 1 ပုင်း ၊ ၵိူဝ်ထူင်လူင် 5 ထူင် ၊ ၶဝ်ႈသွႆး MAMA 2 တိူၵ်ႈ ၊ ၵျႃႇသၢၼ်ႇ 1 ထူင် ၊ ထူဝ်ႇၼဝ်ႈ 1 ၸွႆႉ ၊ ၼင်ပွင်းမူ 5 ၸွႆႈ ၼႆယဝ်ႉ ၊ ၼႃႈႁိူၼ်းထႅင်ႈ 2 လင်ႁိူၼ်းသမ်ႉ ၸွႆႈထႅမ် ငိုၼ်း 30,000 + 40,000 ပျႃး ၼႆယဝ်ႉ။ ၼႂ်းဝၼ်းထီႉ 28 October 2019 သင်ႇၶၸဝ်ႈ ထႅင်ႈၵျွင်းၼိုင်ႈ ဢဝ်ၽွင်ဝၢၼ် 100 ထူင် ၊ ၵိူဝ် 30 ထူင် ၊ ၼမ်ႉမၼ်း 20 တဝ်ႈ ၊ ၶဝ်ႈသၢၼ် 1 တၢင် ၊ ၽွင်သၵ်ႉ 140 ထူင် ၊ ၶဝ်ႈမုၼ်း 112 ထူင် သေ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA မိူၼ်ၵၼ်ယူႇယဝ်ႉ။ ယူႇတီႈ ၽူႈမီးပုၼ်ႈၽွၼ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၵေႃႈ လႆႈတၢင်တူဝ် ၵေႃႉသိုၵ်းတင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင်တီႈ ၽူႈမီးၼမ်ႉၸႂ်ၸေႇတၼႃႇၶဝ် ၵူႈၸဝ်ႈၵူႈၵေႃႉ ယူႇၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-30T22:13:00

https://taifreedom.com/%e1%80%95%e1%81%a2%e1%80%84%e1%80%ba%e1%81%bc%e1%82%84%e1%81%b5%e1%81%a2%e1%80%84%e1%80%ba%e1%81%b8%e1%82%82%e1%80%ba-%e1%80%90%e1%80%ae%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8/

ပၢင်ၼႄၵၢင်ၸႂ် တီႈမိူင်းဢီႇလၢတ်ႉ မီးၵူၼ်းလူႉတၢႆ ထိုင် 200 ၵေႃႉပၢႆယဝ်ႉ

ပၢင်ၼႄၵၢင်ၸႂ် ဢၼ်တႄႇပဵၼ်မႃး မိူဝ်ႈႁူဝ်လိူၼ် ဢွၵ်ႇထူဝ်ႇပႃႇ တီႈၼႂ်းမိူင်းဢီႇလၢတ်ႉၼၼ်ႉ ယွၼ်ႉၽူႈၼႄ ၵၢင်ၸႂ်လႄႈ ပလိၵ်ႈၶဝ် မီးလွင်ႈတေႃႇသူႈၵၼ်သေ တေႃႇထိုင်ယၢမ်းလဵဝ် မီးၵူၼ်းတၢႆႇၵႂႃႇ မွၵ်ႈ 200 ပၢႆယဝ်ႉဝႃႈၼႆ။ ၽွင်းလူင် ၽၢႆႇပၢႆးပိင်ႇၺႃႇ ၶုတ်ႇသေႇ ဢႄႇသေးႁႃးလီ Qusay al-Suhali တႄႉ ယၢမ်ႈလၢတ်ႈပၼ်ၽၢင်ႉမႃးဝႃႈ ပၢင်ၼႄၵၢင်ၸႂ်လႄႈ ပၢႆးပိင်ႇၺႃႇ ယႃႇႁႂ်ႈလႆႈမႃးၶူၼ်းၶဝ်းလေႃးၵၼ် ယူႇၼႆၵေႃႈ မိူဝ်ႈဝၼ်းၸၼ် ပူၼ်ႉမႃး ဝၼ်းထီႉ 28 ၼႆႉတေႉ လုၵ်ႈႁဵၼ်းၶဝ်ၵေႃႈ ၶဝ်ႈၽႅဝ်ၼိူဝ်သဵၼ်ႈတၢင်းသေ ၼႄၵၢင်ၸႂ်ၵႂႃႇၸွမ်း ယူႇယဝ်ႉ။ မိူင်းဢီႇလၢတ်ႉၼႆႉ ပဵၼ်မိူင်းဢၼ်ဢွၵ်ႇၼမ်ႉမၼ်းသေ မီးႁူဝ်ၼပ်ႉၵူၼ်း 40 လၢၼ်ႉၵေႃႉ မိူဝ်ႈတေႇမၼ်း ၵူၼ်းမိူင်း ဢၼ်မီးတီႈ ပွတ်းပတ်ႇၵတတ်ႉ လႄႈ ဝဵင်းဢၼ်မီး ပွတ်းၸတ်း မိူင်းဢီႇလၢတ်ႉ ၼၼ်ႉ ၼႄၵၢင်ၸႂ် တုၵ်းယွၼ်း တႃႇႁႂ်ႈလႆႈၵၢၼ်ငၢၼ်း လႄႈ ၶႆႈႁႂ်ႈယုၵ်ႉမုၼ်းပၼ်ပႃး လွင်ႈၵၢၼ်ငၼ်းၼႂ်းဝဵင်းသေ ယၢမ်းလဵဝ်တေႉ ၼႄၵၢင်ၸႂ် တုၵ်းယွၼ်းပႃး ယႃႇႁႂ်ႈလႆႈမီးလွင်ႈၵိၼ်သူးၵိၼ်လပ်ႈယူႇ ယဝ်ႉ။ ပႅၵ်ႉသမ်ႉဝႃႈ ၽွင်းလူင် ဢပ်ႉတႅၼ်း ဢပ်ႉတူၼ်း မႃးတီႇ (Abdel Abdul-Mahdi) ပၼ်ၵတီႉၵႂၢမ်းမၼ်ႈဝႃႈ တေႁဵတ်း ၸွမ်း ၼင်ႇၵူၼ်းၼႄၵၢင်ၸႂ် ၶဝ်တုၵ်းယွၼ်းယူႇၼႆသေတႃႉၵေႃႈ ယင်းပႆႇႁဵတ်းလႆႈႁႂ်ႈ လွင်ႈယုင်ႈယၢင်ႈ လူင်ၼႆႉ ယဵၼ်လူင်းၵႂႃႇလႆႈ လႄႈ ဝၢႆးသေ ဢပ်ႉတႅၼ်းဢပ်ႉတူၼ်းမႃးတီႇ လႆႈဢႃႇၼႃႇ မႃးယဝ်ႉ ပၼ်ႁႃလူင် ပွၵ်ႈၵမ်းၼႆႉ ပဵၼ်လွင်ႈၶဵင်ႇတႃႉလူင်ဢၼ်ၼိုင်ႈ ပုၼ်ႈတႃႇမၼ်းယူႇ ၊ သၽႃးမိူင်းဢီႇလၢတ်ႉ ယၢမ်ႈလၢတ်ႈဝႃႈ တေႁဵတ်းပၼ် ၸွမ်းၼင်ႇ ၶေႃႈတုၵ်းယွၼ်း ယူႇၼႆသေတႃႉၵေႃႈ တေႃႇထိုင်ယၢမ်းလဵဝ် ပႆႇလႆႈၶေႃႈလႆႈၸႂ်ၵၼ်သေ ၽွင်းတႅၼ်း 4 ၵေႃႉၵေႃႈ ၵႂႃႇၶဝ်ႈႁူမ်ႈၸွမ်း ၽူႈၼႄၵၢင်ၸႂ် ယဝ်ႉဝႃႈၼႆ။ ယွၼ်ႉၽူႈၼႄၵၢင်ၸႂ် ၶဝ်သၢၼ်ၶတ်းလူင်ပွင်ၸိုင်ႈ ယူႇလႄႈ ထိုင်တီႈ ၽူႈမီးဢႃႇၼႃႇ ၼႂ်းမိူင်းဢီႇလၢတ်ႉ ပေႃးလႆႈ ဢွၵ်ႇၶေႃႈႁၢမ်ႈဝႆႉဝႃႈ ၵၢင်ၶမ်ႈ ယၢမ်းတဵင်ႈၶိုၼ်းတေႃႇထိုင်ယၢမ်းၵၢင်ၼႂ် 06 : 00 မူင်း ၽႂ်တေဢမ်ႇလႆႈဢွၵ်ႇ လေႇဝႃႈၼႆ။ ၶေႃႈမုၼ်း − VOAတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-10-30T21:57:04

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87%e1%81%b8%e1%80%9d%e1%80%ba%e1%82%88-%e1%80%9c%e1%82%84%e1%82%88-%e1%81%b8%e1%80%af%e1%80%99%e1%80%ba%e1%80%b8%e1%80%95%e1%80%bd%e1%80%84/

သင်ႇၶႃႇၸဝ်ႈ လႄႈ ၸုမ်းပွင်ၵၢၼ်ပၢႆးပိင်ႇၺႃႇ RCSS ႁူမ်ႈၵၼ်ၸတ်းႁဵတ်း ပၢင်တၢၼ်ႈၶႆႈ ပိုၼ်ႉႁူႉပၢႆးႁၼ် ၼႂ်းတူင်ႇဝူင်း ပွၵ်ႈၵမ်း(1)

မိူဝ်ႈဝၼ်းထီႉ 28 October 2019 သင်ႇၶႃႇၸဝ်ႈ လႄႈ ၸုမ်းပွင်ၵၢၼ်ပၢႆးပိင်ႇၺႃႇ RCSS ႁူမ်ႈၵၼ်ၸတ်းႁဵတ်း ပၢင်တၢၼ်ႈၶႆႈ ပိုၼ်ႉႁူႉပၢႆးႁၼ် ၼႂ်းတူင်ႇဝူင်း ပွၵ်ႈၵမ်း(1) တီႈတိူၵ်ႈသွၼ်လိၵ်ႈ ဝတ်ႉၼမ်ႉပႃမုင်း ၸႄႈဝဵင်းၵဵင်းတွင်း ၸိုင်ႈတႆးပွတ်းၸၢၼ်း မီးသင်ႇၶႃႇၸဝ်ႈ ၊ ၸုမ်းပွင်ၵၢၼ်ပၢႆးပိင်ႇၺႃႇ RCSS ဢိၵ်ႇတင်း ပေႃႈမႄႈၵူၼ်းမိူင်း ၶိုၼ်ႈႁွတ်ႈထွမ်ႇငိၼ်းတင်းၼမ် ဝႃႈၼႆ။ ပၢင်တၢၼ်ႈၶႆႈ ပိုၼ်ႉႁူႉပၢႆးႁၼ် ၼႂ်းတူင်ႇဝူင်း ပွၵ်ႈၵမ်း(1) ၼႆႉ ၸဝ်ႈၶူးသီႇရိထမ်ႇမ(ဝဵင်းဢိၼ်း) လႆႈတၢၼ်ႈၶႆႈၵႂႃႇ (1)ၽေးၶဵၼ်ယႃႈမဝ်းၵမ် (2)ပုၼ်ႈၽွၼ်းႁဝ်း ၊ ၸဝ်ႈၶူးဢေႃးၸေႇယထမ်ႇမ MA-ၵျွင်းတေႃႇ ဝဵင်းလၢႆးၶႃႈ တၢၼ်ႈၶႆႈ ၵႂႃႇ (1)လိၵ်ႈလၢႆးပၢႆးပိင်ႇၺႃႇႁဝ်း ၊ (2)ၵၢၼ်ဢွၼ်ႁူဝ် ၼႆယဝ်ႉ။ ထိုင်မႃး ၼႂ်းဝၼ်းထီႉ 29 October 2019 ပၢင်တၢၼ်ႈၶႆႈ ပိုၼ်ႉႁူႉပၢႆးႁၼ် ၼႂ်းတူင်ႇဝူင်း ပွၵ်ႈၵမ်း(1) လႆႈသိုပ်ႇၸတ်း ႁဵတ်းၵႂႃႇထႅင်ႈ တီႈဝတ်ႉတူၼ်ႈႁုင်း ၸႄႈဝဵင်းၵဵင်းတွင်းသေ မီးၽူႈၶိုၼ်ႈႁွတ်ႈ ထွမ်ႇငိၼ်းတင်းၼမ် မိူၼ်ၵၼ် ၊ ႁူဝ်ပဝ်ႈသင်ႇၶႃႇ ဝဵင်းမိူင်းၼၢႆး ၶိုၼ်ႈႁွတ်ႈပဵၼ် ၽူႈၼင်ႈၸိုင်ႈ ၊ ၸဝ်ႈသြႃႇလူင် ဝတ်ႉၼမ်ႉပႃမုင်း လႄႈ ၸဝ်ႈ သြႃႇၵူႈဝတ်ႉၵျွင်း ၼႂ်းတူင်ႇဝဵင်းၵဵင်းတွင်း ၶိုၼ်ႈႁွတ်ႈထွမ်ႇငိၼ်းပၼ်ႁႅင်း သေ မွၵ်ႇလၢတ်ႈၶေႃႈၵႂၢမ်း တိုၵ်းသူၼ်း ပၼ်ႁႅင်းၸႂ် ၽူႈၸိူဝ်းမႃး ၶိုၼ်ႈႁွတ်ႈထွမ်ႇငိၼ်း ပၢင်တၢၼ်ႈၶႆႈၵႂႃႇ ဝႃႈၼႆ။ ၼွၵ်ႈလိူဝ်သေၼၼ်ႉ ၽူႈမီးပုၼ်ႈၽွၼ်း ၸုမ်းပွင်ၵၢၼ်ပႆၢးပိင်ႇၺႃႇ RCSS မွၵ်ႇလၢတ်ႈၶေႃႈၵႂၢမ်း လွင်ႈဢၼ်လႆႈ ၸတ်းႁဵတ်း ပၢင်တၢၼ်ႈၶႆႈ လႄႈ တိုၵ်းသူၼ်းပၼ်ႁႅင်းၸႂ် ၽူႈၸိူဝ်းမႃးၶိုၼ်ႈႁွတ်ႈ ပၢင်တၢၼ်ႈၶႆႈၵႂႃႇ ၼႆယဝ်ႉ။ ပၢင်တၢၼ်ႈၶႆႈ ပိုၼ်ႉႁူႉပၢႆးႁၼ် ၼႂ်းတူင်ႇဝူင်း ပွၵ်ႈၵမ်း(1) ၼႆႉ ၸုမ်းပွင်ၵၢၼ်ပၢႆးပိင်ႇၺႃႇ RCSS ပဵၼ်ငဝ်ႈၸဝ်ႈ တႃႇၼသေ ၸတ်းႁဵတ်းၵႂႃႇ ဝႃႈၼႆ။ တႆးလွတ်ႈလႅဝ်း

['ပၢႆးပၺ်ၺႃႇ', 'ၶၢဝ်ႇ', 'ပိုၼ်ႉႁူႉပၢႆးႁၼ်']

2019-10-29T17:08:41

https://taifreedom.com/%e1%82%81%e1%80%b0%e1%80%9d%e1%80%ba%e1%81%bc%e1%82%83%e1%82%88%e1%81%b8%e1%80%af%e1%80%99%e1%80%ba%e1%80%b8-is-%e1%80%a2%e1%82%84%e1%82%87%e1%80%95%e1%80%90%e1%80%ba%e1%82%89%e1%80%90%e1%82%83/

ႁူဝ်ၼႃႈၸုမ်း IS ဢႄႇပတ်ႉတႃတီႇ ( al-Baghdadi) လူႉသဵင်ႈ

မိူဝ်ႈဝၼ်းတိတ်ႉ 27 October 2019 ၸွမ်ၸိုင်ႈဢမႄႇရီၵၼ်ႇ တူဝ်ႇၼႄႇထရမ်ႉ သပ်းၸႅင်ႈၶၢဝ်ႇ ဢၼ်တပ်ႉသိုၵ်းဢမေႇရီၵၢၼ်ႇ ဝႆႉပဵၼ်ပဝ်ႉမၢႆလူင်သေ တိုၵ်းတေႃးႁုပ်ႈသိမ်း ဢိတ်ႇသလမ်ႇ ၸုမ်းၵေႃႇၵၼ်ႇႁၢႆႉ IS တၢင်း ၸဵင်ႇႁွင်ႇဝၼ်းတူၵ်း မိူင်းသီးလီးယႃး မႃးယူႇၼၼ်ႉ ၽႅၼ်ၵၢၼ်ၽၢႆႇသိုၵ်းၶဝ် လႆႈ ဢွင်ႇပေႉၵႂႃႇယဝ်ႉၼႆ တီႈႁိူၼ်းႁေႃႇၶၢဝ်မၼ်း ၶၢဝ်းတၢင်း မွၵ်ႈၼိုင်ႈၸူဝ်ႈမူင်း ။ တူဝ်ႇၼႄႇထရမ်ႉ လၢတ်ႈၵႂႃႇဝႃႈ မိူဝ်ႈဝၼ်းသဝ်ၼၼ်ႉ ၽွင်းမိူဝ်ႈတပ်ႉသိုၵ်းဢမႄႇရီၵၢၼ်ႇ လႄႈ ဢိတ်ႇသလမ်ႇ ၸုမ်းၵေႃႇၵၼ်ႇႁၢႆႉ IS ၶဝ်ႁူပ်ႉၺႃးၵၼ် တီႈသီးလီးယႃး ၼႂ်းၸႄႈမိူင်း ဢိတ်တလိပ်ႉ (Idlib) သေ ၽွင်းမိူဝ်ႈ တပ်ႉသိုၵ်းဢမႄႇရီၵၢၼ်ႇၶဝ် ႁဵတ်းၸွမ်းၼင်ႇ ၽႅၼ်ၵၢၼ်သိုၵ်းၶဝ်မီးၼၼ်ႉ ႁူဝ်ၼႃႈၸုမ်း ၵေႃႇၵၢၼ်ႁၢႆႉ ဢတ်ႇပူႇပတ်ႇ ဢႄႇပတ်ႉတႃတီႇ (Abu Bakr al-Baghdadi) ၸႂ်ႉမၵ်ႇပွမ်း ဢၼ်ႁွႆၵႂႃႇၸွမ်းတူဝ် မၼ်းၼၼ်ႉသေ ၶႃႈတူဝ်မၼ်း တၢႆ ႁူမ်ႈပႃးလုၵ်ႈဢွၼ်ႇသၢမ်ၵေႃႉ တီႈၼႂ်းလုၵ်း ဢၼ်ၶဝ်ပၢႆႈ ၶဝ်ႈၵႂႃႇယူႇဝႆႉၼၼ်ႉ ၽၢႆတၢင်း တပ်ႉသိုၵ်းဢမေႇရီၵၢၼ်ႇတႄႉ ဢမ်ႇမီးလွင်ႈလူႉသုမ်း သၢႆၸႂ်သေၵေႃႉ ဝႃႈၼႆ။ ဝၢႆးသေ မၢၵ်ႇပွမ်းတႅၵ်ႇယဝ်ႉ ၶၢဝ်းတၢင်း 15 မဵတ်ႉၵူၺ်း လၢႆႈၵူတ်ႇထတ်းတူၺ်း တူဝ်တၢႆၼၼ်ႉသေ ၸႅတ်ႈတူၺ်း DNA ၵမ်းလဵဝ်ယဝ်ႉ လႆႈႁူႉဝႃႈ ပဵၼ်ပတ်ႉတႃတီႇ (Baghdadi) ႁူဝ်ၼႃႈၸုမ်းၵေႃႇၵၢၼ်ႁၢႆႉ IS ယူႇၼႆ။ ပတ်ႉတႃတီႇ (Baghdadi) ႁူဝ်ၼႃႈၸုမ်းၵေႃႇၵၢၼ်ႁၢႆႉ IS ဢၼ်ဢမ်ႇၶႆႈႁႂ်ႈ ၵူၼ်းတၢင်ႇၵေႃႉ ႁၼ်ၼႃႈၼႆႉ ပဵၼ်လုၵ်ႈၸၢႆး ၵူဝ်ဢၼ်ႇ (ၶူးသွၼ်လိၵ်ႈထမ်း) သေ ၵိူတ်ႇမိူဝ်ႈပီႊ 1971 တီႈဝဵင်းသႃႇမႃးလႃႇ (Samarra) ၼႂ်းမိူင်းဢီႇလတ်ႉသေ ပဵၼ်ၵူၼ်းမိူင်းဢီႇလတ်ႉ ၊ မိူဝ်ႈၸုမ်း IS ၶဝ်ႁူပ်ႈသိမ်းလႆႈ ဝဵင်းမူဝ်သူး ဢၼ်မီးတွၼ်ႈတၢင်းပွတ်းႁွင်ႇ ဢီႇလတ်ႉ ပီႊ 2014 ၼၼ်ႉ ပတ်ႉတႃတီႇ လႆႈပိုၼ်ၽၢဝ်ႇလၢတ်ႈၵႂႃႇဝႃႈ မၼ်းပဵၼ်ၽူႈဢွၼ်ႁူဝ် တၢင်းၵၢၼ်မိူင်း ၵၢၼ်သႃႇ သၼႃႇ ၼႂ်းတူင်ႇဝူင်း ဢိတ်ႇသလမ်ႇၶဝ် လႄႈ မၼ်းပဵၼ်ၽူႈယႂ်ႇၵူၼ်းလူင် ဢိတ်ႇသလမ်ႇၶဝ်ဝႃႈၼႆ ၽၵ်ႇၼႃႈၵူၼ်းတၢင်းၼမ် ၸိူဝ်းမႃးၶိုၼ်ႈၵျွင်း တီႈၼႂ်းၵျွင်းပလီ ဢၼ်မီးတီႈၼႂ်းဝဵင်း မူဝ်သူး ၶဝ်သေ တႄႇမိူဝ်ႈၼၼ်ႉမႃး မၼ်းပဵၼ် ၵူၼ်းလိုဝ်းလင်မႃးယူႇယဝ်ႉ။ မၼ်းလၢတ်ႈဝႃႈ “ၵဝ်ၶႃႈၼႆႉ ပဵၼ်ၵူၼ်းထုၵ်ႇသူင်ႇမႃး တႃႇႁႂ်ႈဢုပ်ႉပိူင်သူ ၸဝ်ႈၼႆသေ ၵူၺ်းၼႃႇ ၵဝ်ၶႃႈဢမ်ႇၸႂ်ႈၵူၼ်းၵျႃႉၶႅၼ် ၼင်ႇၵဝ်ႇၶႃႈ ၊ သင်ဝႃႈ လွင်ႈႁဵတ်းတၢင်းသၢင်ႈ ၵဝ်ၶႃႈ ထုၵ်ႇမႅၼ်ႈယူႇၼႆၵေႃႈ ၸွမ်းလင်ၵဝ်ၶႃႈမႃးသေ သင်ဝႃႈ လွင်ႈႁဵတ်းတၢင်းသၢင်ႈၵဝ်ၶႃႈ ဢမ်ႇထုၵ်ႇမႅၼ်ႈၼႆၵေႃႈ ပၼ်ဢၵျႅမ်ႇၺၼ်ႇ တၢင်းႁၼ်ထိုင် ၸီႉၼႄသဵၼ်ႈတၢင်းၵဝ်ၶႃႈ ၊ သင်ဝႃႈ ၵဝ်ၶႃႈ ဢမ်ႇႁဵတ်းၸွမ်း ၶေႃႈသၢင်ႈ ဢႃႇလႃႇသိၼ်ႇ တီႈၵိူဝ်းယၢမ်ႇ ႁဝ်းၶႃႈၼၼ်ႉၼႆ ၵေႃႈ သၢၼ်ၶတ်းၽိုၼ်ႉၶိုၼ်း တေႃႇၵဝ်ၶႃႈလႆႈၶႃႈ” ပေႉသမ်ႉဝႃႈ ပိုၼ်ႉတီႈၵႃႇလႃႇၽဵၵ်ႉ ဢၼ်းမီးၼႂ်း မိူင်းသီးလီးယႃးပွတ်းႁွင်ႈ လႄႈ မိူင်းဢီႇလတ်ႉ မွၵ်ႈ 40 % ၼႆႉ ပဵၼ်မိူင်းလူင် ဢိတ်ႇသလမ်ႇ ပုၼ်ႈတႃႇ ပတ်ႉတႃတီႇ ဝႃႈၼႆၵေႃႈ ၽူႈဢွၼ်ႁူဝ် မူတ်ႇသလိမ်ႇ မၢင်းၸိူဝ်းဢမ်ႇယွမ်းႁပ်ႉ ပတ်ႉတႃတီႇ မႃးၼင်ႇၵဝ်ႇ ၊ ၵူၺ်းၼႃႇ မီးၸုမ်းၵေႃႇၵၢၼ်ႁၢႆႉၼွၵ်ႈမိူင်း ၼပ်ႉႁူဝ်ႁဵင်မၼ်း ၶဝ်ႈမႃးၼႂ်းၸုမ်း ၵေႃႇၵၢၼ်ႁၢႆႉ IS သေ ႁဵတ်းႁႂ်ႈ မီးလွင်ႈသၢၼ်ၶတ်းလႄႈ တေႃႈသူႈၵၼ် တၢင်းၸုမ်းဢူၺ်းလီၶဝ် ဢၼ်းမီးတီႈ ဝၼ်းဢွၵ်ႇၵၢင် ၼႂ်းပိုၼ်ႉတီႈ လႄႈ မိူင်းဝၼ်းတူၵ်း ၸိူဝ်းၼႆႉယူႇ ၊ ၸုမ်းၵေႃႇၵၼ်ႁၢႆႉၶဝ် ပိုၼ်ႇၽၢဝ်ႇ ဢဝ်ႁၢင်းၵူၺ်းဝႃႈ မိူင်းသီးလီးယႃး လတ်ႉၵႃႇ (Raqqa) ၼႆႉ ပဵၼ်မိူင်းလူင် တွၼ်ႈတႃႇ ၵႃႇလၢႆၽဵၵ်ႉသေ မီးလွင်ႈ ၸႂ်ႉဢဵၼ်ႁႅင်းၵူၼ်း လႄႈၵဵပ်းၶွၼ်ႇ ၊ ၸႂ်ႉလၢႆး ဢိတ်ႇသလမ်ႇၶဝ်သေ တႅပ်းတတ်းတြႃး လႄႈ ၸႂ်ႉလၢႆးၵျၢမ်းသေ ဢုပ်ႉပိူင်ႇမႃးဝႃႈၼႆ။ မိူဝ်ႈပီႊ 2016 ၼၼ်ႉၵေႃႈ ၼင်ႇႁိူဝ်တေၺွပ်းလၢႆႈတူဝ်ႈ ပတ်ႉတႃတီႇ ဝႃႈၼႆသေ သင်ဝႃႈၽႂ်ႁၼ်တူဝ်မၼ်းၼႆ တေပၼ်သူးငိုၼ်း 25 လၢၼ်ႉတေႃႇလႃႇဝႃႈၼႆသေ တေႇမိူဝ်ႈၼၼ်ႉမႃး တေႃႇပေႃးထိုင် မိူဝ်ႈ လိူၼ် April 18 ဝၼ်းပီႊ 2019ၼႆႉ ၸင်ႇႁႃ လႆႈႁၼ် ၶလိပ်ႉၾၢႆဝီႇတီႇယူဝ်ႇပတ်ႉတႃတီႇ ဢွၵ်ႇမႃး ၶလိပ်ႉၼိုင်ႈသေ ပၢႆႇလႆႈႁၼ်ၶိုၼ်းဝႃႈၼႆ ၊ ဝၢႆးၼၼ်ႉၵေႃႈ တႃႇႁႂ်ႈလႆႈႁူႉဝႃႈ မင်းယင်းတိုၵ်ႉ မီးသၢႆၸႂ်ယူႇၼႆၼၼ်ႉၵေႃႈ ယၢမ်ႈမီး ၾႆႇသဵၼ် ဢၼ်တီႉဢတ်းဝႆႉၼၼ်ႉ ဢွၵ်ႇမႃးယူႇ မၢင်ပွၵ်ႈ ၵူၺ်းၼႃႇ တူဝ်မၼ်းတေႉ တိုၼ်းပႅပ်ႉဝႆႉယူႇတႃႇသေ ဢမ်ႇဢွၵ်ႇၼႄၼႃႈ ၼင်ႇႁိူဝ် ပေႃးတေလွတ်ႈ ဢၼ်ၸုမ်းၸွပ်ႇ သွၵ်ႇၶဝ် တေဢမ်ႇႁၼ်တူဝ်မၼ်း ဝႃႈၼႆ။ ပတ်ႉတႃတီႇၼႆႉ ဢမ်ႇၸႂ်ႉမိုဝ်းထိုဝ် (ၽူၼ်း) သေ ဢမ်ႇယူႇတီႈလဵဝ် ၶၢႆႉၵႂႃႇယူႇတီႈၼိုင်ႈယဝ်ႉတီႈၼိုင်ႈ သေဢမ်ႇၵႂႃး မိူဝ်ႈဢွၵ်ႇၶၢဝ်းတၢင်းၼၼ်ႉၵေႃႈ ဢမ်ႇတွၼ်ႉၸႂ်ႉလူတ်ႉၵႃး ယွၼ်ႉၵူဝ်ၸုမ်းဢူၺ်းလီၶဝ် ႁူႉလႄႈ မၼ်းလႆႈပၢႆႈပႅပ်ႉဝႆႉ ယူႇတႃႇသေႇ ဝႃႈၼႆ။ ယၢမ်းလဵဝ်ၼႆႉ ႁူဝ်ၼႃႈၸုမ်း ၵေႃႇၵၢၼ်ႁၢႆႉ IS တၢႆယဝ်ႉၼႆၵေႃႈ ၵၢၼ်တိုၵ်းတေႃး ၸုမ်း IS ၼႆႉ တေဢမ်ႇလူတ်းလူင်းၵႂႃႇ ႁူဝ်ၼႃႈၸုမ်း IS ဢၼ်တေၶိုၼ်ႈမႃးမႂ်ႇၵေႃႈ လႆႈႁူႉဝႆႉယဝ်ႉၼႆ ၸွမ်ၸိုင်ႈဢမႄႇရီၵၼ်ႇ တူဝ်ၼႄႇထရမ်ႉလၢတ်ႈၵႂႃႇပႃး။ ၸုမ်းၵူတ်ႇထတ်းၼွၵ်ႈမိူင်း တၢင်ႇမိူင်းၶဝ် လႄႈ ဢမႄႇရီၵၼ်ႇၶဝ်ၵေႃႈ ယၢင်းလၢတ်ႈဝႃႈ ႁူဝ်ၼႃႈၸုမ်းၵေႃႇၵၢၼ်ႁၢႆႉ ပတ်ႉတႃတီႇ ဢမ်ႇမီးယဝ်ႉၼႆသေတႃႉၵေႃႈ ၸုမ်းၵေႃႇၵၢၼ်ႁၢႆႉ ၶဝ် ယင်းတိုၵ်ႉ သိုပ်ႇၸုၵ်းမၼ်ႈၵႂႃႇလႆႈလီယူႇ ဝႃႈၼႆ။ ၼႂ်းမိူင်းသီးလီးယႃး လႄႈ ဢီႇလတ်ႉၼႆႉ ၶဝ်ဢမ်ႇမီးပိုၼ်ႉတီႈ ၵုမ်းၵမ်ယဝ်ႉဝႃႈၼႆၵေႃႈ ၸွမ်းၼင်ႇလႆႈလမ်းၶတ်ႈဝႆႉၼၼ်ႉ ယင်းတိုၵ်ႉမီး ၸုမ်းၵေႃႇၵၢၼ်ႁၢႆႉ 10000 ထိုင် 15000 ယူႇဝႆႉ ၼႂ်းမိူင်း သီးလီးယႃးလႄႈ မိူင်းဢီႇလတ်ႉယူႇ ၊ ၼွၵ်ႈသေၼၼ်ႉၵေႃႈ ၸုမ်းၵေႃႇၵၢၼ်ႁၢႆႉၼႆႉ ၶဝ်ယင်းမီး ၶူဝ်းၶွင်ဢၼ် တေၶၢႆသေလႆႈငိုၼ်းမီး 300 လၢၼ်ႉ တေႃႇလႃႇ ယူႇဝႆႉၼႂ်းမိုဝ်းသေ မီးတူဝ်ငိုၼ်းၼႂ်းမိုဝ်းဝႆႉထႅင်ႈ တင်းၼမ်ယူႇၼႆ ၽူႈမီးပုၼ်ႈၽွၼ်းၼႂ်း လူင်ပွင်ၸိုင်ႈၶဝ် ၵေႃႈလၢတ်ႈၵႂႃႇၼင်ႇၼႆ။ ၶေႃႈမုၼ်း − VOA တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-10-29T16:37:49

https://taifreedom.com/%e1%80%95%e1%81%a2%e1%80%84%e1%80%ba%e1%80%95%e1%80%bd%e1%82%86%e1%80%b8-%e1%81%b5%e1%81%a2%e1%81%bc%e1%80%ba%e1%80%9c%e1%80%b0%e1%80%84%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%99/

ပၢင်ပွႆး ၵၢၼ်လူင်းလၢႆးမိုဝ်း (NCA) ၶွပ်ႈၶူပ်ႇ 4 ပီႊ ၸတ်းႁဵတ်းၵႂႃႇတီႈ ၼေႇပျီႇတေႃႇ

မိူဝ်ႈဝၼ်းထီႉ 28 October 2019 ပၢင်ပွႆး ၵၢၼ်လူင်းလၢႆးမိုဝ်း (NCA) ၶွပ်ႈၶူပ်ႇ 4 ပီႊ ၸတ်းႁဵတ်းၵႂႃႇ တီႈႁူင်းႁေႃး (MICC-2) ၼေႇပျီႇတေႃႇ သေ မီးတူဝ်တႅၼ်း လူင်ပွင်ၸိုင်ႈ ၊ တူဝ်တႅၼ်း တပ်ႉသိုၵ်းမၢၼ်ႈ ဢိၵ်ႇတင်း တူဝ်တႅၼ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ (NCA) 9 ၸုမ်း ၶိုၼ်ႈႁွတ်ႈ ဝႃႈၼႆ။ ပၢင်ပွႆး ၵၢၼ်လူင်းလၢႆးမိုဝ်း (NCA) ၶွပ်ႈၶူပ်ႇ 4 ပီႊ ၼႆႉ ၵွပ်ႈပိူဝ်ႈ ၽၢႆႇတၢင်းတပ်ႉသိုၵ်းမၢၼ်ႈ ႁၢမ်ႈတၢပ်ႈ ဢမ်ႇပၼ် ဢွၵ်ႇၶၢဝ်းၵႂႃႇတၢင်း ႁူဝ်မိူင်း – တူၼ်ႈတီးလႄႈ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS ၸွမ်သိုၵ်းလူင်ယွတ်ႈသိုၵ်း လႄႈ လုၵ်ႈၸုမ်း တႅပ်းတတ်းသဵၼ်ႈၸႂ် ဢမ်ႇၶိုၼ်ႈႁွတ်ႈ ၼႆယဝ်ႉ။ ၼႂ်းပၢင်ပွႆးၼႆႉ ၸွမ်သိုၵ်းလူင် မူႇတူးသေးၽူဝ်း ဢၼ်ပဵၼ်ႁူဝ်ပဝ်ႈ ႁူမ်ႈတုမ်ၸိူဝ်ႉ ၸၢတ်ႈယၢင်းၽိူၵ်ႇ KNU လႆႈတၢင်တူဝ် ၸုမ်းဢုပ်ႇဢူဝ်းငူပ်ႉငီႉ NCA-S EAO သေ မွၵ်ႇလၢတ်ႈၶေႃႈၵႂၢမ်းၵႂႃႇဝႃႈ ႁဝ်းၶႃႈ လႆႈလူင်းလၢႆးမိုဝ်း လိၵ်ႈႁူမ်ႈမၢႆတူၵ်းလူင်း ၵၢၼ်ၵိုတ်းယိုတ်း လွင်ႈတိုၵ်းယိုဝ်းၸိုင်ႈမိူင်းပတ်ႉပိုၼ်ႉ (NCA) မီးၵႂႃႇ 4 ပီႊယဝ်ႉသေတႃႉ ဢမ်ႁၼ်မီးလွင်ႈၶိုၼ်ႈ ယႂ်ႇၶိုပ်ႈၼႃႈၼႆႉ ယွၼ်ႉၽၢႆႇၼိုင်ႈ လႄႈ ၽၢႆႇၼိုင်ႈ လွင်ႈယုမ်ႇယမ် ၼိူဝ်ၵၼ် တိုၵ်ႉမီးလွင်ႈယူပ်ႈယွမ်းယူႇ ဝႃႈၼႆ ၊ ၼင်ႇႁိုဝ်ၼႂ်းၶၵ်ႉၵၢၼ်ငမ်း ယဵၼ် လႄႈ လွင်ႈဢုပ်ႇဢူဝ်းၵၢၼ်မိူင်း ပေႃးတေမီးလွင်ႈၽဵင်ႇပဵင်းၵၼ်ၼၼ်ႉ ႁဝ်းၶႃႈ တေလႆႈၶိုၼ်း မူၼ်ႉမႄးထတ်းသၢင် တီႈယူပ်ႈယွမ်းမၼ်းသေ ႁဵတ်းသၢင်ႈၽေႃႇၼမ်ႉၽေႃႇတူဝ်ၵႂႃႇ ၼႆယဝ်ႉ။ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ လၢတ်ႈဝႃႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢၼ်ထုၵ်ႇလီၶဝ်ႈ ပႃးၸွမ်း ၼႂ်းၵၢၼ်လူင်းလၢႆးမိုဝ်း (NCA) ၼႆႉ ပႆႇမီးလွင်ႈၶဝ်ႈပႃးၸွမ်း လႄႈ ၼႂ်းၶၵ်ႉၵၢၼ်ငမ်းယဵၼ် ဢိၵ်ႇတင်း လွင်ႈဢုပ်ႇဢူဝ်းၵၢၼ်မိူင်းၵေႃႈ တိုၵ်ႉမီးလွင်ႈယူပ်ႈယွမ်းယူႇ ဝႃႈၼႆ ၊ ၼွၵ်ႈလိူဝ်သေၼၼ်ႉ သင်ဝႃႈႁဝ်းၶႃႈ ပွင်ႇၸႂ်ႁူႉႁၼ် လွင်ႈဢၼ်ၸၢဝ်းၶိူဝ်းၶဝ် ၶႂ်ႈလႆႈၶႂ်ႈပဵၼ်ၼၼ်ႉ ပဵၼ်ဢီႈသင်ၸဵမ်ၸိူဝ်းၼႆႉၵွၼ်ႇ ၸင်ႇတေ ၵႄႈၶၢႆလႆႈ လွင်ႈပၼ်ႁႃသေ ၵေႃႇတင်ႈလႆႈ လွင်ႈငမ်းယဵၼ် ၼႆယဝ်ႉ။ ၸွမ်ၸိၵ်းသိုၵ်း မိၼ်းဢွင်ႇလႅင်ႇ လၢတ်ႈဝႃႈ ပၢင်ၵုမ်ပၢင်လူင် မိူဝ်ႈပီႊ 1947 ပၢၼ်ဢွင်ႇသၢၼ်းၼၼ်ႉ ပဵၼ်ပၢင်ၵုမ်ဢုပ်ႇဢူဝ်း ၶၵ်ႉၵၢၼ်မိူင်း တႃႇၵေႃႇတင်ႈမိူင်းႁူမ်ႈတုမ် ဝၢႆးလႆႈလွင်ႈလွတ်ႈ လႅဝ်း တႂ်ႈဢင်းၵဵတ်ႉ သေ ပၢင်ၵုမ်ပၢင်လူင် 21 ႁူဝ်ပၢၵ်ႇပီႊတႄႉ ပဵၼ်ပၢင်ၵုမ် တႃႇဢုပ်ႇဢူဝ်း ၶၵ်ႉၵၢၼ်ငမ်းယဵၼ် ဝႃႈၼႆ ၊ တႃႇၽေႃႇၼမ်ႉၽေႃႇတူဝ် ၶၵ်ႉၵၢၼ် ၾႅတ်ႇတရႄႇၼၼ်ႉ တေဢမ်ႇလႆႈႁဵတ်းသၢင်ႈၸွမ်းၼင်ႇ ၵၢင်ၸႂ်ၶႂ်ႈပဵၼ် ဢၼ်ဢမ်ႇငၢမ်ႇ ၵၼ်တင်း သၢႆငၢႆဝၢၼ်ႈမိူင်း သေ တေလႆႈႁဵတ်းသၢင်ႈ ဢၼ်ပဵၼ်လႆႈ ဢၼ်ငၢမ်ႇၵၼ်တင်း သၢႆငၢႆဝၢၼ်ႈမိူင်း ဢၼ်ပဵၼ်ယူႇယၢမ်းလဵဝ် ၼႆယဝ်ႉ။ ဝၢႆးသေ ပၢင်ပွႆးၵၢၼ်လူင်းလၢႆးမိုဝ်း (NCA) ၶွပ်ႈၶူပ်ႇ 4 ပီႊ ယဝ်ႉတူဝ်ႈၵႂႃႇၼၼ်ႉ ၸွမ်သိုၵ်းလူင် မူႇတူးသေးၽူဝ်း ႁူဝ်ပဝ်ႈၸိူဝ်ႉၸၢတ်ႈယၢင်းၽိူၵ်ႇ KNU လႄႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ဢိၵ်ႇတင်း ၸွမ်ၸိၵ်းသိုၵ်း မိၼ်းဢွင်ႇလႅင်ႇ တေႁူပ်ႉထူပ်းဢုပ်ႇဢူဝ်းၵၼ်ၵႂႃႇ ၵမ်းၸုမ်း ၼႆယဝ်ႉ။ ၶႅပ်းႁၢင်ႈ-ဢဝ်မႃးတီႈ NCA-S EAOၶေႃႈမုၼ်း-RFAတႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-10-29T15:06:10

https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8%e1%81%b8%e1%80%9d%e1%80%ba%e1%82%88%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad%e1%80%af/

ၶၢဝ်းတၢင်းၸဝ်ႈယွတ်ႈသိုၵ်းၶွင်ႉၶမ် တႃႇၶိုၼ်ႈပၢင်ပွႆး NCA ၶွပ်ႈတဵမ် 4 ပီႊလႄႈ ၵၢၼ်ငမ်းယဵၼ်မိူဝ်းၼႃႈ

ပၢင်ပွႆးၵၢင်လူင်းလၢႆးမိုဝ်း NCA ၶွပ်ႈၶူပ်ႇ 4 ပီႊၼႆႉ လွင်ႈယႂ်ႇပုၼ်ႈတႃႇၶၵ်ႉၵၢၼ် လွင်ႈငမ်းယဵၼ်ၸိုင်ႈမိူင်း မိူင်းႁူမ်ႈတုမ်ယူႇ၊ ၼင်ႇႁိုဝ်ပေႃးတေၽေႃႇၼမ်ႉၽေႃႇတူဝ်လႆႈ ၸွမ်းၼင်ႇၶေႃႈတူၵ်းလူင်း လိၵ်ႈႁူမ်ႈမၢႆ (NCA) ၼႆႉ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းလူင်းလၢႆးမိုဝ်း (NCA) ၶဝ်ဢွၼ်ၵၼ်ၶဝ်ႈႁူမ်ႈပၢင်ပွႆးၶွပ်ႈၶူပ်ႇ(4) ပီႊၼႆႉယူႇ။ ၵူၺ်းၵႃႈ ႁူဝ်ပဝ်ႈလူင်ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင်ယွတ်ႈသိုၵ်း ပဵၼ်ပႃး ႁူဝ်ပဝ်ႈၸုမ်းၼႃႈၵၢၼ် ငမ်းယဵၼ် PPST ၸူဝ်ႈၶၢဝ်း ဢမ်ႇလႆႈၶဝ်ႈႁူမ်ႈပၢင်ပွႆးၶွပ်ႈၶူပ်ႇ 4 ပီႊ ၼႆႉၵူၺ်းဢမ်ႇၵႃး ပေႃးဝၢႆးသေ ပၢင်ပွႆးၶွပ်ႈၶူပ်ႇ 4 ပီႊယဝ်ႉ ထိုင်မႃး မိူဝ်ႈၼႆႉဝၼ်းထီႉ 29 October 2019 ၼႆႉ ဢၢင်ႈတေၸတ်းႁဵတ်း ပၢင်ၵုမ် ၽူႈၼမ်းသုင်သုတ်း ၽေႃႇၼမ်ႉၽေႃႇတူဝ် ၶေႃႈတူၵ်းလူင်း ၵၢၼ်ၵိုတ်းယိုတ်း လွင်ႈတိုၵ်းယိုဝ်းၸိုင်ႈမိူင်း ပတ်ႉပိုၼ်ႉ (JICM) ၼႆသေ ဢမ်ႇပဵၼ်ၸတ်းႁဵတ်းပႅတ်ႈၼႆယဝ်ႉ။ ၸုမ်း PPST ၼႆႉ ပဵၼ်ၸုမ်းၼႃႈၵၢၼ်ငမ်းယဵၼ် ဢၼ်ၸုမ်းယိပ်းၵွင်ႈၵၢင်ႇၸၢဝ်းၶိူဝ်းလူင်းလၢႆးမိုဝ်း (NCA)ၶဝ် ၶွတ်ႇၽွတ်ႈသေ ဢုပ်ႇဢူဝ်းၵၼ်မႃးသေယဝ်ႉ မိူဝ်ႈလဵဝ်ၼႆႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း လႆႈႁပ်ႉပုၼ်ႈၽွၼ်းပဵၼ်ႁူဝ်ပဝ်ႈဝႆႉၸူဝ်ႈၶၢဝ်း။ ယွၼ်ႉပိူဝ်ႈသိုၵ်းမၢၼ်ႈ ႁႄႉႁၢမ်ႈဢမ်ႇပၼ်လတ်းၽၢၼ်ႇ သဵၼ်ႈတၢင်း ႁူဝ်မိူင်း−လၢင်းၶိူဝ်း−တူၼ်ႈတီး သိုပ်ႇၵႂႃႇၼေႇပျီႇတေႃႇၼႆႉသေ ၽၢႆႇတၢင်း (RCSS) ၵေႃႈ ဢမ်ႇပဵၼ်ၶိုၼ်ႈပၢင်ပွႆး ၶွပ်ႈၶူပ်ႇ 4 ပီႊ NCA သေဢမ်ႇၵႃး ပၢင်ၵုမ် JICM ၵေႃႈ ဢမ်ႇပဵၼ်ၸတ်းႁဵတ်းလႄႈ လႆႈၵိုတ်းယင်ႉဝႆႉၸူဝ်ႈၶၢဝ်း။ ၵဵဝ်ႇလူၺ်ႈလွင်ႈ လူင်းလၢႆးမိုဝ်းလိၵ်ႈႁူမ်ႈမၢႆတဵမ် (4) ပီႊၼႆႉသေ ၸွမ်သိုၵ်းလူင် ယွတ်ႈသိုၵ်းတွပ်ႇလၢတ်ႈ ၶေႃႈထၢမ် ၼၵ်းၶၢဝ်ႇၶဝ်ဝႃႈ ပၢင်သပ်းၸႅင်ႈၶၢဝ်ႇ မိူဝ်ႈဝၼ်းထီႉ 27 October 2019 ၼၼ်ႉဝႃႈ ၽၢႆႇတၢင်း RCSS ဢမ်ႇလႆႈၽွၼ်းလီတီႈ NCA ဢီႈသင် ၵူၺ်းၵႃႈ ဢၼ်လီမၼ်းတႄႉ ၵူၼ်းမိူင်းတႆးႁဝ်း လွတ်ႈၽေးသိုၵ်းၵႂႃႇၸူဝ်ႈၶၢဝ်း လႄႈ လွင်ႈၵႂႃႇမႃးပႆ။ တွၼ်ႈတႃႇၵူၼ်းမိူင်းတႆးႁဝ်း လွတ်ႈၽေးသိုၵ်းၵႂႃႇ ၸူဝ်ႈၶၢဝ်း ဢၼ်ၼႆႉ ပဵၼ်ဢၼ်လီမၼ်းဢိတ်းၼိုင်ႈၼႆယဝ်ႉ။ သိုပ်ႇလၢတ်ႈထႅင်ႈဝႃႈ လွင်ႈတၢင်း ဢၼ်သိုၵ်းမၢၼ်ႈႁႄႉႁၢမ်ႈ ၶၢဝ်းတၢင်းၼႂ်းမိူင်း ၸွမ်သိုၵ်းလူင်ယွတ်ႈသိုၵ်း ၼႆႉၵေႃႈ ၸဝ်ႈယွတ်ႈသိုၵ်းႁၼ်ထိုင်ဝႃႈ သိုၵ်းမၢၼ်ႈၶဝ် ဢမ်ႇၶႂ်ႈႁႂ်ႈမၼ်းပဵၼ်လႆႈ ပၢင်ၵုမ် JICM ၼႆႉ ၵွပ်ႈပိူဝ်ႈၶဝ်ဢမ်ႇၶႂ်ႈလႅၵ်ႈလၢႆႈ ၵၢၼ်ၽွင်းငမ်းဝၢၼ်ႈမိူင်း၊ ၼႂ်းပၢင်ၵုမ် JICM ၼႆႉ ဢၼ်ဢုပ်ႇ ၾႅတ်ႊၻရႄႊ ၶမ်ၵၼ်ၸိူင်ႉၼႆဢိူဝ်ႈ၊ ၶဝ်ဢမ်ႇၶႂ်ႈႁႂ်ႈပိၼ်ႇၵၢၼ်ၽွင်းငမ်းဝၢၼ်ႈမိူင်း ႁၼ်ထိုင်ၼင်ႇၼႆ။ ပေႃးထိုင်မႃး ပီႊ 2020 ၼႆ ဢၢင်ႈတေၶႂ်ႈၸတ်းႁဵတ်း ပၢင်ၵုမ်လွင်ႈငမ်းယဵၼ် မိူင်းႁူမ်ႈတုမ် ဢမ်ႇၼၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ဢွၼ်တၢင်း ပၢင်လိူၵ်ႈတင်ႈ 2020 ၼႆသေတႃႉ ၼႂ်းၵႄႈမၼ်းမိူၼ်ၼင်ႇ မိူဝ်ႈလဵဝ်ၼႆႉ တေႃႈၼင်ႇပၢင်ၵုမ် JICM ၵူၺ်းၵေႃႈ ယင်းတိုၵ်ႉၵိုတ်းယင်ႉဝႆႉယူႇ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-29T14:29:00

https://taifreedom.com/%e1%80%a2%e1%80%ad%e1%80%84%e1%80%ba%e1%82%87%e1%80%9e%e1%81%bc%e1%80%ba%e1%82%87-%e1%81%bd%e1%82%85%e1%81%bc%e1%80%ba%e1%82%87%e1%80%9c%e1%80%ad%e1%81%bc%e1%80%ba%e1%80%9d%e1%82%86-%e1%82%81/

ဢိင်ႇသၼ်ႇ (ၽႅၼ်ႇလိၼ်ဝႆ) ႁဵတ်းႁႂ်ႈမီးၵူၼ်းလူႉတၢႆ 1 ၵေႃႉ

မိူဝ်ႈၼႆႉ ဝၼ်းထီႉ 29 October 2019 သိုဝ်ႇၶၢဝ်ႇ Thai PBS ဢွၵ်ႇၼႄဝႆႉဝႃႈ မိူဝ်ႈၶၢဝ်းယၢမ်း 01:04 မူင်း ၼၼ်ႉ ဢိင်ႇသၼ်ႇ (ၽႅၼ်ႇလိၼ်ဝႆ) တၢင်းႁႅင်း 6.7 Richter တၢင်းလိုၵ်ႉလူင်း 10 ၵီႇလူဝ်ႇမဵတ်ႉ တီႈၵုၼ် မိၼ်းတၼဝ်း (Mindanao) ပွတ်းတွၼ်ႈတႂ်ႈ မိူင်းၽိလိပ်းပိၼ်း (Philippines) ဝႃႈၼႆ။ ဝၢႆးသေႁႅင်းသၼ်ႇ 6.7 Richter မိူဝ်ႈၶၢဝ်းယၢမ်း 01:04 မူင်း ၵမ်းဢွၼ်တၢင်းသုတ်း ယဝ်ႉၼၼ်ႉ သိုပ်ႇပဵၼ်ဢိင်ႇသၼ်ႇ ထႅင်ႈ 3 ၵမ်း ၶၢဝ်းယၢမ်း 01.28 မူင်း ႁႅင်းသၼ်ႇ 5.1 Richter၊ ၶၢဝ်းယၢမ်း 02.20 မူင်း ႁႅင်းသၼ်ႇ 4.8 Richter၊ ၶၢဝ်းယၢမ်း 02.24 မူင်း ႁႅင်းသၼ်ႇ 5.8 Richter လႄႈ ယၢမ်းလဵဝ် လႆႈမီးၵူၼ်းလူႉတၢႆ ယွၼ်ႉဢိင်ႇသၼ်ႇၼႆႉ 1 ၵေႃႉယဝ်ႉ ဝႃႈၼႆ။ ယူႇတီႈၽူႈလူင်ႉလႅၼ်ႇ ၽၢႆႇလူလွမ် ၾိင်ႈၾႃႉရႃႇသီႇ ၵဵဝ်ႇလူၺ်ႈလွင်ႈ ၽေးၵိုင်ႉၵၢင်ႉ လႆႈပိုၼ်ၽၢဝ်ႇ ႁႂ်ႈၵူၼ်းမိူင်း ၸိူဝ်းယူႇသဝ်းဝႆႉ ၼႂ်းႁိူၼ်းတိူၵ်ႈၸၼ်ႉသုင် ဢွၵ်ႇယူႇဝႆႉ တၢင်းၼွၵ်ႈသေ ႁႂ်ႈမီးလွင်ႈၽၢင်ႉသတိၵၼ်ဝႆႉ ၵူႈၶၢဝ်းယၢမ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၸဝ်ႈၼႃႈတီႈလၢႆၽၢႆႇ ဢိၵ်ႇတင်း ၸုမ်းၸွႆႈထႅမ် တူင်ႇဝူင်းၵူၼ်း (ပရႁိတ) လႆႈၶဝ်ႈၸွႆႈထႅမ် ၵူၼ်းၸိူဝ်းထူပ်းၽေး ပွၵ်ႈၵမ်းၼႆႉဝႆႉယဝ်ႉ ၼႆသေ၊ မိူဝ်ႈဝၼ်းထီႉ 16 October 2019 ပူၼ်ႉမႃးၼႆႉၵေႃႈ လႆႈပဵၼ်ဢိင်ႇသၼ်ႇ တၢင်းႁႅင်း 6.4 Richter တီႈၵုၼ် မိၼ်းတၼဝ်း (Mindanao) ၼႆႉၵူၺ်းၼင်ႇၵဝ်ႇ ၼႆယဝ်ႉ။ ၶေႃႈမုၼ်း – Thai PBSတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-10-28T14:24:36

https://taifreedom.com/%e1%80%90%e1%80%ae%e1%82%88%e1%82%81%e1%81%a2%e1%81%bc%e1%80%ba%e1%82%89%e1%81%b6%e1%81%a2%e1%82%86%e1%81%b6%e1%80%b0%e1%80%9d%e1%80%ba%e1%80%b8%e1%81%b6%e1%80%bd%e1%80%84%e1%80%ba-shopping-mall/

တီႈႁၢၼ်ႉၶၢႆၶူဝ်းၶွင် (Shopping mall) လႄႈ လၢၼ်ႉသတူဝ်းၼႂ်းမိူင်းထႆး ႁၢင်ႈႁႅၼ်းတႃႇတေလူတ်းယွမ်း လွင်ႈၸႂ်ႉထူင် ပလၢတ်ႉသတိၵ်ႉ

တင်ႈတႄႇဢဝ်လိူၼ် January 2020 ၼႆႉၵႂႃႇသေ တီႈႁၢၼ်ႉၶၢႆၶူဝ်းၶွင် (Shopping mall) လႄႈ လၢၼ်ႉသတူဝ်း ဢၼ်မီးၼႂ်းမိူင်းထႆးတၢင်းသဵင်ႈ မီးၽႅၼ်ၵၢၼ် ႁၢင်ႈႁႅၼ်းတႃႇတေလူတ်းယွမ်း လွင်ႈၸႂ်ႉထူင် ပလၢတ်ႉသတိၵ်ႉ ၼႆယဝ်ႉ။ ၽႅၼ်ၵၢၼ်ဢၼ်ၼႆႉၵေႃႈ ယူႇတီႈႁၢၼ်ႉၶၢႆၶွင်လႄႈ လၢၼ်ႉသတူဝ်းဢၼ်ၸိုဝ်ႈ သဵင်လိုဝ်း ဢၼ်မီးၼႂ်းမိူင်းထႆး ႁူမ်ႈ 43 လၢၼ်ႉၶဝ် ႁၼ်လီၸွမ်းလွင်ႈၼႆႉလႄႈ ႁၢင်ႈႁႅၼ်းတႃႇတေလူင်းမိုဝ်း ႁဵတ်းၸွမ်း ၼႆယဝ်ႉ။ ပေႃးထိုင်မႃးပီႊ 2021 ၼႆ တီႈမိူင်းထႆး တေႁၢမ်ႈတၢပ်ႈလွင်ႈၸႂ်ႉတိုဝ်း ထူင်ပလၢတ်ႉသတိၵ်ႉဢၼ်ၸႂ်ႉပွၵ်ႈလဵဝ် (တစ်ခါသုံး) မိူၼ်ၼင်ႇ ထူင်ပလၢတ်ႉသတိၵ်ႉ၊ ဢႅပ်ႇပလၢတ်ႉသတိၵ်ႉ၊ ၵွၵ်းၼမ်ႉပလၢတ်ႉသတိၵ်ႉ၊ လွတ်ႇၼမ်ႉ(အချိုရည်ပိုက်) ဢိၵ်ႇတၢင်း ၵွင်ႇၶဝ်ႈပလၢတ်ႉသတိၵ်ႉ ဢၼ်ၸႂ်ႉပွၵ်ႈလဵဝ်ၸိူဝ်းၼႆႉသေ တႄႇၽေႃႇၼမ်ႉ ၽေႃႇတူဝ် လွင်ႈလူတ်းယွမ်းပလၢတ်ႉသတိၵ်ႉၵႂႃႇၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽူႈမီးပုၼ်ႈၽွၼ်းၼႂ်းႁွင်ႈၵၢၼ် ထိင်းသိမ်းသၽႃႇဝမိူင်းထႆးၵေႃႉၼိုင်ႈလၢတ်ႈဝႃႈ ၼႂ်းၽႅၼ်ၵၢၼ် တႃႇတေလူတ်းယွမ်းပလၢတ်ႉသတိၵ်ႉၼႆႉ လၢၼ်ႉၸိုဝ်ႈသဵင်ယႂ်ႇၼႂ်းမိူင်းထႆး မိူၼ်ၼင်ႇ 7-Eleven, Central, HomePro, Big C ၸိူဝ်းၼႆႉၵေႃႈ ပၼ်တၢင်းႁူမ်ႈမိုဝ်းၵမ်ႉထႅမ်ၸွမ်းတႄႉတႄႉ ၊ မိူဝ်ႈတႄႇမၼ်းတႄႉ ပုၼ်ႈတႃႇၵူၼ်းသိုဝ်ႉၶူဝ်းၶွင်ၶဝ် တေဢမ်ႇပေႃးမိုတ်ႈ တီႈဢၼ်ဢမ်ႇမီးထူင် ပလၢတ်ႉ သတိၵ်ႉသႂ်ႇပၼ်ၸိူင်ႉၼႆ ၵူၺ်းၼႃႇၼင်ႇႁိုဝ်တေထိုင်လႆႈယိူင်းမၢႆလူင်ႁဝ်းၼၼ်ႉ ပေႃးႁဝ်းၵူႈၵေႃႉႁူမ်ႈၵၼ် ပွင်သၢင်ႈၸွမ်းၵၼ်ၵႂႃႇၼႆ တေမီးၽွၼ်းလီတႄႉတႄႉၼႆ လၢတ်ႈၼႄၼင်ႇၼႆယဝ်ႉ။ ပေႃးလူတ်းယွမ်းလွင်ႈၸႂ်ႉထူင်ပလၢတ်ႉသတိၵ်ႉတီႈႁၢၼ်ႉၶၢႆၶူဝ်းၶွင်လႄႈ လၢၼ်ႉသတူဝ်းဢၼ်လူင်မၼ်းယဝ်ႉ ၼႆၸိုင် တေၶိုၼ်းၶဝ်ႈၸူးၼႂ်းႁူင်းၵၢၼ်ႁဵတ်း ၼမ်ႉဝၢၼ်ၼမ်ႉၸဵမ်း (အချိုရည်) လႄႈ တၢင်းႁူင်းၵၢၼ် ႁဵတ်းဢွၵ်ႇ လွင်ႈၵိၼ်ယႅမ်ႉၸိူဝ်းၼႆႉ ၊ ပေႃးယဝ်ႉ တေၶိုၼ်းမႃးတူၺ်း ၼႂ်းၵၢၼ်ႁေႃႇ ၽၵ်းယိူဝ်ႈၼၢင်းၶဵဝ် ၊ ၼိူဝ်ႉပႃ ဢၼ်ၶၢႆၼႂ်းၵၢတ်ႇ ဢၼ်မီးၸွမ်းၼႂ်းပွၵ်ႉၼႂ်းဝၢၼ်ႈၸိူဝ်းၼႆႉ တေႁၢမ်ႇတၢပ်ႈ လွင်ႈၸႂ်ႉထူင် ပလၢတ်ႉသတိၵ်ႉၵႂႃႇၼႆယဝ်ႉ။ ၽၢႆႇတၢင်းႁွင်ႈၵၢၼ်လူင်ပွင်ၸိုင်ႈၶဝ်ၵေႃႈ မုင်ႈမွင်းဝႃႈ ထႅင်ႈ 2 ပီႊၼႆႉ တေမီးမၢႆမီးဢၼ်ႁၢမ်ႈတၢပ်ႈ လွင်ႈၸႂ်ႉတိုဝ်း ထူင်ပလၢတ်ႉသတိၵ်ႉဢၼ်ၸႂ်ႉပွၵ်ႈလဵဝ်ၸိူဝ်းၼႆႉ ၊ ပေႃးၽႅၼ်ၵၢၼ်ဢၼ်ၼႆႉ ဢွင်ႇမၢၼ်ႇၼႆၵေႃႈ တေလူတ်း ယွမ်းလႆႈ ၼိုင်ႈပီႊလႂ် ထူင်ပလၢတ်ႉသတိၵ်ႉမွၵ်ႈ 1.8 ပီႇလီႇယၼ်ႇ ဝႃႈၼႆ။ ၽႅၼ်ၵၢၼ်တေလူတ်းယွမ်းလွင်ႈပလၢတ်ႉသတိၵ်ႉၼႆႉၵေႃႈ ယူႇတီႈဝႃႈ ၵူၼ်းမိူင်းတေယွၼ်း ႁူမ်ႈမိုဝ်းၸွမ်း ၵႃႈႁိုဝ် ၼႆၼၼ်ႉၵွၼ်ႇ ၸွင်ႇတေၸၢင်ႈဝၢင်းၽႅၼ်ထႅင်ႈတၢင်ႇၶၵ်ႉတွၼ်ႈလႆႈၼႆယဝ်ႉ။ ၸွမ်းၼင်ႇမီးၽႅၼ်ၵၢၼ်ဢၼ်ၼႆႉသေ လၢၼ်ႉၶၢႆၶွင်ၵမ်ႈၽွင်ႈ မၵ်ႈမၼ်ႈဝၼ်းထီႉႁင်းၽႂ်မၼ်းသေ လူတ်းယွမ်း လွင်ႈၸႂ်ႉတိုဝ်း ထူင်ပလၢတ်ႉသတိၵ်ႇၵႂႃႇယူႇ ၊ တူဝ်ယၢင်ႇမၼ်းမိူၼ်ၼင်ႇ လၢၼ်ႉၶၢႆၶွင် Tesco lotus မၵ်းမၼ်ႈဝႆႉ ၼိုင်ႈလိူၼ်ၼႆႉ ပေႃးဝၼ်းထီႉ 4 ၼႆ တေဢမ်ႇသႂ်ႇပၼ်ထူင် ပလၢတ်ႉသတိၵ်ႉၼႆယဝ်ႉ။ ​ၶေႃႈမုၼ်း – Bangkok postတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-10-28T14:13:55

https://taifreedom.com/%e1%80%95%e1%82%83%e1%82%87%e1%80%90%e1%80%ae%e1%82%87%e1%82%81%e1%80%b0%e1%80%9d%e1%80%ba%e1%80%9e%e1%80%ad%e1%80%b0%e1%80%9d%e1%80%ba-snld-%e1%81%b8%e1%80%90%e1%80%ba%e1%80%b8%e1%82%81%e1%80%b5/

ပႃႇတီႇႁူဝ်သိူဝ် SNLD ၸတ်းႁဵတ်းပၢင်ပွႆး ဝၼ်းၵေႃႇတင်ႈ ပႃႇတီႇၶွပ်ႈၶူပ်ႇ (31) ပီႊ

မိူဝ်ႈဝၼ်းထီႉ 26 October 2019 ယၢမ်းၵၢင်ၼႂ် 09:00 မူင်း ပႃႇတီႇႁူဝ်သိူဝ်(SNLD) ၸတ်းႁဵတ်းပၢင်ပွႆး ဝၼ်းၵေႃႇတင်ႈ ပႃႇတီႇၶွပ်ႈၶူပ်ႇ (31) ပီႊ တီႈႁူင်းလဵင်ႉလူ တႅၼ်ႊမၢဝ်းၶမ်း ပွၵ်ႉတႅၼ်ႊမႃႉ ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ဝႃႈၼႆ။ ၸွမ်းၼင်ႇၶပ်းမၢႆမီးၼၼ်ႉသေ လုင်းသိူဝ်ယွမ် ႁူဝ်ပဝ်ႈၸုမ်းပွင်ၵၢၼ် ပႃႇတီႇႁူဝ်သိူဝ် (SNLD) မိူင်းတႆးပွတ်းႁွင်ႇ ၊ ႁိူၼ်းၵႃယၢင်း ၊ ၸၢႆးသြႃႇယီႊ ဝဵင်းၼမ်ႉၶမ်း ၊ ၸၢႆးၶမ်းပိူင်ႇၾႃႉ ၊ ၸၢႆးဢူးၶမ်း ၊ ၼၢင်းၶိၼ်ႇထႃးယီႇ မွၵ်ႇလၢတ်ႈၶေႃႈၵႂၢမ်း ၵဵဝ်ႇၵပ်းလွင်ႈ ပႃႇတီႇႁူဝ်သိူဝ်(SNLD) ႁဵတ်းၸိူင်ႉႁိုဝ်သေ တႄႇၶွတ်ႇၽွတ်ႈပႃႇတီႇမႃး လႄႈ မီးယိူင်းဢၢၼ်းသင်လၢႆလၢႆ ၸဵမ်ၸိူဝ်းၼႆႉ ဝႃႈၼႆ။ ထိုင်မႃးယၢမ်းဝၢႆးဝၼ်း ၸုမ်းပွင်ၵၢၼ်ငဝ်ႈငုၼ်း ပႃႇတီႇႁူဝ်သိူဝ် (SNLD) မွၵ်ႇလၢတ်ႈၶေႃႈၵႂၢမ်း သပ်းလႅင်းၼႄ ၵပ်းၵၢႆႇလူၺ်ႈ ၵၢၼ်မိူင်း ၊ လွင်ႈၵၢၼ်ပႃႇတီႇ လႄႈ ငဝ်းလၢႆးၵူႈလွင်ႈလွင်ႈ ဝႃႈၼႆ ၊ ဝၢႆးသေၼၼ်ႉ လုင်းသိူဝ်ယွမ် ႁူဝ်ပဝ်ႈၸုမ်းပွင်ၵၢၼ် ပႃႇတီႇႁူဝ်သိူဝ် (SNLD) မိူင်းတႆးပွတ်းႁွင်ႇ မွၵ်ႇလၢတ်ႈၶေႃႈၵႂၢမ်းလူပ်းလင်ၵႂႃႇ ၼႆယဝ်ႉ။ ပၢင်ပွႆးဝၼ်းၵေႃႇတင်ႈ ပႃႇတီႇႁူဝ်သိူဝ်(SNLD) ၶွပ်ႈၶူပ်ႇ (31) ပီႊၼႆႉ မီးၸုမ်းပႃႇတီႇႁူဝ်သိူဝ် (SNLD) လႄႈ ပီႈၼွင်ႉၶႅၵ်ႇ ၸႄႈဝဵင်းပၢင်ႇသၢႆး ၊ ဝဵင်းမူႇၸႄႊ ၊ ဝဵင်းၼမ်ႉၶမ်း ၊ ထုင်ႉလွႆႁူဝ်သိူဝ် ဢိၵ်ႇတင်း ၸုမ်းၵူၼ်းၼုမ်ႇ ပိတ်ႉမၢၵ်ႇၼင် ပႃႇတီႇႁူဝ်သိူဝ်(SNLD) ဝဵင်းသီႇပေႃႉ ၊ ဝဵင်းသႅၼ်ဝီ ၊ ဝဵင်းမိူင်းယႆ ဢိၵ်ႇတင်း ၸုမ်းၵူၼ်းၼုမ်ႇ (TYN) ၶဝ်ႈႁူမ်ႈတင်းၼမ် ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-28T13:39:49

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9b%e1%81%b6%e1%82%85%e1%80%84%e1%80%ba%e1%82%87-aa-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%81%b5/

သိုၵ်းရၶႅင်ႇ AA တီႉၺွပ်းၵူၼ်း 58 ၵေႃႉ လႄႈ ၼႂ်းၼၼ်ႉ လႆႈဝၢတ်ႇၸဵပ်း လူႉတၢႆ ယွၼ်ႉပၢင်တိုၵ်းၵမ်ႈၽွင်ႈ

ၼႂ်းဝၼ်းလဵဝ် သိုၵ်းရၶႅင်ႇ AA တီႉၺွပ်းဢဝ် ၵူၼ်းမိူင်း ၊ ၵူၼ်းသိုၵ်း ၊ ပလိၵ်ႈမၢၼ်ႈ ဢၼ်ၶီႇလႅင်းႁိူဝ်း ၼႂ်းၼမ်ႉမေႇယူႉ လုၵ်ႉတီႈ ဝဵင်းသိတ်ႉတူၺ်ႇ ၵႂႃႇဝဵင်းပူးတီးတွင်ႇ ႁူမ်ႈ 58 ၵေႃႉသေ ၼႂ်းၼၼ်ႉ လႆႈတၢႆယွၼ်ႉ ပၢင်တိုၵ်းတင်းသွင်ၽၢႆႇ ၵမ်ႈၽွင်ႈ ၼႆယဝ်ႉ။ ၵဵဝ်ႇလူၺ်ႈပိူင်ပဵၼ်ၼႆႉ မိူဝ်ႈဝၼ်းထီႉ 26 October 2019 ယၢမ်းၵၢင်ၼႂ်မွၵ်ႈ 10:20 မူင်း ႁိူဝ်း ဢၼ်တၢင်ႇၵူၼ်း လုၵ်ႉတီႈ ဝဵင်းသိတ်ႉတူၺ်ႇ ၵႂႃႇဝဵင်းပူးတီးတွင်ႇ ၼၼ်ႉ ထုၵ်ႇသိုၵ်းရၶႅင်ႇ AA ဢဝ်ၵွင်ႈယိုဝ်း တီႈႁိမ်းဝၢၼ်ႈယေႇမႅၼ်ႉ ၸႄႈဝဵင်းယတေႉတွင်ႇ သေ ႁႂ်ႈၵိုတ်းၸွမ်းၽင်ႇၼမ်ႉ ၼႆယဝ်ႉ ၊ ၼႂ်းၼၼ်ႉ သိုၵ်းရၶႅင်ႇ AA ၵႂႃႇၸႅတ်ႈထၢမ် တီႉၺွပ်းလႆႈတူဝ် သိုၵ်းမၢၼ်ႈ 14 ၵေႃႉ ၊ ပလိၵ်ႈမၢၼ်ႈ 29 ၵေႃႉ ၊ ၵူၼ်းမိူင်း 13 ၵေႃႉ ၊ ၽူႈၵုမ်းၶွၵ်ႈ 2 ၵေႃႉ ႁူမ်ႈ 58 ၵေႃႉ သေ ၽၢႆႇသိုၵ်းမၢၼ်ႈ လႆႈႁူႉလွင်ႈပိူင်ပဵၼ်ယဝ်ႉ ဢဝ်ၶိူင်ႈမိၼ် 3 လမ်း ၵႂႃႇပိုတ်းယိုဝ်း သိုၵ်းရၶႅင်ႇ ၼႆယဝ်ႉ။ ၽၢႆႇသိုၵ်းရၶႅင်ႇ AA ပိုၼ်ၽၢဝ်ႇမိူဝ်ႈဝႃးဝၼ်းထီႉ 27 ဝႃႈ မိူဝ်ႈၽွင်း ဢဝ်ၵူၼ်းဢၼ်တီႉၺွပ်းလႆႈၼိူဝ်ႁိူဝ်း ၵႂႃႇၸႅတ်ႈထၢမ်ယူႇၼၼ်ႉ ယွၼ်ႉၽၢႆႇသိုၵ်းမၢၼ်ႈ ဢဝ်ၶိူင်ႈမိၼ် 3 လမ်း ၵႂႃႇပိုတ်းယိုဝ်း ဢမ်ႇလိုဝ်ႈဢမ်ႇသဝ်း လႄႈ ၼႂ်းၵူၼ်းဢၼ်တီႉၺွပ်း ၸိူဝ်းၼၼ်ႉ လႆႈတၢႆၵႂႃႇၵမ်ႈၽွင်ႈ ဝၢတ်ႇၸဵပ်းၵမ်ႈၽွင်ႈ ၊ ႁိူဝ်းတၢင်ႇၵူၼ်း ၵေႃႈ လႆႈၸူမ်ၵႂႃႇ 2 လမ်း ၵွႆ 1 လမ်း ဝႃႈၼႆ။ ၵႅမ်ၸွမ်ႁၢၼ် သေႃႇမိၼ်းထုၼ်း ၽူႈတၢင်လၢတ်ႈသိုၵ်းမၢၼ်ႈ ဝႃႈ ၵဵဝ်ႇလူၺ်ႈလွင်ႈပိူင်ပဵၼ်ၼႆႉ ၽၢႆႇ AA ႁႅမ်တၢႆၵူၼ်း ဢၼ်တီႉၺွပ်းၵႂႃႇၸိူဝ်းၼၼ်ႉယဝ်ႉသေ ၶိုၼ်းၵၢဝ်ႇၼႄးဝႃႈ ၽၢႆႇသိုၵ်းမၢၼ်ႈ ဢဝ်ၶိူင်ႈမိၼ်ယိုဝ်း လႄႈ ၸင်ႇလႆႈတၢႆၵႂႃႇ ၊ လွင်ႈဢဝ်ၶိူင်ႈမိၼ်သေ တိုၵ်းၼၼ်ႉ ႁိူဝ်းလႆႈၸူမ်ၵႂႃႇ ၼႂ်းၼမ်ႉၼႆၼၼ်ႉၵေႃႈ ၸၢင်ႈပဵၼ်လႆႈယူႇ ၊ ၽၢႆႇႁဝ်း ၵူၼ်းႁေႃႈႁိူဝ်းမိၼ် ၵေႃႉၼိုင်ႈ လႆႈဝၢတ်ႇၸဵပ်း ၼႂ်းပၢင်တိုၵ်းၵေႃႉၼိုင်ႈ ၼႆယဝ်ႉ။ ၽၢႆႇသိုၵ်းမၢၼ်ႈ ပိုၼ်ၽၢဝ်ႇဝႃႈ ၸွႆႈထႅမ်လႆႈၵူၼ်း 14 ၵေႃႉ ဢၼ်ထုၵ်ႇ သိုၵ်းရၶႅင်ႇ ၵႂႃႇတီႉၺွပ်းဢဝ်တူဝ် တီႈၼိူဝ်ႁိူဝ်း ၼၼ်ႉယူႇ ဝႃႈၼႆ။ ၵဵဝ်ႇလူၺ်ႈလွင်ႈ ၵူၼ်းၸိူဝ်းဢၼ် လႆႈဝၢတ်ႇၸဵပ်း တၢႆယွၼ်ႉပၢင်တိုၵ်း တင်းသွင်ၽၢႆႇၼၼ်ႉ ၽၢႆႇသိုၵ်းရၶႅင်ႇ AA တင်း သိုၵ်းမၢၼ်ႈ ဢမ်ႇယွမ်းႁပ်ႉဝႃႈ ၽႂ်ပဵၼ်ၵေႃႉႁႅမ် လႄႈ ၵုမ်ႇဢဝ်တၢင်းၽိတ်း ၸီႉၼႄးၵၼ် ၵႂႃႇၵႂႃႇမႃးမႃး ယူႇယဝ်ႉ။ ၶေႃႈမုၼ်းတီႈ – RFA , BBC တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-10-28T13:34:00

https://taifreedom.com/%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%80%bb/

လူင်ပွင်ၸိုင်ႈ မိူင်းၵျႃႇပၢၼ်ႇ တေၸွႆႈထႅမ် ၵူၼ်းပၢႆႈၽေး ၼႂ်းမိူင်းရၶႅင်ႇ မိူင်းၶၢင် မိူင်းတႆး

တႃႇၸွႆႈထႅမ်ႈငိုၼ်းတွင်း ၵူၼ်းပၢႆႈၽႄး လႄႈ တႃႇႁဵတ်းၵၢၼ် ပူၵ်းပွင်ၼႃႇတီႈ ၶိုၼ်ႈယႂ်ႇ ၸိူဝ်းၼႆႉဝႃႈ ၼႆသေ လူင်ပွင်ၸိုင်ႈ မိူင်းၵျႃႇပၢၼ်ႇလႆႈႁဵတ်းလိၵ်ႈႁူမ်ႈမၢႆ လူင်းလၢႆးမိုဝ်းၵၼ်တၢင်း ၸုမ်းၸၢတ်ႈၸိုင်ႈ လုမ်ႈၾႃႉ UN ဝႃႈ တေၸွႆႈထႅမ်ငိုၼ်း 37 လၢၼ်ႉတေႃႇလႃႇ ပုၼ်ႈတႃႇ ၼႂ်းမိူင်းရၶႅင်ႇ မိူင်းၶၢင် မိူင်းတႆး ဝႃႈၼႆၶႃႈ။ ၼႂ်းလိၵ်ႈပိုၼ်ၽၢဝ်ႇ ဢၼ်လူင်ပွင်ၸိုင်ႈ မိူင်းၵျႃႇပၢၼ်ႇလႄႈ ၸုမ်းၸၢတ်ႈၸိုင်ႈလုမ်ႈၾႃႉ ဢွၵ်ႇၵႂႃႇၼၼ်ႉ လၢတ်ႈဝႆႉဝႃႈ ငိုၼ်းတွင်းၸိူဝ်းၼႆႉ တေၸႂ်ႉတိုဝ်း တႃႇ ၼၢင်းယိင်း၊ လုၵ်ႈဢွၼ်ႇ၊ ၽူႈဢႃႇယူႉယႂ်ႇ ၵူၼ်းထဝ်ႈ ဢၼ်မီးတီႈႁူင်း ၵူၼ်းပၢႆႈၽေး ၼႂ်းမိူင်းရၶႅင်ႇ မိူင်းၶၢင် မိူင်းတႆး လႄႈ တေၸႂ်ႉပႃးတီႈ တွၼ်ႈႁဵတ်းၵၢၼ် ၵေႃႇသၢင်ႈတႃႇ လွင်ႈယုမ်ႇယမ်ႇ ၼႂ်းတူင်ႇဝူင်းၵူၼ်း ၸိူဝ်းၼႆႉဝႃႈၼႆ။ ၽူႈမီးသုၼ်ႇလၢတ်ႈ မိတ်သ်ႉၵိၼ်ပႃလိၼ်ၽီႉလိတ်ႉ ၼႂ်းၸုမ်းၸၢတ်ႈၸိုင်ႈလုမ်ႈၾႃႉ UNHCR ၽၢႆႇၵဵဝ်ႇၶွင်ႈ ၵူၼ်းပၢႆႈၽေး ဢၼ်ပၵ်းသဝ်းဝႆႉတီႈတႃႈၵုင်ႈလၢတ်ႈၵႂႃႇဝႃႈ − “ၽႅၼ်ၵၢၼ် ဢၼ်ႁဝ်းၶႃႈ ႁဵတ်းယူႇၼႆႉ ပဵၼ်ပုၼ်ႈတႃႇ ပူၵ်းပွင်ၼမ်ႉၵတ်ႉတူဝ်ၵဝ်ႇ လႄႈႁူမ်ႈပႃး ၽႅၼ်ၵၢၼ်တႃႇ ပၢႆးယူႇလီၸိူဝ်း ၼႆႉယူႇ ၊ ပုၼ်ႈတႃႇ ၼၢင်းယိင်း ၊ လုၵ်ႈဢွၼ်ႇလႄႈ ၵူၼ်းထဝ်ႈ ဢၼ်ၸိူဝ်းပဵၼ်ၸပ်းတၢင်းပဵၼ် ဢၼ်ႁၢႆႉႁႅင်း ၼၼ်ႉၵေႃႈ မီးၽႅၼ်ၵၢၼ်ယူတ်းယႃႇပၼ်ပႃး လႄႈ မီးလွင်ႈၸႅၵ်ႇသုတ်းပၼ်ယူႇ တီႈႁူင်းပၢႆႈၽေးၼၼ်ႉ” ဝႃႈၼႆ။ ငိုၼ်းဢၼ်လိူဝ်သေ ၽႅၼ်ၵၢၼ်ၸိူဝ်းၼႆႉၵေႃႈ ၸုမ်းၸၢတ်ႈၸိုင်ႈလုမ်ႈၾႃႉ ၽၢႆႇၵဵဝ်ႇၶွင်ႈ လွင်ႈပူၵ်းပွင် ၼႃႈတီႈၶိုၼ်ႈယႂ်ႇ၊ ၸုမ်းၸၢတ်ႈၸိုင်ႈလုမ်ႈၾႃႉ ၽၢႆႇၵွင်ႇထုၼ်း (တိုၼ်း) လုၵ်ႈဢွၼ်ႇ လႄႈ ၸုမ်းၸၢတ်ႈလုမ်ႈၾႃႉ တၢင်ႇမူႇတၢင်ႇၸုမ်းၶဝ် တေဝၢင်းၽႅၼ်ႇသေ ၸႂ်ႉတိုဝ်းၵႂႃႇ ပုၼ်ႈတႃႇ ပၢႆးယူႇလီ၊ ပၢႆးပိင်ႇၺႃႇ၊ တႃႇၼႃႈတီႈ မုၼ်းလႅင်းၶိုၼ်ႈယႂ်ႇ လႄႈ ႁဵတ်းသၢင်ႈ ၶူင်းၵၢၼ်ၶၢဝ်းယၢဝ်း တီႈၼႂ်းမိူင်းတႆး လႄႈ မိူင်းၶၢင် ဝႃႈၼႆ။ ၶေႃႈမုၼ်း − BBCတႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-10-27T13:26:33

https://taifreedom.com/%e1%81%b6%e1%80%b1%e1%82%83%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84/

ၶေႃႈပိုၼ်ၽၢဝ်ႇၶၢဝ်းတၢင်း ႁူဝ်ပဝ်ႈလူင် RCSS ၵႂႃႇပၢင်ပွႆး ၵၢၼ်လူင်းလၢႆးမိုဝ်း NCA ၶွပ်ႈၶူပ်ႇ 4 ပီႊ မီးလွင်ႈၶွင်ႉၶမ်

ၶေႃႈပိုၼ်ၽၢဝ်ႇၶၢဝ်းတၢင်း ႁူဝ်ပဝ်ႈလူင် RCSS ၵႂႃႇပၢင်ပွႆး ၵၢၼ်လူင်းလၢႆးမိုဝ်း NCA ၶွပ်ႈၶူပ်ႇ 4 ပီႊ မီးလွင်ႈၶွင်ႉၶမ်

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇ RCSS']

2019-10-26T13:01:32

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%95%e1%80%9c%e1%80%ad%e1%81%b5%e1%80%ba%e1%82%88-%e1%80%99%e1%80%ad%e1%80%b0%e1%80%84%e1%80%ba%e1%80%b8/

ၸဝ်ႈၼႃႈတီႈပလိၵ်ႈ မိူင်းဢင်းၵိတ်း တိၺွပ်းလႆႈ လူတ်ႉတၢင်ႇတိူၵ်ႈၶွၼ်ႇထိၼ်ႇၼႃႇ ဢၼ်ပႃးတူဝ်ၵူၼ်းတၢႆ 39 ၵေႃႉ

မိူဝ်ႈဝၼ်းထီႉ 25 October 2019 သိုဝ်ႇၶၢဝ်ႇ AFP ဢွၵ်ႇၼႄဝႆႉ ၵဵဝ်ႇလူၺ်ႈလွင်ႈ ၸဝ်ႈၼႃႈတီႈပလိၵ်ႈ မိူင်းဢင်းၵိတ်း လႆႈႁႄႉၵူတ်ႇထတ်းလူတ်ႉၵႃးတၢင်ႇၵုၼ်ႇ တိူၵ်ႈၶွၼ်ႇထိၼ်ႇၼႃႇ ဢၼ်ပႃးတူဝ်ၵူၼ်းတၢႆ 39 ၵေႃႉ ၶဝ်ႈမႃးတီႈပွတ်းတွၼ်ႈတႂ်ႈ မိူင်းဢင်းၵိတ်းၼၼ်ႉ လႆႈႁူႉဝႃႈ ပဵၼ်ၵူၼ်းၶိူဝ်းၶႄႇ တင်းမူတ်း ဝႃႈၼႆ။ ယွၼ်ႉဝႃႈ မိူဝ်ႈၼႂ်းဝၼ်းထီႉ 23 October 2019 ပူၼ်ႉမႃး ၸဝ်ႈၼႃႈတီႈပလိၵ်ႈၶဝ် လႆႈႁႄႉလူတ်ႉၵႃးလမ်းၼႆႉ ၵိုတ်းယဝ်ႉသေ လႆႈၵူတ်ႇထတ်းထူပ်းႁၼ်ဝႃႈ ၼႂ်းတိူၵ်ႈၶွၼ်ႇထိၼ်ႇၼႃႇ ဢၼ်တေႃႉတၢင်ႇမႃး ပႃးတူဝ်ၵူၼ်းတၢႆ 39 ၵေႃႉ ၸဝ်ႈၼႃႈတီႈပလိၵ်ႈၶဝ် ၸင်ႇလႆႈတိၺွပ်းၵုမ်းၶင် ၵူၼ်းႁေႃႈလူတ်ႉၵႃး ၸိုဝ်ႈ မူဝ်း လူဝ်းပိၼ်းသၼ် ဢုယု 25 ပီ ပဵၼ်ၵူၼ်းၶိူဝ်း မိူင်းဢႆလႅၼ်းႁွင်ႇၼၼ်ႉဝႆႉ ဝႃႈၼႆ။ ယူႇတီႈ ၽူႈလူင်ႉလႅၼ်ႇ လႆႈၶဝ်ႈၵူတ်ႇထတ်းသေ လၢမ်းၶၢတ်ႈဝႃႈ ၵူၼ်းဢၼ်လႆႈလူႉတၢႆၵႂႃႇ ၼႂ်းတိူၵ်ႈ ၶွၼ်ႇထိၼ်ႇၼႃႇ တင်းမူတ်း လႅပ်ႈတေတၢႆ ယွၼ်ႉၵတ်းႁႅင်း ဢၼ်ပိုတ်ႇ ဢႄးယႃးၵွၼ်းဝႆႉ ၶၢဝ်းတၢင်း 15 မူင်း သမ်ႉဢမ်ႇမီးလူမ်း တႃႇတေပိုတ်ႇဢွၵ်ႇၼၼ်ႉသေ ၵူၼ်းဢၼ်လႆႈ လူႉတၢႆၵႂႃႇ ပဵၼ်ၸၢႆး 31 ၵေႃႉ လႄႈ ယိင်း 8 ၵေႃႉ ႁူမ်ႈ 39 ၵေႃႉ ဝႃႈၼႆ။ ယၢမ်းလဵဝ် ၸဝ်ႈၼႃႈတီႈ လႆႈလႆႈသၢၵ်ႇသေႇလၵ်းထၢၼ် လၢႆတီႈလၢႆၽၢႆႇယဝ်ႉလႄႈ လႆႈႁူႉဝႃႈ ႁူဝ်ၼႃႈၸုမ်း ၵႃႉၶၢႆၵူၼ်းၼႆႉ ပဵၼ်ၵူၼ်းၶိူဝ်းၶႄႇ ၸိုဝ်ႈၼၢင်းၸိဝ် ၽိင်ၶျိူၼ် ယၢမ်းလဵဝ် တိုၵ်ႉယူႇဝႆႉတီႈၼႂ်းၸိုင်ႈမိူင်းၶႄႇလႄႈ ၸဝ်ႈၼႃႈတီႈပလိၵ်ႈ တိၺွပ်းၵုမ်းၶင်လႆႈ ၵူၼ်းဢၼ်ႁူႉႁၼ်ၸွမ်း ထႅင်ႈ 2 ၵေႃႉ ယဝ်ႉ ဝႃႈၼႆ။ ၶေႃႈမုၼ်း – Khaosod တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-26T12:23:29

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%82%84%e1%82%88-%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-%e1%80%95/

သိုၵ်းမၢၼ်ႈ လႄႈ သိုၵ်း TNLA ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ ၵူတ်ႉၶၢႆ

မိူဝ်ႈဝၼ်းထီႉ 25 October 2019 သိုၵ်းမၢၼ်ႈ ဢၼ်ယူႇၽၢႆႇတႂ်ႈၵုမ်းၵမ် တိူင်းသိုၵ်းၸဵင်ႇႁွင်ႇဝၼ်းဢွၵ်ႇ (ယမၶ) လႄႈ သိုၵ်းပလွင်ႈ TNLA ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ ၸႄႈဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇသေ သဵၼ်ႈတၢင်းလူင် မူႇၸေႊ – လႃႈသဵဝ်ႈ လႆႈပိၵ်ႉဝႆႉၸူဝ်ႈၶၢဝ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵႅမ်ၸွမ်ႁၢၼ် သေႃႇမိၼ်းထုၼ်း ၽၢႆႇပိုၼ်ၽၢဝ်ႇသိုၵ်းမၢၼ်ႈ လၢတ်ႈတီႈ RFA ဝႃႈ “ၸွမ်းၼင်ႇၵူၼ်းမိူင်းၼႂ်းပိုၼ်ႉတီႈ ပွင်ႇၶၢဝ်ႇမႃးဝႃႈ တီႈႁိမ်းတိၼ်လွႆသၢမ်သိပ်းၼၼ်ႉ မီးသိုၵ်း TNLA ႁႅင်းသိုၵ်း မွၵ်ႈ 20 ၵေႃႉ ၵဵပ်းၶွၼ်ႇၵူၼ်းမိူင်းဝႆႉယူႇ ၼႆသေ သၢႆသိုၵ်းမၢၼ်ႈၽၢႆႇႁူမ်ႇလူမ်ႈ ဢၼ်မီးတီႈ ဝဵင်းၵူတ်ႉၶၢႆ လႆႈၵႂႃႇ ၵူတ်ႇထတ်းၼႃႈလိၼ် ဢွင်ႈတီႈၼၼ်ႉ လႄႈ လႆႈပဵၼ်ပၢင်တိုၵ်းၵၼ် ယၢမ်းၵၢင်ၼႂ် 9:00 မူင်း ထိုင် 09:05 မူင်း ၽၢႆႇ TNLA ထွႆဢွၵ်ႇၼႂ်းပၢင်တိုၵ်း ဢွၼ်တၢင်း” ဝႃႈၼႆ။ တၢင်းၽၢႆႇသိုၵ်း TNLA ပိုၼ်ၽၢဝ်ႇဝႃႈ သိုၵ်းမၢၼ်ႈ လႄႈ TNLA တပ်ႉၸုမ်းမၢႆ 5 ပဵၼ်ပၢင်တိုၵ်းၵၼ် တီႈလွႆသၢမ်သိပ်း မိူဝ်ႈယၢမ်းၵၢင်ၼႂ် 09:00 မူင်းထိုင် 09:30 မူင်း ၊ မိူဝ်ႈယၢမ်း 14:40 မူင်းထိုင် 18:20 မူင်း ပဵၼ်တီႈဝၢၼ်ႈ (မရူဖကာ) ၊ မိူဝ်ႈယၢမ်းဝၢႆးဝၼ်း 15:50 မူင်းထိုင် 18:20 မူင်း ပဵၼ်တီႈ ဝၢၼ်ႈၼမ်ႉႁူၺ်ႈ ဝႃႈၼႆ။ မိူဝ်ႈဝၼ်းထီႉ 20 September 2019 သိုၵ်း TNLA , AA , MNDAA လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ႁူမ်ႈၵၼ် ဢွၵ်ႇၶေႃႈပိုၼ်ၽၢဝ်ႇ ၵိုတ်းတိုၵ်းၽၢႆႇလဵဝ် တေႃႇထိုင် ပီႊ 2019 သဵင်ႈၼႆသေတႃႉ ၽၢႆႇသိုၵ်း TNLA လႄႈ AA တိုၵ်ႉမီးလွင်ႈ ပိုတ်ႇၼႃႈသိုၵ်း ႁဵတ်းပၢင်တိုၵ်းၵၼ်တင်း သိုၵ်းမၢၼ်ႈ ၼႂ်းပိုၼ်ႉတီႈၽႂ်မၼ်းယူႇ ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-10-25T14:51:42

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9a%e1%80%ad%e1%80%95%e1%80%ba%e1%80%b8%e1%81%b5%e1%80%bd%e1%80%84%e1%80%ba%e1%82%88%e1%81%b5%e1%81%a2%e1%80%84%e1%80%ba%e1%82%87%e1%81%b8%e1%81%a2-2/

ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လူင်းလၢႆးမိုဝ်းလိၵ်ႈႁူမ်ႈမၢႆ NCA လႄႈ ၸုမ်းတူဝ်တႅၼ်း လူင်ပွင်ၸိုင်ႈ ႁူပ်ႉထူပ်းဢုပ်ႇဢူဝ်းၵၼ်တီႈၼေႇပျီႇတေႃႇ

မိူဝ်ႈၼႆႉဝၼ်းထီႉ 25 October 2019 ၸုမ်းတူဝ်တႅၼ်းလူင်ပွင်ၸိုင်ႈ လႄႈ ၸုမ်းယိပ်း ၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA (NCA-S-EAOs) ၶဝ် ႁူပ်ႉထူပ်းဢုပ်ႇဢူဝ်းၵၼ် တီႈသုၼ်ၵၢင် လွင်ႈငမ်းယဵၼ်လႄႈ လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ (NRPC) တီႈဝဵင်းၼေႇပျီႇတေႃႇၼႆယဝ်ႉ။ တႃႇတေၸတ်းႁဵတ်းပၢင်ၵုမ် ၵဵဝ်ႇလူၺ်ႈလွင်ႈပၢင်ၵုမ်လူင် ဢုပ်ႇဢူဝ်းငူပ်ႉငီႉ ၵဵဝ်ႇလူၺ်ႈ ၵၢၼ်ပွင်သၢင်ႈၼႄၼမ်ႉၼႄတူဝ် ၶေႃႈတူၵ်းလူင်း ၵၢၼ်ၵိုတ်းယိုဝ်း ၸိုင်ႈမိူင်းပတ်ႉပိုၼ်ႉ (JICM) ပွၵ်ႈၵမ်း(8) ၼႆလႄႈ သွင်ၽၢႆႇ (လူင်ပွင်ၸိုင်ႈ လႄႈ NCA-S-EAOs) ၸင်ႇလႆႈၸတ်းႁဵတ်း ပၢင်ၵုမ်ႁၢင်ႈႁႅၼ်းလူင်ႈၼႃႈသေ ဢုပ်ႇဢူဝ်းငူပ်ႉငီႉၵၼ်ၵႂႃႇၼႆယဝ်ႉ။ ၸဝ်ႈသိုၵ်းလူင် ၸၢႆးငိုၼ်း (RCSS) လၢတ်ႈတီႈသိုဝ်ႇၶၢဝ်ႇ DVB ၵႂႃႇဝႃႈ ယွၼ်ႉပိူဝ်ႈ ဢမ်ႇမီးလွင်ႈ ယုမ်ႇယမ်ၸႂ်ၼိူဝ်ၵၼ် ၊ မီးလွင်ႈမႆႈၸႂ်ႁႅင်း ဢမ်ႇႁတ်းယုမ်ႇၸႂ် ၼႂ်းၵႄႈၵၢင်ၵၼ်လႄႈ ဢၼ်ထုၵ်ႇလီ ၸတ်းႁဵတ်းပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊၵေႃႈ ဢမ်ႇပႆႇပဵၼ်ၸတ်းႁဵတ်း ၊ ဢၼ်ၼႆႉၵေႃႈ ႁဝ်းၶႃႈတၢင်းမူတ်းမီးပုၼ်ႈၽွၼ်းမိူၼ်ၵၼ်ၼႆယဝ်ႉ။ ဢမ်ႇႁိုင်သင် ၼႂ်းဝၼ်းထီႉ 28 October 2019 ၼႆႉ တေမီးပၢင်ပွႆးၶွပ်ႈၶူပ်ႇ 4 ပီႊ လူင်းလၢႆးမိုဝ်း လိၵ်ႈႁူမ်ႈမၢႆၶေႃႈတူၵ်းလူင်း ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (NCA) တီႈၼေႇပျီႇတေႃႇ လႄႈ တေမီးပႃး ပၢင်ၵုမ် ၼႃႈၵၢၼ် ၽေႃႉၼမ်ႉၽေႃႇတူဝ် ၶေႃႈတူၵ်းလူင်းလိၵ်ႈႁူမ်ႈမၢႆ ၵၢၼ်ၵိုတ်းယိုဝ်း ၸိုင်ႈမိူင်းပတ်ႉပိုၼ်ႉ (JICM) ပွၵ်ႈၵမ်း−8 ပႃးၼႆယဝ်ႉ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-10-25T13:52:52

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88-%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ad%e1%81%ba/

ၸဝ်ႈၼႃႈတီႈ ပလိၵ်ႈထႆး တိၺွပ်းလႆႈ ၵူၼ်းတဵၵ်းတဵင်ၸႂ်ႉၵိၼ်ႁႅင်းလုၵ်ႈဢွၼ်ႇ

မိူဝ်ႈဝၼ်းထီႉ 25 October 2019 သိုဝ်ႇ ၶၢဝ်ႇသူတ်ႇ ဢွၵ်ႇၼႄဝႆႉဝႃႈ ၸဝ်ႈၼႃႈတီႈ ပလိၵ်ႈထႆး လၢႆလၢႆၽၢႆႇ ႁူမ်ႈၵၼ်သပ်းၸႅင်ႈၶၢဝ်ႇ တိၺွပ်းၵုမ်းၶင် ၵူၼ်းၵႃႉၶၢႆ တဵၵ်းတဵင်ၸႂ်ႉၵိၼ်ႁႅင်း လုၵ်ႈဢွၼ်ႇ ဢႃႇယု ဢမ်ႇပႆႇထိုင် 15 ၶူပ်ႇ တီႈၸႄႈမိူင်းၽူးၵဵတ်ႇ ၸိုင်ႈထႆး ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈဝၼ်းထီႉ 20 October 2019 ပူၼ်ႉမႃး ၸဝ်ႈၼႃႈတီႈ ပလိၵ်ႈ ၸႄႈမိူင်းၽူးၵဵတ်ႇ တိၺွပ်းလႆႈ ၼၢင်းသၢဝ် ၵိမ်းႁၢင်း ဢႃႇယု 24 ပီ ပဵၼ်ၵူၼ်းၶိူဝ်း ၵမ်ႇပေႃးတီးယႃး မၼ်းၼၢင်းၼႆႉ ပဵၼ်ၵူၼ်းမီးတၢင်းၽိတ်း လူၺ်ႈၸႂ်ႉၵိၼ်ႁႅင်းၵၢၼ်လုၵ်ႈဢွၼ်ႇ ဢႃႇယုပႆႇထိုင် 15 ပီ ဝႃႈၼႆ။ ဝၢႆးသေ တိၺွပ်းလႆႈၵူၼ်းႁၢႆႉယဝ်ႉ ၸဝ်ႈၼႃႈတီႈ လႆႈၵူတ်ႇထတ်းၸႅတ်ႈထၢမ် ၼၢင်းၵိမ်းႁၢင်းသေ လႆႈႁူႉၸွမ်းဝႃႈ မီးလွင်ႈတဵၵ်းတဵင်လုၵ်ႈဢွၼ်ႇ ၸႂ်ႉႁႂ်ႈၵႂႃႇၶၢႆမွၵ်ႇ၊ ၶၢႆမၢၼ်ႇတႃ (ဝႅၼ်ႉတႃ) ၸွမ်းၽင်ႇပၢင်ႇလၢႆႇ ဝဵင်းပႃႇတွင်း ၶၢဝ်းယၢမ်း ၵၢင်ၼႂ် 08:00 – 21:00 မူင်း ၵၢင်ၶမ်ႈ တူဝ်မၼ်းၼၢင်း ပဵၼ်ၵူၼ်းႁပ်ႉသူင်ႇလုၵ်ႈဢွၼ်ႇ ပေႃးလုၵ်ႈဢွၼ်ႇ ၶၢႆၶွင် ဢမ်ႇလႆႈငိုၼ်း 2,000 – 3,000 ဝၢတ်ႇ ၸိုင် တေလႆႈထုၵ်ႇပေႃႉထုပ်ႉပႃး ဝႃႈၼႆ။ တွၼ်ႈတႃႇတေတိၺွပ်းၵုမ်းၶင်တူဝ် ၼၢင်းၵိမ်းႁၢင်းလႆႈၼႆႉ ယွၼ်ႉဝႃႈ မိူဝ်ႈလိူၼ် January 2018 ပူၼ်ႉမႃးၼၼ်ႉ ဢၼ်ပဵၼ်မႄႈလုၵ်ႈဢွၼ်ႇ ၵႂႃႇတၢင်ႇလၢတ်ႈၸႅင်ႈၵႂၢမ်း ၸဝ်ႈၼႃႈတီႈပလိၵ်ႈဝႆႉဝႃႈ လုၵ်ႈမၼ်းၼၢင်း ထုၵ်ႇလွၵ်ႇတဵၵ်းတဵင်ၸႂ်ႉၵိၼ်ႁႅင်းလႄႈ လႆႈထုၵ်ႇတၢင်းပေႃႉထုပ်ႉၼႆသေ ၸဝ်ႈၼႃႈတီႈ ၸင်ႇလႆႈသိုပ်ႇၸွပ်ႇသွၵ်ႈ တေႃႇထိုင်ပေႃး တိၺွပ်းလႆႈတူဝ်ၵူၼ်းႁၢႆႉ လႆႈႁူႉဝႃႈ ၵူၼ်းႁၢႆႉၼႂ်းၸုမ်းၼႆႉ တင်းမူတ်း မီးဝႆႉ 4 ၵေႃႉ ထႅင်ႈ 3 ၵေႃႉ ၼၼ်ႉတႄႉ ၸဝ်ႈၼႃႈတီႈ တေသိုပ်ႇၸွပ်ႇသွၵ်ႈ တိၺွပ်းၵႂႃႇ ဝႃႈၼႆ။ ၶေႃႈမုၼ်း – Khaosodတႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-10-25T13:42:42

https://taifreedom.com/%e1%81%bd%e1%81%a2%e1%82%86%e1%82%87%e1%80%9c%e1%81%a2%e1%80%99%e1%80%ba%e1%80%b8%e1%81%b6%e1%81%a2%e1%80%90%e1%80%ba%e1%82%88%e1%81%be%e1%80%ad%e1%80%84%e1%80%ba%e1%82%88%e1%81%be%e1%82%83%e1%82%89/

ၽၢႆႇလၢမ်းၶၢတ်ႈၾိင်ႈၾႃႉယႃႇသီႇ ပိုၼ်ၽၢဝ်ႇပၼ်ၽၢင်ႉ ၵဵဝ်ႇလူၺ်ႈ လူမ်းၶၢဝ်းၵတ်း

မိူဝ်ႈဝႃးဝၼ်းထီႉ 24 October 2019 ၽၢႆႇလၢမ်းၶၢတ်ႈၾိင်ႈၾႃႉယႃႇသီႇ ပိုၼ်ၽၢဝ်ႇ ၵဵဝ်ႇလူၺ်ႈ မူၺ်တူၵ်းႁႅင်း တီႈၼႂ်းပိုၼ်ႉတီႈ တွၵ်ႉၵလႅသ်ႉ ၸႄႈမိူင်းၵေႃႇ လူဝ်ႇရႃႇတူဝ်ႇ ၸိုင်ႈမိူင်းဢမေႇရိၵၢၼ်ႇသေ ႁႂ်ႈလႆႈၾၢင်ႉသတိ လူမ်းၶၢဝ်းၵတ်းၵၼ် ၼႆယဝ်ႉ။ ပေႃးၶၢဝ်းယၢမ်းၵၢင်ၶိုၼ်းၼၼ်ႉ မူၺ်တူၵ်း ၼႂ်းပိုၼ်ႉတီႈ ၵေႃႇလူဝ်ႇရႃႇတူဝ်ႇ ႁႅင်းလႄႈ မၢင်တီႈ တၢင်းၼႃ (မူၺ်တူၵ်း) တေၸၢင်ႈမီး 8 ၼိဝ်ႉၼႆႉၼႆယဝ်ႉ ၊ ယွၼ်ႉမူၺ်တူၵ်းႁႅင်းသေ ႁဵတ်းႁႂ်ႈမိူင်းမူဝ်း ၊ မုင်းဢမ်ႇႁၼ်ၵႆ ၊ သဵၼ်ႈတႃႈ သၢႆတၢင်း ၸိူဝ်းၼႆႉၵေႃႈ မုၼ်ႈပလၢတ်ႈ လႄႈ မီးလွင်ႈၵႂႃႇမႃးပႆ ယၢပ်ႇၽိုတ်ႇဝႆႉ ၼႆယဝ်ႉ။ ၽၢႆႇလၢမ်းၶၢတ်ႈၾိင်ႈၾႃႉသႃႇသီႇ ပိုၼ်ဢွၵ်ႇဝႃႈ ၽွင်းၵၢင်ဝၼ်းဢွၵ်ႇမႃးၼၼ်ႉ ႁႅင်းၵတ်း တေယွမ်းလူင်းထိုင် ၼႂ်းၵႄႈ -6.6 သႄးသီးယႅတ်ႉၼႆ လႆႈႁၼ် ၼႂ်းၶၢဝ်ႇပိုၼ်ႉတီႈ Reuters ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-25T12:37:33

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%99%e1%80%ad%e1%80%af%e1%80%9d%e1%80%ba%e1%80%b8-nca-%e1%80%9a/

ၸုမ်းလူင်းလၢႆးမိုဝ်း NCA ယၢင်းလႄႈ မွၼ်းသိုပ်ႇပဵၼ်ပၢင်တိုၵ်းၵၼ်ထႅင်ႈ

မိူဝ်ႈဝၼ်းထီႉ 23 October 2019 ၼႆႉ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လူင်းလၢႆးမိုဝ်း လိၵ်ႈႁူမ်ႈမၢႆတူၵ်းလူင်း ၵၢၼ်ၵိုတ်းယိုတ်း လွင်ႈတိုၵ်းယိုဝ်းၸိုင်ႈမိူင်း ပတ်ႉပိုၼ်ႉ (NCA) သွင်ၸုမ်း ဢၼ်ပဵၼ်ၸုမ်း ႁူမ်ႈတုမ် ၸိူဝ်ႉၸၢတ်ႈယၢင်း (KNU) လႄႈ ပႃႇတီႇမိူင်းမွၼ်းမႂ်ႇ (NMSP) သိုပ်ႇပဵၼ်ပၢင်တိုၵ်းၵၼ်ထႅင်ႈ တီႈႁိမ်းဝၢၼ်ႈ ငႃးၵလေးၶျွင်း ၸႄႈဝဵင်းယေး ၸႄႈမိူင်းမွၼ်း ၊ ၽၢႆႇ ၸုမ်း NMSP လႆႈတူၵ်းသုမ်းၵႂႃႇ ၼိုင်ႈၵေႃႉဝႃႈၼႆ။ သေႃးဢႄးတႃး ၽူႈမီးပုၼ်ႈၽွၼ်း တပ်ႉၸုမ်း မၢႆ (6) KNU လၢတ်ႈဝႃႈ မိူဝ်ႈဝႃးတၢမ်းၶမ်ႈမွၵ်ႈ (4) မူင်းၼႆႉ တပ်ႉသိုၵ်း KNU ဢၼ်တူင်ႉၼိုင်ယူႇၸိူဝ်းႁိမ်းႁွမ်းဝၢၼ်ႈငႃးၵလေးၶျွင်းၼၼ်ႉ ႁၼ်ဝႃႈၽၢႆႇတၢင်းၼႃႈဝၢၼ်ႈ ၼၼ်ႉ မီးတပ်ႉသိုၵ်း မၢၼ်ႈတူင်ႉၼိုင်ယူႇ၊ ယွၼ်ႉၼၼ်လႄႈ ၵူဝ်လႆႈပဵၼ်ပၢင်တိုၵ်းၵၼ်ၼႆသေ မိူဝ်ႈၽွင်းတိုၵ်ႉၶၢႆႉတူင်ႉၼိုင်ဢွၵ်ႇၵႂႃႇတၢင်းတူၵ်းဝၢၼ်ႈၼၼ်ႉ လႆႈၵႂႃႇၽႃႇၺႃးတပ်ႉသိုၵ်းမွၼ်းသေၸင်ႇလႆႈပဵၼ်ပၢင်တိုၵ်းၵၼ် ထႅင်ႈၼႆယဝ်ႉ။ မိူဝ်ႈပူၼ်ႉမႃးလၢႆဝၼ်းၼႆႉၵူၺ်း ယွၼ်ႉပိူဝ်ႈသွင်ၽၢႆႇမီးလွင်ႈပိုတ်းယိုဝ်းၵၼ်လႄႈ ၽူႈယႂ်ႇၵူၼ်းလူင်ၼႂ်းၼႃႈတီႈ တၢင်းသွင်ၽၢႆႇလႆႈလူင်းပိုၼ်ႉတီႈ ဢွင်ႈတီႈပဵၼ်ပၢင်တိုၵ်းၼႆႉသေ ဢုပ်ႇဢူဝ်းၵႄႈၶႆၵၼ်သေလႆႈၶေႃႈတူၵ်းလူင်းၵၼ်မႃးယဝ်ႉ၊ ဝၢႆးသေႁူပ်ႉထူပ်းၵၼ်ယဝ်ႉ သွင်ၽၢႆႇလႆႈၸႂ်ၵၼ်ဝႃႈ ၼင်ႇႁိုဝ်ပေႃးတေ ဢမ်ႇမီး လွင်ႈပိုတ်းယိုဝ်းၵၼ်ထႅင်ႈၼၼ်ႉ တေလႆႈပူင်ၶေႃႈၸိသင်ႇလုၵ်ႈတပ်ႉတၢင်း သွင်ၽၢႆႇယႃႇႁႂ်ႈပိုတ်းယိုဝ်းၵၼ်ထႅင်ႈ၊ သင်ၸိူဝ်ႉဝႃႈမီးပၼ်ႁႃပျသၼႃႇသင်မႃးၵေႃႈ ယႃႇပေၸႂ်ႉဢဵၼ်ႁႅင်းသိုၵ်းသေ ၵႄႈလိတ်ႈ ႁႂ်ႈလႆႈဢုပ်ႇဢူဝ်းငူပ်ႉငီႉၵၼ်သေ ၵႄႈလိတ်ႈၵႂႃႇ၊ တပ်ႉသိုၵ်းသွင်ၸုမ်းဝႆႉၸႂ်ယုမ်ႇယမ်ၼိူဝ်ၵၼ်သေ ယူႇႁူမ်ႉၸွမ်းၵၼ်ၵႂႃႇလႄႈ ၸၢဝ်းၶိူဝ်းဢၼ်ယူႇၼႂ်းမိူင်းယၢင်းလႄႈမိူင်းမွၼ်းၵေႃႈ မီးလွင်ႈႁၵ်ႉႁွမ်ၵၼ်သေ ယူႇႁူမ်ႈၸွမ်းၵၼ်ၵႂႃႇၼႆယဝ်ႉ။ ၼင်ႇႁိုဝ်ပေႃးတေဢမ်ႇပဵၼ်ပၼ်ႁႃၵၼ်ထႅင်ႈၼၼ်ႉတၢင်းသွင်ၽၢႆႇၵေႃႈ ၶတ်းၸႂ်ဢုပ်ႇဢူဝ်း ၶဝ်ႈႁႃၵၼ်ယူႇ၊ ၽူႈယႂ်ႇၵူၼ်းလူင်တၢင်းသွင်ၽၢႆႇၵေႃႈၶတ်းၸႂ်ဢုပ်ႇဢူဝ်းငူပ်ႉငီႉၵၼ် ႁႂ်ႈပေႃးလႆႈၶေႃႈလီမၼ်း၊ လႆႈၶေႃႈတူၵ်း လူင်းလႆႈၸႂ်ၵၼ်သေပိုၼ်ၽၢဝ်ႇမႃးယူႇၼႆ ၊ ၵူၺ်းၵႃႈၼႂ်းၼႃႈတီႈ ဢၼ်လႆႈပဵၼ်ပၢင်တိုၵ်းၵၼ်ထႅင်ႈၼႆႉသမ်ႉ မီးလွင်ႈယၢပ်ႇၽိုတ်ႇလွင်ႈၵပ်းသိုပ်ႇၵၼ်လႄႈ မိူဝ်ႈၽွင်းၶေႃႈၸီႉသင်ႇဝႃႈ တေဢမ်ႇလႆႈဢဝ် ဢဵၼ်ႁႅင်းသိုၵ်း သေၵႄႈၶႆၵၼ်ၼၼ်ႉဢမ်ႇပႆႇထိုင်တီႈၶဝ်၊ သွင်ၽၢႆႇသမ်ႉပေႃးလႆႈ ပိုတ်းယိုဝ်းၵၼ်ပႅတ်ႈဢွၼ်တၢင်းယဝ်ႉၼႆၽၢႆႇ KNU လၢတ်ႈၼင်ႇၼႆ။ ယွၼ်ႉပိူဝ်ႈပၢင်တိုၵ်းပွၵ်ႈၼႆႉသေၵူၼ်းဝၢၼ်ႈငႃးၵလေးၶျွင်း 100 ပၢႆ ဢွၼ်ၵၼ်ပၢႆႈဢွၵ်ႇၵႂႃႇ သွၼ်ႉဝႆႉယူႇတီႈ ဝၢၼ်ႈၵျွင်းယႂႃႇ ၊ ထိုင်မႃးမိူဝ်ႈၼႆႉ ပၢင်တိုၵ်းယဵၼ်ၵႂႃႇယဝ်ႉၼႆလႄႈ ၵူၼ်းဝၢၼ်ႈၶဝ်ၶိုၼ်းဢွၼ်ၵၼ် ပွၵ်ႈမိူဝ်းႁိူၼ်း တီႈယူႇၽႂ်မၼ်းယဝ်ႉ ၵူၼ်းဝၢၼ်ႈၵျွင်းယႂႃႇ ၵေႃႉၼိုင်ႈ လၢတ်ႈတီႈသိုဝ်ႇၶၢဝ်ႇၼင်ႇၼႆ။ ယွၼ်ႉပိူဝ်ႈဝႃႈပိုၼ်ႉတီႈၸိူဝ်းၼႆႉ တပ်ႉသိုၵ်း KNU လႄႈ NMSP ၶဝ်တၢင်းသွင်ၸုမ်း ၶဝ်ႈတူင်ႉၼိုင်ဝႆႉယူႇသေဢမ်ႇၵႃးပၢႆသမ်ႉမီးပၼ်ႁႃၼႃႈတီႈၵၼ်သေ ၶဵင်ႈၶႅင်ၵၼ်ဝႆႉယူႇလႄႈ ၵူၼ်းဝၢၼ်ႈၶဝ်မီးလွင်ႈမႆႈၸႂ်ၸွမ်းလွင်ႈၼႆႉတႄႉတႄႉ၊ ယွၼ်ႉပၢင်တိုၵ်းပွၵ်ႈၼႆႉသေ ၵူၼ်းဝၢၼ်ႈၶဝ်ဢမ်ႇႁတ်းဢွၵ်ႇၵႂႃႇႁဵတ်းၵၢၼ်ၼႂ်းႁႆႈၼႂ်းသူၼ်ၼႆယဝ်ႉ။ ၼၢႆႇဢွင်ႇမငေးၽူႈၶဝ်ႈၸုမ်းၵေႃၵမ်ၵၢၼ် ပႃႇတီႇမိူင်းမွၼ်းမႂ်ႇ NMSP တႄႉလၢတ်ႈဝႃႈ တၢင်းသွင်ၽၢႆႇ မီးလွင်ႈဢုပ်ႇဢူဝ်းၵၼ်ယူႇသေတႃႉ ယွၼ်ႉၽၢႆႇ KNU ၶဝ် တိုၵ်ႉမီးလွင်ႈပိုတ်းယိုဝ်းၶိုၼ်းယူႇလႄႈ လွင်ႈၼႆႉ တေၶိုၼ်းဢုပ်ႇဢူဝ်းငူပ်ႉငီႉၵၼ်ၵႂႃႇထႅင်ႈယူႇၼႆယဝ်ႉ။ ႁူမ်ႈတုမ်ၸိူဝ်ႉၸၢတ်ႈယၢင်း(KNU) လႄႈ ပႃႇတီႇမိူင်းမွၼ်းမႂ်ႇ (NMSP) ၶဝ်သွင်ၸုမ်းၼႆႉတပ်ႉသိုၵ်းပႃႇတီႇမိူင်းမွၼ်းမႂ်ႇ လႄႈႁူမ်ႉတုမ်ၸိူဝ်ႉၸၢတ်ႈယၢင်းၶဝ် မီးပၼ်ႁႃၼႃႈတီႈၵၼ်မႃး တႄႇၸဵမ်မိူဝ်ႈပီႊ 1988 သေ ၵႆႉမီးလွင်ႈပိုတ်းယိုဝ်းၵၼ်မႃး တီႈႁိမ်းလႅၼ်လိၼ်ၸၢပ်ႈတိူင်းတၼိၼ်းသႃႇရီႇ၊ လႅၼ်လိၼ်ၸၢပ်ႈ မွၼ်း လႄႈ ယၢင်းၽိူၵ်ႇ ၸိူဝ်းၼႆႉၼႆယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-10-24T23:36:47

https://taifreedom.com/%e1%81%b6%e1%80%b1%e1%82%83%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-rcss-%e1%81%b5%e1%80%b5%e1%80%9d%e1%80%ba%e1%82%87%e1%81%b5%e1%80%95-2/

ၶေႃႈပိုၼ်ၽၢဝ်ႇ RCSS ၵဵဝ်ႇၵပ်းလွင်ႈ ၶၢဝ်းတၢင်းၼႂ်းမိူင်း ၸွမ်သိုၵ်းလူင် ယွတ်ႈသိုၵ်း

ၶေႃႈပိုၼ်ၽၢဝ်ႇ RCSS ၵဵဝ်ႇၵပ်းလွင်ႈ ၶၢဝ်းတၢင်းၼႂ်းမိူင်း ၸွမ်သိုၵ်းလူင် ယွတ်ႈသိုၵ်း

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇ RCSS']

2019-10-24T16:25:50

https://taifreedom.com/%e1%82%81%e1%80%bd%e1%80%84%e1%80%ba%e1%82%87%e1%81%b5%e1%80%bd%e1%80%84%e1%80%ba%e1%82%87-%e1%80%95%e1%80%bd%e1%82%86%e1%82%87%e1%80%95%e1%81%bc%e1%80%ba%e1%81%b5%e1%80%b0%e1%81%bc%e1%80%ba%e1%80%b8/

ႁွင်ႇၵွင်ႇ ပွႆႇပၼ်ၵူၼ်းဢၼ်မီးလွင်ႈထၢင်ႇထိူမ် ၼႂ်းၵၢၼ်လိူင်ႈၶႃႈႁႅမ်ၵူၼ်း ဢၼ်ႁဵတ်းႁႂ်ႈတႄႇပဵၼ် လွင်ႈၼႄၵၢင်ၸႂ် တီႈႁွင်ႇၵွင်ႇ

မိူဝ်ႈဝၼ်းထီႉ 23 October 2019 ႁွင်ႇၵွင်ႇပွႆႇပၼ်ၵူၼ်းဢၼ်မီးလွင်ႈထၢင်ႇထိူမ် ၼႂ်းၵၢၼ်လိူင်ႈၶႃႈႁႅမ်ၵူၼ်း ဢၼ်ႁဵတ်းႁႂ်ႈပဵၼ်မႃး တႃႇတေတၢင်ႇ မၢႆမီႈပိူင်လိူင်း လွင်ႈလွႆးဢၢပ်ႈပၼ် ၵူၼ်းမီးတၢင်းၽိတ်း တီႈႁွင်ႇၵွင်ႇ။ ၵဵဝ်ႇၵပ်းလွင်ႈ တၢင်ႇမၢႆမီႈပိူင်လိူင်း လွင်ႈလွႆးဢၢပ်ႈပၼ် ၵူၼ်းမီးတၢင်းၽိတ်းၼႆႉသေ ၵူၼ်းမိူင်းဢမ်ႇႁၢၼ်ႉၸႂ်လႄႈ ၸင်ႇလႆႈတႄႇပဵၼ်မႃး လွင်ႈၼႄၵၢင်ၸႂ် တီႈႁွင်ႇၵွင်ႇ ႁိုင်ၵႂႃႇပဵၼ်ႁူဝ်လိူၼ် ၼႆယဝ်ႉ။ ၵူၼ်းဢၼ်မီးလွင်ႈထၢင်ႇထိူမ် ၼႂ်းၵၢၼ်လိူင်ႈၶႃႈႁႅမ်ၵူၼ်းၼႆႉ ပဵၼ်ၶျၼ်ႇတူင်ႇၵၢႆႇ ဢႃႇယုမွၵ်ႈ 20 ပီႊ ယွၼ်ႉမၼ်းၸၢႆး ၶႃႈႁႅမ်တၢႆၵူၼ်းယိင်းပႃးတွင်ႉ ဢၼ်ပဵၼ်ၵေႃႉႁၵ်ႉမၼ်း တီႈထၢႆႇဝၢၼ်ႇသေ ပၢႆႈၵႂႃႇႁွင်ႇၵွင်ႇ ၼႆယဝ်ႉ။ ၶျၼ်ႇတူင်ႇၵၢႆႇ ၼႆႉ ဝၢႆးမၼ်းဢဝ်ၵူၼ်းယိင်းပႃးတွင်ႉတၢႆယဝ်ႉ ဢဝ်ဝႂ်ၶရိတ်ႉတိတ်ႉ ၵူၼ်းယိင်းပႃးတွင်ႉၵေႃႉၼၼ်ႉသေ ထုၵ်ႈဢဝ်ငိုၼ်းၵႂႃႇ ဝႃႈၼႆ ၊ လႆႈထုၵ်ႇၺႃးတၢင်းၽိတ်း တူၵ်းၶွၵ်ႈ 19 လိူၼ်ယဝ်ႉ ၸင်ႇလွတ်ႈဢွၵ်ႇမႃး မိူဝ်ႈဝၼ်းထီႉ 23 October 2019 ၼႆယဝ်ႉ။ ဝၢႆးသေလွတ်ႈဢွၵ်ႇၶွၵ်ႈမႃးယဝ်ႉ မၼ်းၵႂႃႇယွမ်းတၢင်းၽိတ်း တီႈမုင်ႉႁေႃႁိူၼ်း ၵူၼ်းယိင်းၵေႃႉ ဢၼ်လႆႈတၢႆၵႂႃႇၼၼ်ႉသေ တေၶိုၼ်းပွၵ်ႈမိူဝ်းတီႈ ထၢႆႇဝၢၼ်ႇ တေယွမ်းႁပ်ႉဢဝ်တၢင်းၽိတ်း ဝႃႈၼႆ။ ၽၢႆႇႁွင်ႇၵွင်ႇတႄႉလၢတ်ႈဝႃႈ ၶျၼ်ႇတူင်ႇၵၢႆႇၼႆႉ မၼ်းမိူဝ်းယွမ်းႁပ်ႉဢဝ် တၢင်းၽိတ်း တီႈထၢႆႇဝၢၼ်ႇလႆႈယူႇ ဝႃႈၼႆ ၊ ၽၢႆႇတင်းထၢႆႇဝၢၼ်ႇသမ်ႉလၢတ်ႈဝႃႈ တႃႇလွင်ႈႁူမ်ႇလူမ်ႈလႄႈ ၽူႈမီးပုၼ်ႈၽွၼ်းၶဝ် တေၵႂႃႇႁွင်ႉဢဝ်တူဝ်းမၼ်း ၊ ၵူၺ်းၵႃႈ လၢတ်ႈၼင်ႇၼၼ်သေတႃႉ ၽၢႆႇႁွင်ႇၵွင်ႇ ဢမ်ႇယွမ်းႁပ်ႉ။ ၽၢႆႇတင်းလူင်ပွင်ၸိုင်ႈၶဝ်တႄႉလၢတ်ႈဝႃႈ လွင်ႈတႃႇတေလွႆးဢၢပ်ႈၵူၼ်းမီးတၢင်းၽိတ်းၼၼ်ႉ ၼႂ်းၵႄႈ ႁွင်ႇၵွင်ႇ လႄႈ ထၢႆႇဝၢၼ်ႇ ဢမ်ႇမီးဝႆႉၶေႃႈတူၵ်းလူင်းလႆႈၸႂ်ၵၼ် လႄႈ ၸင်ႇပဵၼ်မႃး လွင်ႈတေမူၼ်ႉမႄးမၢႆမီႈတႃႇလွႆးဢၢပ်ႈ ၵူၼ်းမီးတၢင်းၽိတ်း ဝႃႈၼႆ။ မၢႆမီႈပိူင်လိူင်း လွင်ႈတေလွႆးဢၢပ်ႈ ၵူၼ်းမီးတၢင်းၽိတ်း ဢၼ်ႁဵတ်းႁႂ်ႈတႄႇပဵၼ်မႃး လွင်ႈၼႄၵၢင်ၸႂ် တီႈႁွင်ႇၵွင်ႇၼႆႉ ၽၢႆႇႁွင်ႇၵွင်ႇ တေလႆႈလွႆးဢၢပ်ႈပၼ် ၵူၼ်းမီးတၢင်းၽိတ်း ဢၼ်ထၢင်ႇထိူမ်သေ ဢွင်ႈတီႈ ဢၼ်တေလွႆးဢၢပ်ႈပၼ်လႆႈၼၼ်ႉတႄႉ ပဵၼ်တီႈ ၶႄႇ ၊ ထၢႆႇဝမ် ဢိၵ်ႇတင်း မၵႃႇဢူဝ်ႇ ဝႃႈၼႆ။ မၢႆမီႈၼႆႉ သင်ဝႃႈပဵၼ်ၵႂႃႇတၢင်းၵၢၼ် ပေႃးၼႆၸိုင် ၵူၼ်းမီးတၢင်းၽိတ်း ဢၼ်တေလွႆးဢၢပ်ႈပၼ် ၽၢႆႇတင်းမိူင်းၶႄႇ ၼၼ်ႉ တေဢမ်ႇမီးလွင်ႈ တႅပ်းတတ်းတြႃးၽဵင်ႇပဵင်း လႄႈ ၸင်ႇလႆႈႁုပ်ႈသိမ်းပဵၼ်တၢင်းၵၢၼ်ၵႂႃႇ မိူဝ်ႈဝၼ်း ထီႉ 23 October 2019 ၼႆယဝ်ႉ။ ၶေႃႈမုၼ်း-BBCတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-24T14:55:30

https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad-2/

ၸွမ်သိုၵ်းလူင် ယွတ်ႈသိုၵ်း ၵႂႃႇပၢင်လူင်းလၢႆးမိုဝ်း NCA ၶွပ်ႈတဵမ် 4 ပီႊ တီႈၼေႇပျီႇတေႃႇ လႄႈ ၽၢၵ်ႇၶေႃႈၵႂၢမ်းထိုင်ပႃး ၵူၼ်းမိူင်းႁူမ်ႈတုမ်တင်းသဵင်ႈ

မိူဝ်ႈၼႆႉဝၼ်းထီႉ 24 October 2019 ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS ၸွမ်သိုၵ်းလူင် ယွတ်ႈသိုၵ်း ဢွၼ်ႁူဝ်လုၵ်ႈၸုမ်း ဢွၵ်ႇၶၢဝ်းတၢင်းၵႂႃႇ တီႈၼေႇပျီႇတေႃႇ တႃႇၶဝ်ႈႁူမ်ႈ ပၢင်လူင်းလၢႆးမိုဝ်း လိၵ်ႈႁူမ်ႈမၢႆ ၶေႃႈတူၵ်းလူင်း လႆႈၸႂ်ၵၢၼ် ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ် NCA ၶွပ်ႈတဵမ် 4 ပီႊ လႄႈ ပၢင်ၵုမ် JICM သေ မီးၶေႃႈၵႂၢမ်းၽၢၵ်ႇထိုင်ပႃး ပေႃႈမႄႈၵူၼ်းမိူင်း မိူင်းႁူမ်ႈတုမ် တင်းသဵင်ႈ ယူႇၼႆယဝ်ႉ။ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း ၽၢၵ်ႇၶေႃႈၵႂၢမ်းထိုင်ဝႃႈ “မႂ်ႇသုင်ၶႃႈ ပေႃႈမႄႈၵူၼ်းမိူင်းတႆး လႄႈ မိူင်းႁူမ်ႈတုမ်မၢၼ်ႈတင်းသဵင်ႈ မိူဝ်ႈၼႆႉၶႃႈႁဝ်း လႆႈဢွၼ်ႁူဝ်လုၵ်ႈၸုမ်းသေ ၵႂႃႇၶဝ်ႈႁူမ်ႈ ပၢင်လူင်းလၢႆးမိုဝ်း NCA ၶွပ်ႈတဵမ် 4 ပီႊ ဢၼ်တေၸတ်းႁဵတ်း တီႈၼေႇပျီႇတေႃႇ ၼႂ်းဝၼ်းထီႉ 28 ႁၢင်လိူၼ်ၼႆႉ လႄႈ တေတူၺ်းပႃးငဝ်းလၢႆး ၵၢၼ်ငမ်းယဵၼ်မိူဝ်းၼႃႈ တႃႇၵၢမ်ႇၵျၢမ်ႇမႃႇ ၸိုင်ႈတႆး တေႁဵတ်းႁိုဝ် ႁႂ်ႈပေႃးထုၵ်ႇ လိူဝ်ၵဝ်ႇၸိူဝ်းၼႆႉယူႇ ၊ ၵၢၼ်မိူင်း ဝၼ်းမိူဝ်ႈလဵဝ်ၼႆႉ ပဵၼ်ၶၢဝ်းယၢမ်း ဢၼ်လမ်ႇလွင်ႈ လႄႈ ပေႃႈမႄႈၵူၼ်းမိူင်းႁဝ်း ယႃႇပေယူႇ မဝ်မၢင်လူမ်လၢမ် ယႃႇၸုၼ်းငၢႆႈလႃးလႃး ၊ ႁႂ်ႈမေႃထွမ်ႇၶၢဝ်ႇ ၵူႈၽၢႆႇၽၢႆႇ ယႃႇလႃႈလီယုမ်ႇပႃးၵူၼ်း ဢၼ်ပႃးၸႂ် ၽၢႆႇၽူႈၶဵၼ် လႄႈ ယွၵ်ႇၵဝ်း ႁႃငိုၼ်း သႂ်ႇထွင်း တွၼ်ႈတႃႇသုၼ်ႇတူဝ် ၼၼ်ႉသေၵမ်း ၊ ၵူၼ်းမိူင်းတႆးႁဝ်းၼႆႉ မီးတၢင်းႁူႉယူႇသေတႃႉ ၵမ်ႉၼမ် ဢမ်ႇမီးပၢႆးဝူၼ်ႉ မုင်ႈႁၼ်ၵႆ လႄႈ ထုၵ်ႇၽူႈၶဵၼ် လွၵ်ႇၸႂ်ႉမႃး ၵူႈပၢၼ် ၵေႃႈပိူင်ၼိုင်ႈ ႁၼ်ပုၼ်ႈသုၼ်ႇတူဝ်သေ ဢဝ်သုၼ်ႇလႆႈယဝ်ႉ ယူႇၽၢႆႇၽူႈၶဵၼ် ၸွႆႈၽူႈၶဵၼ် လူၺ်ႈၼမ်ႉၸႂ် ၸေႇတၼႃႇ ၼၼ်ႉၵေႃႈ မီးမႃးၵူႈပၢၼ်ပၢၼ် ၊ ပျီႇၸူႉၸိတ်ႉ ႁဵတ်းၵၢၼ်လၢႆးလုၵ်ႉၽိုၼ်ႉ ယဝ်ႉၵၢၼ်းႁႃယူႇတႂ်ႈ ၽူႈၶဵၼ်ၸိူဝ်းၼၼ်ႉ ပဵၼ်တူဝ်ယၢင်ႇ ဢၼ်ၽူႈၶဵၼ်လွၵ်ႈၸႂ်ႉတိုဝ်းယဝ်ႉ ၊ ပျီႇတူႉၸိတ်ႉ တႄႉ ယုမ်ႇယမ်တူဝ်ၶဝ်ဝႃႈ ပဵၼ်ၵူၼ်းႁၵ်ႉၶိူဝ်း ယူႇသေတႃႉ ၵူၺ်းထုၵ်ႇယူႇတႂ်ႈ ဢႃႇၼႃႇ ၽူႈၶဵၼ် ၊ ၵွပ်ႈၼႆ ပေႃႈမႄႈၵူၼ်းမိူင်းႁဝ်း ႁႂ်ႈမေႃဢဝ်တွၼ်ႈသွၼ် ၽၢႆႇလင်ၸိူဝ်းၼၼ်ႉသေ ႁဵတ်းသၢင်ႈၶိုင်ပွင်ၵႂႃႇ ၽၢႆႇၼႃႈၼႆႉ သေၵမ်းၼႆ ၸင်ႇမီးၶေႃႈၵႂၢမ်း ၽၢၵ်ႇထိုင် ပေႃႈမႄႈၵူၼ်းမိူင်းႁဝ်း ၼင်ႇၼႆ” ယူႇယဝ်ႉ။ သင်ဝႃႈ ႁူဝ်ပဝ်ႈလူင် RCSS ၸွမ်သိုၵ်းလူင် ယွတ်ႈသိုၵ်း ၶဝ်ႈႁူမ်ႈပၢင်လူင်းလၢႆးမိုဝ်း NCA ၶွပ်ႈတဵမ် 4 ပီႊယဝ်ႉတူဝ်ႈ လႄႈ ဢွၼ်ႁူဝ် လုၵ်ႈၸုမ်း ႁွတ်ႈၽႅဝ်ၶိုၼ်းဢွင်ႈတီႈ ငဝ်ႈၸိုင်ႈ လွႆတႆးလႅင်း ယဝ်ႉလီငၢမ်းၼၼ်ႉ ယူႇတီႈ ႁူဝ်ပဝ်ႈလူင် ၸဝ်ႈယွတ်ႈသိုၵ်း တေမႃးတေႃႉတႆႇၶႂ်ႈၼႄ လွင်ႈတၢင်း ဢၼ်လႆႈၵႂႃႇဢုပ်ႇဢူဝ်းၵၼ်မႃး ၸိူဝ်းၼၼ်ႉ တီႈၼႂ်းလၢႆးၵၢၼ် “မႄး ႁၵ်ႉ ၽွမ်ႉ ၸွႆႈ” တႆးလွတ်ႈလႅဝ်း ယူႇၼႆယဝ်ႉ။ ပၢင်လူင်းလၢႆးမိုဝ်း လိၵ်ႈႁူမ်ႈမၢႆ NCA ၶွပ်ႈတဵမ် 4 ပီႊၼႆႉ တေပဵၼ်ၼႂ်းဝၼ်းထီႉ 15 October 2019 သေ ယွၼ်ႉငဝ်းလၢႆး ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း NCA ဢမ်ႇမိူၼ်ၵၼ် လႄႈ လႆႈလႅၵ်ႈလၢႆႈ ၶၢႆႉႁဵတ်း ၼႂ်းဝၼ်းထီႉ 28 လိူၼ်ၼႆႉ။ မိူဝ်ႈဝၼ်းထီႉ 15 October 2015 ၼၼ်ႉ ႁူမ်ႈတုမ်ၸိူဝ်ႉၸၢတ်ႈယၢင်း (KNU) ၊ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၊ မုၵ်ႉၸုမ်းပူတ်းပွႆႇ ၸိူဝ်ႉၸၢတ်ႈပဢူဝ်း (PNLO) ၊ တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ (DKBA) ၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF) ၊ ပႃႇတီႇပူတ်းပွႆႇ မိူင်းရၶႅင်ႇ (ALP) ၊ ၸုမ်းၶွင်ႇသီႇငမ်းယဵၼ်ယၢင်းၽိူၵ်ႇ (KNU/KNLA-PC) လႄႈ တႅဝ်းႁူမ်ႈတီႇမူဝ်ႇၶရေႇသီႇ လုၵ်ႈႁဵၼ်း မိူင်းမၢၼ်ႈပတ်းပိုၼ်ႉ (ABSDF) ႁူမ်ႈတင်းမူတ်း 8 ၸုမ်းၼႆႉ လူင်းလၢႆးမိုဝ်း NCA (ပၢၼ်ၸွမ်ၸိုင်ႈ ဢူးတဵင်းၸဵင်ႇ) ၊ မိူဝ်ႈဝၼ်းထီႉ 13 Febuary 2018 ပႃႇတီႇမိူင်းမွၼ်းမႂ်ႇ (NMSP) ၊ ႁူမ်ႈတုမ် တီႇမူဝ်ႇၶရႅတ်ႉတိၵ်ႉ လႃးႁူႇ (LDU) 2 ၸုမ်းၼႆႉသမ်ႉ လူင်းလၢႆးမိုဝ်း NCA ပၢၼ်လူင်ပွင်ၸိုင်ႈ ယၢမ်းလဵဝ် ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-10-24T13:21:28

https://taifreedom.com/%e1%81%b8%e1%80%af%e1%80%99%e1%80%ba%e1%80%b8-knu-%e1%80%9c%e1%82%84%e1%82%88-nmsp-%e1%80%90%e1%80%b0%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%9c%e1%82%86/

ၸုမ်း KNU လႄႈ NMSP တူၵ်းလူင်းလႆႈၸႂ်ၵၼ်ဝႃႈ ပေႃးမီးပၼ်ႁႃပျသၼႃႇၵၼ်မႃးၸိုင် တေဢမ်ႇလႆႈၸႂ်ႉ ဢဵၼ်ႁႅင်းသိုၵ်းသေ တိုၵ်းတေႃးၵၼ်ယဝ်ႉ

ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢၼ်လူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း (NCA) ၸုမ်းႁူမ်ႈတုမ်ၸိူဝ်ႉ ၸၢတ်ႈယၢင်း (KNU) လႄႈ ပႃႇတီႇမိူင်းမွၼ်းမႂ်ႇ (NMSP) ၶဝ်သွင်ၸုမ်း ႁူမ်ႈၵၼ်လႆႈၸႂ် ဢွၵ်ႇၶေႃႈ ပိုၼ်ၽၢဝ်ႇၵႂႃႇ မိူဝ်ႈဝၼ်းထီႉ 22 October 2019 ၵႂႃႇဝႃႈ ပေႃးမီးပၼ်ႁႃ ပျသၼႃႇၵၼ်မႃးၼႆၸိုင် တေဢမ်ႇၸႂ်ႉဢဵၼ်ႁႅင်းသိုၵ်းသေ ၵႄႈလိတ်ႈပၼ်ႁႃၵႂႃႇ တေဢဝ်လၢႆးၵတ်းယဵၼ်သေ ဢုပ်ႇဢူဝ်းၵႄႈၶၢႆ ၵၼ်ၵႂႃႇၼႆယဝ်ႉ။ ယွၼ်ႉပိူဝ်ႈဝႃႈမိူဝ်ႈပူၼ်ႉမႃးၼႂ်းဝၼ်းထီႉ 17 October 2019 ၼႆႉ လုၵ်ႈၸုမ်း KNU လႄႈ NMSP မီးလွင်ႈဢမ်ႇပွင်ႇၸႂ်ၼိူဝ်ၵၼ်သေ တိုၵ်းယိုဝ်းၵၼ်လႄႈ ၽူႈမီးၸၼ်ႉၼႂ်းၸုမ်း NMSP လႆႈတူၵ်းသုမ်းၵႂႃႇ ၵေႃႉၼိုင်ႈ ၊ ၵဵဝ်ႇလူၺ်ႈလွင်ႈၼႆႉသေ ၽူႈၵွၼ်းတပ်ႉၸုမ်း မၢႆ(6) ၽၢႆႇ KNU လႄႈ ၽူႈယႂ်ႇၵူၼ်းလူင် NMSP ၶဝ် လူင်းပိုၼ်ႉတီႈႁူပ်ႉထူပ်းဢုပ်ႇဢူဝ်းၵၼ် ဢွင်ႈတီႈဢၼ်ပဵၼ်ပၢင်တိုၵ်း ၼႂ်းထုင်ႉၽယႃးတူင်းသူႇ တီႈမိူင်းယၢင်းၽိူၵ်ႇ။ ဝၢႆးသေႁူပ်ႉထူပ်းၵၼ်ယဝ်ႉ သွင်ၽၢႆႇလႆႈၸႂ်ၵၼ်ဝႃႈ ၼင်ႇႁိုဝ်ပေႃးတေဢမ်ႇမီး လွင်ႈပိုတ်းယိုဝ်းၵၼ် ထႅင်ႈၼၼ်ႉ တေလႆႈပူင်ၶေႃႈၸိသင်ႇ လုၵ်ႈတပ်ႉတၢင်း သွင်ၽၢႆႇ ယႃႇႁႂ်ႈ ပိုတ်းယိုဝ်းၵၼ်ထႅင်ႈ ၊ သင်ၸိူဝ်ႉဝႃႈမီးပၼ်ႁႃ ပျသၼႃႇသင်မႃးၵေႃႈ ယႃႇပေၸႂ်ႉ ဢဵၼ်ႁႅင်းသိုၵ်းသေၵႄႈလိတ်ႈ ႁႂ်ႈလႆႈဢုပ်ႇဢူဝ်းငူပ်ႉငီႉၵၼ်သေ ၵႄႈလိတ်ႈၵႂႃႇ ၊ တပ်ႉသိုၵ်း သွင်ၸုမ်းဝႆႉၸႂ်ယုမ်ႇယမ်ၼိူဝ်ၵၼ်သေ ယူႇႁူမ်ႉၸွမ်းၵၼ်ၵႂႃႇ လႄႈ ၸၢဝ်းၶိူဝ်း ဢၼ်ယူႇ ၼႂ်းမိူင်း ယၢင်းလႄႈမိူင်းမွၼ်းၵေႃႈ မီးလွင်ႈႁၵ်ႉႁွမ်ၵၼ်သေ ယူႇႁူမ်ႈၸွမ်းၵၼ်ၵႂႃႇၼႆယဝ်ႉ။ ယွၼ်ႉမီးပၼ်ႁႃၼႃႈတီႈၵၼ်သေ မိူဝ်ႈပူၼ်ႉမႃးဝၼ်းထီႉ 17 October 2019 ၼႆႉ လုၵ်ႈတပ်ႉ NMSP ၵႂႃႇပူတ်းၸွမ်ပိဝ် ၸုမ်း KNU ၼႆလႄႈ လုၵ်ႈၸုမ်း KNU ၵႂႃႇပိုတ်းယိုဝ်းလုၵ်ႈတပ်ႉ NMSP သွင်ဢွင်ႈတီႈ တီႈဝဵင်းယေး ၸႄႈမိူင်းမွၼ်းလႄႈ ၼႂ်းထုင်ႉၽယႃးတူင်းသူႇ ၸႄႈမိူင်းယၢင်းၽိူၵ်ႇ ၊ ယွၼ်ႉပိူဝ်ႈပၢင်တိုၵ်း ၼႆႉသေ ၽူႈမီးၸၼ်ႉၼႂ်းတပ်ႉၸုမ်း NMSP လႆႈလူႉသုမ်းၵႂႃႇ ၼိုင်ႈၵေႃႉၼႆယဝ်ႉ။ ဝၢႆးသေပဵၼ်ပၢင်တိုၵ်းၼႆႉၵေႃႈ သွင်ၽၢႆႇႁၢင်ႈႁႅၼ်း တႃႇတေႁူပ်ႉထူပ်းဢုပ်ႇဢူဝ်းလွင်ႈ တမ်းဝၢင်းတပ်ႉ ၼႂ်းပိုၼ်ႉတီႈ ၸိူဝ်းၼၼ်ႉယူႇ ၊ မိူဝ်ႈၽွင်းတိုၵ်ႉႁၢင်ႈႁႅၼ်းၵၼ်ၼႆႉၵူၺ်း မိူဝ်ႈဝၼ်းထီႉ 21 October 2019 ၼႆႉသမ်ႉ လုၵ်ႈၸုမ်း NMSP ၶဝ်ႈပိုတ်းယိုဝ်း တပ်ႉၸုမ်း KNU ဢၼ်မီးၼႂ်းထုင်ႉ ၽယႃးတူင်းသူႇ မိူင်းယၢင်းၽိူၵ်ႇထႅင်ႈ ဝႃႈၼႆ။ ယွၼ်ႉပိူဝ်ႈဝႃႈ ၽၢႆႇၼိုင်ႈလႄႈ ၽၢႆႇၼိုင်ႈမီးလွင်ႈပိုတ်းယိုဝ်းၵၼ်ၶိုၼ်းလႄႈ ၸုမ်း NMSP တၢင်းၸုမ်း KNU ၸွင်ႇလႆႈလူင်းပိုၼ်ႉတီႈႁူပ်ႉထူပ်းဢုပ်ႇဢူဝ်းၵၼ်တီႈ ဢွင်ႈတီႈပဵၼ်ပၢင်တိုၵ်း ၼႂ်းထုင်ႉၽယႃးတူင်းသူႇသေယဝ်ႉ ၸင်ႇလႆႈတႅပ်းတတ်းလႆႈၸႂ်ၵၼ်ဝႃႈ သင်ၸိူဝ်ႉဝႃႈ မီးပၼ်ႁႃ ပျသၼႃႇသင် ပေႃႇပဵၼ်မႃးၼႂ်းၵႄႈၵၢင်သွင် တပ်ႉသိုၵ်းၼႆၸိုင် တေဢမ်ႇလႆႈၸႂ်ႉ ဢဵၼ်ႁႅင်းသိုၵ်းသေ ၵႄႈလိတ်ႈ ၊ ႁႂ်ႈၸႂ်ႉလၢႆးဢုပ်ႇဢူဝ်းသေ ၵႄႈလိတ်ႈၵၼ်ၵႂႃႇၼႆယဝ်ႉ။ ယွၼ်ႉပိူဝ်ႈသွင်ၽၢႆႇပဵၼ်ပၢင်တိုၵ်းၵၼ်သေ ၵူၼ်းမိူင်းၸိူဝ်းယူႇၼႂ်းပိုၼ်ႉတီႈလႅၼ်လိၼ်ၸၢပ်ႈ မိူင်းမွၼ်းလႄႈ မိူင်းယၢင်းၽိူၵ်ႇၼႆႉ မီးလွင်ႈမႆႈၸႂ်ႁႅင်းတႄႉတႄႉဝႃႈဝႃႈ ယွၼ်ႉမီးပၼ်ႁႃ ၼႃႈတီႈၵၼ်သေ ၵူဝ်လႆႈပိုတ်းယိုဝ်းၵၼ် ထႅင်ႈ ၼႆယဝ်ႉ။ တပ်ႉသိုၵ်းပႃႇတီႇမိူင်းမွၼ်းမႂ်ႇ လႄႈ ႁူမ်ႉတုမ်ၸိူဝ်ႉၸၢတ်ႈယၢင်းၶဝ် မီးပၼ်ႁႃၼႃႈတီႈၵၼ်မႃး တႄႇၸဵမ်မိူဝ်ႈပီႊ 1988 သေ ၵႆႉမီးလွင်ႈပိုတ်းယိုဝ်းၵၼ်မႃးတီႈႁိမ်းလႅၼ်လိၼ်ၸၢပ်ႈ တိူင်းတၼိၼ်းသႃႇရီႇ ၊ လႅၼ်လိၼ်ၸၢပ်ႈ မွၼ်းလႄႈယၢင်းၽိူၵ်ႇၸိူဝ်းၼႆႉၼႆယဝ်ႉ။ ၸုမ်းႁူမ်ႈတုမ်ၸိူဝ်ႉၸၢတ်ႈယၢင်း (KNU) သမ်ႉလူင်းလၢႆးမိုဝ်းလိၵ်ႈႁူမ်ႈမၢႆၶေႃႈတူၵ်းလူင်းလႆႈၸႂ် ၵၢၼ်ၵိုတ်း ယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (NCA) မိူဝ်ႈဝၼ်းထီႉ 15 October 2015 မိူဝ်ႈပၢၼ် လူင်ပွင်ၸိုင်ႈ ၸဵင်းသဵင်ႇလႄႈ ပႃႇတီႇမိူင်းမွၼ်းမႂ်ႇ (NMSP) သမ်ႉလူင်းလၢႆးမိုဝ်း လိၵ်ႈႁူမ်ႈမၢႆ (NCA) မိူဝ်ႈဝၼ်းထီႉ 13 February 2018 ၼႂ်းပၢၼ်လူင်ပွင်ၸိုင်ႈ (NLD) မိူဝ်ႈလဵဝ်ၼႆႉၼႆယဝ်ႉ။ ၶေႃႈမုၼ်း – RFA , 7 Daysတႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-10-24T13:15:20

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9b%e1%81%b6%e1%82%85%e1%80%84%e1%80%ba%e1%82%87-aa-%e1%80%a2%e1%80%9d%e1%80%ba%e1%80%99%e1%81%a2%e1%81%b5%e1%80%ba%e1%82%87%e1%80%9e/

သိုၵ်းရၶႅင်ႇ AA ဢဝ်မၢၵ်ႇသွတ်ႉ ပိုတ်းယိုဝ်း တပ်ႉၶိူင်ႈလူင်သိုၵ်းမၢၼ်ႈ

သိုၵ်းရၶႅင်ႇ AA ဢဝ်မၢၵ်ႇသွတ်ႉ 107 MM ပိုတ်းယိုဝ်း တပ်ႉၶိူင်ႈလူင်သိုၵ်းမၢၼ်ႈ တပ်ႉ 377 လႄႈ တပ်ႉၶမယ 539 ဢၼ်ပၵ်းသဝ်းဝႆႉ ၼႂ်းပိုၼ်ႉတီႈၵၢၼ်ႇသၢဝ်ႉ ၸႄႈဝဵင်းၵျွၵ်ႉတေႃႇ မိူင်းရၶႅင်ႇသေ သွင်ၽၢႆႇလႆႈပဵၼ် ပၢင်တိုၵ်းၵၼ် လႄႈ ၸၢၵ်ႇမၢၵ်ႇတိူဝ်ႉၸပ်းပႃး ၵူၼ်းမိူင်း ၼႂ်းပိုၼ်ႉတီႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈဝႃးဝၼ်းထီႉ 23 October 2019 ယၢမ်းၵၢင်ၼႂ်မွၵ်ႈ 04:00 မူင်း AA လႄႈ သိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ ဢမ်ႇလိုဝ်ႈဢမ်ႇသဝ်း တေႃႇထိုင်ယၢမ်းၵၢင်ဝၼ်းသေ မိူဝ်ႈၽွင်း သွင်ၽၢႆႇ ဢဝ်မၢၵ်ႇလူင် ပိုတ်းယိုဝ်းၵၼ်ယူႇၼၼ်ႉ မၢၵ်ႇလူင်ၵႂႃႇတူၵ်းတီႈႁိူၼ်း ဢူးၵျေႃႇၸိင်ႇ တီႈဝၢၼ်ႈဢပွၵ်ႉဝ လႄႈ ၸၢၵ်ႇမၢၵ်ႇတႅၵ်ႇတိူဝ်ႉၸပ်း ဢူးၵျေႃႇၸိင်ႇ တင်းလၢၼ်မၼ်းၵေႃႉၼိုင်ႈ ၼႆယဝ်ႉ။ ၶၢႆႇသူႉၶ ၽူႈၶၢၼ်ပၢၵ်ႇ AA လၢတ်ႈဝႃႈ “လႆႈဢဝ်မၢၵ်ႇလူင် 107 MM ပိုတ်းယိုဝ်းၼႂ်းဝၢင်း တပ်ႉၶိူင်ႈလူင် သိုၵ်းမၢၼ်ႈ လႄႈ ႁႂ်ႈလႆႈပဵၼ် ၵၢၼ် ၾႃင်ႉသတိ ၊ ၵွပ်ႈသင်လႄႈ လႆႈပိုတ်းယိုဝ်းသေ ပၼ် ၾၢင်ႉသတိ ၼႆၼၼ်ႉ ယွၼ်ႉပိူဝ်ႈ တပ်ႉၶိူင်ႈလူင်သိုၵ်းမၢၼ်ႈ ၸိူဝ်းၼႆႉ လႃႈလီႈယိုဝ်းၵွင်ႈလူင်/ဢွၼ်ႇ ၵႂႃႇ ၵူႈႁူးၵူႈတၢင်း ဢဝ်ၵူၼ်းမိူင်း ႁဵတ်းပဵၼ်ပဝ်ႉမၢႆသေယိုဝ်း ၊ မိူဝ်ႈဝၼ်းထီႉ 22 October ၸုမ်းႁဝ်း လႄႈ သိုၵ်းမၢၼ်ႈ ပဵၼ်ပၢင်တိုၵ်းၵၼ် တီႈဝၢၼ်ႈတၢႆးတႃး ၸႄႈဝဵင်းမိၼ်းပျႃး ၼၼ်ႉ ၽၢႆႇသိုၵ်းမၢၼ်ႈ ၸႂ်ႉၶိူင်ႈမိၼ် 2 လမ်း ပိုတ်းယိုဝ်းၸွႆႈ ၼႂ်းဢွင်ႈတီႈ ပဵၼ်ပၢင်တိုၵ်း ၊ ပၢင်တိုၵ်းၼႂ်းပၢတ်ႇၼႆႉ ၽၢႆႇႁဝ်းသိမ်းလႆႈ မၢၵ်ႇမိုဝ်းၸိုၼ်းယၢမ်း လႄႈ ၶူဝ်းၶွင်ၸႂ်ႉတိုဝ်းသိုၵ်း သိုၵ်းမၢၼ်ႈတင်းၼမ်” ဝႃႈၼင်ႇၼႆ။ ၸဝ်ႈသိုၵ်းလူင် ဝိၼ်းသေႃႇဢူး ၽူႈၵွၼ်းတိူင်းသိုၵ်းပွတ်းတူၵ်း လၢတ်ႈဝႃႈ “မၢၵ်ႇလူင် ဢၼ်သိုၵ်း AA ပိုတ်းယိုဝ်းၼၼ်ႉ ဢမ်ႇၸႂ်ႈ 107 MM မၼ်းပဵၼ်မၢၵ်ႇ 60 MM ၵူၺ်း ၊ ၵွပ်ႈၽၢႆႇၶဝ်ပိုတ်းယိုဝ်းဢွၼ်တၢင်း လႄႈ ၽၢႆႇႁဝ်းၵေႃႈ လႆႈပိုတ်းယိုဝ်းတုမ်ႉတွပ်ႇၶိုၼ်း ၊ မီးၶေႃႈၵႂၢမ်းၶေႃႈၼိုင်ႈ ဢၼ် AA ၵႆႉလၢတ်ႈဝႃႈ တပ်ႉသိုၵ်းမၢၼ်ႈ ၵႂႃႇၶိုၼ်ႈပိုတ်းယိုဝ်း ၶဝ်သေ ၽၢႆႇၶဝ်လႆႈပဵၼ်ၽၢႆႇၶၢမ်ႇတိုၵ်း ၵႅတ်ႇၶႄတူဝ်ၵဝ်ႇၵူၺ်း ၊ မိူဝ်ႈလဵဝ်သမ်ႉ AA ၶိုၼ်ႈယိုဝ်း တပ်ႉၶိူင်ႈလူင် သိုၵ်းမၢၼ်ႈၼႆႉ မၼ်းဢမ်ႇငမ်ႇၵၼ်တင်း ၶေႃႈၵႂၢမ်း ဢၼ်ၶဝ်ၵႆႉလၢတ်ႈၼၼ်ႉ ၊ လွင်ႈၵူၼ်းမိူင်း ၼႂ်းပိုၼ်ႉတီႈ တိူဝ်ႉဝၢတ်ႇၸဵပ်း ယွၼ်ႉပၢင်တိုၵ်းပွၵ်ႈၼႆႉၼၼ်ႉ ၶႃႈႁဝ်းဢမ်ႇပႆႇလႆႈႁူႉၸွမ်းသင်” ဝႃႈၼႆ။ ၼႂ်းဝၼ်းထီႉ 19-20 October 2019 သိုၵ်းမၢၼ်ႈ လႄႈ သိုၵ်းရၶႅင်ႇ AA ပဵၼ်ပၢင်တိုၵ်းၵၼ် တီႈႁိမ်း ဝၢၼ်ႈဝေႇတႃႇလီ ၸႄႈဝဵင်းမျွၵ်ႉဢူး သေ မီးလွင်ႈတူၵ်းသုမ်းတင်းသွင်ၽၢႆႇၼႆ လႆႈႁူႉၸွမ်းၶေႃႈမုၼ်း ၶၢဝ်ႇပိုၼ်ႉတီႈ Irrawaddy , RFA ဢွၵ်ႇဝႆႉၼင်ႇၼႆ။ သိုၵ်းမၢၼ်ႈတပ်ႉ 377 တပ်ႉၶိူင်ႈလူင် လႄႈ တပ်ႉၶမယ 539 (ၶမယ 539 ၵူၼ်းမိူင်းၼႂ်းပိုၼ်ႉတီႈႁွင်ႉ တပ်ႉၶိူင်ႈလူင်) ယူႇၽၢႆႇတႂ်ႈၵုမ်းၵမ် ၽႅၼ်ၵၢၼ်ယၢၼ်ႇသိုၵ်း (ၸၵၶ) မၢႆ – 9 ငဝ်ႈငုၼ်းတိူင်းသိုၵ်းပွတ်းတူၵ်း (ၼပၶ) ဝဵင်းဢၢၼ်း ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-10-23T21:20:23

https://taifreedom.com/%e1%81%bd%e1%82%82%e1%80%ba%e1%82%81%e1%80%90%e1%80%ba%e1%80%b8%e1%80%90%e1%81%a2%e1%81%bc%e1%80%ba%e1%82%88%e1%80%9d%e1%82%83%e1%82%88/

ၽႂ်ႁတ်းတၢၼ်ႈဝႃႈ

ၽႂ်ႁတ်းတၢၼ်ႈဝႃႈ

['မႃႊထီႊမီႊတီႊယိူဝ်ႊ', 'ဝွၵ်း']

2019-10-23T19:34:19

https://taifreedom.com/%e1%80%90%e1%80%ae%e1%82%88%e1%81%b8%e1%82%84%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%82%84%e1%82%87%e1%80%9c%e1%80%ae%e1%82%87%e1%81%bd%e1%80%b0%e1%80%9d%e1%80%ba/

တီႈၸႄႈမိူင်းၵႄႇလီႇၽူဝ်းၼီးယႃး(California) ၸိုင်ႈမိူင်းဢမေႇရီႇၵၢၼ်ႇ ၾႆးမႆႈပႃႇထိူၼ်ႇႁၢဝ်ႈႁႅင်း

မိူဝ်ႈဝၼ်းထီႉ 21 October 2019 ၾႆးမႆႈပႃႇထိူၼ်ႇ တီႈပသီႉၽဵၵ်ႉ ပႄႇလီႇသေႉ(Pacific Palisades) ၼႂ်းၸႄႈမိူင်း ၵႄႇလီႇၽူဝ်းၼီးယႃး (California) ပွတ်းၸၢၼ်းႁၢဝ်ႈႁႅင်းသေ တေၸၢင်ႈမႆႈပႃး လင်ႁိူၼ်းၵူၼ်းလႄႈ ၽူႈမီးပုၼ်ႈၽွၼ်းၶဝ် ပိုၼ်ၽၢဝ်ႇႁႂ်ႈၵူၼ်း ဢၼ်ယူႇသဝ်း ၼႂ်းပိုၼ်ႉတီႈၼၼ်ႈ ဢွၵ်ႇၶၢႆႉပၢႆႈတီႈလွတ်ႈၽေး ဝႃႈၼႆ။ ၵဵဝ်ႇၵပ်းလွင်ႈၼႆႉသေ ၽူႈမီးပုၼ်ႈၽွၼ်းၽၢႆႇၶႄၾႆးၶဝ် ဢဝ်ႁိူဝ်းမိၼ်တၢင်ႇၼမ်ႉ သေ လုၵ်ႉတၢင်းၵၢင်ႁၢဝ် ႁူတ်းလူင်းၶႄၾႆး ၊ ၽၢႆႇတၢင်းၼင်လိၼ်ၵေႃႈ ဢဝ်လွတ်ႇၼမ်ႉသေ ႁူတ်းၶႄၾႆး ၼႆယဝ်ႉ။ ပိုၼ်ႉတီႈ ပသီႉၽဵၵ်ႉ ပႄႇလီႇသေႉ(Pacific Palisades) ၼႆႉ မီးၼႂ်းၵႄႈ ဝဵင်းမႃႇလီႇပူႇ(Malibu) လႄႈ ဝဵင်းသၼ်ႇတႃႇမူဝ်ႇၼီႇၵႃႇ(Santa Monica) သေ ယၢၼ်ၵႆၵၼ် တင်း ဝဵင်းလေႃႉသ်ဢၼ်ႇၵျႃႉလိသ်ႉ(Los Angeles) 18 လၵ်း ဝႃႈၼႆ ၊ မိူဝ်ႈပူၼ်ႉမႃး သွင်ဝူင်ႈၼၼ်ႉၵေႃႈ ၾႆးမႆႈပႃႇထိူၼ်ႇတီႈ ၼႂ်းၸႄႈဝဵင်း လေႃႉသ်ဢၼ်ႇၵျႃႉလီႉသ်ပွတ်းႁွင်ႇ မိူၼ်ၵၼ်။ ယွၼ်ႉၾႆးမႆႈပႃႇထိူၼ်ႇ ၼႂ်းၸႄႈဝဵင်း လေႃႉသ်ဢၼ်ႇၵျႃႉလိသ်ႉ(Los Angeles) ပွတ်းႁွင်ႇသေ ၶူဝ်းၶွင်လင် ႁိူၼ်းၵူၼ်း လႆႈလူႉသုမ်း တင်းၼမ် မုင်ႉႁေႃႁိူၼ်း တႃႇလင်ႁိူၼ်းၵူၼ်း 23,000 ပၢႆ လႆႈၶၢႆႉပၢႆႈ ယူႇသဝ်ဝႆႉတီႈလွတ်ႈၽေး ၼႆယဝ်ႉ။ ၶေႃႈမုၼ်း-DVBတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-23T17:01:24

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af/

ႁႅင်းၵၢၼ်မိူင်းႁူမ်ႈတုမ်မၢၼ်ႈ ထုၵ်ႇၶႃႈႁႅမ်တၢႆ 3 ၵေႃႉ ပေႃႈ မႄႈ လုၵ်ႈ

မိူဝ်ႈဝၼ်းထီႉ 22 October 2019 သိုဝ်ႇၶၢဝ်ႇ Chiang Mai News ဢွၵ်ႇၼႄဝႆႉ မိူဝ်ႈၶၢဝ်းယၢမ်း 09:00 မူင်းၵၢင်ၼႂ်ၼၼ်ႉ ၸဝ်ႈၼႃႈတီႈပလိၵ်ႈၶဝ် လႆႈႁပ်ႉၸႅင်ႈၶၢဝ်ႇဝႃႈ မီးၵူၼ်းၶႃႈႁႅမ်ၵၼ်တၢႆ တီႈႁိူၼ်း လင်ၼိုင်ႈ ဢၼ်မီးၼႂ်းသူၼ်လမ်းယႆး (မၢၵ်ႇၵၢႆးဢၢင်) ဢိူင်ႇမႄႈၼႃႉ ၸႄႈဝဵင်းၵဵင်းလၢဝ် ၸႄႈတွၼ်ႈၵဵင်းမႆႇ ဝႃႈၼႆ။ ဝၢႆးသေၸဝ်ႈၼႃႈတီႈပလိၵ်ႈ ဢိၵ်ႇတင်း ၽၢႆႇၵူတ်ႇထတ်းသၢၵ်ႇသေႇလၵ်းထၢၼ် ႁူမ်ႈတင်းၽၢႆႇမေႃယႃ ၵႂႃႇထိုင်တီႈႁိူၼ်းလင်ၼၼ်ႉယဝ်ႉ လႆႈႁၼ်တူဝ်တၢႆ ၸၢႆးၸၼ်ႇတႃႉ ဢႃႇယု 40 ပီ၊ ၼၢင်းဢွၼ်ႇ ၼၢင်းသႆ ဢႃယု 55 ပီ၊ ၼင်းသၢဝ်ၶမ်း ဢႃႇယု 28 ပီ တင်း (3) ၵေႃႉၼႆႉ ပဵၼ်ၵူၼ်းဢၼ် လုၵ်ႉတင်း မိူင်းႁူမ်ႈတုမ်မၢၼ်ႈသေ ၶဝ်ႈၵႂႃႇႁဵတ်းၵၢၼ် ၼႂ်းသူၼ်လမ်းယႆးၼႆႉ ႁိုင်လၢႆပီယဝ်ႉ ဝႃႈၼႆ။ ၸဝ်ႈၼႃႈတီႈၵူတ်ႇထတ်း ၸွမ်းတူဝ်ၵူၼ်းတၢႆတင်း (3) ၵေႃႉ လႆႈႁၼ်မီးႁွႆးမိတ်ႈ တႅင်းၽႃႉၽၼ်းဝႆႉ တင်းၼမ်လႄႈ ထိုင်မႃးၶၢဝ်းယၢမ်း 15:00 မူင်းၼၼ်ႉ ၸဝ်ႈၼႃႈတီႈ ပလိၵ်ႈၶဝ် လၢတ်ႈဝႃႈ ၵူၼ်းႁၢႆႉလႆႈၶႃႈႁႅမ်တၢႆၵူၺ်းဢမ်ႇၵႃး ၶူဝ်းၶွင်ငိုၼ်းၶမ်း သၢႆၶေႃးၶမ်း 2 သဵၼ်ႈ၊ ဝႅၼ် ၸွပ်ႇမိုဝ်း 2 ဢၼ် ဢိၵ်ႇတင်းငိုၼ်းထႆး 10,000 ဝၢတ်ႇ ႁၢႆၵႂႃႇပႃးၸွမ်း ဝႃႈၼႆ။ ၵူၼ်းၼႂ်းပိုၼ်ႉတီႈ ၸိူဝ်းႁူႉၸၵ်း ၵူၼ်းဢၼ်လူႉတၢႆၵႂႃႇ တင်း (3) ၵေႃႉၼၼ်ႉ လၢတ်ႈဝႃႈ တင်း (3) ၵေႃႉၼႆႉ ပဵၼ်ပေႃႈမႄႈလုၵ်ႈၵၼ် မီးဢၵျၢင်ႉတၢင်းယၢမ်ႈလီ ၶတ်းၸႂ်ႁဵတ်းၵၢၼ် မႃးတႃႇသေႇ ၵႃႈၵွၼ်ႇပူၼ်ႉမႃးၼႆႉ ဢမ်ႇတွၼ်ႉၵႂႃႇမီးပၼ်ႁႃသင် ၸွမ်းၽႂ်၊ ဢမ်ႇတွၼ်ႉ ၽိတ်းၽႅၵ်ႇၽႂ် ဝႃႈၼႆ။ ဝၢႆးသေၸဝ်ႈၼႃႈတီႈပလိၵ်ႈ လႆႈၵူတ်ႇထတ်းၸႅတ်ႈထၢမ် ၵူၼ်းၼႂ်း ပိုၼ်ႉတီႈယဝ်ႉၼၼ်ႉ လႆႈႁူႉဝႃႈ မိူဝ်ႈဝၼ်းထီႉ 20 October 2019 ပူၼ်ႉမႃးၼႆႉ မီးၸၢႆးမ လုၵ်ႉတၢင်ႇတီႈ မႃးၼွၼ်းလိုဝ်ႈ တီႈႁိူၼ်းလင်ၼႆႉသေ ယၢမ်းၵၢင်ၶမ်ႈၼၼ်ႉ လႆႈမီးပၢင်ၵိၼ်လဝ်ႈၵုမ်းၵၼ် ထိုင်ယၢမ်း ၵၢင်ၼႂ်ၸဝ်ႉ ၸၢႆးမ ၵေႃႈလႆႈႁၢႆၵႂႃႇ ဝႃႈၼႆ။ မိူဝ်ႈၼႆႉဝၼ်းထီႉ 23 October 2019 ၸဝ်ႈၼႃႈတီႈပလိၵ်ႈ လႆႈသၢၵ်ႇသေႇ လၵ်းထၢၼ်ၶိုပ်ႈၼႃႈ တႃႇတေၸွႆးတြႃး ပၼ်တၢမ်ႇတၢင်းၽိတ်း ၵူၼ်းႁၢႆႉဢၼ်ၵႂႃႇၶႃႈႁႅမ် (3) ၵေႃႉ ပေႃႈမႄႈလုၵ်ႈတၢႆၼၼ်ႉ လၢမ်းၶၢတ်ႈဝႆႉဝႃႈ တေပဵၼ်ၼွင်ႉၸၢႆး ၸၢႆးၸၼ်ႇတႃႉ ၵေႃႉဢၼ်ၵႂႃႇ ၼွၼ်းလိုဝ်ႈတီႈ ႁိူၼ်းလင်ၵူၺ်းၼႆသေ ယၢမ်းလဵဝ် ၸဝ်ႈၼႃႈတီႈၶဝ် တိုၵ်ႉတိတ်းတၢမ်း တူဝ်ၵူၼ်းႁၢႆႉဝႆႉယူႇ ၵူၺ်းလႆႈႁူႉဝႃႈ ၵူၼ်းႁၢႆႉလႅပ်ႈတေၶၢမ်ႈ လႅၼ်လိၼ် ပၢႆႈဢွၵ်ႇ မိူင်းထႆးယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-23T13:51:14

https://taifreedom.com/%e1%80%95%e1%81%a2%e1%80%84%e1%80%ba%e1%80%95%e1%80%bd%e1%82%86%e1%80%b8%e1%81%b8%e1%80%9d%e1%80%ba%e1%82%88%e1%80%99%e1%80%af%e1%81%bc%e1%80%ba%e1%80%9a%e1%82%82%e1%80%ba%e1%82%87%e1%81%b6%e1%80%af/

ပၢင်ပွႆးၸဝ်ႈမုၼ်ယႂ်ႇၶုၼ်ႁေႃသႅင် မိူင်းၵျႃႇပၢၼ်ႇ ပႃးမႂ်ႇ ၼႃလူႁီႇတူဝ်ႇ (Naruhito) ၶိုၼ်ႈၼင်ႈပလၢင်ႇ

မိူဝ်ႈဝႃးဝၼ်းထီႉ 22 October 2019 ၼႆႉ ပၢင်ပွႆး ၶိုၼ်ႈၼင်ႈပလၢင်ႇ ၶုၼ်ႁေႃသႅင်မိူင်းၵျႃႇပၢၼ်ႇ ၼႃလူႁီႇတူဝ်ႇ ဢၼ်ပဵၼ်ၶုၼ်ပႃးမႂ်ႇၼႆႉ လႆႈၸတ်းႁဵတ်းၵႂႃႇတီႈ မိူင်းလူင် တူဝ်ႇၵျူဝ်ႇ ၸိုင်ႈမိူင်း ၵျႃႇပၢၼ်ႇ မီးၽူႈၼမ်းသုင်သုတ်း ၼွၵ်ႈမိူင်းၶဝ် ၶဝ်ႈႁူမ်ႈၸွမ်း တင်းၼမ်ဝႃႈၼႆ။ ၼႂ်းပၢင်ပွႆးၶိုၼ်ႈၼင်ႈပလၢင်ႇၼၼ်ႉ ၸဝ်ႈမုၼ်ယႂ်ႇၶုၼ်ႁေႃသႅင် ၼႃလူႁီႇတူဝ်ႇ လႆႈလူဢၢၼ်ႇၵႂႃႇ ၶေႃႈၵျႅင်ႉၵမ် ၸဝ်ႈ ၶေႃႈၵျႅင်ႉၵမ် ၶုၼ် ၶဝ်ႈသေ ၶိုၼ်းပၼ်ၵႂၢမ်းမၢၼ်ႈ ၵတိသႅတ်ႉၸႃႇဝႃႈ မၼ်းၸဝ်ႈ တေႁပ်ႉႁဵတ်းၸွမ်း ၼင်ႇဢၼ်လူဝ်ႇႁဵတ်းၸိူဝ်းၼၼ်ႉ လႄႈ တႃႇၵူၼ်းမိူင်းပေႃးတေ ၽွမ်ႉသဵင်ပဵင်းပၢၵ်ႇ ဝႃႈၼႆ။ ၽွင်းလူင် မိူင်းၵျႃႇပၢၼ်ႇ သိၼ်ႇသူဝ်ႇဢႃႇပေး ၵေႃႈ ႁွင်ႉပၢဝ်ႇယုၵ်ႉယွင်ႈ ၵုင်ႇမုၼ်ၸဝ်ႈႁေႃသႅင်ဝႃႈ ႁႂ်ႈၸဝ်ႈမုၼ်ယႂ်ႇၶုၼ်ႁေႃသႅင် ဢႃႇယုယိုၼ်းယၢဝ်း ၼႆ သၢမ်ၵမ်းသေ ယိုဝ်းပႃးၵွင်ႈလူင် ယုၵ်ႉယွင်ႈ ဢဝ်ၵုင်ႇမုၼ် ၵႂႃႇဝႃႈၼႆ။ မိူဝ်ႈၽွင်းပဵၼ်ပိုၼ်း သၢင်ႈပိုၼ်းႁေႃသႅင် မိူင်းၵျႃႇပၢၼ်ႇယူႇၼႆႉ ၵူၼ်းမိူင်းမိူင်းၵျႃႇပၢၼ်ႇ ၼုမ်ႇထဝ်ႈၶဝ်ၵေႃႈ ၶၢမ်ႇလူမ်းထူဝ်းပဝ်ႇ မဵတ်ႉၾူၼ်တူၵ်းသႂ်ႇသေ ၵႂႃႇၸုၵ်းယူႇ ၽၢၵ်ႇၼႃႈႁၢင်ႈႁေႃ မိူင်းၵျႃႇပၢၼ်ႇ ၶဝ်သေပၼ်ႁႅင်း ပွႆးၶိုၼ်ႈၼင်ႈပလၢင်ႇ ၸဝ်ႈၶုၼ်ႁေႃသႅင် ၶဝ်ယူႇ။ တီႈပၢင်ပွႆးၼႆႉ ၸဝ်ႈၸၢႆး ပရိတ်ႉတိတ်ႉသျႃႉ ၶျႃးလီသ်ႉ ၵႂႃႇၶဝ်ႈႁူမ်ႈ ၶိုၼ်ႈႁွတ်ႈၸွမ်း လႄႈ လႆႈႁၼ်ပႃး ၽူႈၼမ်းသုင်သုတ်း ၵူႈမိူင်းမိူင်းမႃး ၶဝ်ႈႁူမ်ႈတၢင်းၼမ်သေ ၽၢႆႇတၢင်း မိူင်းႁူမ်ႈတုမ်မၢၼ်ႈၵေႃႈ မီးၽူႈၵိူဝ်းၵုမ် ၸိုင်ႈမိူင်း တေႃႇဢွင်ႇသၢၼ်းသူႉၸီႇ ၵႂႃႇၶိုၼ်ႈႁွတ်ႈၸွမ်း ဝႃႈၼႆ။ ၸွမ်ၸိုင်ႈမိူင်း ဢမေႇရိၵၼ်ႇ တူဝ်ႇၼႄႇထရမ်ႉၵေႃႈ လႆႈသူင်ႇၽိုၼ်လိၵ်ႈ ယိၼ်းလီဢဝ်ၵုင်ႇမုၼ် ၸွမ်း ၵူၼ်းမိူင်းၵျႃႇပၢၼ်ႇ လွင်ႈ ၸဝ်ႈမုၼ်ယႂ်ႇၶုၼ်ႁေႃသႅင် လႄႈ မႄးၼၢင်း ၶိုၼ်ႈၼင်ႈပလၢင်ႇ ၼႆႉ ဝႃႈၼႆ။ ပၢင်ပွႆး ၶိုၼ်ႈၼင်ႈပလၢင်ႇၼႆႉ ဢမ်ႇလႆႈၸတ်းႁဵတ်းယိူင်ႈယႂ်ႇၵႂၢင်ႈၶႂင် ယွၼ်ႉဝႃႈ ဢီးလူၵူၼ်းမိူင်း မိူင်းၵျႃႇပၢၼ်ႇ ၶဝ်တိုၵ်ႉႁႃ လႆႈႁူပ်ႉၺႃးလူမ်းလႅင်ႉလူင် ၽတ်ႉၶဝ်ႈၼႂ်းမိူင်းၶဝ်သေ မီးၵူၼ်းတၢႆႇၵႂႃႇ 80 ပၢႆ ၼၼ်ႉဝႃႈၼႆသေ လွင်ႈၸဝ်ႈမုၼ်ယႂ်ႇၶုၼ်ႁေႃသႅင် တေလူင်းလႄႇမိူင်း ၸွမ်းၼင်ႇပၢင်ပွႆး ၶိုၼ်ႈၼင်ႈပလၢင်ႇၼၼ်ႉၵေႃႈ ယုၵ်ႉလိူၵ်ႈပႅတ်ႈသေ ၸဝ်ႈမုၼ်ယႂ်ႇၶုၼ်ႁေႃသႅင် ၶိုၼ်းလဵင်ႉၼမ်ႉၼဵင်ႈ ၶႅၵ်ႇၼွၵ်ႈမိူင်း ၸိူဝ်းၶဝ်ႈႁူမ်ႈပၢင်ပွႆးၵႂႃႇသေ ၽွင်းလူင် သိၼ်ႇသူဝ်ႇဢႃႇပေး ၶိုၼ်းႁပ်ႉၶၢမ်ႇလဵင်ႉ ၶဝ်ႈၶမ်ႈ ပီႈၼွင်ႉၶႅၵ်ႇၼွၵ်ႈမိူင်းၵႂႃႇဝႃႈၼႆ။ ၶုၼ်ႈႁေႃသႅင် ၼႃလူႁီႇတူဝ်ႇ လႆႈႁပ်ႉပဵၼ် ၶုၼ်ႁေႃသႅင်မႃး ၸဵမ်မိူဝ်ႈလိူၼ် May ပူၼ်ႉမႃးၼႆႉ ယွၼ်ႉ ၸဝ်ႈမုၼ်ယႂ်ႇၶုၼ်ႁေႃသႅင် ဢႃၶီႁီႇတူဝ်ႇ ဢၼ်ယၢမ်ႈ ဢုပ်ႉပိူင်မိူင်းၵျႃႇပၢၼ်ႇ မႃးလႆႈ 40 ပီႊၼၼ်ႉ ဢႃႇယူႉ လႆႈ 85 ပီႊသေ ပၢႆးယူႇလီ ဢမ်ႇၶႅမ်ႉသေ ဢမ်ႇၼင်ႈပလၢင်ႇလႆႈ ဝႃႈၼႆ။ ၸဝ်ႈမုၼ်ယႂ်ႇၶုၼ်ႁေႃသႅင် ၼႃလူႁီႇတူဝ်ႇ ၶိုၼ်ႈၼင်ႈပလၢင်ႇၼႆႉ ၼႂ်းၶၢဝ်းတၢင်း သွင်ပၢၵ်ႇပီ ၼႆႉ ပဵၼ်ပၢင်ပွႆးၶိုၼ်ႈၼင်ႈပလၢင်ႇ ဢွၼ်တၢင်းသုတ်းဝႃႈၼႆ။ ၶေႃႈမုၼ်း – VOA , BBC တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-10-23T13:31:13

https://taifreedom.com/%e1%81%b6%e1%80%b1%e1%82%83%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%81%b5%e1%80%b1%e1%82%83%e1%81%b5%e1%80%95%e1%80%ba%e1%80%b8-2/

ၶေႃႈပိုၼ်ၽၢဝ်ႇ ၵေႃၵပ်းသၢၼ်တူင်ႉၼိုင် တႃႇမႄႈၼမ်ႉမိူင်းတႆး

ၶေႃႈပိုၼ်ၽၢဝ်ႇ ၵေႃၵပ်းသၢၼ်တူင်ႉၼိုင် တႃႇမႄႈၼမ်ႉမိူင်းတႆး

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇတၢင်ႇၸုမ်း']

2019-10-23T13:27:59

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9d%e1%82%83%e1%82%88-%e1%80%9e%e1%80%ad%e1%80%af%e1%81%b5%e1%80%ba%e1%80%b8-aa-%e1%81%bc/

သိုၵ်းမၢၼ်ႈဝႃႈ သိုၵ်း AA ၼုင်ႈၶိူဝ်းၵူၼ်းမိူင်းသေ ၶဝ်ႈပၢင်တိုၵ်း

ၼႂ်းၸူဝ်ႈဝၼ်းၼႆႉ သိုၵ်းမၢၼ်ႈ လႄႈ သိုၵ်းရၶႅင်ႇ AA ပဵၼ်ပၢင်တိုၵ်းၵၼ် တီႈဝၢၼ်ႈလႅတ်ႉၵႃႇ လႄႈ တီႈႁိမ်း ဝၢၼ်ႈဝေႇတႃႇလီ ၸႄႈဝဵင်းမျွၵ်ႉဢူး သေ ၽၢႆႇသိုၵ်းရၶႅင်ႇ မီးလွင်ႈၼုင်ႈၶူဝ်းၵူၼ်းမိူင်း ၶဝ်ႈပၢင်တိုၵ်း ၼႆယဝ်ႉ။ မိူဝ်ႈဝၼ်းထီႉ 19 – 20 October 2019 သိုၵ်းမၢၼ်ႈ လႄႈ သိုၵ်းရၶႅင်ႇ AA ပဵၼ်ပၢင်တိုၵ်းၵၼ် ဢွင်ႈတီႈ ၸိူဝ်းၼၼ်ႉသေ မီးလွင်ႈဝၢတ်ႇၸဵပ်းတူၵ်းသုမ်း တင်းသွင်ၽၢႆႇ ၼႆယဝ်ႉ ၊ ၼွၵ်ႈသေၼၼ်ႉ သွင်ၽၢႆႇသိုပ်ႇ ပဵၼ်ပၢင်တိုၵ်းထပ်းၵၼ်ထႅင်ႈ တီႈ ပူးတီးတွင်ႇ ၊ ၸႄႈဝဵင်းမျွၵ်ႉဢူး ၊ မိၼ်းပျႃႇ ၊ ၸႄႈဝဵင်းပတႃးၸုၼ်း ၸိူဝ်းၼႆႉၼႆယဝ်ႉ။ ၵႅမ်ၸွမ်ႁၢၼ် သေႃႇမိၼ်းထုၼ်း ၽူႈတၢင်လၢတ်ႈသိုၵ်းမၢၼ်ႈ လၢတ်ႈဝႃႈ “ဢၼ်ၵူတ်ႇထတ်းသိမ်းလႆႈ တူဝ်တၢႆ သိုၵ်း AA ၼၼ်ႉ လႆႈပႃးၶိူင်ႈၵွင်ႈၵၢင်ႇသေ ၵမ်ႉၼမ်ႁၼ်သိုၵ်းၶဝ်ၼုင်ႈဝႆႉ သိူဝ်ႈလဵၼ်ႈႁႅင်း ၊ ပွတ်းတႂ်ႈသမ်ႉ မၢင်ၵေႃႉၼုင်ႈဝႆႉ ၽႃႈတူင် ၊ ၵူၼ် (ၵူၼ်းမိူင်း) ၸိူဝ်းၼႆႉ ၊ ပၢင်တိုၵ်းၵေႃႈ ပဵၼ်တီႈႁိမ်းဝၢၼ်ႈသေ မိူဝ်ႈလဵဝ် ၶႂ်ႈမီးလွင်ႈၸႅၵ်ႇၽႄယၢပ်ႇဝႆႉ ၽႂ်လႂ်ပဵၼ် ၵူၼ်းမိူင်း ၽႂ်လႂ်ပဵၼ်ၵူၼ်းသိုၵ်း AA ၊ ၵဵဝ်ႇလူၺ်ႈလွင်ႈၸိူဝ်းၼႆႉ ဢမ်ႇလႆႈႁၼ် ၽၢႆႇၶဝ်တုမ်ႉတွမ်ႇသင် သင်ၽၢႆႇသိုၵ်းမၢၼ်ႈ ဢမ်ႇသိမ်းလႆႈၵွင်ႈ တီႈၵူၼ်းသိုၵ်းၶဝ် ဢၼ်ၼုင်ႈၶူဝ်း ၵူၼ်းမိူင်းသေ တူၵ်းသုမ်းဝႆႉၼၼ်ႉတႄႉ ၽၢႆႇၶဝ်တေဢဝ်လွင်ႈတၢင်း သေၸိူဝ်ႉသေပိူင် လၢတ်ႈဝႃႈ ၵူၼ်းမိူင်းၽၵ်းၵႃ တၢႆယဝ်ႉ တေဢွၵ်ႇမႃးသဵင်ၸိူင်ႉၼၼ်ယူႇ ၊ ပၢင်တိုၵ်းဢၼ်လႆႈပဵၼ် ၼႂ်းပိုၼ်ႉတီႈၸိူဝ်းၼၼ်ႉ ၽၢႆႇ AA ၶိုၼ်ႈတိုၵ်းဢွၼ်တၢင်း လႄႈ ပၢင်တိုၵ်းၸင်ႇပဵၼ်” ဝႃႈၼႆ။ ၶၢႆႇတုၶ ၽူႈၶၢၼ်ပၢၵ်ႇ သိုၵ်းရၶႅင်ႇ AA လၢတ်ႈဝႃႈ “ၼႂ်းဝၼ်းထီႉ 19 ယၢမ်းၵၢင်ၼႂ် 06:00 မူင်းထိုင်မွၵ်ႈ 12:00 မူင်းပၢႆၼၼ်ႉ သွင်ၽၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်းသေ ၽၢႆႇႁဝ်းသိမ်းလႆႈ မၢၵ်ႇမိုဝ်ႉၸိုၼ်းယၢမ်း ၶိူင်ႈၸႂ်ႉတိုဝ်းသိုၵ်း ၶွင်သိုၵ်းမၢၼ်ႈတင်းၼမ်ယူႇ ၊ ၵဵဝ်ႇၵပ်းလူၺ်ႈလွင်ႈ သိူဝ်ႈလဵၼ်ႈႁႅင်းၸိူဝ်းၼၼ်ႉ ၽၢႆႇႁဝ်း လႆႈၶၢမ်ႇတၢင်းၼႄး မႃးယူႇတႃႇသေ ၊ သိုၵ်းရၶႅင်ႇ ၵေႃႈမီးသိူဝ်ႈၶူဝ်းသိုၵ်းယူႇ လႄႈ ဢမ်ႇလႆႈၼုင်ႈ ၶူဝ်းလဵၼ်ႈႁႅင်း ၶဝ်ႈပၢင်တိုၵ်းသင် ၊ ၽၢႆႇသိုၵ်းမၢၼ်ႈၵူၺ်း ႁႅမ်ၵူၼ်းမိူင်းသေ ပေႃးယဝ်ႉ ၶိုၼ်းဢဝ် သိူဝ်ႈလဵၼ်ႈႁႅင်းသုပ်းၼုင်ႈပၼ် ” ဝႃႈၼႆ။ မိူဝ်ႈဝၼ်းထီႉ 20 September 2019 သိုၵ်း TNLA , AA , MNDAA လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ႁူမ်ႈၵၼ်ဢွၵ်ႇၶေႃႈပိုၼ်ၽၢဝ်ႇ ၵိုတ်းတိုၵ်းၽၢႆႇလဵဝ် တေႃႇထိုင် ပီႊ 2019 သဵင်ႈ ၼႆယဝ်ႉ ၊ ၽၢႆႇသိုၵ်းမၢၼ်ႈ ၵိုတ်းလွင်ႈတူင်ႉၼိုင်သိုၵ်း ၼႂ်းတိူင်းသိုၵ်းလူင် 5 တိူင်း (ဢမ်ႇပႃးမိူင်းရၶႅင်ႇ) တႄႇဝၼ်းထီႉ 21 December 2018 ထိုင် 21 September 2019 ၼၼ်ႉ ဢမ်ႇမီးၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸုမ်းလႂ် လူင်းလၢႆးမိုဝ်း NCA လႄႈ ၽၢႆႇသိုၵ်းမၢၼ်ႈသမ်ႉ မီးလွင်ႈႁၢင်ႈႁႅၼ်းသိုၵ်း ပိုတ်းယိုဝ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်းထႅင်ႈ ၼႆယဝ်ႉ။ ၶေႃႈမုၼ်း – Irrawaddy တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-10-23T13:21:19

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87%e1%80%9c%e1%82%84%e1%82%88%e1%80%90%e1%81%b5%e1%80%ba%e1%82%89%e1%81%b5%e1%82%83%e1%82%87%e1%80%9e%e1%80%91%e1%82%83%e1%80%b8-%e1%80%9d/

သင်ႇၶႃႇလႄႈတၵ်ႉၵႃႇသထႃး ဝဵင်းပၢင်ႇသၢႆး ဢွၼ်ႁူဝ်ၸတ်းပၢင်ပွႆးသၢဝ်းသၢမ်

မိူဝ်ႈဝၼ်းထီႉ 20 October 2019 ဢၼ်ပဵၼ် ၸဝ်ႈတူၼ်ၶူးလူင် သြႃႇၸၼ (သႃႇသၼထၸ ထမ်ႇမၸရိယ) တိူၵ်ႈသွၼ်ထမ်း ပရိယၢတ်ႈ ဝတ်ႉဢွင်ႇမင်ႇၵလႃႇ ဢွၼ်ႁူဝ်ၼမ်းၼႃႈ ၸိူဝ်းပဵၼ်ၵေႃႇမတီႇ ၵေႃးပၵၵျွင်း ဢိၵ်ႇတင်းပေႃႈမႄႈတၵ်ႉၵႃႇသထႃး တင်းသဵင်ႈ ႁူမ်ႈၵၼ် ၸတ်းႁဵတ်း ပွႆးသၢဝ်းသၢမ် တီႈဝဵင်းပၢင်ႇသၢႆး ဝႃႈၼႆ။ ၼင်ႇႁိုဝ်ပေႃးတေပဵၼ် ပွႆးထၢတ်ႈတေႃႇ ပွႆးၶုၵ်းထူပ်း တူၼ်ၶူးလူင် ၸဝ်ႈသြႃႇမင်ႇၵလ ၸဝ်ႈၼင်ႈၵျွင်း တူၼ်ထီႉ (1)၊ ၶဝ်ႈသူၼ်မၢၵ်ႇႁၢၵ်ႈၶမ်းၵႂႃႇ လႆႈမႃး (21) ပီတဵမ် လႄႈ ၸဝ်ႈသြႃႇၼႃႇရတ ၸဝ်ႈၼင်ႈၵျွင်း တူၼ်ထီႉ (2) ၶဝ်ႈသူၼ်မၢၵ်ႇႁၢၵ်ႈၶမ်း လႆႈမႃးတဵမ် (14) ပီ ၸင်ႇလႆႈယိူင်းၸူး လူႇတၢၼ်းပၼ် ႁႂ်ႈပဵၼ်တၢင်းလီၵုသူဝ်ႇ ဝၼ်းၶွပ်ႈၶိုၼ်းၵုင်ႇၵုၼ်းမုၼ်ငဝ်းၶဝ်ၸဝ်ႈ ၼႆယဝ်ႉ။ ပၢင်ပွႆးသၢဝ်းသၢမ် ပွႆးထၢတ်ႈတေႃႇ ႁူမ်ႈႁွမ်းပွႆးၵၼ်ႇတေႃးဢွၵ်ႇဝႃႇၼႆႉပၢၼ်သိုပ်ႇပၢၼ် ႁဵတ်းမႃး တေႃႇထိုင်ယၢမ်းလဵဝ် ဢမ်ႇဝွတ်ႈဢမ်ႇဝၢႆး ၸိူဝ်းပဵၼ်ၼေႃႇတႅၼ်းၶိူဝ်း ဢွၼ်ၵၼ်ယၢင်ႈၸွမ်းႁွႆး ႁၢင်ႈႁႅၼ်းၶိုင်ပွင်ႁဵတ်းသၢင်ႈ ပဵၼ်ပွႆးမႃးၵူႈပီသေ ပီႈၼွင်ႉလၢႆဝၢၼ်ႈလၢႆဢိူင်ႇ ၼႂ်းတူင်ႇဝဵင်းပၢင်ႇသၢႆး လႆႈမႃးႁူမ်ႈၵၼ် ပဵၼ်ဢၼ်ၵိုၼ်းၶွၼ်ႈတႄႉတႄႉ ၼႆယဝ်ႉ။ ၼႂ်းပၢင်းပွႆးသၢဝ်းသၢမ်ၼႆႉ ဢၼ်ပဵၼ်ၸုမ်းၵေႃလိၵ်ႈလၢႆးလႄႈ ၾိင်ႈငႄႈတႆး ႁူမ်ႈပႃးၸုမ်းၵူၼ်းၼုမ်ႇ တႆး ဝဵင်းပၢင်ႇသၢႆး ဢိၵ်ႇတင်း ၸိူဝ်းပဵၼ်ပေႃႈၼုမ်ႇ/မႄႈၼုမ်ႇ၊ မၢဝ်ႇသၢဝ်ၶဝ် ဢွၼ်ၵၼ်ၸတ်းႁႅၼ်းပႃး ပၢင်ႁွင်ႉၵႂၢမ်းပၢၼ်မႂ်ႇ လႄႈ တင်းၵႃႈႁႆႇၵွင် ႁႆႇမွင်း ၸဵမ်ၸိူဝ်းၼႆႉ ဝႃႈၼႆ။ ၼႂ်းဝၼ်းထီႉ 20 October 2019 ၼႆႉၵူၺ်းၼင်ႇၵဝ်ႇ သင်ႇၶႃႇလႄႈ တၵ်ႉၵႃႇသထႃး ဝဵင်းၼမ်ႉၶမ်း ဢွၼ်ႁူဝ်းၼမ်းၼႃႈသေ ၽိတ်ႈပၢင်းၽြႃး ဢိၵ်ႇတင်း ၵွင်လူင် မွင်းလူင် တူၼ်ႈၶူဝ်းလူႇ ၶူဝ်းတၢၼ်း တၢင်ႇၼိူဝ်လူတ်ႉၵႃးယဝ်ႉ လဵပ်ႈၼႂ်းဝဵင်းၼမ်ႉၶမ်း ၸတ်းႁဵတ်းပဵၼ်ပၢင်ပွႆးသၢဝ်းသၢမ် ပွႆးၵၼ်ႇတေႃး ဢွၵ်ႇဝႃႇၵႂႃႇၸွမ်းၵၼ် ဝႃႈၼႆ။ ပွႆးသၢဝ်းသၢမ်ၼႆႉ ယူႇတီႈပီႈၼွင်ႉ ဝဵင်းၼမ်ႉၶမ်းၶဝ်ၵေႃႈ လႆႈဢွၼ်တႄႇၸတ်းႁဵတ်းမႃးၵူႈပီ တႄႇၸဵမ် မိူဝ်ႈပီပုတ်ႉထၸဝ်ႈလႆႈ 2321 ဝႃႇ လိူၼ် 11 လွင်ႈ 8 ၶမ်ႈ၊ မႅၼ်ႈမိူဝ်ႈ AD 1777 ၼၼ်ႉ ၸင်ႇလႆႈ မၵ်းမၼ်ႈ ပဵၼ်ပွႆးသၢဝ်းသၢမ်မႃး ၵမ်ႈၽွင်ႈသမ်ႉထၢင်ႇပဵၼ်ပွႆးဢွၵ်ႇဝႃႇၼႆသေ တီႈတႄႉမၼ်း ပဵၼ်ပွႆးယၢတ်ႇၼမ်ႉ ၵျွင်းတေႃႇၽြႃးလူင် ဝဵင်းၼမ်ႉၶမ်း ဢိၵ်ႇတင်းပဵၼ်ပွႆး ၵူၼ်းမိူင်းတင်းလၢႆ ၵၼ်ႇတေႃး ၸဝ်ႈၾႃႉလူင်ၶဝ် ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-22T18:17:49

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ae%e1%81%b5%e1%81%a2%e1%81%bc%e1%80%ba%e1%82%87-%e1%81%bd%e1%80%ad%e1%80%b0%e1%80%99%e1%80%ba%e1%82%89%e1%80%91%e1%82%85%e1%80%99%e1%80%ba%e1%82%81/

ဢမေႇရီၵၢၼ်ႇ ၽိူမ်ႉထႅမ်ႁႅင်းသိုၵ်းၵႂႃႇ တီႈမိူင်းသေႃႇတီႇဢႃႇရေးပီးယႃး (Saudi Arabia)

သိုဝ်ႇၶၢဝ်ႇ AFP တႅမ်ႈဢွၵ်ႇၵႂႃႇဝႃႈ ဝၢႆးသေ ငဝ်ႈငုၼ်းသိုၵ်းဢမေႇရီႇၵၢၼ်ႇ ပိုၼ်ၽၢဝ်ႇ တေၽိူမ်ႉထႅမ်ႁႅင်းသိုၵ်းၵႂႃႇ တီႈမိူင်းသေႃႇတီႇဢႃႇရေးပီးယႃး(Saudi Arabia) ဢၼ်တိုၵ်ႉၶဵင်ႈ ၶႅင်ၵၼ်တင်း ဢီရၼ်ႇၼၼ်ႉ ႁိုင်မွၵ်ႈၸူဝ်ႈဝၼ်းၼိုင်ႈၵူၺ်း ၽွင်းလူင်ၽၢႆႇၵႅတ်ႇၶႄ ၸိုင်ႈမိူင်း ဢမ်ႇမေႇရီႇၵၢၼ်ႇ Mark Esper ႁွတ်ႈၽႅဝ်ဝႆႉ တီႈမိူင်းသေႃႇတီႇဢႃႇရေးပီးယႃး မိူဝ်ႈဝၼ်းထီႉ 21 October 2019 လူၺ်ႈဢမ်ႇလႆႈပိုၼ်ၽၢဝ်ႇတၢင်းၵၢၼ် ဝႃႈၼႆ။ ၵဵဝ်ႇၵပ်းလွင်ႈၼႆႉသေ ဝၢႆးႁူင်းၸၢၵ်ႈႁုင်ၼမ်ႉမၼ်းမဵၼ် တီႈမိူင်းသေႃႇတီႇဢႃႇရေးပီးယႃး (Saudi Arabia) ထုၵ်ႇၽူႈႁၢႆႉၶဝ် ဢဝ်ၶိူင်ႈမိၼ် တရူတ်းသေ တိုၵ်းယိုဝ်းယဝ်ႉ ၽၢႆႇလူင်ပွင်ၸိုင်ႈ မိူင်းသေႃႇတီႇဢႃႇရေးပီးယႃး တုၵ်းယွၼ်းၵႂႃႇတီႈ ဢမေႇရီႇၵၢၼ်ႇ ႁႂ်ႈၽိူမ်ႉထႅမ်ပၼ် ႁႅင်းသိုၵ်းၼႆလႄႈ မိူဝ်ႈဝၼ်းထီႉ 11 October 2019 ငဝ်ႈငုၼ်းသိုၵ်း ဢမေႇရီႇၵၢၼ်ႇ ၸင်ႇတႅပ်းတတ်း တေၽိူမ်ႉထႅမ်ႁႅင်းသိုၵ်းၵႂႃႇ တီႈမိူင်းသေႃႇတီႇဢႃႇရေးပီးယႃး ၼႆယဝ်ႉ။ လွင်ႈႁူင်းၸၢၵ်ႈႁုင်ၼမ်ႉမၼ်းမဵၼ် တီႈမိူင်းသေႃႇဢႃႇရေးပီးယႃး ထုၵ်ႇယိုဝ်း ၼႂ်းလိူၼ် September 2019 ၼၼ်ႉ ဢမေႇရီႇၵၢၼ်ႇလၢတ်ႈဝႃႈ ပဵၼ်ႁွႆးမိုဝ်း ဢီႇရၼ်ႇ ဝႃႈၼႆ ၊ Esper ဢၼ်ပဵၼ်ၽွင်းလူင် ၽၢႆႇၵႅတ်ႇၶႄ ၸိုင်ႈမိူင်းဢမေႇရီႇၵၢၼ်ႇ လၢတ်ႈဝႃႈ ႁဝ်းၶႃႈလႆႈသူင်ႇတပ်ႉၽၢႆႇတိုၵ်း ဢိၵ်ႇတင်း တပ်ႉၽၢႆႇႁႄႉမၢၵ်ႇတၢင်းၵၢင်ႁၢဝ်ၵႂႃႇ သေ တင်ႈတႄႇမိူဝ်ႈလိူၼ် September ပူၼ်ႉမႃးၼႆႉ သိုၵ်းဢမေႇရီႇၵၢၼ်ႇ ဢၼ်မီးတီႈ မိူင်းသေႃႇတီႇဢႃႇရေးပီးယႃး မီးမွၵ်ႈ 3,000 (သၢမ်ႁဵင်) ယဝ်ႉ ဝႃႈၼႆ။ ၶေႃႈမုၼ်း-VOAတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-22T13:54:31

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba%e1%81%b8%e1%80%90-2/

သင်ႇၶႃႇၸဝ်ႈ ဢွၼ်ႁူဝ်ၸတ်းႁဵတ်း ပၢင်လွတ်ႈႁေႃး ပရိတ်ႈလူင် 11 သုတ်ႈ လႄႈ သိုပ်ႇသတႃႇထၢပ်ႈပႃႇရမီႇပၼ် ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ

မိူဝ်ႈဝၼ်းထီႉ 20 October 2019 သင်ႇၶႃႇၸဝ်ႈ ဢွၼ်ႁူဝ်ၸတ်းႁဵတ်း ပၢင်လွတ်ႈႁေႃး ပရိတ်ႈလူင် 11 သုတ်ႈ လႄႈ သိုပ်ႇသတႃႇထၢပ်ႈပႃႇရမီႇပၼ် ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ တီႈထမ်ႈမိူင်းၵႅတ်ႈ ၸႄႈဝဵင်းမိူင်းသၢတ်ႇ ၸိုင်ႈတႆးပွတ်းၸၢၼ်း မီးသင်ႇၶၸဝ်ႈ ဢိၵ်ႇတင်း ပီႈၼွင်ႉၶႅၵ်ႇတီႈၸမ်/ၵႆ ၶဝ်ႈႁူမ်ႈတင်းၼမ် ဝႃႈၼႆ။ ပၢင်လွတ်ႈႁေႃး ပရိတ်ႈလူင် 11 သုတ်ႈ လႄႈ သိုပ်ႇသတႃႇထၢပ်ႈပႃႇရမီႇပၼ် ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ ၼႆႉ ၸဝ်ႈသြႃႇဝိၸိတ်ႉတ ဝတ်ႉၵမ်ႇမႃႇထၢၼ်း (မူႇလမိၼ်းၵုၼ်း) ဝဵင်းလၢင်းၶိူဝ်း ၊ ၸဝ်ႈသြႃႇၺႃႇၼေႃးၽႃႇသ ဝတ်ႉၵျွင်းၵၢင် ဝဵင်းၼမ်ႉလၼ်ႈ ဢိၵ်ႇတင်း ၸဝ်ႈၶူးၺႃႇၼသီႇရိ ဢၼ်ပဵၼ် ၽူႈမၢႆမုၵ်ႉၸုမ်းသင်ႇၶၸိုင်ႈတႆး ပႃးထီႉသၢမ် လႆႈဢွၼ်ႁူဝ် သင်ႇၶႃႇၸဝ်ႈသေ ႁွတ်ႈၽႅဝ်ၵႂႃႇတီႈထမ်ႈမိူင်းၵႅတ်ႈယဝ်ႉ ႁူမ်ႈၵၼ်ဝႆႈၽြႃး လူႇမွၵ်ႇၼမ်ႉၾႆးတဵၼ်း လွတ်ႈႁေႃးပရိတ်ႈလူင် 11 သုတ်ႈ မႅတ်ႉတႃႇယိူင်းၸူးပၼ် ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ လႄႈ ၵူၼ်းမိူင်း ၼႂ်းၸိုင်ႈတႆးတင်းသဵင်ႈ ႁႂ်ႈမီးမႅတ်ႉတႃႇၼိူဝ်ၵၼ် ၼႆယဝ်ႉ။ မိူဝ်ႈဝၼ်းထီႉ 20 ၶၢဝ်းယၢမ်း 16 : 00 မူင်း မုၵ်ႉၸုမ်းထမ်ႇမၸၵ်ႉၵျႃႇ ဝဵင်းမိူင်းသၢတ်ႇ လွတ်ႈႁေႃးဢဝ်ၵုသူဝ်ႇ ၊ ၶၢဝ်းယၢမ်း 17 : 20 မူင်း တေႃႇပေႃးထိုင် 21 : 00 မူင်း ပီႈၼွင်ႉမၢၼ်ႈသႅၼ်မွင်း ဢဝ်ၼူၵ်ႉတူဝ်း ဢိၵ်ႇတင်း ၵွင်မွင်း ႁပ်ႉတွၼ်ႈသင်ႇၶႃႇၸဝ်ႈ ဝႃႈၼႆ။ ထိုင်မႃးဝၼ်းထီႉ 21 October 2019 ယၢမ်းၵၢင်ၼႂ် 04 : 00 မူင်း သင်ၶႃႇၸဝ်ႈ လႄႈ ပီႈၼွင်ႉၶႅၵ်ႇတီႈၸမ်/ၵႆ ႁူမ်ႈၵၼ်ဝႆႈၽြႃး တၢင်ႇၵၼေႇၵၸႃႇ တၢင်ႇသွမ်းၽြႃး သိုပ်ႇသတႃႇထၢပ်ႈပႃႇရမီႇပၼ် ၸဝ်ႈသိၼ်ထမ်းၶူးဝႃး ဝုၼ်းၸုမ်ႉယဝ်ႉ သိုပ်ႇလွတ်ႈႁေႃး ပရိတ်ႈလူင် 11 သုတ်ႈသေ ယၢမ်းၵၢင်ၼႂ် 10 : 00 မူင်း ဢွၼ်ၵၼ် လူႇတၢၼ်းယၢတ်ႇၼမ်ႉၵႂႃႇ ၼႆယဝ်ႉ။ ပၢင်လွတ်ႈႁေႃး ပရိတ်ႈလူင် 11 သုတ်ႈ လႄႈ သိုပ်ႇသတႃႇထၢပ်ႈပႃႇရမီႇပၼ် ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ ၼႆႉ ပီႈၼွင်ႉဝဵင်းတႃႈၵုင်ႈ ၊ ဝဵင်းလိူဝ်ႇ ၊ ထုင်ႉမၢဝ်း ဢိၵ်ႇတင်း ပီႈၼွင်ႉၶႅၵ်ႇ တီႈၸမ်/ၵႆ ႁဵတ်းပဵၼ်ၸဝ်ႈတႃႇၼသေ လူႇတၢၼ်းၵႂႃႇ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-22T12:35:50

https://taifreedom.com/%e1%80%9d%e1%80%b0%e1%80%9d%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%bd%e1%82%83%e1%82%87%e1%81%ba%e1%82%83%e1%80%b8/

ဝူဝ်းၵူၼ်းမိူင်း ၽႃႇၺႃးမၢၵ်ႇ ဢၼ်သိုၵ်း TNLA ႁၢင်ႈၵၢင်ဝႆႉ လႆႈတၢႆသေ သမ်ႉလႆႈသၢႆႈတႅၼ်းၶိုၼ်းၵႃႈမၢၵ်ႇထႅင်ႈ

မိူဝ်ႈဝၼ်းထီႉ 21 October 2019 ယၢမ်းၵၢင်ၼႂ် ဝူဝ်းၵူၼ်းဝၢၼ်ႈ ပၢင်မၢၵ်ႇမိုဝ်း ၵႂႃႇၽႃႇၺႃးမၢၵ်ႇ သိုၵ်း TNLA ဢၼ်ႁၢင်ႈၵၢင်ဝႆႉ ႁိမ်းဝၢၼ်ႈၼၼ်ႉသေ ဝူဝ်းလႆႈတၢႆၵႂႃႇ 3 တူဝ် သိုၵ်း TNLA သမ်ႉ ပၢႆယွၼ်းငိုၼ်းသၢႆႈတႅၼ်းၶိုၼ်း ၵႃႈမၢၵ်ႇၶဝ် တီႈၸဝ်ႈၶွင်ဝူဝ်းၵူၼ်းမိူင်းထႅင်ႈ ဝႃႈၼႆ။ လႆႈႁူႉဝႃႈ ဝူဝ်းဢၼ်ၵႂႃႇၽႃႇၺႃးမၢၵ်ႇ သိုၵ်း TNLA ႁၢင်ႈၵၢင်ဝႆႉၼႆႉ ပဵၼ်ဝူဝ်း လုင်းဢုၺ်ႉ ဢႃႇယု (55) ပီ တၢႆ (2) တူဝ် လႄႈ ဝူဝ်းလုင်းမူၼ်း ဢႃႇယု (50) ပီ လႆႈတၢႆၵႂႃႇ (1) တူဝ် ႁူမ်ႈ (3) သေ သိုၵ်း TNLA သမ်ႉပၢႆယွၼ်းၶိုၼ်းၵႃႈမၢၵ်ႇၶဝ်လႄႈ လႆႈပၼ်ၶႃဝူဝ်းၵႂႃႇ တႃႇၼိုင်ႈၶွၼ်သေယဝ်ႉ လိူဝ်ၼၼ်ႉ လႆႈငိၼ်းသဵင် မၢၵ်ႇတႅၵ်ႇထႅင်ႈ (2) ၵမ်း ၵူၺ်းၵႃႈ ဢမ်ႇမီးၽႂ်ႁတ်းဢွၵ်ႇၵႂႃႇတူၺ်း ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈဝႃႈ တီႈဝၢၼ်ႈပၢင်မၢၵ်ႇမိုဝ်းၼႆႉ သိုၵ်း TNLA ၶဝ် ယူႇဝႆႉတၢင်းၼွၵ်ႈ ဝၢၼ်ႈသေ ႁၢင်ႈမၢၵ်ႇၽႃႇ/မၢၵ်ႇယဵပ်ႇ ဝႆႉတင်းၼမ်လႄႈ သိုၵ်းမၢၼ်ႈသမ်ႉ မီးဝႆႉၼႂ်းဝၢၼ်ႈပၢင်မၢၵ်ႇမိုဝ်း ၵူၼ်းမိူင်းတႄႉ လၢမ်းၶၢတ်ႈဝႆႉဝႃႈ တေၸၢင်ႈပဵၼ်ပၢင်တိုၵ်းၵၼ်ထႅင်ႈလႄႈ တေဢမ်ႇလွတ်ႈပၢႆႈၽေးပၢင်တိုၵ်း ထႅင်ႈ ၼႆယဝ်ႉ။ ဝၢၼ်ႈပၢင်မၢၵ်ႇမိုဝ်းၼႆႉ မီးၼႂ်းၸႄႈဝဵင်းၽႄမိူင်းလူင် ၸႄႈတွၼ်ႈၵျွၵ်းမႄးသေ မိူဝ်ႈဝၼ်းထီႉ 13 October 2019 ဝၼ်းဢွၵ်ႇဝႃႇ လိူၼ် 11 မူၼ်း ပူၼ်ႉမႃးၼၼ်ႉၵေႃႈ သိုၵ်း TNLA ၵႂႃႇတူင်ႉၼိုင် တီႈလွႆယဵၼ်သေ ႁၢင်ႈမၢၵ်ႇယဵပ်ႇ/မၢၵ်ႇၽႃႇ ၸွမ်းႁိမ်းဝၢၼ်ႈ ပၢင်မၢၵ်ႇမိုဝ်းယဝ်ႉ တဵၵ်းတဵင်ၵူၼ်းဝၢၼ်ႈ ပၢင်မၢၵ်ႇမိုဝ်း ဢမ်ႇပၼ်ဢွၵ်ႇ ၵႂႃႇႁႃႁဵတ်းၵၢၼ် ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-10-21T17:07:54

https://taifreedom.com/%e1%80%91%e1%80%af%e1%81%b5%e1%80%ba%e1%82%87%e1%80%9d%e1%80%b0%e1%81%bc%e1%80%ba%e1%82%89-%e1%80%99%e1%80%b0%e1%81%bc%e1%80%ba%e1%82%89%e1%80%99%e1%82%84%e1%80%b8-%e1%80%90%e1%82%85%e1%80%95%e1%80%ba/

ထုၵ်ႇဝူၼ်ႉ မူၼ်ႉမႄး တႅပ်းတတ်း

ထုၵ်ႇဝူၼ်ႉ မူၼ်ႉမႄး တႅပ်းတတ်း

['မႃႊထီႊမီႊတီႊယိူဝ်ႊ', 'ဝွၵ်း']

2019-10-21T15:51:05

https://taifreedom.com/%e1%81%bc%e1%80%bd%e1%80%84%e1%80%ba%e1%82%89%e1%81%b6%e1%80%b0%e1%81%ba%e1%80%ba-%e1%80%9c%e1%82%84%e1%82%88-%e1%81%bc%e1%80%bd%e1%80%84%e1%80%ba%e1%82%89%e1%80%9a%e1%80%ad%e1%80%84%e1%80%ba%e1%80%b8/

ၼွင်ႉၶူၺ် လႄႈ ၼွင်ႉယိင်း ၽူႈပွင်ၵၢၼ်သိုၵ်း ရၶႅင်ႇ AA ထုၵ်ႇတိၺွပ်း

မိူဝ်ႈဝၼ်းထီႉ 19 October 2019 ၼွင်ႉၶူၺ် လႄႈ ၼွင်ႉယိင်း ၸွမ်ႁၢၼ်ထုၼ်းမျၢတ်ႈၼႅင်ႇ ဢၼ်ပဵၼ် ၽူႈပွင်ၵၢၼ်သိုၵ်း ရၶႅင်ႇ AA ထုၵ်ႇတိၺွပ်း တီႈၶူင်ႇႁိူဝ်းမိၼ် ဝဵင်းတႃႈၵုင်ႈ။ ၵဵဝ်ႇၵပ်းလွင်ႈၼႆႉသေ လႆႈႁူႉဝႃႈ မိူဝ်ႈဝၼ်းထီႉ 19 ယၢမ်းၵၢင်ဝၼ်း ၵူဝ်ႇၵျေႃႇၼႅင်ႇ ၼွင်ႉၶူၺ် ၸွမ်ႁၢၼ် ထုၼ်းမျၢတ်ႈၼႅင်ႇ ဢၼ်ပဵၼ်ၽူႈပွင်ၵၢၼ်သိုၵ်းရၶႅင်ႇ AA လုၵ်ႉတၢင်းဝဵင်းၵဵင်းမႆႇ ၸိုင်ႈထႆးသေ ပွၵ်ႈမိူဝ်းၶိုၼ်း မိူင်းမၢၼ်ႈ မမူဝ်းၼိၼ်းၽိဝ်ႇ ၵေႃႉပဵၼ်မေးၼၢင်း လႄႈ လုၵ်ႈယိင်း ၵူဝ်ႇၵျေႃႇၼႅင်ႇ ဢႃႇယုမွၵ်ႈ 4 ၶူပ်ႇ ၵႂႃႇပႂ်ႉႁပ်ႉ တီႈၶူင်ႇႁိူဝ်းမိၼ် ဝဵင်းတႃႈၵုင်ႈသေ ထုၵ်ႇတိၺွပ်းၸွမ်းၵၼ် ဝႃႈၼႆ။ ထိုင်မႃးယၢမ်းၵၢင်ၶမ်ႈၼၼ်ႉ ၸုမ်းပလိၵ်ႈမၢၼ်ႈ ႁွင်ႉမမူဝ်းၼိၼ်းၽိဝ်ႇ လႄႈ လုၵ်ႈယိင်းမၼ်းၼၢင်း ၵႂႃႇတီႈဝၢၼ်ႈ ဢၼ်ၶဝ်ယူႇသဝ်းၼၼ်ႉသေ ႁႂ်ႈၽူႈယႂ်ႇၵူၼ်းလူင်ဝၢၼ်ႈ ဢဝ်လုၵ်ႈယိင်း မမူဝ်းၼိၼ်းၽိဝ်ႇ ပၼ်ဝႆႉတီႈပီႈၼွင်ႉၸိူဝ်ႉၶိူဝ်း ဢၼ်ၵိုတ်းတၢင်းလင်သေ ၶိုၼ်းႁွင်ႉ မမူဝ်းၼိၼ်းၽိဝ်ႇၵႂႃႇ ၼႆယဝ်ႉ။ ၵဵဝ်ႇၵပ်းလွင်ႈ ၵူဝ်ႇၵျေႃႇၼႅင်ႇ လႄႈ မမူဝ်းၼိၼ်းၽိဝ်ႇ ထုၵ်ႇတိၺွပ်းၼႆႉ ၽၢႆႇတၢင်းတပ်ႉသိုၵ်းမၢၼ်ႈတႄႉ တွပ်ႇထဵင်ဝႃႈ ဢမ်ႇလႆႈႁူႉၸွမ်းသင် ၼႆယဝ်ႉ။ ၶႅင်ႇသုၶ ၽူႈတၢင်လၢတ်ႈ တပ်ႉသိုၵ်းရၶႅင် AA တႄႉလၢတ်ႈဝႃႈ ယွၼ်ႉသင်လႄႈ ၺွပ်းၶဝ်သွင်ၵေႃႉၵႂႃႇ ဢၼ်ဝႃႈၼၼ်ႉ ႁဝ်းၶႃႈၵေႃႈယင်းပႆႇလႆႈႁူႉလီလီ ၊ ၶဝ်သွင်ၵေႃႉၼႆႉ ဢမ်ႇမီးလွင်ႈၵပ်းၵၢႆႇၵၼ်တင်းၸုမ်းလႂ် ပဵၼ်ၵူၼ်းၽၢၵ်ႉၵႃႇၵူၺ်း ၊ ၵွပ်ႈၼႆလႄႈ လွင်ႈတိၺွပ်း ၵူၼ်းၼႂ်းမုင်ႉႁေႃႁိူၼ်း ၽူႈဢွၼ်ႁူဝ် တပ်ႉသိုၵ်းရၶႅင်ႇ AA ၸိူင်ႉၼႆ ဢမ်ႇထုၵ်ႇလီပဵၼ် လႄႈ ဢမ်ႇထုၵ်ႇလီႁဵတ်း ဝႃႈၼႆ။ မိူဝ်ႈဝၼ်းထီႉ 10 July 2019 ၼၼ်ႉၵေႃႈ ၵူဝ်ႇဢွင်ႇမျၢတ်ႈၵျေႃႇ ၼွင်ႉၸၢႆး ၸွမ်ႁၢၼ်ထုၼ်းမျၢတ်ႈၼႅင်ႇ ဢၼ်ပဵၼ် ၽူႈပွင်ၵၢၼ်သိုၵ်း AA ဢိၵ်ႇတင်း ၵူၼ်းၼုမ်ႇရၶႅင်ႇထႅင်ႈလၢႆလၢႆၵေႃႉ ယွၼ်ႉပၼ်ႁႅင်းၵမ်ႉထႅမ် ၸုမ်းယိပ်းၵွင်ႈၵၢင်ႇ ဢၼ်ၵေႃႇၵၢၼ်ႁၢႆႉၼိူဝ် လူင်ပွင်ၸိုင်ႈ မိူင်းမၢၼ်ႈၼႆသေ ထုၵ်ႇၺႃးတၢင်းၽိတ်းလိုပ်ႈဢွၵ်ႇ မိူင်းသိင်ႇၵပူႇ (Singapore) သေ ၽွင်းမိူဝ်ႈၶဝ်ပွၵ်ႈၶိုၼ်း မိူင်းမၢၼ်ႈၼၼ်ႉ ထုၵ်ႇပလိၵ်ႈမၢၼ်ႈတိၺွပ်း တီႈၶူင်ႇႁိူဝ်းမိၼ် ဝဵင်းတႃႈၵုင်ႈ ၼႆယဝ်ႉ။ မိူဝ်ႈဝၼ်းထီႉ 11 October 2019 ၼၼ်ႉ ၽၢႆႇတပ်ႉသိုၵ်း AA ၵေႃႈ တိၺွပ်းၸုမ်းၽၢႆႇၶႄၾႆး 19 ၵေႃႉ လႄႈ ၵူၼ်းဢွၵ်ႇ ၶၢဝ်းတၢင်း 12 ၵေႃႉ ဢၼ်လုၵ်ႉ တီႈႁူင်းႁဵၼ်းၽိုၵ်းသွၼ်သီးပိၼ်ႇ တိူင်းတႃႈလိူဝ်ႇသေ ပွၵ်ႈမိူဝ်းၶိုၼ်း ဝဵင်းမျွၵ်ႉဢူး ဝႃႈၼႆ။ ဢူးမွင်ႇမွင်ႇသူဝ်း ၽူႈလဵပ်ႈႁဵၼ်းၵၢၼ်မိူင်းၵၢၼ်သိုၵ်း ထတ်းသၢင်ဝႃႈ ၼႂ်းၶၵ်ႉၵၢၼ်သၢင်ႈလွင်ႈငမ်းယဵၼ်တႄႉ တိုၵ်ႉၶဝ်ႈႁႃဢုပ်ႇဢူဝ်းၵၼ်ယူႇသေတႃႉ ၽၢႆႇၼိုင်ႈလႄႈၽၢႆႇၼိုင်ႈ သင်ဝႃႈတေၶဵင်ႇ တိၺွပ်းၵၼ်ယူႇတိၵ်းတိၵ်း ပေႃႈၼႆၸိုင် တေဢမ်ႇၵႄႈလိတ်ႈလႆႈ ပၼ်ႁႃလွင်ႈသုၵ်ႉယုင်ႈ ဝႃႈၼႆ။ ၶေႃႈမုၼ်း-RFAတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-21T15:27:06

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%82%81%e1%80%b5%e1%81%bc%e1%80%ba%e1%80%b8-%e1%80%90%e1%80%ae%e1%82%88%e1%80%a2%e1%80%ad%e1%81%bc%e1%80%ba%e1%82%87%e1%80%90%e1%80%ae%e1%82%89%e1%80%9a/

လုၵ်ႈႁဵၼ်း တီႈဢိၼ်ႇတီႉယႃႉ ဢဝ်တိူၵ်ႈၸေႈ သုပ်းႁူဝ် ၽွင်းမိူဝ်ႈတွပ်ႇလိၵ်ႈ

မိူဝ်ႈဝၼ်းထိႉ 16 October 2019 ဝၼ်းပုတ်ႉပူၼ်ႉမႃးၼႆႉ ႁူင်းႁဵၼ်းပႃႇၵတ်ႉ ႁူင်းႁဵၼ်းဢၼ်ပဵၼ် တႃႇတွပ်ႇၶဝ်ႈၸၼ်ႉၸွမ် တီႈႁႃႇပႃႇရီႇ ၼႂ်းၸႄႈမိူင်း ၶႃႇၼႃႇထႃၵႃႇ ဢၼ်မီးတီႈ ပွတ်းတွၼ်ႈၸဵင်ႇၸၢၼ်း ဝၼ်းတူၵ်းမိူင်းဢိၼ်ႇတီႉယႃႉ ၼၼ်ႉ လႆႈၸၢမ်းႁဵတ်းတူၺ်းလၢႆးမႂ်ႇ ႁႂ်ႈလုၵ်ႈႁဵၼ်း ၶဝ် ဢဝ်တိူၵ်ႈၸေႈ သူပ်းႁူဝ်သေ တွပ်ႇလိၵ်ႈ ၼင်ႇႁိူဝ်လုၵ်ႈႁဵၼ်းၶဝ် ပေႃးတေဢမ်ႇလၵ်ႉတူၺ်းၵၼ် ၽွင်းမိူဝ်ႈ တွပ်ႇလိၵ်ႈယူႇၼၼ်ႉၼႆ ႁူဝ်ပဝ်ႈ ၽၢႆႇၽႅၼ်ၸတ်း M.B. Sateesh သထိတ်ႉသ် လၢတ်ႈၵႂႃႇတီႈသိုဝ်ႇၶၢဝ်ႇ။ ၽူႈမီးပုၼ်ႈၽွၼ်း ၵေႃႉၼိုင်ႈလႆႈထၢႆႇၶႅပ်းႁၢင်ႈ ၽွင်းမိူဝ်ႈလုၵ်ႈႁဵၼ်း ဢဝ်တိူၵ်ႈၸေႈသုပ်းႁူဝ်သေ ၼင်ႈပဵၼ်ထႅဝ် တွပ်ႇလိၵ်ႈယူႇၼၼ်ႉ တၢင်ႇၶိုၼ်ႈၼိူဝ် ဢွၼ်ႇလၢႆးၵႂႃႇ ၵမ်းၼိုင်ႈၵူၺ်း မီးၵူၼ်းဢွၵ်ႇမႃး ပၼ်တၢင်းႁၼ်ထိုင်တၢင်းၼမ် လႄႈ ဢဝ်ၵႂၢင်ႈၶႂၢင်ၵႂႃႇသေ ထိုင်တီႈႁူင်းႁဵၼ်း လႆႈဢွၵ်ႇမႃးလၢတ်ႈ ၶေႃႈၵႂၢမ်း ယွမ်းတၢင်းၽိတ်းယူႇ ဝႃႈၼႆ။ ၼႂ်းၼၼ်ႉ ႁူမ်ႈပႃးတၢင်း သျႃႉရတ်ၶုမႃး (S. Suresh Kumar) ဢၼ်ပဵၼ် ၽွင်းလူင်ၽၢႆႇပၢႆးပိင်ႇၺႃႇ ၸၼ်ႉၸႄႈမိူင်း ၵေႃႈ တႅမ်ႈတၢင်ႇၼိူဝ် ထရိတ်ႇတႃႇၵႂႃႇဝႃႈ ၽၢႆႇတၢင်းႁူင်းႁဵၼ်း ၶဝ်ႁဵတ်းၸိူင်ႉၼႆၼႆႉ မၼ်းဢမ်ႇထုၵ်ႇ “ၽႂ်တေဢမ်ႇလႆႈ ႁဵတ်းလႄႈ သိူၵ်ႈသမ်ႇ လုၵ်ႈဢွၼ်ႇႁဵၼ်း မိူၼ်တူဝ်သတ်း” လွင်ႈဢမ်ႇမႅၼ်ႈၸွမ်းလၢႆးတြႃးၸိူင်ႉၼႆ တေလႆႈႁပ်ႉတၢင်းၽိတ်းဢၼ်ၵိုင်ႇငၢမ်ႇမၼ်းယူႇဝႃႈၼႆ။ M.B. Sateesh သထိတ်ႉသ် တႄႉလႆႈလၢတ်ႈၼႄပႃးဝႃႈ ၽၢႆႇတၢင်းၽူႈမီးပုၼ်ႈၽွၼ်းၼႂ်းႁူင်းႁဵၼ်းၵေႃႈ လႆႈတႅမ်ႈလိၵ်ႈသပ်းလႅင်း လႄႈ ယွမ်းတၢင်းၽိတ်းၼၼ်ႉ ၵႂႃႇတီႈလုမ်းတြႃးယဝ်ႉ ၽၢႆႇတၢင်းႁူင်းႁဵၼ်းၵေႃႈ လႆႈပွင်ႇလႅင်းထိုင် ပေႃႈမႄႈလုၵ်ႈႁဵၼ်းယူႇလႄႈ ဝၼ်းၼၼ်ႉ မီးလုၵ်ႈႁဵၼ်းၸိူဝ်းပေႃႈမႄႈ ၶႂၢင်ႉပၼ် ၼၼ်ႉၵူၺ်း ၶဝ်ႈမႃး တွပ်ႇလိၵ်ႈၵႂႃႇ ဝၼ်းတွပ်ႇလိၵ်ႈၼၼ်ႉ ၼႂ်း 72 ၵေႃႉၼၼ်ႉ မီးလုၵ်ႈႁဵၼ်း 56 ၵေႃႉၵူၺ်း ဢၼ်မႃးတွပ်ႇလိၵ်ႈသေ သုပ်းတိူၵ်ႈၸေႈသႂ်ႇႁူဝ် ဝႃႈၼႆ။ ၽၢႆႇတၢင်းႁူင်းႁဵၼ်းၵေႃႈ ဢမ်ႇမီးပၼ်ႁႃသင် တႃႇတေတေႃႈသူ ၶတီး(ဢမူႉ) တီႈလုမ်းတြႃး ၽၢႆႇၶဝ် ဢမ်ႇလႆႈႁဵတ်းႁၢႆႉၸႃႉၼိူဝ် လုၵ်ႈဢွၼ်ႇႁဵၼ်းၼႆႉ လုၵ်ႈဢွၼ်ႇႁဵၼ်းမၢင်ၵေႃႉၵေႃႈ ႁဵတ်းၸွမ်း မၢင်ၵေႃႉၵေႃႈ ဢမ်ႇၸွမ်းႁဵတ်းၵေႃႈမီးယူႇၼႆ M.B. Sateesh သထိတ်ႉသ် လႆႈလၢတ်ႈၵႂႃႇပႃး။ တိူၵ်ႈဢၼ်သုပ်းသႂ်ႇႁူဝ်ၼၼ်ႉ လုၵ်ႈဢွၼ်ႇႁဵၼ်းၶဝ်လႆႈဢဝ်တီႈႁိူၼ်းမႃး ႁင်းၽႂ်မၼ်းသေ ၽွၵ်ႈယႃႉဝႆႉႁူး တင်းၼႃႈ မွၵ်ႈတူၺ်း လႆႈ ၽိူၼ်လႄႈ ၽိုၼ်လိၵ်ႈဢၼ်မီး တၢင်းၼႃႈ သေ သုပ်းသႂ်ႇႁူဝ်ယဝ်ႉ ဢမ်ႇၸၢင်ႈ တူၺ်းလႆႈတၢင်းၶင်ႈဝႃႈၼႆ။ လုၵ်ႈဢွၼ်ႇႁဵၼ်း ၼႂ်းႁွင်ႈႁဵၼ်းၼၼ်ႉ ၵမ်ႈပႃႈၼမ်ၵေႃႈ ပူတ်းဢွၵ်ႇယူႇ ဝၢႆးသေပၢင်တွပ်ႇလိၵ်ႈ တႄႇၵႂႃႇယဝ်ႉ ၼႂ်းၶၢဝ်းတၢင်း 15 – 30 မဵတ်ႉၼႆႉ ၽၢႆႇတၢင်းႁူင်းႁဵၼ်းၵေႃႈ လႆႈႁႂ်ႈလုၵ်ႈႁဵၼ်းၶဝ် ထွတ်ႇဢွၵ်ႇ ၼႂ်းၶၢဝ်းတၢင်းတွပ်ႇလိၵ်ႈ ၼိုင်ႈၸူဝ်ႈမူင်းၼၼ်ႉမိူၼ်ၵၼ်ဝႃႈၼႆ။ သိုဝ်ႇၶၢဝ်ႇ CNN တေႉ လၢႆးငၼ်းလၢတ်ႈဝႆႉဝႃႈ မိူဝ်ႈပီပူၼ်ႉမႃးၼႆႉ တီႈၼႂ်း ႁူင်းႁဵၼ်းၼႆႉ လႆႈမီးလွင်ႈ လၵ်ႉတူၺ်းလိၵ်ႈၼမ်ၼႃႇလႄႈ ၸင်ႇလႆႈ ၸၢမ်းႁဵတ်းလွၵ်းလၢႆးၸိူင်ႉၼႆႉ ၶိုၼ်ႈမႃးဝႃႈၼႆ။ ၵၢၼ်လၵ်ႉတူၺ်းလိၵ်ႈၼႆႉ တီႈၼႂ်းမိူင်းဢိၼ်ႇတီႉယႃႉၼႆႉ မိူဝ်ႈလၢႆလၢႆပီ ပူၼ်ႉမႃးၼႆႉၵေႃႈ ၼမ်ႁႅင်းဝႆႉသေ ဢၼ်ပဵၼ်ႁႅင်းလိူဝ်ပိူၼ်ႈ ၼၼ်ႉတေႉ ပဵၼ်မိူဝ်ႈပီႊ 2015 ၼၼ်ႉ ဢၼ်ပဵၼ် ပေႃႈမႄႈ လုၵ်ႈဢွၼ်ႁဵၼ်း ၶဝ် ၶၢမ်ႈႁူဝ်ႉၶိုၼ်ႈၽႃႇဢုတ်ႇသေ ဢဝ်ၽိုၼ်လိၵ်ႈယိုၼ်ႈပၼ်လုၵ်ႈၶဝ် ဢၼ်ၼင်ႈတွပ်ႇလိၵ်ႈ ယူႇ ၼႂ်းႁွင်ႈႁဵၼ်ႈဝႃႈၼႆ။ ပၢႆးပိင်ႇၺႃႇလူင်ၼႆႉ ပဵၼ်ဢၼ်မီးၵႃႈၶၼ်လူင်ဢၼ်ၼိုင်ႈ တွၼ်ႈတႃႇမိူင်းဢၼ်ၶိုၼ်ႈယႂ်ႇယူႇ မိူၼ်ၼင်ႇ မိူင်းဢိၼ်ႇတီႉယႃႉသေ ပၢႆးပိင်ႇၺႃႇၼႆႉၵူၺ်း တေပဵၼ်ၵၢၵ်ႇသေႃး တႃႇၵူၼ်းတၢင်းၼမ်ၶဝ် ပေႃးတေ ပူၼ်ႉလွတ်ႈ လွင်ႈၵွတ်းၽၢၼ်ၼၼ်ႉ ၵူၺ်းၼႃႇ ယွၼ်ႉလွင်ႈတၢင်းၼႆႉသေ လုၵ်ႈဢွၼ်ႇႁဵၼ်းၶဝ်ၵေႃႈ လႆႈႁူပ်ႉတၢင်း လွင်ႈမႆႈၸႂ်လူင် တႃႇတေဢွင်ႇပူၼ်ႉၸၼ်ႉ ၼၼ်ႉသေဢမ်ႇၵႃး မႆႈၸႂ်ပႃးလွင်ႈၵႃႈၸႂ်ႉၸၢႆႇ တႃႇ ၶိုၼ်ႈႁဵၼ်း ၸိူဝ်းၼႆႉဝႃႈၼႆ။ ယွၼ်ႉလွင်ႈမႆႈၸႂ်လူင်ၸိူဝ်းၼႆႉသေ ႁဵတ်းႁႂ်ႈမီးၵၢၼ်လၵ်ႉတူၺ်းလိၵ်ႈ လႄႈ မိူဝ်ႈႁူဝ်ပီၼႆႉၵူၺ်း လုၵ်ႈဢွၼ်ႇႁဵၼ်း ဢၼ်ပၢႆးၸႂ်ဢမ်ႇၵႅၼ်ႇၶႅင် 19 ၵေႃႉ ဢၼ်ယူႇၼႂ်းၸႄႈမိူင်း ထလင်ၵေႇၼႃႇ (Telangana) ဢိၼ်ႇတီႉယႃႉပွတ်းၸၢၼ်း ၼၼ်ႉ လႆႈၶႃႈတူဝ်တၢႆၵႂႃႇ ဝၢႆးသေ ၶေႃႈတွပ်ႇလိၵ်ႈ ဢွၵ်ႇမႃးယဝ်ႉ ၼၼ်ႉဝႃႈၼႆ။ ၶေႃႈမုလ်း − CNN တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-21T14:26:31

https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8-%e1%80%a2%e1%80%bd%e1%80%84%e1%80%ba%e1%82%87%e1%80%9e%e1%81%a2%e1%81%bc%e1%80%ba%e1%80%b8%e1%80%9e%e1%80%b0/

ၶၢဝ်းတၢင်း ဢွင်ႇသၢၼ်းသူႉၸီႇ ၵႂႃႇၶဝ်ႈႁူမ်ႈပၢင်ပွႆးၶိုၼ်ႈႁေႃ ၶုၼ်ေႁႃၶမ်းမိူင်း ၵျႃႇပၼ်ႇ

မိူဝ်ႈဝႃးဝၼ်းထီႉ 20 လိူၼ် Oct ယၢမ်းမူင်းမိူင်းၵျႃႇပၼ် လႆႈ 9မူင်း 50 မဵတ်ႉၼၼ်ႉ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသူႉၸီႇ ဢွၼ်ႇႁူဝ်လုၵ်ႈၸုမ်းသေ ႁွတ်ႈၽႅဝ်တီႈ ၶူင်ႈႁိူဝ်းမိၼ်ၵူႊမိူင်းမိူင်း တွၼ်ႈတႃႇတေ ၵႂႃႇၶဝ်ႁူမ်ႈ ပၢင်ပွႆးၶိုၼ်ႈႁေႃ ၶုၼ်ႁေႃၶမ်း မိူင်းၵျႃႇပၼ်ႇ။ ၶၢဝ်းတၢင်း ၽူႈၵိူဝ်းၵုမ်ႇၸိုင်ႈမိူင်း ပွၵ်ႈၵမ်းၼႆႉၼႆ မီးၽႅၼ်ႈဝႃႈ တေႁူပ်ႉထူပ်းၸွမ်း ၸွမ်ၽွင်းလူင် မိူင်းၵျႃႇပၼ် သိၼ်ႇသူဝ်ႇဢႃႇပေး လႄႈ တီႈပၢင်ၵုမ်ၵွၼ်ႇၽရႅၼ်ႉလွင်ႈလူင်းတိုၼ်းၼႂ်းမိူင်း မၢၼ်ႈ ပွၵ်ႈၵမ်းသွင် ၼၼ်ႉၵေႃႈ တေ ၶဝ်ႈႁူမ်ႈမွၵ်ႈလၢတ်ႈၶေႃႈၵႂၢမ်းၸွမ်းဝႃႈၼႆ။ လွင်ႈၶဵင်ႇတႃႉ တႃႇၶၢဝ်းတၢင်းမၼ်းၼၢင်း ပွၵ်ႈၵမ်းၼႆႉတေႉၵေႃႈ ယၢမ်းလဵဝ် ၽွင်းမိူဝ်ႈ ၼွၵ်ႈမိူင်းၵူႊမိူင်းမိူင်း ပၼ်ႁႅင်းဢီး လွင်ႈၸဝ်းၶိူဝ်းယၶႅင်ႈ လႄႈ ၼႂ်းမိူင်းတႆးပွတ်းႁွင်ႇၵေႃႈ ယၢင်းတိုၵ်ႉပဵၼ်ပၢင်တိုၵ်း ႁူပ်ႉတၢင်းယၢပ်ႇဝႆႉယူႇသေ ၼႂ်းမိူင်း ပဵၼ်လွင်ႈဢမ်ႇၼိမ်သဝ်း ၸိူင်ႉၼႆၼႆႉ မၼ်းၼၢင်း တေႁဵတ်းႁိူဝ်ၸၼ်ၸႂ်ႈ သေလၢတ်ႈ လူင်ပွင်ၸိုင်ႈမိူင်းၵျႃႇပၼ်ၶဝ် ၼင်ႇႁိူဝ်ၸဝ်ႈပၢႆးမၢၵ်ႈမီး ၼႂ်းမိူင်းၵျႃႇပၼ်ၶဝ်ပေႃး တေၶႂ်ႈမႃးလူင်းတိုၼ်း လၢင်း ၼႂ်းမိူင်းႁူမ်ႈတုမ်ႇၼၼ်ႉဝႃႈၼႆယဝ်ႉ။ ၽၢႆႇတၢင်းသိုဝ်ႇၶၢဝ်ႇမိူင်း ၵျႃႇပၼ်ၶဝ်ၵေႃႈပဵၼ်လွင်ႈသုၼ်ႇၸႂ် ဝႆႉယူႇဝႃႈ မၼ်းၼၢင်း တေႁဵတ်းႁိူဝ် ဢုပ်ႇၵုမ်ၵႂႃႇလွင်ႈ ပၼ်ႁႃၼႂ်းမိူင်းႁူမ်ႈတုမ်ၼႆႉ မိူၼ်ၵၼ်ဝႃႈၼႆ။ ဝၢႆးသေ ပႃႇတီႇၼူၵ်ႉယူင်းပေႉ ပၢင်လိူၵ်ႈတၢင်ႈသေ ပီ 2015 ၼၼ်ႉယဝ်ႉ လူင်ပွင်ၸိုင်ႈမိူင်းၵျႃႇပၼ်ၸင်ႇလႆႈၽိတ်ႈမွၵ်ႈ တေႃႇဢွင်ႇသၢၼ်းသူႉၸီႇ ၵႂႃႇမိူင်းၵျႃႇပၼ်ႇ မိူဝ်ႈပီႊ 2016 ၼၼ်ႉယဝ်ႉပွၵ်ႈၼိုင်ႈဝႃႈၼႆ။ မိူဝ်ႈလိူၼ် June ၼၼ်ႉၵေႃႈ လႆႈပိူၼ်ႇၽဝ်ႇၵႂႃႇယဝ်ႉဝႃႈ ၵျႃႇပၼ်ႇ တေသၢင်ႈၶူင်းၵၢၼ်ႁဵတ်းဢွၵ်ႇၵႃး တူဝ်ႇယူဝ်တႃႉ လႄႈ ႁူမ်ႈပႃးထႅင်ႈ ၶူင်းၵၢၼ်ၵျႃႇပၼ် 401 ၶူင်းၵၢၼ် လႆႈတၢင်သဵၼ်ႈသၢႆမၢႆဝႆႉၼႆႉ လႆႈႁၼ် ၸုမ်းၸဝ်ႈပၢႆးမၢၵ်ႈမီး မိူင်းၵျႃႇပၼ် ၼႂ်းမိူင်းမၢၼ်ႈ ဢွၵ်ႇဝႆႉၼင်ႇၼႆ။ ယၢမ်းလဵဝ် ၸူဝ်ႇပၢၼ်လူင်ပွင်ႇၸိုင်ႈမႂ်ႇၶိုၼ်ႈ ၸဵမ်မိူဝ်ႈ 2015 ၼႆႉမႃးၵူၺ်း ၵၢၼ်လူင်းတိုၼ်းၵျႃႇပၼ်ႇ ၼႂ်းမိူင်းႁူမ်ႈတုမ်ၼႆႉ ၶိုၼ်ႈမႃးသွင်ပုၼ်ႈဝႃႈၼႆ။ ၶေႃႈမုလ်း − DVB တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-21T14:22:04

https://taifreedom.com/%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88-%e1%81%8a-%e1%80%90%e1%80%95%e1%80%ba%e1%82%89%e1%80%99%e1%80%b1%e1%80%90/

လူင်ပွင်ၸိုင်ႈ ၊ တပ်ႉမေတႃႇလႄႈ KNU ႁၢင်ႈႁႅၼ်းတေႁူပ်ႉထူပ်းၵၼ်

တႃႇတေသိုပ်ႇဢုပ်ႇဢူဝ်းၵၼ် ၵဵဝ်ႇလူၺ်ႈလွင်ႈ ၵၢၼ်မိူင်း ၊ ၵၢၼ်သိုၵ်းၼႆသေ ၽူႈၼမ်းၽၢႆႇလူင်ပွင်ၸိုင်ႈ ၊ ၽၢႆႇတပ်ႉမေတႃႇ လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢၼ်လူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း NCA ၸုမ်းႁူမ်ႈတုမ်ၸိူဝ်ႉၸၢတ်ႈယၢင်း (KNU) ႁၢင်ႈႁႅၼ်းတႃႇတေႁူပ်ႉထူပ်းၵၼ်ၼႆယဝ်ႉ။ ၵႅမ်ႁူဝ်ပဝ်ႈၸုမ်း KNU ပတူဝ်ႇၸေႃးၵွႆႇထူးဝိၼ်းလၢတ်ႈတီႈသိုဝ်ႇၶၢဝ်ႇၵႂႃႇဝႃႈ တႃႇတေႁူပ်ႉထူပ်းၵၼ်ၼႆႉ ႁဝ်းၶႃႈတိုၵ်ႉ ငူပ်ႉငီႉၵၼ်ဝႆႉယူႇ ၊ ႁဝ်းၶႃႈယိူင်းဢၢၼ်းဝႆႉတႄႉ တေႁူပ်ႉထူပ်းၵၼ် ဝၢႆးလင်ပၢင်ပွႆးၶွပ်ႈၶူပ်ႇ 4 ပီႊ လူင်းလၢႆးမိုဝ်းလိၵ်ႈႁူမ်ႈမၢႆ NCA ဢၼ်တေၸတ်းႁဵတ်းၼႂ်းဝၼ်းထီႉ (28) လိူၼ်ၼႆႉ ၊ လွင်ႈဢၼ် ၽူႈၼမ်းတၢင်းသၢမ်ၽၢႆႇ တေႁူပ်ႉထူပ်းၵၼ်ၼႆႉၵေႃႈ ႁဝ်းၶႃႈယုမ်ႇယမ်ဝႃႈ ၽၢႆႇတၢင်းတပ်ႉမတေႃႇၶဝ် တေပၼ်တၢင်းႁူမ်ႈမိုဝ်းယူႇ ၊ ယွၼ်ႉသင်ၼႆ ၽၢႆႇႁဝ်းၶႃႈ ၶႂ်ႈလႆႈလွင်ႈမၼ်ႈၵိုမ်းၼႂ်းလိၵ်ႈႁူမ်ႈမၢႆ ၵၢၼ်ၵိုတ်းယိုဝ်းၵၼ် ၊ ပေႃးၵဵဝ်ႇလူၺ်ႈၽၢႆႇသိုၵ်းၼႆ တေလႆႈဢုပ်ႇၵၼ် တၢင်း တပ်ႉမတေႃႇၵူၺ်း ၊ ၵဵဝ်ႇလူၺ်ႈၵၢၼ်မိူင်းၼႆတႄႉ တေလႆႈဢုပ်ႇတၢင်းၽၢႆႇ လူင်ပွင်ၸိုင်ႈ ၶဝ်ၼႆလႄႈ ႁဝ်းၶႃႈယိူင်းဢၢၼ်းဝႆႉဝႃႈ တေႁူပ်ႉထူပ်းၵၼ် ဝၢႆးလင်ပွႆးၶွပ်ႈၶူပ်ႇ လူင်းလၢႆးမိုဝ်းလိၵ်ႈႁူမ်ႈမၢႆ (NCA) ၼႆႉ လၢတ်ႈၼႄၼင်ႇၼႆ။ ပၢင်ပွႆးၶွပ်ႈၶူပ်ႇ 4 ပီႊ လူင်းလၢႆးမိုဝ်း လိၵ်ႈႁူမ်ႈမၢႆၵၢၼ်ၵိုတ်းယိုတ်းလွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (NCA) ၼႆႉ တေၸတ်းႁဵတ်း တီႈၼေႇပျီႇတေႃႇ ၼႂ်းဝၼ်းထီႉ 28 လိူၼ် October ၼႆႉၼႆယဝ်ႉ။ မိူဝ်ႈပူၼ်ႉမႃးပီႊ 2018 လိူၼ် October (ပီႊၵၢႆ) ၼႆႉ ၸုမ်းလူင်ပွင်ၸိုင်ႈ ၊ တပ်ႉမတေႃႇလႄႈ ၽၢႆႇၸုမ်းယိပ်း ၵွင်ႈၵၢင်ႇ ၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း (NCA) 10 ၸုမ်းၶဝ် ၸတ်းႁဵတ်းပၢင်ၵုမ် သႅၼ်းၽူႈၼမ်း သုင်သုတ်း တီႈၼေႇပျီႇတေႃႇသေ ဢုပ်ႇဢူဝ်းၵၼ် ၵဵဝ်ႇလူၺ်ႈလွင်ႈၶၵ်ႉၵၢၼ်ငမ်းယဵၼ်ၸိုင်ႈမိူင်း ၵူၺ်းၵႃႈဝႃႈ တီႈၼႂ်းပၢင်ၵုမ်ၼၼ်ႉ တၢင်းသၢမ်ၽၢႆႇ မီးလွင်ႈၶွင်ႉၶမ်ၵၼ်၊ တႄႇဝၢႆးၼၼ်ႉမႃးသေ ၸုမ်းႁူမ်ႈတုမ်ၸိူဝ်ႉၸၢတ်ႈယၢင်း KNU ၵေႃႈ လႆႈၵိုတ်းလိုဝ်ႈၵိုတ်းယင်ႉဝႆႉ လွင်ႈၶိုၼ်ႈပၢင်ၵုမ်ၵၢၼ်မိူင်း ဢၼ်ပဵၼ်တၢင်းၵၢၼ်ဝႆႉ တေႃႇထိုင်ယၢမ်းမိူဝ်ႈလဵဝ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-20T23:04:53

https://taifreedom.com/%e1%81%b8%e1%80%9d%e1%80%ba%e1%82%88%e1%80%9e%e1%80%bc%e1%82%83%e1%82%87-%e1%80%9d%e1%80%90%e1%80%ba%e1%82%89%e1%80%9d%e1%81%a2%e1%81%bc%e1%80%ba%e1%82%88%e1%81%b6%e1%80%ad%e1%80%b0%e1%80%9d%e1%80%ba/

ၸဝ်ႈသြႃႇ ဝတ်ႉဝၢၼ်ႈၶိူဝ်းၼိမ်း ၺႃးၵူၼ်းဢမ်ႇႁူႉၵေႃႉ/ၸုမ်း ယိုဝ်းလွၼ်ႇတီႈၼႂ်းဝၢင်းၵျွင်း

မိူဝ်ႈၼႆႉဝၼ်းထီႉ 20 October 2019 ယၢမ်း 18:45 မူင်း မီးၵူၼ်းဢမ်ႇႁူႉၵေႃႉ/ၸုမ်း ဢဝ်ၵွင်ႈၵႂႃႇယိုဝ်း ၸဝ်ႈသြႃႇ လွၼ်ႇပႃးၼိုင်ႈ တီႈၼႂ်းဝၢင်းၵျွင်း ဝၢၼ်ႈၶိူဝ်းၼိမ်း ဢိူင်ႇၶိူဝ်းၼိမ်း ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇသေ ႁဵတ်းႁႂ်ႈၸဝ်ႈသၢင်ႇ တူၵ်းၸႂ်တိုၼ်ႇသၢၼ်ႈၵူဝ်ႁေ လႄႈ ထိုင်တီႈၼမ်ႉတႃတူၵ်းပႃး ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄ တႆးလွတ်ႈလႅဝ်း ဝႃႈ မီးၵူၼ်းဢမ်ႇႁူႉၸၵ်း 2 ၵေႃႉ ႁေႃႈလူတ်ႉၶိူင်ႈသေ ၵႂႃႇၵိုတ်းတီႈၽၢႆႇၼွၵ်ႈၸၢၼ်းၵျွင်း ယဝ်ႉပႆၶဝ်ႈၵႂႃႇတီႈၼႂ်းၵျွင်း ၊ ၽွင်းၼၼ်ႉ မုၼ်ၸၢင်း ၊ ၸဝ်ႈသၢင်ႇဢွၼ်ႇ ၶဝ် ၼင်ႈတြႃးယူႇသေ ၸဝ်ႈသြႃႇ ပိင်ႇၺႃႇသေႃးတ ဢွၵ်ႇပႆတူၺ်းတၢင်းၼွၵ်ႈ လႄႈ ၺႃးၵူၼ်းႁၢႆႉ 2 ၵေႃႉ ဢဝ်ၵွင်ႈယိုဝ်းတိူဝ်ႉ 5 ၵမ်း လွၼ်ႇထင်တီႈၼႃႈၵျွင်း ၵမ်းလဵဝ်ၶႃႈ ၊ ဝၢႆးယိုဝ်း ၸဝ်ႈသြႃႇယဝ်ႉၵေႃႈ ၶႃ 2 ၵေႃႉၼၼ်ႉ ၼႅတ်ႈလႅၼ်ႈၵႂႃႇဢဝ်လူတ်ႉၶိူင်ႈသေ ႁေႃႈဢွၵ်ႇပၢႆႈၵႂႃႇၵမ်းလဵဝ် ၊ ၵူၼ်းဢၼ်ၵႂႃႇယိုဝ်းၼၼ်ႉ ပဵၼ်ၽႂ် ၸုမ်းလႂ်ၼႆၼၼ်ႉ ဢမ်ႇလႆႈႁူႉၶႃႈ ၊ မိူဝ်ႈလဵဝ်တႄႉ ၽူႈမီးပုၼ်ႈၽွၼ်း ပလိၵ်ႈမၢၼ်ႈ လႄႈ သိုၵ်းမၢၼ်ႈ ၵေႃႈ ၵႂႃႇၵူတ်ႇထတ်း ဢွင်ႈတီႈပိူင်ပဵၼ်ၼၼ်ႉဝႆႉယူႇၼႆ လၢတ်ႈၼႄၼင်ႇၼႆ။ မိူဝ်ႈယၢမ်း 20:00 မူင်း ၵူၼ်းမိူင်းၼႂ်းပိုၼ်ႉတီႈ လႆႈဢဝ်ၶၢပ်ႈတူဝ် ၸဝ်ႈသြႃႇ ပိင်ႇၺႃႇသေႃးတ ၵႂႃႇသူင်ႇဝႆႉတီႈ ႁူင်းယႃလူင်ပွင်ၸိုင်ႈမၢၼ်ႈ ၼႂ်းဝဵင်းလႃႈသဵဝ်ႈ ၊ ၸဝ်ႈသြႃႇ ပိင်ႇၺႃႇသေႃးတ မီးဢႃႇယု 45 ပီႊ ဝႃႇတေႃႇၸဝ်ႈ မီး 25 ဝႃႇ ၼင်ႈၵျွင်း ဝတ်ႉဝၢၼ်ႈၶိူဝ်းၼိမ်း မိူဝ်ႈပီႊ 2003 လႄႈ ပဵၼ်လုၵ်ႈၸၢႆး လုင်းသၢင်ႇလဵၵ်ႉ + တေႃႇၵလဵင်း ဝႃႈၼႆ။ မိူဝ်ႈဝၼ်းထီႉ 05 October 2018 ယၢမ်းႁူဝ်ၶမ်ႈ 18:00 မူင်းပၢႆ မီးၵူၼ်းဢမ်ႇႁူႉၵေႃႉ/ၸုမ်း 2 ၵေႃႉ ႁေႃႈလူတ်ႉၶိူင်ႈ ဢဝ်ၵွင်ႈၵႂႃႇယိုဝ်း ၸဝ်ႈသြႃႇလူင် ၵလျႃႇၼဝမ်ႇသ 7 ၵမ်း တီႈၼႂ်းဝၢင်းၵျွင်းယွတ်ႈ ပွၵ်ႉ 7 ဝဵင်းၵျွၵ်းမႄး ၸိုင်ႈတႆးပွတ်းႁွင်ႇ သေ ၸဝ်ႈသြႃႇလူင် လႆႈလွၼ်ႇထင်တီႈၵမ်းလဵဝ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-10-19T17:01:35

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%95%e1%80%9c%e1%80%ad%e1%81%b5%e1%80%ba%e1%80%91%e1%82%86%e1%80%b8-%e1%80%90%e1%80%ad%e1%81%ba%e1%80%bd/

ၸဝ်ႈၼႃႈတီႈပလိၵ်ထႆး တိၺွပ်းလႆႈ ယႃႈမဝ်းၵမ် ၼမ်ႉႁူဝ်ႁဵင်လၢၼ်ႉဝၢတ်ႇ ငိုၼ်းထႆး

မိူဝ်ႈဝၼ်းထီႉ 18 October 2019 ၸဝ်ႈၼႃႈတီႈပလိၵ်ႈထႆး လႄႈ တပ်ႉသိုၵ်းထႆး ႁူမ်ႈမိုဝ်းၵၼ် ၵူတ်ႇထတ်းလူတ်ႉၵႃး ဢၼ်လုၵ်ႉတၢင်းဝဵင်းမျႃႉဝတီႇ မိူင်းယၢင်းသေ ၶၢမ်ႈလႅၼ်လိၼ် ၶဝ်ႈမိူင်းထႆးၼၼ်ႉ ၵူတ်ႇထတ်းတိၺွပ်းလႆႈ ယႃႈဢႆႉသ် 1,500 ၵီႇလူဝ်ႇၵရမ်ႇ ၵႃႈၶၼ်ၼပ်ႉ ႁူဝ်ႁဵင်လၢၼ်ႉဝၢတ်ႇငိုၼ်းထႆး ဝႃႈၼႆ။ ဢၼ်ၸဝ်ႈၼႃႈတီႈ ဢၼ်ၵူတ်ႇထတ်းတိၺွပ်းလႆႈ ယႃႈမဝ်းၵမ် တင်းၼမ်ၼႆႉ ပဵၼ်လူတ်ႉၵႃး တေႃႉတၢင်ႇ ၼမ်ႉမၼ်းၵိၼ် ၶၢမ်ႈလႅၼ်လိၼ်မိူဝ်းၶၢႆ တီႈဝဵင်းမျႃႉဝတီႇသေ ၵမ်းၶဝ်ႈမႃးၶိုၼ်းသမ်ႉ လၵ်ႉတေႃႉတၢင်ႇ ယႃႈဢႆႉသ်တင်းၼမ် သႂ်ႇတႂ်ႈတွင်ႉၵႃးၸွမ်းပႃးလႄႈ ၸဝ်ႈၼႃႈတီႈ ဢၼ်ပႂ်ႉ ၵူတ်ႇထတ်း တီႈလၢၼ်ႇႁူၺ်ႈယဢု ၸႄႈဝဵင်းမႄႈသွတ်ႇ ၸႄႈတွၼ်ႈတၢၵ်ႇ ၸိုင်ႈထႆးၼၼ်ႉ ၸင်ႇတိၺွပ်းလႆႈ ဝႃႈၼႆ။ ဝၢႆးသေတိၺွပ်းလႆႈယဝ်ႉၼၼ်ႉ လႆႈႁူႉဝႃႈ ၵူၼ်းၼႂ်းလူတ်ႉမီး 2 ၵေႃႉ၊ ၵူၼ်းႁေႃႈလူတ်ႉ ၸိုဝ်ႈ သူမ်ၶျူၵ်ႉ ဢႃႇယု 38 ပီ၊ ထႅင်ႈၵေႃႉၼိုင်ႈ ၸိုဝ်ႈ သၵူၼ်း ဢႃႇယု 34 ပီ လႄႈ ယႃႈဢႆႉသ်တင်းမူတ်း သႂ်ႇၼႂ်းထူင်ၼဵင်ႈႁႅင်ႈသေ ၸဝ်ႈၼႃႈတီႈ လႆႈၸႂ်ႉၶၢဝ်းယၢမ်း လၢႆၸူဝ်ႈမူင်း ၸင်ႇဢဝ်ယႃႈဢႆႉသ် ဢွၵ်ႇတႂ်ႈတွင်ႉလူတ်ႉ လႆႈတင်းမူတ်း ဝႃႈၼႆ။ ယူႇတီႈၽၢႆႇၵူတ်ႇထတ်း ယႃႈမဝ်းၵမ်လႄႈ ၸဝ်ႈၼႃႈတီႈလၢၼ်ႇႁူၺ်ႈယဢုၶဝ် လႆႈတွင်ႈထၢမ် တီႈၵူၼ်းတေႃႉတၢင်ႇ ၵဵဝ်ႇလူၺ်ႈလွင်ႈ ဢဝ်ယႃႈမဝ်းၵမ်တီႈလႂ်မႃးလႄႈ တေဢဝ်ၵႂႃႇသူင်ႇပၼ်တီႈလႂ် ၽႂ်ပဵၼ်ၸဝ်ႈၶွင် ၸဵမ်ၸိူဝ်းၼႆႉ တင်းသွင်ၵေႃႉ ဢမ်ႇပႆႇပၼ်ၵႂၢမ်းတွပ်ႇသင်သေၶေႃႈ ဝႃႈၼႆ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2019-10-19T16:52:45

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%81%a2%e1%80%9d%e1%80%ba-2/

ပေႃႈမႄႈၵူၼ်းမိူင်းမၢဝ်း ဢဝ်ၶဝ်ႈသၢၼ် လႄႈ ၶွင်ၵိၼ်ယႅမ်ႉတင်းၼမ် ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ပေႃႈမႄႈၵူၼ်းမိူင်းမၢဝ်း မီးၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ဢဝ်ၶဝ်ႈသၢၼ် လႄႈ ၶွင်ၵိၼ်ယႅမ်ႉ တင်းၼမ် ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 18 October 2019 ၼႆႉ ပေႃႈမႄႈၵူၼ်းမိူင်းမၢဝ်း ဢၼ်ဢမ်ႇၶႂ်ႈမွၵ်ႇၸိုဝ်ႈ ၵေႃႉၼိုင်ႈ မီးၼမ်ႉ ၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ဢဝ်ၶဝ်ႈသၢၼ် 50 ထူင် ၊ ထူဝ်ႇလိူင် 3 ထူင် ၊ ႁူဝ်မီႇလႅင် 1 ထူင် ၊ ဢႃႇလူး 1 ထူင် ဢိၵ်ႇတင်း ၶွင်ၵိၼ်ယႅမ်ႉထႅင်ႈလၢႆလၢႆလွင်ႈ တူၵ်းမႅၼ်ႈသၢင်ႉငိုၼ်း 2,340,000 (သၢဝ်းသၢမ်သႅၼ် သီႇမိုၼ်ႇပျႃး) ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ပိူဝ်ႈတႃႇႁႂ်ႈပဵၼ်ႁႅင်းၸႂ် လွင်ႈၵမ်ႉထႅမ် တီႈၵေႃႉသိုၵ်း/ၵေႃႉႁၢၼ်ၶဝ် ဝႃႈၼႆ။ မိူဝ်ႈဝၼ်းထီႉ 11-15 October 2019 ၼၼ်ႉၵေႃႈ ၸုမ်းလွႆသၢမ်သိပ်း ဢိၵ်ႇတင်း ပေႃႈမႄႈၵူၼ်းမိူင်းထုင်ႉမၢဝ်း ဢဝ်ၶူဝ်းၶွင်ၸႂ်ႉတိုဝ်းၼႂ်းသိုၵ်း လႄႈ ၶွင်ၵိၼ်ယႅမ်ႉတင်းၼမ် ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ မိူၼ်ၵၼ်။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-10-18T17:13:45

https://taifreedom.com/%e1%80%95%e1%82%83%e1%82%87%e1%80%90%e1%80%ae%e1%82%87%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9c%e1%82%84%e1%82%88-%e1%81%b8%e1%80%af%e1%80%99/

ပႃႇတီႇၵၢၼ်မိူင်း လႄႈ ၸုမ်းတူင်ႇဝူင်းၵူၼ်း 4 ၸုမ်း ပိုၼ်ၽၢဝ်ႇသၢၼ်ၶတ်း လွင်ႈၽၢႆႇ မိူင်းၶႄႇၶုတ်းလိၼ် ပူၼ်ႉပႅၼ်ၶဝ်ႈ မိူင်းတႆး

မိူဝ်ႈဝၼ်းထီႉ 9 October 2019 ၽၢႆႇတၢင်းမိူင်းၶႄႇ ဢဝ်ၵႃးၶုတ်းလိၼ်သေ ၶုတ်းလိၼ်ပူၼ်ႉပႅၼ်ၶဝ်ႈ ၼႂ်းလႅၼ်လိၼ် ဝၢၼ်ႈၼွင်ၶမ်း ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇၼၼ်ႉ ပႃႇတီႇၵၢၼ်မိူင်း လႄႈ ၸုမ်းတူင်ႇဝူင်းၵူၼ်း 4 ၸုမ်း ပိုၼ်ၽၢဝ်ႇ တိုၵ်းသူၼ်း ႁႂ်ႈလူင်ပွင်ၸိုင်ႈ ၵႄႈၶၢႆပၼ် ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ လႆႈႁူႉဝႃႈ မိူဝ်ႈဝၼ်းထီႉ 9 ယၢမ်းၵၢင်ၶိုၼ်းတဵင်ႈ ၵူၼ်းၼုင်ႈၶူဝ်းၽၢၵ်ႉၵႃႇ 4 ၵေႃႉ ၽၢႆႇတၢင်းမိူင်းၶႄႇ ဢဝ်ၵႃးၶုတ်းလိၼ်လမ်းၼိုင်ႈသေ ပူၼ်ႉပႅၼ်ၶဝ်ႈၵႂႃႇၶုတ်းႁွင်ႈ ႁိမ်းၶၢင်ႈသဵၼ်ႈတၢင်း ဝၢၼ်ႈၼွင်ၶမ်း လႄႈ ဝဵင်းၼွင်တဝ်း ဢၼ်ၵပ်းသိုပ်ႇၵၼ်တင်းမိူင်းၶႄႇ ၊ ၼႂ်းၵႄႈ လၵ်းသဝ်ႁိၼ်လႅၼ်လိၼ် 58 BP လႄႈ 57 BP ႁိမ်းဝၢၼ်ႈၼွင်ၶမ်း ၸႄႈဝဵင်းၼမ်ႉၶမ်း ၽၢႆႇမိူင်းတႆး ၼႆယဝ်ႉ။ လွင်ႈဢၼ်ၽၢႆႇတၢင်းမိူင်းၶႄႇ ဢဝ်ၵႃးၶုတ်းလိၼ်သေ ၶုတ်းလိၼ်ပူၼ်ႉပႅၼ်ၶဝ်ႈ ၼႂ်းလႅၼ်လိၼ် ဝၢၼ်ႈၼွင်ၶမ်း ၽၢႆႇမိူင်းတႆးၼၼ်ႉ မိူဝ်ႈဝၼ်းထီႉ 10 October 2019 ၽူႈၵွၼ်း ၽၢႆႇဢုပ်ႉပိူင်ႇဝၢၼ်ႈ တၢင်ႇလိၵ်ႈထိုင် ၽူႈၵွၼ်းၽၢႆႇဢုပ်ႉပိူင်ႇၸႄႈဝဵင်း ၊ ဝၼ်းၼၼ်ႉၵူၺ်းၼင်ႇၵဝ်ႇ ၽူႈၵွၼ်းၽၢႆႇဢုပ်ႉပိူင်ႇၸႄႈဝဵင်း တၢင်ႇလိၵ်ႈထိုင် ၽူႈၵွၼ်းၽၢႆႇ ဢုပ်ႉပိူင်ႇၸႄႈတွၼ်ႈသေ သူင်ႇလိၵ်ႈသၢၼ်ၶတ်း ႁူင်ႈၵၢၼ်ၽၢႆႇၵပ်းသိုပ်ႇၼွၵ်ႈမိူင်းသူၺ်ႇလီႇ ဢၼ်မီးတီႈၸႄႈမိူင်း ယူႇၼၼ်ႇ ၽၢႆႇမိူင်းၶႄႇ ၼႆယဝ်ႉ။ ၵဵဝ်ႇၵပ်းလွင်ႈ ၽၢႆႇတၢင်းမိူင်းၶႄႇ ၵမ်းၵမ်းပူၼ်ႉပႅၼ်ၶဝ်ႈ ၽၢႆႇမိူင်းတႆး လႄႈ မိူဝ်ႈဝၼ်းထီႉ 10 October 2019 ပႃႇတီႇသိူဝ်ၽိူၵ်ႇ ၊ ပေႃႈမႄႈၵူၼ်းမိူင်းဝဵင်းၼမ်ႉၶမ်း ၊ ၸုမ်းၸဝ်ႈႁႆႈ ၸဝ်ႈၼႃးၸႄႈဝဵင်း ၊ ၸုမ်းၽွမ်ႉႁူမ်ႈတူင်ႇဝူင်းၵူၼ်း ဢိၵ်ႇတင်း ၸုမ်းတူၺ်းထိုင်ၵႅတ်ႇ ၶႄလူလွမ် ဢွင်ႈတီႈၵိုၵ်းပိုၼ်း လႄႈ ၶူဝ်းၶွင်ၵဝ်ႇ ဢွၼ်ၵၼ် ၸတ်းႁဵတ်းပၢင်ၵုမ်သေ ဢွၵ်ႇလိၵ်ႈပိုၼ်ၽၢဝ်ႇတိုၵ်းသူၼ်း ႁႂ်ႈလူင်ပွင်ၸိုင်ႈ ၵႄႈၶၢႆပၼ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-18T14:02:23

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9b%e1%81%b6%e1%82%85%e1%80%84%e1%80%ba%e1%82%87-%e1%80%9e%e1%80%bd%e1%80%84%e1%80%ba%e1%81%b8%e1%80%af/

တပ်ႉသိုၵ်းရၶႅင်ႇ သွင်ၸုမ်း မီးလွင်ႈမၢပ်ႇၼႄးၵၼ်

မိူဝ်ႈပူၼ်ႉမႃး ဝၼ်းထီႉ 6 October 2019 ၽူႈၶဝ်ႈၸုမ်း တပ်ႉသိုၵ်းရၶႅင်ႇ (ULA/AA) ထုၵ်ႇၶႃႈႁႅမ်တၢႆ တီႈလႅၼ်လိၼ်ၸၢပ်ႈ မိူင်းမၢၼ်ႈမိူင်းဢိၼ်ႇတိယႃးလႄႈ ၽၢႆႇၸုမ်းသိုၵ်းရၶႅင်ႇ AA ၶဝ်မၢပ်ႇၼႄးဝႃႈ ၽူႈၶဝ်ႈၸုမ်း ပႃႇတီႇပူတ်းပွႆႇမိူင်းရၶႅင်ႇ (ALP) မီးလွင်ႈၵဵဝ်ႇၶွင်ႈ ၸွမ်းၼႆလႄႈ ၼႂ်းၵႄႈၵၢင်တပ်ႉသိုၵ်းရၶႅင်ႇ သွင်ၸုမ်း မီးလွင်ႈႁၼ်ၽိတ်းၼိူဝ်ၵၼ်ဝႆႉၼႆယဝ်ႉ။ ၽၢႆႇတၢင်းတပ်ႉသိုၵ်းရၶႅင်ႇ AA ပိုၼ်ၽၢဝ်ႇဝႆႉဝႃႈ ၽူႈၶဝ်ႈၸုမ်းသိုၵ်းရၶႅင်ႇ AA ၵူဝ်ႇၵျေႃႇဝိၼ်းၼၢႆႇ ဢမ်ႇယူႇလီလႄႈ ၵႂႃႇယူတ်းယႃတူဝ်ယူႇတီႈဝဵင်းလူင်တလၢႆႇ ၸႄႈမိူင်းမီႇသူဝ်ႇရမ်ႇ မိူင်းဢိၼ်ႇတိယႃး၊ မိူဝ်ႈၽွင်းၼၼ်ႉ ၸုမ်းၽူႈႁၢႆႉဢၼ်ယိပ်းၵွင်ႈ ၵၢင်ႇၸုမ်းၼိုင်ႈ ႁူမ်ႈတၢင်းၵူၼ်းသိုၵ်း ALP 2 ၵေႃႉ ၶဝ်ႈမႃးၺွပ်းဢဝ်တူဝ် ၵူဝ်ႇၵျေႃႇဝိၼ်းၼၢႆႇ တီႈႁိူၼ်းလိုဝ်ႈသေ ထိုင်မႃးဝၼ်းထီႉ 10 October 2019 ၼႆႉၶိုၼ်းႁွင်ႉမိူဝ်းတီႈ လႅၼ်လိၼ်မိူင်းမၢၼ်ႈ ၊ လွႆးဢၢပ်ႈပၼ် တပ်ႉသိုၵ်းမၢၼ်ႈ ဝဵင်းမျဵတ်ႉ (မြိတ်) ဢၼ်မီးႁိမ်း လႅၼ်လိၼ်မိူင်းမၢၼ်ႈမိူင်းဢိၼ်ႇယႃႉ လၵ်းမၢႆ 8 ယဝ်ႉ ထုၵ်ႇၶႃႈႁႅမ်တၢႆႇပႅတ်ႈၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽူႈတၢင်လၢတ်ႈၸုမ်းသိုၵ်းရၶႅင်ႇ AA ၶၢႆႇသုၶ လၢတ်ႈဝႃႈ ၵူၼ်းၼႂ်းပိုၼ်ႉတီႈ ၵမ်ႈၽွင်ႈတၼ်းႁၼ်ယူႇဝႃႈ ၵူဝ်ႇၵျေႃႇဝိၼ်းၼၢႆႇၼႆႉ ယင်းဢမ်ႇပႆတၢင်းလႆႈ ၊ ၸုမ်းၽူႈႁၢႆႉၶဝ်ႁၢမ်သေ ႁွင်ႉမၼ်းၵႂႃႇတီႈၼိူဝ်ၵွင်း ဢၼ်တပ်ႉသိုၵ်းမၢၼ်ႈၶဝ်ပၵ်းသဝ်းဝႆႉ ၊ မိူဝ်ႈၽွင်းၶဝ်ၶဝ်ႈၺွပ်းၼၼ်ႉ မီးလုၵ်ႈဢွၼ်ႇ သွင်ၵေႃႉပၢႆႈလွတ်ႈမႃးလႆႈယူႇ ၊ လုၵ်ႈဢွၼ်ႇသွင် ၵေႃႉၼၼ်ႉၵေႃႈဝႃႈ ၼႂ်းၸုမ်းၽူႈႁၢႆႉၶဝ်ၼၼ်ႉ ပႃးဝႆႉၽူႈၶဝ်ႈၸုမ်း ALP သွင်ၵေႃႉယူႇ ၊ သွင်ၵေႃႉၼၼ်ႉၵေႃႈပဵၼ် ၶၢႆႇဢေးပၢႆႇလႄႈ တၢႆႉဢွင်ႇ လၢတ်ႈၼင်ႇၼႆ။ ၵူဝ်ႇၵျေႃႇဝိၼ်းၼၢႆႇ ဢၼ်ထုၵ်ႇၶႃႈႁႅမ်တၢႆၼႆႉ ပဵၼ်ၶိူဝ်းၵူၼ်းရၶႅင်ႇ ဢၼ်ယူႇၼႂ်းမိူင်း ဢိၼ်ႇတီႉယႃး ပဵၼ်ပႃးၽူႈၶဝ်ႈၸုမ်းသိုၵ်းရၶႅင်ႇ AA ၊ ၵူၺ်းၵႃႈ ဢမ်ႇလႆႈႁၢပ်ႇထၢမ်းၵၢၼ်သိုၵ်း ဢၼ်လွင်ႈယႂ်ႇၼင်ႇၵဝ်ႇ ၊ မိူဝ်ႈၽွင်းမၼ်းထုၵ်ႇၺွပ်းၵႂႃႇၼၼ်ႉၵေႃႈ ၽူႈႁၢႆႉၶဝ်သိမ်းလႆႈၵႂႃႇပႃး computer (ၶွမ်ႇပျူႇတိူဝ်ႇ) ၊ ၾူၼ်း လႄႈ ၽိုၼ်လိၵ်ႈၵမ်ႈၽွင်ႈ ဢၼ်ၵဵဝ်ႇလူၺ်ႈ ၵၢၼ်ငၢၼ်းမၼ်းၵႂႃႇပႃးၼႆယဝ်ႉ။ ၵဵဝ်ႇၵပ်းဢၼ် ၽူႈၶဝ်ႈၸုမ်းထုၵ်ႇၶႃႈႁႅမ်တၢႆၼႆႉသေ ၽၢႆႇၸုမ်းသိုၵ်းရၶႅင်ႇ ULA/AA ၶဝ် ပိုၼ်ၽၢဝ်ႇဝႆႉ မိူဝ်ႈဝၼ်းထီႉ 15 October ဝႃႈ ၽၢႆႇ ULA/AA ၶဝ် ၶႂ်ႈလႆႈလွင်ႈ မၢၼ်ႇမႅၼ်ႈၸွမ်းတြႃးလႄႈ ၶႂ်ႈႁူႉလွင်ႈတႄႉမၼ်း ႁႂ်ႈပေႃးၸႅင်ႈလႅင်းလီဝႃႈ ၸွင်ႇၽၢႆႇၸုမ်း ALP ၶဝ်ၵဵဝ်ႇၶွင်ႈၸွမ်းယူႇႁ ၊ သင်ၸိူဝ်ႉဝႃႈမီးလွင်ႈ ၵဵဝ်ႇၶွင်ႈၸွမ်းယူႇတေႉၸိုင် ၶဝ်တေဢမ်ႇဝႆႉ ၼႃႈလဵၵ်ႉၼႃႈယႂ်ႇသေ တေသိုပ်ႇႁဵတ်းသၢင်ႈ ၸွမ်းၼင်ႇ မူႇပိူင်ၶဝ်မီးၼၼ်ႉ ၼႆယဝ်ႉ။ ၽၢႆႇတၢင်း ၸုမ်းပႃႇတီႇပူတ်းပွႆႇမိူင်းရၶႅင်ႇ(ALP/ALA) တႄႉဢမ်ႇယွမ်းႁပ်ႉလွင်ႈဢၼ် ဢၼ်ၸုမ်း ရၶႅင်ႇ (ULA/AA) မၢပ်ႇၼႄးဝႆႉဝႃႈ ၸုမ်းၶဝ်ႁူမ်ႈပွင်းၵၼ်တၢင်း တပ်ႉသိုၵ်းမၢၼ်ႈ ၊ တပ်ႉသိုၵ်း ဢႃႇသမ်ႇ (ဢိၼ်ႇတီးယႃး) သေ ၶဝ်ႈၺွပ်းၵူၼ်းသိုၵ်း ရၶႅင်ႇ AA ဢၼ်ဝႃႈၼၼ်ႉ ဢမ်ႇၸႂ်ႈလွင်ႈတႄႉမၼ်း ပဵၼ်လွင်ႈမၢပ်ႇၼႄးၵၼ်ၵူၺ်းၼႆယဝ်ႉ။ ၸဝ်ႈသိုၵ်းလူင် ၶၢႆႇသေႃးမျႃႉ ၽူႈတၢင်လၢတ်ႈ ၸုမ်း ALP လၢတ်ႈတီႈသိုဝ်ႇၶၢဝ်ႇ Irrawaddy ၵႂႃႇဝႃႈ ဝူၼ်ႉတူၺ်းၵူၺ်းၵေႃႈ ပေႃးဢမ်ႇမီး ငဝ်ႈႁၢၵ်ႈသၢၵ်ႈသေႇမၼ်းယူႇယဝ်ႉ ၊ ၼႂ်းမိူင်း ဢိၼ်ႇတီးယႃးၼႆႉ တပ်ႉသိုၵ်း ဢိၼ်ႇတီးယႃးၶဝ် တေၸၢင်ႈလူဝ်ႇပိၵ်ႉၼႃႈပိၵ်ႉတႃ တူမ်းသူပ်းႁဵတ်းသင် ၊ ဢၼ်ၶဝ်ဝႃႈ ၸုမ်းလုၵ်ႉၽိုၼ်ႉ ALP ႁဝ်း ႁူမ်ႉပွင်းၵၼ်တၢင်း တပ်ႉသိုၵ်းဢိၼ်ႇတီးယႃးသေ ၶဝ်ႈၺွပ်း ၶႃႈႁႅမ်တၢႆၵူၼ်းၶဝ်ဢၼ်ဝႃႈၼၼ်ႉ ၵေႃႈ ႁဝ်းၶႃႈ ပဵၼ်ဢၼ်ၸႂ်ဢမ်ႇလီၸွမ်းတေႉတေႉ ၊ ႁဝ်းၶႃႈဢမ်ႇတွၼ်ႉႁဵတ်းလွင်ႈၸိူင်ႉၼၼ် သေပွၵ်ႈလႄႈ ၽၢႆႇႁဝ်းၶႃႈတိုၼ်းဢမ်ႇမီးလွင်ႈ ၵဵဝ်ႇၶွင်ႈၸွမ်းလႃးလႃး လၢတ်ႈၼင်ႇၼႆ။ ၸဝ်ႈသိုၵ်းလူင် ၶၢႆႇသေႃးမျႃႉ ယင်းသိုပ်ႇလၢတ်ႈထႅင်ႈဝႃႈ ဢၼ်ၽၢႆႇတၢင်း AA ၶဝ်မၢပ်ႇၼႄး ဝႆႉဝႃႈ ၽူႈၶဝ်ႈၸုမ်း ALP ဢၼ်ပဵၼ် ၶၢႆႇဢေးပၢႆႇလႄႈ တၢႆႉဢွင်ႇဢၼ်ဝႃႈၼၼ်ႉၵေႃႈ ပဵၼ်ၸၼ်ႉႁူဝ်သိုၵ်းလူင် လႄႈ ၶူးၽိုၵ်းၼႂ်းသွၼ်ၵၢၼ်ၵူၺ်းလႄႈ ၶဝ်တိုၼ်းဢမ်ႇမီးလွင်ႈ ၵဵဝ်ႇၶွင်ႈၸွမ်း လွင်ႈဢၼ်ၽူႈၶဝ်ႈၸုမ်း AA ထုၵ်ႇၶႃႈႁႅမ်တၢႆၼႆႉၼႆ ၵဝ်ၶႃႈဢႃႇမၶၢမ်ႇလႆႈယူႇ တဵမ်တဵမ်ထူၼ်ႈထူၼ်ႈ ၊ ယွၼ်ႉသင်ၼႆ ဝဵင်းလူင်တလၢႆႇၼႆႉ လႆႈဝႃႈပဵၼ်ဝဵင်းလူင်ဢၼ်ၼိုင်ႈ ၊ တပ်ႉပၢင်သဝ်း ALP ႁဝ်းၶႃႈသမ်ႉ ယူႇသဝ်းဝႆႉတီႈ လွၵ်းသၢမ်ၸဵင်ႇလႅၼ်လိၼ် မိူင်းမၢၼ်ႈ− ဢိၼ်ႇတီးယႃး လႄႈ ပိၼ်းၵလႃးတေႉသ်လႄႈ တီႈဢၼ်ပဵၼ်ၼၼ်ႉသေ ဢၼ်ႁဝ်းယူႇသဝ်းဝႆႉ ၼၼ်ႉ မၼ်းၵႆၵၼ်ၼႃႇၽႅဝ် ၊ ထႅင်ႈလွင်ႈၼိုင်ႈၵေႃႈ ႁဝ်းဢမ်ႇမီးပေႃႇလသီႇ တႃႇတေတိုၵ်းၶိုၼ်း ၵူၼ်းၶိူဝ်းရၶႅင်ႇႁဝ်းၼင်ႇၵၼ် ၊ ႁဝ်းၶႃႈမီး မူႇပိူင်ဝႃႈ တေၸုၵ်းမၼ်ႈၼိူဝ် လွင်ႈၽွမ်ႉႁူမ်ႈၸိူဝ်ႉၸၢတ်ႈ ႁဝ်းၶႃႈၼႆၵူၺ်း ၊ တႃႇတေလၵ်ႉႁဵတ်းႁၢႆႉ ၵူၼ်းၶိူဝ်းၼင်ႇၵၼ် ၼၼ်ႉၵေႃႈ ၼႂ်းပိုၼ်း ALP/ALA ႁဝ်းၶႃႈ တိုၼ်းဢမ်ႇမီးဝႆႉ သိုပ်ႇလၢတ်ႈၼင်ႇၼႆ။ မိူဝ်ႈပီႊ 2015 ၼၼ်ႉ တပ်ႉသိုၵ်းရၶႅင်ႇ AA တႄႇၵႂႃႇပၵ်းတပ်ႉၼႂ်းၸႄႈဝဵင်းပလႅတ်ႉဝႃႉ ၸႄႈမိူင်းၶျၢင်း ၊ မိူဝ်ႈၽွင်းၼၼ်ႉၵေႃႈ AA မၢပ်ႇၼႄးဝႃႈ ၽူႈၶဝ်ႈၸုမ်း ALP ၵမ်ႈၽွင်ႈ ႁဵတ်းၵူၼ်းၼႄတၢင်း တပ်ႉသိုၵ်းမၢၼ်ႈလႄႈ ႁဵတ်းပၼ်ၽူႈဢဝ်ၶၢဝ်ႇပၼ်တပ်ႉသိုၵ်းမၢၼ်ႈသေ လၢတ်ႈၼႄဢွင်ႈတီႈတပ်ႉသိုၵ်း AA ၶဝ် ၊ ၵူၺ်းၵႃႈ ၽၢႆႇတၢင်း ALP သမ်ႉထဵင်ၶိုၼ်းဝႃႈ ဢမ်ႇလႆႈႁဵတ်းၸိူင်ႉၼင်ႇ ၽၢႆႇ AA ၶဝ်မၢပ်ႇၼႄး။ မိူဝ်ႈပီႊ 2016 လိူၼ် June ၼၼ်ႉၵေႃႈ တပ်ႉသိုၵ်းရၶႅင်ႇ AA မၢပ်ႇၼႄးဝႃႈ ၸုမ်း ALP ၶဝ် ၶဝ်ႈႁိမ်ၶူဝ်းသိုၵ်း ၸုမ်း AA တီႈၼႂ်းၸႄႈဝဵင်းပလႅတ်ႉဝႃႇၼႆလႄႈ ႁဵတ်းႁႂ်ႈၸုမ်းသိုၵ်းရၶႅင်ႇသွင် ၸုမ်း မီးလွင်ႈထဵင်မေႃးၵၼ်။ မိူဝ်ႈပီႊ 2017 ၼႆႉ တပ်ႉသိုၵ်းရၶႅင်ႇ ဢၼ်ၵူၼ်းမိူင်းရၶႅင်ႇ ႁူမ်ႈၵၼ်ၵေႃႇတင်ႈၼၼ်ႉ ပဵၼ်ဝႆႉ သွင်ၸုမ်း သွင်တပ်ႉသိုၵ်းဝႆႉလႄႈ ၼင်ႇႁိုဝ်ပေႃးတေပဵၼ်ၸုမ်းလဵဝ်ၼၼ်ႉ ႁူဝ်ပဝ်ႈလူင် ၸုမ်းသိုၵ်းရၶႅင်ႇ AA ၸွမ်သိုၵ်း ထုၼ်းမျၢတ်ႉၼၢႆႇယၢမ်ႈလၢတ်ႈႁႂ်ႈၸုမ်း ALP ၶဝ် ဝၢင်းၶိူင်ႈၵွင်ႈၵၢင်ႇသေ ၶဝ်ႈၼႂ်းၸုမ်းသိုၵ်းရၶႅင်ႇ AA ။ တပ်ႉသိုၵ်းရၶႅင်ႇသွင်ၸုမ်း ALP လႄႈ AA မီးလွင်ႈႁၼ်ၽိတ်းၼိူဝ်ၵၼ်ဝႆႉသေ မိူဝ်ႈပီႊ 2017 ၼၼ်ႉ တပ်ႉသိုၵ်း AA ၶိုၼ်ႈသိမ်း ငဝ်ႈတပ်ႉပၢင်သဝ်းသွၼ်ၵၢၼ်သိုၵ်း ALA ဢၼ်မီးတီႈလႅၼ်လိၼ် မိူင်းမၢၼ်ႈ−ဢိၼ်ႇတီးယႃးယဝ်ႉပွၵ်ႈၼိုင်ႈ။ ၸုမ်းပႃႇတီႇပူတ်းပွႆႇမိူင်းရၶႅင်ႇ (ALP) ၼႆႉ ၼင်ႇႁိုဝ်မိူင်းရၶႅင်ႇပေႃးတေမီးလွင်ႈသုၼ်ႇလႆႈသုၼ်ပဵၼ်ပဵင်းပိူၼ်ႈ ၼႆသေ လႆႈလုၵ်ႉၽိုၼ်ႉၵေႃႇတင်ႈမႃးမိူဝ်ႈပီႊ 1967 ၊ ထိုင်မႃးမိူဝ်ႈဝၼ်းထီႉ 15 October 2015 ၼႆႉ လူင်းလၢႆးမိုဝ်းလိၵ်ႈႁူမ်ႈမၢႆၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (NCA) တၢင်းၸုမ်းလူင်ပွင်ၸိုင်ႈ။ ၸုမ်းသိုၵ်းရၶႅင်ႇ (AA) သမ်ႉ လုၵ်ႈႁဵၼ်းရၶႅင်ႇ ဢၼ်ယၢမ်ႈႁဵတ်းၵၢၼ်လုၵ်ႉၽိုၼ်ႉၵမ်ႈၽွင်ႈ ၵႂႃႇၽိုၵ်းသွၼ်ၵၢၼ် သိုၵ်းတီႈလၢႆႇၸႃႇ မိူင်းၶၢင် ငဝ်ႈငုၼ်း တပ်ႉသိုၵ်း လွတ်ႈလႅဝ်း သဝ်းၶေႃၶၢင် KIA သေတႄႇ ၵေႃႇတင်ႈမႃး မိူဝ်ႈဝၼ်းထီႉ 10 April 2009 ၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-10-18T12:40:38

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-14/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈႁပ်ႉတၢင်းၸွႆႈထႅမ် တီႈၸုမ်းလွႆသၢမ်သိပ်း လႄႈ ပေႃႈမႄႈၵူၼ်းမိူင်း ထုင်ႉမၢဝ်း

ၸွမ်းၼင်ႇတၢင်းယိူင်းဢၢၼ်း ၸုမ်းလွႆသၢမ်သိပ်း လႄႈ ပေႃႈမႄႈၵူၼ်းမိူင်း ထုင်ႉမၢဝ်း မီးၼၼ်ႉသေ ဢဝ်ၶူဝ်းၶွင်ၸႂ်ႉတိုဝ်းၼႂ်းသိုၵ်း လႄႈ ၶွင်ၵိၼ်ယႅမ်ႉတင်းၼမ် ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 15 October 2019 ၼႆႉ ၸုမ်းလွႆသၢမ်သိပ်း ထုင်ႉမၢဝ်း ဢဝ်ၶွင်ၵိၼ်ယႅမ်ႉ မိူၼ်ၼင်ႇ ပႃႁႅင်ႈၶူဝ်ႈ 5 တိူၵ်ႈ လႄႈ သူးသႄး(ၼဵင်ႈၽဵတ်း) 1 တိူၵ်ႈ ဢိၵ်ႇတင်း ၶွင်ၵိၼ်ယႅမ်ႉထႅင်ႈလၢႆလၢႆလွင်ႈ ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ပိူဝ်ႈတႃႇ ႁႂ်ႈလႆႈပဵၼ်ႁႅင်းၸႂ် လွင်ႈၵမ်ႉထႅမ် တီႈၵေႃႉသိုၵ်းၶဝ် ဝႃႈၼႆ။ မိူဝ်ႈဝၼ်းထီႉ 11 October 2019 ၼၼ်ႉၵေႃႈ ပေႃႈမႄႈၵူၼ်းမိူင်း ထုင်ႉမၢဝ်း ဢၼ်ဢမ်ႇၶႂ်ႈမွၵ်ႇၸိုဝ်ႈၵေႃႉၼိုင်ႈ ဢဝ်ၶူဝ်းၶွင်ၸႂ်ႉတိုဝ်းၼႂ်းသိုၵ်းတင်းၼမ် မႅၼ်ႈသၢင်ႉငိုၼ်း 2,000,000 (သၢဝ်းသႅၼ်ပျႃး) ၸွႆႈထႅမ်ပၼ် ၽူႈမီးပုၼ်ႈၽွၼ်း RCSS/SSA ပိူဝ်ႈတႃႇႁႂ်ႈသိုပ်ႇသူင်ႇပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ ၊ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈဢဝ်ၶူဝ်းၶွင်ၸႂ်ႉတိုဝ်းၼႂ်းသိုၵ်း ဢၼ်လႆႈႁပ်ႉမႃးတီႈ ပေႃႈမႄႈၵူၼ်းမိူင်း ထုင်ႉမၢဝ်းၼၼ်ႉ သိုပ်ႇသူင်ႇပၼ်ထိုင် ႁွတ်ႈၽႅဝ်တီႈၼႂ်းမိုဝ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇၵႂႃႇ ယဝ်ႉတူဝ်ႈလီငၢမ်း ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA လႆႈတၢင်တူဝ် ၵေႃႉသိုၵ်း/ၵေႃႉႁၢၼ် သေယဝ်ႉ ယိၼ်းၸူမ်း ၶွပ်ႈၸႂ်ယႂ်ႇၼမ်ထိုင်တီႈ ၸုမ်းလွႆသၢမ်သိပ်း လႄႈ ပေႃႈမႄႈၵူၼ်းမိူင်း ထုင်ႉမၢဝ်း ဢၼ်မီးၼမ်ႉၸႂ် ႁၵ်ႉၸိူဝ်ႉၸၢတ်ႈသေ ဢဝ်ၶူဝ်းၶွင်ၸႂ်ႉတိုဝ်းၼႂ်းသိုၵ်း ဢိၵ်ႇတင်း ၶွင်ၵိၼ်ယႅမ်ႉ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']